
PRÉFACE 


Antoine de la Salle naquit en Provence vers 1388 et 
mourut en 1464. De ses voyages en Italie, il rapporta une 
connaissance parfaite des conteurs légers et galants qui y 
florissaient alors. En 1424, il fut viguier d’Arles (fonction 
qui équivalait à peu prés à celle d’un juge de première 

• i 

instance) pour Louis ni, duc d’Anjou et comte de Pro¬ 
vence. Devenu son secrétaire, il l’accompagna à Naples 
l’année suivante, en 1425. Il remplit les mêmes fonctions 
auprès de René d’Anjou, frère du précédent, et reçut de 
lui la mission délicate d’élever Jean, son fils aîné. 
En 1448, nous le trouvons au service du connétable 
Louis de Luxembourg, comte de Saint-Pol, dont il 
instruisit les trois fils. Ce seigneur l’introduisit auprès de 
Philippe le Bon, duc de Bourgogne, à la cour duquel il 
était en 1458. — Tels sont les événements les plus mar¬ 
quants de sa vie. 

Écrivain de talent, et à coup sûr le plus distingué pro¬ 
sateur du xv e siècle, il a laissé quelques ouvrages d’un 
intérêt et d’une valeur très inégaux. — Ses principales 
œuvres : la Salade et la Salle , sont des traités didac¬ 
tiques dédiés l’un à Jean de Calabre, l’autre à Saint- 

-- = 7 - 


Digitized by Google 


Original from 

MICHIGAN STATE UNIVERSITY 



ANTHOINE DE LA SALE .-. = 

PoL Mais son principal mérite est d’avoir introduit en 
France, avec le Petit Jehan de Saintré , le roman de 
mœurs et l'alerte manière de conter des nouvellistes 
italiens. 

Ce n’est pas toutefois que le Petit Jehan de Saintré soit 
avant tout un roman de mœurs. Dans les conseils si 
détaillés, si précis, d’une érudition si surprenante pour 
une femme, que la dame des Belles Cousines donne à son 
amant, nous retrouvons le précepteur de bonne maison, 
soucieux de faire de ses élèves de parfaits chevaliers. 
Cette partie du livre a d'ailleurs à nos yeux le grand 
mérite de nous renseigner sur les mœurs de l’époque, si 
brillantes et si fastueuses, sur les règles d’honneur en 
usage dans les combats chevaleresques, sur la bonhomie 
étonnante des rapports entre souverains et courtisans. 
Sans doute certaines énumérations, certaines descriptions 
par trop techniques de costumes et de blasons nous 
paraissent aujourd’hui passablement froides ; mais les 
nobles seigneurs et les hautes dames du temps y trouvaient 
leur plaisir. C’étaient des âmes jeunes, facilement inté¬ 
ressées. Ils s'attardaient aux méandres d’un récit, car 
leurs loisirs étaient plus grands que les nôtres ; au 
besoin, ils tiraient parti pour eux-mêmes des excellents 
conseils prodigués à Saintré par sa maîtresse dans la 
première partie du roman. En tout cas, ils se complai¬ 
saient aux récits détaillés des chevaleresques entreprises, 
des joutes et des pas d’armes. 

Les lecteurs modernes trouveront sans doute plus 
d’agrément dans la seconde partie du livre, lorsque la 
dame des Belles Cousines trompe avec un abbé bien en 
point le pupille qu’elle a formé avec tant de zèle. U y a 

là des scènes exquises, d’une ironie profonde, d’un réa¬ 
lisme un peu gras, comme on doit bien s’y attendre de la 
part d’un homme qu’on a cru longtemps être l’auteur des 
Cent Nouvelles Nouvelles . Le roman a changé complète¬ 
ment de ton et d’allure. Au lieu de nobles tournois, 
l’auteur prend plaisir à nous décrire des ripailles de 
moines. Il nous montre le petit Jehan de Saintré, la fleur 
de la chevalerie d’apparat, bafoué, battu par « damp 
Abbé », sous les yeux charmés de son ancienne protec¬ 
trice. Comme l’a dit très finement un critique, « ce 
Télémaque se termine en fabliau ». 

Les caractères sont vivement tracés, sauf celui du petit 
Jehan de Saintré qui est un peu pâle et un peu factice. II 
faut vraiment avoir le goût des rapprochements littéraires, 
pour y voir, comme certains l’ont prétendu, un prototype 
du Chérubin de Beaumarchais. 

Le style est alerte, spirituel, sans beaucoup d’éclat. 
La Salle a les qualités littéraires des gens de son pays. 
Il présente les faits d’une manière aisée et piquante, 
nerveuse parfois, avec une légère pointe de malice. Il 
s’amuse lui-même en écrivant autant qu’il nous amuse, 
et nous communique presque toujours sa bonne humeur. 

Ces qualités font du Petit Jehan de Saintré un des 

plus beaux monuments littéraires de notre langue. 

R. B. 

L’HYSTOYRE ET PLAISANTE CRONICQUE 

DU 

PETIT JEHAN DE SAINTRÉ 

ET DE LA JEUNE DAME 

DES BELLES COUSINES 


L’ACTEUR 

A vous, très excellent et puissant prince, monseigneur 
Jehan d’Anjou, duc de Calabre et de Lorraine, marchis 
et marcquis du Pont, et mon très redonbté seigneur. 

Se aucunement, pour trop ou peu escripre, j’avoye failly ; 
ce que de legier [par légèreté] pourroye faire, actendu que 
ne suis saige ne aussi clerc, il vous plaise, aussi à tous et à 
toutes, le moy pardonner ; car maintes fois tel fait du mieulx 
qu’il peut, qui ne fait gueres bien, dont n’est mye merveilles, 
moy qui suis et ay tousjours esté rude et de gros engin [esprit] 
en maintien, en faiz et en diz. Mais, pour accomplir voz 
prières qui, entre tous les seigneurs, me sont entiers comman- 
demens, j'ay fait escripre ce livre, dict Saintré, que en façon 
d’une lectre je vous envoyé, en vous suppliant que le prei- 
gnez en gré. Et sur ce, pour le présent, mon très redoubté 
seigneur, aultre chose ne vous escripts, fors que [sauf que] si 
très humblement, comme je scay et puis, me recommande à 
vostre très bonne et desirée grâce où que je soye ; et prie le 
Dieu des Dieulx qu’il vous doint [donne] entière joye de 
trestous voz désirs. Escript à Geneppe en Brebant, le 
xxv® jour de septembre, l’an de nostre Seigneur mil cccc 
cinquante et neuf [1459]. 

Vostre très humble et très obéissant serviteur, 

Anthoine de la Sale. 

CHAPITRE I 

Comment Jehan de Saintré servoit en la court du roy Jehan de 
France d’enffant d'honneur et de paige seullement, allant apres 
le roy. Et premièrement de madicte dame des Belles Cousines, et 
de Saintré. 

Ou [Au] temps du roy Jehan de France, filz aisné du roy 
Pheiippes de Vallois, estoit en sa court le seigneur de Preuilly 
en Touraine, qui en son ostel avoit ung très débonnaire et 
gradeulx jouvencel nommé Jehan, et aisné filz au seigneur 
de Saintré, en Touraine aussi. Lequel jouvencel, par sa débon¬ 
naireté, vint en grâce au roy, et tellement que il le voult 
avoir en sa court, car il estoit encore bien jeune, l’ordonna à 
estre son paige, pour seullement apres luy chevauchier, et au 
sourplus servir en salle comme ses aultres paiges et enffans 
d’honneur. Lequel Jehan de Saintré, sur tous les aultres paiges 
et nobles enffans, servoit ung chascun à table illecques [là] 
très dilligemment, et assez plus que nulz des aultres, et espe- 
dalement les dames ; en tous les plaisirs, honneurs et services 
que elles luy commandoient, il le faisoit à son povoir ; du 
sourplus, selon son aage de xiij ans, estoit prompt, habille et 
hardy jouvencel, feust [soit] pour servir ou chevauchier ung 
bien rigoreux coursier, feust à chanter, à danser ou à jouer à 
la paulme, à courir, à saillir [sauter], et à tous autres affaires 
et esbas qu'il veoit aux hommes faire ; à toutes choses celui 
jouvencel se vouloit bien et joyeusement employer, combien 
que sa personne estoit et feust toujours linge [délicat] et menu. 
Mais son cueur estoit entre les aultres tout fer et acier. Par 
lesquelles habilletez et doulceurs, courtoisies et debonnairetez, 
estoit si très bien amé, prisié et loué du roy, de la royne, des 
seigneurs, des dames et de toutes gens, tant que chascun 
jugeoit et disoit que vraiement il seroit bien ung des renommez 
gentilz hommes de France, se il vivoit Et vraiement ainsi fut 
il, car, à son trespassement de ce monde, il fut tenu des che- 

valiers le plus prudent et vaillant, ainsi que de une partie de 
ses fais cy apres l'istoire fera mendon. 

0 0 


CHAPITRE II 

Comment en la court de la royne de France estoit une jeune dame qui 

point ne se vouloit remarier, nonobstant qu elle en fut fort solli¬ 
citée. Et des responces qu elle faisoit touchant les dames anciennes. 

L’acteur. — En celui temps, en la court de la royne 
Bonne de Bouesme [Bohême] ( 1 ), femme dudict roy Jehan, 
avoit une assez jeune dame vefve, qui des Belles Cousines de 
France estoit : mais de son nom et seignourie l’istoire s’en 
taist, à cause de ce que cy apres pourrez veoir et oyr. 
Laquelle dame, oneques [jamais] puis le trespas de feu 
monseigneur son mary, ne se voult remarier pour quelque 
occasion que ce feust, ou pour ressembler aux autres vrayes 
veufves de jadis, dont les histoires romaines, qui sont les 
suppellatives [superlatives] de toutes, font tant de glorieuses 
mendons ; desquelles pour lors je me passe pour abregier ma 
matière et venir à mon propos de ceste dame, qui oneques 
puys qu’elle fut vefve, à nul mary ne se voult accompaignier. 
Si me semble, de prime face, que elle vouloit ensieuvir 
[suivre] les andennes vefves de jadis, si comme les histoires 
dient que les Romains avoient une très loable coustume de 
très grandement exaulder, loer et honnourer les bonnes 
femmes vefves, celles qui, apres le trespas de leurs premiers 
maris, jamais plus ne se vouloient remarier ; ains [mais] 
pour la très grande et loyalle amour qu’elles leurs portaient, 
vouloient garder honnesteté et entière chasteté. Et de ce dit 
l’Apostre en sa première Epistre ad Tymotheum , ou V e cha¬ 
pitre : Honnoure les vefves. Celles ne sont droictes vefves, 
qui ne se remaryent, pour ce qu’elles ne treuvent à qui ; c’est 
assavoir à l’empire de leur delict ou aussi à leur prouffit, ou 
pour aucune autre cause ; et ne le font mie pour l'amour de 
Dieu, ne pour l’amour qu’elles avoient à leurs premiers 

(i) Bonne, fille de Jean de Luxembourg, roi de Bohême, épousa le duc de 
Normandie (depuis le roi Jean) en x 33 a; elle mourut à l'abbaye de Mau- 
buisson le ii septembre 1349. 

maris ; comme les aultres qui ne se veullent accompaigner à 
pires ne à meilleurs. Si comme dit Virgille au quart livre de 
Eneas, lequel Eneas tant ama Dydo que il en mouroit ; mais 
Dydo de son amour ne tenoit compte, car tant avoit amé et 
encore amoit son mary tout mort, qu'elle ne le pouvoit 
oublier ; et à Anne sa sœur, quant elle lui parloit de marier, 
disoit les paroles qui s'ensuivent : 

Ille meos primus qui me sibi junxit amores 

Abstulit, ille habeat secum, servetque sepulchro. 

Duquel vers la sentence est telle : Celui qui premier me 
joignist à lui, lasse moi ! il emporta mes vraies amours, lequel 
je vueil qu’il les ait tousjours, et qu’il les garde en son'sépulcre 
avecques lui. Les Romains, ainsi qu’ilz honnoroient de 
couronnes ceulx qui faisoient les grans vaillances d’armes, si 
comme celui qui premier passoit le fossé ou le palis [la palis¬ 
sade] de l’ost [l’armée] aux ennemis, estoit couronné de la 
couronne Valere, et celui qui premier montoit sur l’eschielle 
et sur les murs, à l’assault d’une cité ou chastel ou ville, estoit 
couronné de la couronne Muralle, et ainsi des aultres vail¬ 
lances pareillement avoient ilz acoustumé ; et semblablement 
couronnoient ilz très solemnellement les femmes vefves, qui 
pour l’amour et honneur de leurs marys premiers ne se 
vouloient plus marier et vouloient honnestement garder leur 
chasteté, de la couronne de Chasteté, qui estoient trop plus 
honnourées que les aultres vefves n’estoient. Et sur ce dist 
sainct Jerosme au second livre, parlant contre Jovinian, de 
celles vefves, et met exemple de plusieurs qui né vouldrent 
nulz secons maris ; si comme de Mar cia qui estoit fille de 
Cathon, qui sans cesser estoit en deuil de son mary. Ses amis 
en la réconfortant lui demandoient et disoient : Las ! et quant 
cessera vostre deuil ? Et elle leur respondit qu’il cesseroit le 
très benoist [bénit] et dernier jour qu’elle mourroit. Encore 
recite d’une aultre nommée Lucia, qui jour et nuyt ne cessoit 
de plourer et ramentevoir [se rappeler de] son bon mary 
mort ; et pour la jecter hors de son deuil, son pere luy parla 
d’un aultre nouvel mary. Helas ! dist elle, sire, pour Dieu, ne 
m’en parlez plus. Et quant £on pere la blasmoit de ainsi 
jeune vefve demourer, elle, pour conclusion, luy respondoit : 
Sire, j’amoye tant cestuy, que je ne pourroye jamais nul 
aultre tant soit peu amer ; et se, par ma desordonnée simplesse, 

je en prenoye ung qui me feust bon, jamais mon cueur, pour 
doubte de le perdre, joie ne pourroit avoir ; et s’il m’estoit 
fier ou rigoreux, ma doloureuse vie finiroit briefment. Dont 
par ainsi voult en cest estât toute sa vie demeurer. Et maint 
biaulx autres exemples met ledit benoit saint Jherosme, 
desquelz je me délaissé, car là les pourra veôir qui veult. 
Entre lesquelz exemples de mariage, il en met ung aultre 
qui est riable [risible] au iiii xx xvj de son Epistre. C’est d’une 
femme à Romè, qui ne fut point de ces très parfaictes vefves ; 
car elle espousa xxij maris, dont il advint que par aventure 
se trouva ung homme de la ville qui avoit eu xx femmes 
espousées : desquels à grant riz et à grant feste le mariage 
se fist, dont le peuple de Rome en eut grant soûlas [plaisir] 
et joye, désir ans veoir lequel d’eulx l’autre surmonterait 
[survivrait]. Si advint que la femme morut premier. Alors 
vindrent tous les gallans de Rome qui lui baillèrent [donnèrent] 
en sa main une branche de lorier, en signe de sa victoire sur 
celle qui avoit desconfit [vaincu] xxij maris, et sur son chief, 
en signe de grant joie, luy misrent ung chappel de rame 
[rameau] vert ; et ainsi le menèrent par la ville à tambours et 
busines [trompettes] en le acompaignant, cryant par tout : 
Vive, vive Palmo, qui a desconfit la femme aux xxij maris. 
Et cy donrray fin à ces exemples pour revenir à l’istoire de 
ma dame et du petit Saintré. 

0 û 


CHAPITRE III 

Comment ladite jeune dame délibéra en soy de faire renommer le petit 
Saintré, et le fist appeller en sa chambre, l’interrogant qui estoit sa 
dame par amours ; de laquelle chose le petit Saintré fut tout hon- 
teulx et ne respondoit parolle du monde, fors qu’en la fin dist qu’il 
n’en avoit point. 

L’acteur. — Cestc dame, comme dit est, ayant emprins 
[décidé] pour quelque occasion que ce feust de jamais plus 
soy marier ; et nonobstant ce, elle ayant son cueur en di¬ 
verses pensées, entre lesquelles par maintes fois se appensa 
[réfléchit] que vraiement elle vouloit en ce monde faire 
d’aucun jeune chevalier ou escuyer, ung renommé homme ; 

et en celle pensée se arresta totalement Si regarda par plu¬ 
sieurs jours, ca et là, les bonnes meurs et condicions de tous 
les jeunes gentilz hommes et enffans de la court, pour en 
choisir ung le plus à son gré. Mais à la parfin sur le petit 
Saintré s'arresta. Si advint que elle, pour veoir son maintieng 
et son parler, plusieurs fois publiquement de plusieurs 
choses l'arraisonna [l’entretint], dont tant plus à lui elle 
parloit, et tant plus lui venoit à plaisir. Mais d’aultre chose 
qui d'amours touchast ne s’en osoit ne vouloit descouvrir. 
Si advint ainsi que, fortune et amours l’eurent permis, ma 
dame venoit en sa chambre, qui sur ce jour avoit mis la 
royne à dormir, et en passant sur les galleries avec ses 
escuiers, dames et damoiselles, qui apres elle venoient 
trouva le petit Saintré là, qui regardoit bas en la court les 
joueurs de paulmes jouer. Et quant il vit les escuiers de ma 
dame passer, incontinent à genoulx se mist, faisant sa reve- 
rence. Mais quant ma dame le vit, elle fut bien aise, et en 
passant oultre, lui dist : Saintré, que faictes vous cy ? Esse 
[Est-ce] la contenance d’un escuyer de bien, que de non 
convoyer [accompagner] les dames? Or ca, maistre, passez et 
vous mectez devant. Alors le petit Saintré, tout honteux, le viz 
[le visage] de honte tout enflambé, soy inclinant, se met devant 
avec les aultres. Et quant ma dame le vit devant, alors s’en 
alla tout en riant avecques ses femmes et leur dist : Mais 
que soyons en la chambre, nous rirons. Lors dist dame 
Jehanne : Ma dame, et de quoy? De quoy, dist ma dame, 
vous verrez tantost la bataille du petit Saintré et de moy. 
Helas ! ma dame, dist dame Katherine, et que a il fait ? il 
est si bon filz. Et entendisque ces parolles estaient, ma 
dame en sa chambre entra, alors dist à tous ses gens : Allez 
deshors entre vous hommes, et nous laissiez icy. A ces 
parolles chascun saillit [sortit] dehors, et le petit Saintré à 
genoulx print congié; et quant ma dame le vit à genoulx, 
elle lui dist : Vous demourrez, maistre, vous n’estes pas au 
compte des hommes ; je vueil cy parler à vous. Alors la 
porte fut close. Ma dame, assise sur les piés du petit lit, le 
fist entre elle et ses femmes venir ; et lors print sa foy de 
lui dire de toutes ses demandes la vérité. Mais le povre jou- 
vencel qui ne pensoit pas à ce où ma dame vouloit venir, si 
lui promist, et ce faisant pensoit : Las ! que ay je fait ? mais 
que sera cecy ? Et en ces pensemens, ma dame, en soubz- 
riant à ses femmes, lui dist : Or ca, maistre, par la foy que 

j’ay de vous, dictes moy tout premier combien il y a que 
vous ne veistes vostre dame par amours? Et quant il oy 
[entendit] parler de dame par amours, comme celui qui 
oncques ne l’avoit empensé, les yeulx lui lermoyent, le 
cueur lui fremist, et le viz lui palist, si qu’il ne sceut ung 
seul mot sonner [dire]. Alors ma dame lui dist : Et qu’esse 
cy? maistre, et que veult dire ceste chiere [attitude] ? Les 
autres dames, qui entour rioyent, lui dirent : Et, Saintré, 
mon amy, pourquoy ne dictes vous à ma dame, puis quant 
vostre dame ne veistes ? ce n’est pas grant demande ; et tant 
le pressèrent, qu’il dist : Ma dame, je n’en ay point. N’en 
avez vous point ? dist ma dame, et qui seroit la bien heureuse 
qui ung tel ami aroit ? peult bien estre que n’en avez point, 
bien le croy ; mais de celle que plus vous aimez, et vouldriez 
que feust vostre dame, puis quant ne la veistes vous ? Le 
petit Saintré, qui, comme dit est, n’avoit senty ne gousté des 
amoureux désirs nullement, dont par ce avoit perdu toute 
contenance, fors de entortiller le pendant de sa sainture 
entour ses dois, sans mot parler fust longuement ; et quant 
ma dame veit qu’il ne respondoit riens, si lui dist : Et, beau 
sire, quelle contenance est la vostre ? Ne dictes vous mot ? Si 
je vous demande puis quant ne veistes celle que plus 
desirez à estre sien, je ne vous fais nul tort. Alors dame 
Jehanne, dame Katherine, Ysabel et les autres, qui de ce 
toutes rioyent, en heurent pitié. Lors dirent à ma dame : il 
n'est pas ores pourveu [en état] de vous faire telle responce, 
mais se il vous plaît ceste fois lui pardonner, il la vous fera 
demain. Demain, dist ma dame, ains qu’il [avant qu’il] parte 
d’icy, je le vueil scavoir. Alors toutes lui dirent, l’une mon 
filz, l’autre mon amy, et l’autre petit Saintré, dictes sceure- 
ment à ma dame puis quant ne veistes vostre dame, ou aultre- 
ment vous estes son prisonnier. Et quant il fut bien d’elles 
tout assailly, alors il dist : Que voulez vous que je vous dye? 
quant je n’en ay point, et se j’en eusse, je le diroye voulen- 
tiers. Dictes sans plus, dirent elles, de celle que plus vous amez. 
De celle que plus j’ayme, dist il, c’est ma dame ma mere, et 
apres Jacqueline ma soeur. Alors ma dame lui dist : Sire, je 
n’entens point de vostre mere, ne de vostre soeur ; car 
l’amour de mere, de soeur et de parens est toute differente à 
celle de dame par amours ; mais je demande de celles qui 
riens ne vous sont De celles qui rien ne me sont dist il, sur 
ma foy, ma dame, je n’en ayme nulle. Alors ma dame lui 

dist : Vous n’en amez nulle ? Ha ! failly [manqué] gentil 
homme? Et dictes vous que vous n’en amez nulle? A ce 
cop congnois je bien que jamais ne vaudrez riens ; et failly 
cneur que vous estes, d’où sont venues les grans vaillances, 
les grans emprises [entreprises] et les chevalereux fais de 
Lancelot, de Gauvain, de Tristan, de Giron le Courtois et des 
autres preux de la Table Ronde ; aussi de Ponthus et de tant 
d’aultres si très vaillans chevaliers et escuyers de ce royaume, 
et autres sans nombre, que je bien nommeroye se j’avoye 
temps, sinon par le service d’amours acquérir, et eulx entre¬ 
tenir en la grâce de leur très désirée dame ; dont j’en con- 
gnoys aucuns qui pour estre vrais amoureux et bien servir 
loyaulment leurs dames, sont venus eu si hault honneur, que 
à tousjours en sera nouvelle ; et s’ilz ne l’eussent esté, d’eux 
ne seroit plus de conte ne que d’un simple compaignon. Et 
vous, sire, dictes doncques que vous n’avez dame, ne desi*- 
rastes oncques de l’avoir ; et puisque ainsi est, comme le 
plus failly des aultres, vous en allez. Lesquelles parolles par 
ma dame dictes en soubzriant, les dames congneurent bien 
que combien que feussent vrayes, que n'estoient que pour 
farcer. Mais de ce si très crueux congié le povre Saintré qui 
ne pensoit pas moins que estre deshonnouré se print mer¬ 
veilleusement à plourer. Alors ma dame Jehanne, dame Ka¬ 
therine, Ysabel, et les aultres damoiselles en eurent grant 
pitié. Lors en riant, toutes à genoulx devant ma dame se 
misrent, priant que pour celle fois lui voulsist [voulût] par¬ 
donner, en promettant pour lui que, devant deux jours, il 
auroit choisi et fait dame pour servir. Nennil, dist ma dame, 
vous vous abusez que ung cueur failli feist jamais tant de 
bien. Et si fera ma dame, disrent elles. Qu’en dictes vous ? 
sire, dist ma dame, vous dormez, seroit en vous jamais tant 
de bien comme elles dient? Alors le povre desconfit print 
cueur : Oil, ma dame, puisqu’il vous plaist Et ainsi me le 
promettez ? Oy, ma dame, sur ma foy. Or doncques, dist ma 
dame, vous en allez, et faictes, comment qu’il soit, que de¬ 
main vous soyez es galleries à l’heure que je vous ay trouvé, 
ou aultrement tenez vous pour salué. Alors le povre des- 
prisonné print à genoulx de ma dame congié et puis des 
aultres, lors s’en va ; et au congié d’elles lui dirent : Sou- 
viengne vous de la promesse, car nous sommes pleiges [ga¬ 
rantes] pour vous. Et quant il fut hors de la chambre, lors 
commença tant qu’il peult à fuyr, comme s’il feust de cin- 

quante loupz chassie. Ma dame et ses autres dames, qui sur 
jour dormir dévoient, ne cessèrent de rire et raisonner du 
grand effroy qu’il avait eu en son logis, et tant en rirent et 
raisonnèrent [en parlèrent], que vespres sonnèrent, et sans 
dormir les convint lever. Et quant Saintré eut les autres 
enffans ses compaignons trouvés, Dieu scet s’il leur compta 
de ses adventures nouvelles. Lors de la grant joye qu’il avoit 
d’estre eschappé, peu à peu sa promesse oublia, fors de tant 
qu’il veoit ma dame et ses aultres femmes qu’il fuyoit comme 
le venin, dont elles s'en rioyent par grand délit [plaisir]. 
Mais, une des fois au disner, les deux dames estant à table 
le veoient ca et là par les tables servir toutes les aultres 
dames et damoiselles, comme il avoit acoustumé, fors que 
elles seulement ; si le tirent à elles venir, puis luy dirent : 
Et, beau sire Saintré, à quel jeu vous avons nous perdu? 
Vous nous soûliez [vous aviez coutume de] servir comme 
les autres, et ores vous nous fuyez ? Mes dames, dist il, bais¬ 
sant les yeulx de honte, sauf vostre grâce ; et en disant ce, il 
s’en partit. Alors commença le ris moult [très] longuement 
de l’une à l’autre. Ma dame, qui estoit assise au bas bout de 
la table du roy et de la royne, d’aventure vit devant elle le 
petit Saintré, et vit aussi comment elles rioyent apres lui ; si 
leur demanda, apres que les tables furent levées, ce que le 
petit Saintré leur avoit dit de quoy elles tant rioyent. Lors 
lui dirent comment il servoit toutes les dames fors que [sauf] 
elles, et ce qu’elles lui avoient dit et ce qu’il avoit respondu 
en passant oultre. Or, laissiez moy faire, dist ma dame, encore 
en rirons nous plus avant, mais que ma dame soit conciliée. 
Et quant vint au vin de congié prendre, ma dame qui vit le 
petit Saintré portant une tasse à servir, le fist à soy venir et 
luy dist : Saintré, allez vous en es galleries et là me attendez, 
comment qu’il soit, car je vous vueil envoyer en la ville 
pour moy faire ung plaisir, et vous serez bien mon amy. Le 
petit Saintré, qui oyt ma dame si doulcement parler, fut 
bien content, et pensa qu’elle eust toute sa promesse mis en 
oubly, si lui dist : Ma dame, très volentiers. Alors le roy se 
retraist, et aussi fist la royne. Lors le petit Saintré s’en alla 
aux galleries, si ne tarda guaires que le roy ne se mist à dor¬ 
mir, et que ma dame revint en sa chambre où elle trouva le 
petit Saintré, comme elle lui avoit dist ; lors lui dit : Allez 
devant avecques les aultres. Et quant elle fut en sa chambre, 
assise sur les piez du petit lit, dist à tous ses escuiers et 

aultres qu’ilz s’en allassent hors. Alors appella le petit Saintré 
et lui dit : Or, sire, vous ay je ci, où est vostre foy, que par 
deux foy s me promistes, et par quatre jours vous fuyez de 
moy? quelle vengeance et quelle pugnicion doit on prendre 
d’ung homme qui a menty sa foy? A ces dures et cruelles 
parolles ne pensa moins que d’estre mort ; lors tout à coup 
à genoulx et à mains jointes se mist, requérant [demandant] à 
ma dame mercy, disant que vrayement il avoit eu grandement 
à faire. Ma dame, qui derrière luy veoit ses femmes rire, s'en 
tenoit le plus qu’elle povoit, si luy dist : Or bien, sire, prenons 
qu’il soit ainsi comme vous dictes ; en ces quatre jours avez 
vous dame choisie ? Et quant il ouyt de ce parler, il ne 
prisa plus sa vie que sa mort ; lors commencèrent ses yeulx 
à plourer, son viz à pallir et à tressuer [suer avec abon¬ 
dance] comme celluy qui avoit ja tout ce oublié, si ne sceut 
plus que dire, ne comment soy excuser. Lors ma dame, qui 
le vit en tel party, en soubzriant à ses femmes dist : Que 
diriez vous d’ung failly escuyer, qui par deux fois a donné 
sa foy à une dame, comme vous savez bien, et pour si peu 
de chose il a failly ; quelle pugnicion doit il avoir ? Et à vous, 
dame Jehanne, j’en demande tout premier. Et quant le povre 
gentil homme se ouyt ainsi de ma dame reprocher, il ne 
cuyda pas moins que à ce coup il ne fust perdu et à tousjours 
deshonnoré. Lors à jointes mains, estans toujours à genoulx, 
requist de rechief à ma dame, pour Dieu, mercy ; puis se 
tournoit envers les aultres dames que toutes priassent pour 
luy. Ma dame, qui de tout ce estoit très aise, et tant plus 
qu’elle le veoit si humble et innocent, l’aymoit trop mieulx, 
pensant que elle pouvoit par bonne façon en son service 
l'acquérir, qu’elle le mectroit bien à son ploy [pli] ; et néant- 
moins voult elle à dame Jehanne et aux autres sa demande 
entretenir. Dame Jehanne esmeue de toute pitié, ne prenant 
pas garde, non faisoient nulles des autres, là où ma dame 
vouloit saillir, luy dist : Helas ! ma dame, s’il a failly dans 
sa promesse, vous avez ouy son excuse, pour les grans 
affaires qu’il a euz, dont il vous en requiert, à genoulx et 
à m ai ns jointes, très humblement mercy, et aussi faisons 
nous toutes pour luy. Et vous, dame Katherine, qu’en 
dictes vous? Helas! ma dame, je ne scay que dire, fors 
que il s’en repent, et le trouverez ainsi ; si vous requiers 
pour luy mercy. Et vous Ysabel, qui estes la plus ainsnée, 
qu’en dictes vous? Ma dame, j'en dy comme les aultres ; 

et oultre plus vous scavez que le povre prisonnier vous 
confessa loyaulment qu’il n’avoit point de dame advisée 
pour servir, dont je le croy mieulx que aultrement; ma 
dame, pardonnez luy, car il a bien à penser le cueur 
d’ung nouvel amant délibéré de loyaulment servir, comme 
le sien est, de bien choisir, et soy du tout asservir aux 
entiers commandemens de sa dame, s’il n’est d’amours bien 
grandement amy ; m ais sur ma foy, ma dame, je croy que 
amours il ne vit oneques, ne ne parla à luy ; et n’est il pas 
vray, dit Ysabel, mon filz ? Par ma foy, Ysabel ma mere, 
ouy, que oneques je ne parlay à luy, ne ne le vy. Or re¬ 
gardez doneques, ma dame, ce povre suppliant qui oneques 
ne le vit, ne le congnust, ne parla à luy, comment pourrpit si 
tost avoir choisi dame ? car ceulx qui ja en ont esté accointez 
[sont entrés en relations avec J doubtant le reffuz, y font de 
pensemens assez. Et pour ce, ma dame, je dis que vrayement 
pour ceste fois il luy doibt estre pardonné. Et qu’en dictes 
vous, Marguerite, Aliz et vous aultres femmes ? Je vueil que 
chascune en dye son dit Alors toutes ensemble s'arrestèrent 
à l’oppinion de Ysabel, comme la plus ancienne et qui {dus 
avoit veu et avoit ouy. 

a 0 


CHAPITRE IIII 

Comment le petit Saintré respondit à la dame, comme contrainct, et 
celluy qui point n’avoit encor gousté les estincelles d’amours, que 
Matheline de Coursy estoit sa dame, qui n'avoit encore que dix ans 


La dame. — Or dit ma dame : J’ay oui de vous toutes voz 
oppinions qui, au regard de la foi mentie et du pardon, sont 
de l’oppinion de Ysabel, et quant à moi, pour l’amour de 
vous toutes, pour ceste fois je luy pardonne ; mais d'une 
chose vous ad vise, qu’il a failly en tant qu’il devoit avoir 
dame choisie, et ne la point faict. Ha ! ma dame, dirent elles 


en riant, et que si. Et que non, dit ma dame. Et, dirent elles, 
cuydez vous, ma dame, qu’il ait mis quatre jours, fors que 
[si ce n’est] pour bien choisir celle qu’il voudra servir ? Et que 
non, dit ma dame. Et que si, dirent elles, nous nous faisons 


fortes pour luy. Lors elles luy dirent : N’est il pas vray, mon 

filz ? Le povre tout esbahy, et ainsi jehenné [tourmenté] d’elles, 
force luy fut de dire oui. Lors ma dame luy dit : Or, estes 
vous homme de bien ? mais que ainsi soit ; or, nous dictes qui 
elle est, et vous serez bien mon amy. A ces paroles luy fut 
force d'en nommer une ; dont ses yeulx commencèrent à 
plourer, et sa vive face à couleur changer, comme celuy qui 
oneques ne l'avoit empris. Alors ma dame à ses femmes dit : 
Et ne vous le disois-je pas bien, qu’il n’a ce dit fors pour 
eschapper ? Helas ! dirent elles, Saintré, dites le à ma dame 
seurement ; et vous ma dame, tirez le à part, si vous le dira ; 
cuidez vous que ung vray amant doibve ainsi publier le nom 
de sa dame, qu’il ayme tant ? Alors ma dame luy dit : Or vous 
tirez donc ca, et puis lui dist : Saintré,* mon ami, icy n'a que 
vous et moy qui nous peust ouyr ; or, le me dictes seu¬ 
lement. Et quant le petit Saintré veit qu’autrement n’en peut 
eschapper, luy dit : Helas ! ma dame, qu’il me soit pardonné, 
et puis que tant en voulez savoir. En pensant de laquelle il 
dirait, ainsi que nature desire et actraict [attire] les cueurs à 
son semblable, se appensa de nommer une jeune fille de la 
court et de l’aage de dix ans. Lors, dit-il, ma dame, c'est 
Matheline de Coursy. Et quant ma dame ouyt nommer 
Matheline de Coursy, pensa bien que amours d’enfance et 
ignorance y ouvroit [travaillait]. Neantmoins plus qud par 
avant fist un grant effroy en son logis, et luy dist : Or, voy 
je bien que vrayement vous estes un très failly escuyer de 
avoir choisi Matheline à servir. Je ne dy pas que Matheline 
ne soit une très belle fille et de bon lieu et meilleur, sire, qu’à 
vous n’appartient ; mais quel bien, quel prouffit, quel hon¬ 
neur, quel subeide, quel advantaige, quel confort, quel ayde 
et quel conseil pour vous mettre sus, vous en peult advenir 
pour estre vaillant homme ? Quelz sont les biens que vous 
povez avoir de Matheline, qui n'est encore que ung enfan t ? 
Sire, devez vous choisir dame qui soit de haut et noble sang, 
saige, et qui ayt de quoy vous ayder, et mectre sus à vos 
besongnes, et celle tant servir et loyaulment aymer, pour 
quelque peine que en ayez à souffrir, .qu'elle congnoisse bien 
la parfaicte amour que sans deshonneur luy portez. Et ne 
creez que s’ainsi est que, au long aller, qui qu’elle soit, se elle 
n’est sur toutes la plus cruelle, ce que oneques je ne ouys f 
qu’elle n'ayt congnoissance, pitié, mercy et miséricorde de 
vous, ou qu’elle ne vous en saiche très bon gré ; et par ainsi 
deviendrez homme de bien. Aultrement je ne donne de vous, 

ne de voz faitz une pomme. Ainsi que sur ce dit le Maistre, 
en sa balade gui dit ainsi : 

LE MAISTRE. 

C'est tout que d’aymer loyaulment, 

En ung tout seul lieu c’est assez ; 

Quiconcques le fait aultrement, 

Il est de bien faire lassez 

Et tous ses beaulx faitz sont passez. 

Car ung cueur qui par tout s’espart 
Et requert dames de tous lez [côtés], 

En doit avoir petite part. 

Se part en a, c’est meschamment, 

Et vient de lieux mal renommés, 

Et ne se peult faire aultrement ; 

Et puis quant il s’y est boutté 
Et s'est apres bien ad visez, 

Dieu scet s’il congnoist lors à part, 

Comment des riches bien celiez 
En doit avoir petite part. 

Celle part ne vault pas gramment, 

Quant plusieurs s’y sont ahurtez ; 

N’amours n’accorde nullement 
Que telles gens soient aimez, 

Ains soient par tout diffamez ; 

Car ung cueur qui par tout s’espart 
Et requiert dames de tous lez, 

En doit avoir petite part. 

a a 


CHAPITRE V 

Comment la dame enseigna le petit Saintré de maintes bonnes choses 
et salutaires doctrines, touchant la maniéré comment on doit fuyr 
les sept pechiez mortels. 

Encore sur ce propos vous dis je plus, que celuy qui en¬ 
tend à loyaulment une telle dame servir, je dis qu’il peult 
estre sauvé en ame et en corps, et veez cy la raison com¬ 
ment : au regard de l’ame nous devons scavoir que qui se 
garde de pechier mortellement, qu’il est sauvé ; car les aultres 

pechiez véniels, par vraye confession, sont estaintz et annul¬ 
iez à bien peu de penitence. Dont pour soy garder de pechié 
mortel, s'il ayme ainsi que s'ensuit, il est sauvé. 

Et premier, au regard du pechié d’orgueil, l'amant, pour 
acquérir la très désirée grâce de sa dame, s'efforcera d’estre 
doulx, humble, courtoys et gracieux, affin que nul deshon- 
neste parler ne peust estre dit de luy. En ensuivant le dit du 
sage Talles de Milesie (1), qui dit ainsi : 

Si tibi copia, si sapiencia formaque detur ; 

Sola superbia destruit omnia, si committetur. 

C’est à dire, mon amy : Se tu as habondance de richesses, 
se tu as sagesse, se tu as noblesse et toute perfection de corps 
le seul orgueil, s'il est en toy, destruict toutes les vertus. Et 
à ce propos dit Socrates : 

Quantumcumque bonus fueris, essendo superbus, 

Totum depravat, te sola superbia dampnat. 

C’est à dire, mon amy : Combien que tu soyes bon, se tu 
es orgueilleux, tout est gasté, ton seul orgueil te dampne. Et 
à ce propos dit encore Themistides, le philosophe : 

Ut non infleris, memor esto quod morieris ; 

Unde venis, cerne quo vadis, te quoque sperne. 

Affin que tu ne soies orgueilleux, souviengne toy que tu 
mourras. Regarde dont tu viens, et où tu vas ; si te despiteras. 

Et tant d’aultres auctoritez qui trop longues seroient à 
escripre, desquelles à présent je me vueil délaisser pour 
venir à mon propos que ung vray amoureux, tel que je dis, 
les ensuyvra toutes pour acquérir la très désir ée grâce de sa 
très belle dame ; dont par ainsi bannira ce très desplaisant 
et abhominable pechié d’orgueil et de toutes ses circonstances, 
et se accompaignera de la très doulce vertu de humilité, dont 
par ainsi il sera de pechié quicte et sauve. 

La dame. — Et quant au deuziesme pechié, qui est de ire 
[colère], certes oneques vray amoureux ne fut ireux. J’ay bien 
ouy que aucunes fois amours leurs ont donné desplaisance 
pour les essaier ; mais ce n'estoit pas ire, s’ilz n'estoient feruz 
d’autre mal que d’amours. Et pour ce, mon amy, que ce 
pechié est à Dieu desplaisant, si est il à l’honneur et au corps 

(i) Thalès de Mifet. 

de celluy qui l’est. Et pour ce vueilles le fouyr [fuir] à ton 
povoir et ensuivir le dit du philosophe qui dit : 

Tristiciam mentis caveas plusquam mala dentis ; 

Segniciem fugias, nunquam piger ad bona fias. 

C’est à dire, mon amy : Fuy tristesse de pensée plus que 
le mal des dens. Aussi fuy paresse, pour passer la douleur de 
ton cueur, et fay tousjours bien. Et sur ce propos dit Pitacus 
de Mitilene (1) : 

Effugias yram, ne pestem det tibi diram ; 

Juris délira, nutrix est schismatis ira. 

C’est à dire, mon amy : Fuy courroux et ire, affin qu’ilz ne 
te baillent pas leur cruelle pestilence ; car ce sont les voyes 
qui font forvoyer [se détourner] du droit chemin, et sont 
nourrices de tous scismes et divisions. Et à ce propos dit 
l’Evangile : 

Non odias aliquem, sed eum potius tibi plaça ; 

Quisquis odit fratrem, censetur ab hoc homicida. 

C'est à dire, mon amy : Que ne portes à nul ire, ne haine, 
mais que vous pacifiez à chascun ; car quiconques hait son 
prochain, il est homicide, comme dit l’Evangile. Et à ce pro¬ 
pos dit sainct Augustin, en une de ses Epistres, que tout ainsi 
que le maulvais vin gaste et corromp le vaissel [le vase] s’il 
y demeure longuement, tout ainsi yre gaste et corrompt les 
cueurs où elle se tient Et à ce propos s’accorde l’Apostre qui 
dit : Sol non occidat super iracondiam vestram. C’est à dire 
que le soleil ne se doit pas esconser [se coucher] sur vostre 
courroux, ne yre. Et encore à ce propos dit Cathon : 

Impedit yra animum, ne possit cemere verum. 

C’est à dire, mon amy, que yre et courroux empeschent et 
aveuglent le couraige de la personne, en telle façon qu’elle 
ne peult regarder à ce qui est vray. Et pour ce, mon amy, 
que le vray amoureux, tel que je dis, est tousjours et doit estre 
joyeulx, espérant que, par bien et loyaulment servir, en 
amours et en sa très désirée dame il trouvera mercy. Et par 
ainsi il chante, dance et est joyeulx en ensuivant le dit de 
Salomon, qui en la fin de son derrain [dernier] livre conclud 
et dit : Bene vivere et letari. C’est à dire : Bien vivre et joyeu- 

(i) Psittacus de Mitylène. 

sement ; mais ce bien vivre ne s’entend pas seuUement pour 
manger bonnes viandes, boire bons vins et dormir longues 
matinées et en bons licts, et le surplus vivre en tous delicts ; 
mais s’entent vivre premier avec Dieu, bien soy maintenir 
véritablement honnestement, et en ce joyeusement Dont par 
ainsi je dy que tous vrays amoureux qui, pour acquérir la 
très desirée grâce de leurs très belles dames, fuient à tout 
povoir ce très desplaisant à Dieu et au monde pechié d’ire, et 
se acompagne à celle très amoureuse vertu de pascience ; 
dont par ainsi sont du très desplaisant et envieux pechié 
d’yre quictez. 

La dame. — Et quant au troyziesme pechié qui est d’envye, 
ce vray amoureux, tel que je dis, jamais sur homme ne sera 
envieulx, car s'il venoit à congnoissance de sa dame, il la per- 
droit vrayement ; car oncques dame d’honneur ne peust 
aymer homme envyeulx, se ne feust les bonnes vertus pour 
en estre le meilleur ; comme à l’eglise le plus devost, à table 
le plus honneste mengeant, en compaignie de dames le plus 
gracieulx et plaisant, aux armes armigeres [de guerre] et aux 
armes courtoyses le plus vaillant, et de ce avoir envie pour 
faire le mieulx et non aultrement Et à ce propos dit 
Seneque : 

Quid melius auro ? jaspis. Quid jaspide ? sensus. 

Quid sensu ? racio. Quid racione ? modus. 

Omnibus addc modum, modus est pulcherrima virtus. 

C’est à dire, mon filz et amy : Quel chose est meilleur que 
l’or? jaspe. Quel chose est meilleur que jaspe? sens. Quel 
chose est meilleur que sens ? raison. Quel chose est meilleur 
que raison ? maniéré ; car maniéré est la couronne de toutes 
vertus. Et encores à ce propos dit le philosophe : 

Filius ancille moratus plus valet ille 

Quam regis natus, si non sit moriginatus. 

C’est à dire, mon amy, que le filz de la chambrière, bien 
moriginé, vault assez plus que le filz d’ung roy qui est mal 
condicionné. Et encores à ce propos, pour entretenir les 
bonnes meurs, je vous recorde [rappelle] le dit du sage 
Solon d’Athènes qui dit ainsi : 

Per vinum miser, per talos et mulieres ; 

Hcc tria si sequeris, semper egcnus eris. 

• 

C’est à dire, mon amy, que par vin, que par jeu de dez, et 

compaignie de femmes folles, de les hanter, serez tousj ours 
povre, meschant et malheureux, et hay de toutes bonnes gens. 
Et encores de ce vil pechié d’envye dit Plato : 

Invidiam fugere studeas et amore carere 

Que reddit siccum corpus, faciens cor inicum. 

Estudie toy à fuyr envye, car envie est sans amour, et 
seiche le corps, et fais le cueur inique et maulvais ; et pour 
ce, mon amy, fuys tous vices et toutes gens vicieux ; car amours 
et dames d’honneur le commandent à tous vrays amoureux, 
en ensuyvant le dit du philosophe qui dit : 

Malo mori famé quam nomen perdere famé. 

C’est à dire, mon bon amy : J’ayme mieulx mourir de fain 
que perdre le nom de bonne renommée. Dont pour conclure, 
mon amy, souviegne vous de ce dit que j’ay plus chier 
[j’aime mieux] mourir de fain, que perdre ma bonne renom¬ 
mée. Et encores au propos de ce dit du philosophe, le sage 
Chilon de Lacedemonie dit ainsi : 

Nobilis es genere, debes nobilis magis esse ; 

Nobilitas morum pluris est quam genitorum ; 

Nobilitas generis mortem superare nequibit. 

C’est à dire, mon amy : Se tu es noble de lignée [race], tu 
dois estre plus noble de vertu ; car la noblesse des bonnes 
meurs vault trop mieulx que la noblesse des parens, et ne 
peult la noblesse, tant soit elle grande ne puissante, surmon¬ 
ter la mort ; doncques pour estre ce vray amoureux que je 
dis, vous escheverez [esquiverez] ce très deshonneste pechié 
d’envie, et vous vous acompaignerez de celle très glorieuse 
vertu de charité, qui est fille de Dieu et qu’il nous a tant 
recommandé comme dit est ; si serez net, quitte et saulve, au 
regard de ce pechié. 

La dame. — Et quant au quatriesme pechié, qui est avarice ; 
certes avarice ne vrayes amours ne pevent loger en ung 
cueur ensemble. Et se l’aver [l’avare] par quelque cause est 
amoureux, n'est point à croire que ce ne soit de meschant et 
ville chose, pour n’avoir cause de riens despendre. Mais le 
vray et loyal amoureux ne contendra [n’essaiera] que, à toute 
largesse, honnorablement servir sa dame et amours, pour soy 
tenir bien habillé, bien monté et toutes ses gens selon son 

estât. Et qui plus en fait qu’il ne peult, il en sera fol et mal 
content; car amours et dames d’honneurs n’ayment nulz 
amoureux prodigues, ne telz gens; mais ayment ceulx qui 
selon leur estât se gouvernent honnestement ; c’est assavoir 
pour eulx monstrer en armes, en tournois, en joustes et en 
toutes nobles assemblées, honnestement à leur povoir, sans 
fol despens, et qui de leurs biens donnent pour Dieu aux plus 
nécessaires lieux, en ensuivant l’Evangile qui dit : Beati 
miséricordes : quoniam ipsi misericordiam conseqnentnr . 
Mathei v. cap. C’est à dire, mon amy : Bien sont heureulx 
ceulx qui sont misericords ; car miséricorde ilz ensuyvront. 
Et ainsi que dit Periander de Corinthe : 

Ut sis preclarus, non sis cupidus nec avarus. 

C’est à dire, mon amy : Affin que tu soyes très clerc, ne 
soyez pas convoiteux, ne avaricieux, et eusses ja des richesses 
assez ; car homme de telle condition ne peult estre de nully 
aymé, ains est hay de tous. Et à ce s’accorde le philosophe 
qui dit : 

Furtum, rapinam, fenus, fraudem, simonitm, 

Causât avaritia, luctara, pcrjuria, belia, 

Radix cunctorum, sit nempe cupido malorum. 

C’est à dire, mon amy, que avarice est cause de larredn, 
de rapine, d’usure, de fraulde, de symonnie, de parjuremens, 
de batailles, et conclusion de tous les inaulx. Et à ce s’accorde 
Bias de Prienne qui dit ainsi : 

Plus flet perdendo cupidus, quam gaudet habcndo ; 

Et magis est servus, cum plus sibi crescit acervus. 

C’est à dire, mon amy : Le convoiteux plus pleure en per¬ 
dant, qu’il ne s’esjouyst en ayant ; et plus amasse, et plus est 
serf [esclave] et chétif. Et sur ce dit sainct Augustin, que le 
cueur avaricieux est semblable à enfer ; car enfer ne scet tant 
engloutir des âmes qu’il die : C’est assez. Et ainsi est de l’avari- 
cieux, car se tous les trésors du monde estoient en son povoir, 
jamais ne diroit qu’il en eut assez. Et à ce propos dit l’Es- 
cripture : Insatiabilis oculus cupidi, in parte iniqnitatis : non 
saciabitur , etc Ecclesiastici. Cap. xiv. C’est à dire, mon amy : 
L’œil du convoiteux est insadable, et il ne sera pas saoul 
en partie d’iniquité. Et tant d’aultres auctorités, qui se trou- 
veroient très longues à dire, que pour le départir me fault 

laisser. Dont par ce, le vray amoureux, tel que je dy, pour 
acquérir la très desirée grâce de sa très belle dame, toutes 
les acomplist, et laisse ce très desplaisant pechié d’avarice, 
et se acompaigne avec celle très doulce et très amiable vertu 
de largesse qui est amye de Dieu, et honnorée du monde ; et 
par ainsi est il sauvé. 

La dame. — Et quant au dnquiesme pechié qui est de pa¬ 
resse ; certes, mon amy, oncques vrai amoureux ne fut pares¬ 
seux ; car le très doulx et amoureux penser qu’il a, jour et 
nuyt, pour acquérir la très desirée grâce de sa très belle 
dame, ne le pourroit consentir. Car, soit pour chanter, soit 
pour dancer, sur tous les aultres il est le plus diligent et le 
plus joyeulx ; lever matin, dire ses heures, ouyr messe dévo¬ 
tement, aller à la chasse et au gibyer là où les pouacres [vilains 
personnages] d’amours sont à dormir ; et lors fuit ce pechié, 
en ensuivant le dict du philosophe Epicurus qui dit : 

Otia, vina, dapes caveas, ne sint tibi labes ; 

Vix homo sit castus requiescens, et bene pastus. 

C’est à dire, mon amy : Eschieve [évite] oyseuse superfluité 
de vins et de viandes, affin qu’en luxure tu ne soyes souillé ; 
car la personne oyseuse et bien repeue, à grant peine, peut 
garder chasteté. Et encore de ce meschant pechié de paresse 
dict sainct Bernard : Vidi siultos se excusantes subfortunam ; 
vix autem diligentiam, cum infortuniis sociabis. C’est à dire, 
mon amy : J’ay veu aucuns folz eulx excuser sur fortune, à 
peine trouveras que un diligent peust estre infortuné ; mais 
tousjours verras que de paresse et de infortune seront tou¬ 
jours acompaignés. Et à ce propos dit encores sainct Ber¬ 
nard : Revider e que sua sunt, quomodo sunt, summa prudentia 
est. C’est à dire, mon amy, que revoir ses choses quelles et 
comment elles sont, est souveraine prudence. Et ne dit pas 
seullement veoir ses choses, mais revoir, et ce revoir s’entend 
que nul ne le peut trop veoir. Et à ce propos dit encores 
Atheneus le poete où il dit : 

Otia sunt juvenum menti plerumque venenum ; 

Et juvenum viciorum corpora, maxima causa. 

C’est à dire, mon amy, que oysivetés sont souvent le venin 
de la pensée des jeunes gens ; car le corps des jeunes est 
especialle cause des vices. Et à ce propos dict Senecque : 

Pigritiam linque que dat mala tedia vite ; 

Tedia virtutis fuge, nam sunt damna salutis. 

C’est à dire, mon amy : Laisse paresse, laquelle donne à la 
vie mauvais ennuy, et fuy les ennemys et ennemyes de la 
chose vertueuse. Pour ce, mon amy, que les amoureux, telz 
que je dis, sont par telles vertuz saulvez, habandonnent ce 
très vil et maleureux pechié de paresse, pour eulx acom- 
paigner avec la très resplandissante vertu de dilligence, vous 
prie que soyez de ceulx. Et lors serez de ce malheureux 
pechié de paresse saulve et quicte. 

La dame. — Et quant au sixiesme pechié qui est de gueulle 
ou de gloutonnie, certes le vray amoureux n’en a tant soit 
peu ; car ce qu’il menge et boit n’est que pour vivre seulle- 
ment sobrement ; ainsi que le philosophe dit que l’on doit 
seullement menger et boire pour vivre, et non pas vivre 
pour boire et pour menger, comme les pourceaulx font ; et 
sur ce le saige Taies de Milesnes dit : 

Pone gulc frenum, ne sumas inde venenum ; 

Nam male digestus cibus exstat sepe molestus. 

C’est à dire, mon amy : Metz le frain à ta bouche, affin 
que par elle tu ne preigne le venin ; car habondances de 
viandes mal digérées sont au corps très nuysables venins. 
Encores sur ce dit le saige Solon d’Athènes : 

Ne confunderis, nunquam vino replearis ; 

Vilis diceris, nisi te vino moderaris. 

C’est à dire, mon amy : Tu ne soyes jamais remply de vin, 
affin que tu ne puisses estre confondu ; car tu seras réputé à 
villain, se tu ne fais attremprance [modération] de toy ou 
vin, et du vin à toy. Encores sur ce propos de gloutonnie 
dict sainct Bernard, es Moralles, que quant le vice de glou¬ 
tonnie prend à seigneurir [dominer] la personne, elle pert 
tout le bien qu'elle a jamais fait ; et quant le ventre n’est 
retrait par droicte ordre de abstinence, toutes les vertuz sont 
en luy noyées. Et sur ce dict sainct Pol : Quorum finis inte- 
ritus : quorum Deus venter est : et gloria in confusione 
ipsorum qui terrena sapiunt. Ad Philip, m. cap. C’est à 
dire, mon amy, que la fin de ceulx qui assavourent les choses 
terriennes, est la mort ; desquelz aussi font de leur ventre 
leur Dieu ; et ceste leur gloire sera d’ames, d'honneur et de 
corps leurs confusions. Si vous prie que ne soyez pas de 
ceulx ; ains ensuivez le dit de Avicenne, pour eschever tout 
ce que dit est : 

Sic simper comedas, ut surgas esuriendo ; 

Sic etiam sumas moderate vina bibendo. 

C'est à dire, mon amy : Menge tous jours en telle maniéré 
que quant tu te lèveras de la table, ton appétit ne soit pas 
saoul, et aussi ton boire soit prins attrempeement ; dont par 
ainsi vivras par cours de nature très longuement, et seras en 
la grâce de Dieu. Au regard de ce pechié, aussi d’amours et 
de vostre dame, et par ainsi aurez laissé ce très villain et 
deshonneste pechié de gueulle, et vous vous acompaignerez 
avec la très doulce vertu de abstinence, fleur de toutes ver¬ 
tus, et lors serez de ce pechié quicte et saulve. Et si vous 
donneray fin au saulvement des vrays et loyaulx amoureux, 
touchant le sixiesme pechié mortel qui est de gueulle. 

La dame. — Et quant au septiesme pechié qui est de luxure; 
vrayement, mon amy, ce pechié est au cueur du vray amant 
bien estaint ; car tant sont grandes les doubtes que sa dame 
n’en preigne desplaisir, qu’ung seul deshonneste penser n’en 
est en luy ; dont par ainsi il ensuit le dict de sainct Augustin 
qui dict ainsi : 

Luxuriam fugito, ne vili nomine fias, 

Carni non credas, ne Christum nomine ledas. 

C’est à dire, mon amy : Fuy luxure à ce que tu ne soyes 
brouillé en deshonneste renommée ; aussi ne croys point ta 
chair, affin que par pechié tu ne blesses Jésus Christ. Et à ce 
propos encores se accorde sainct Pierre l’Apostre, en sa pre¬ 
mière Epistre où il dit : Obsecro vos, tanquam advenas et 
peregrinos , abstinere vos à carnalibus desideriis que mili¬ 
tant adversus animam. Prima Ep. n. cap. C’est-à-dire, mon 
amy : Je vous prie, comme estrangiers et pellerins, que vous 
vous abstinez des délits charnels ; car ilz bataillent jour et 
nuyt à l’encontre de l’ame. Et à ce propos dict encores le 
philosophe : 

Sex perdunt vere homines in muliere : 

Ingenium, mores, animam, vim, lumina, vocem. 

C’est à dire, mon amy, que homme qui hante les folles 
femmes, pert six choses, dont la première est que pert l’ame, 
la seconde l’engin, la troiziesme ses bonnes meurs, la qua- 
triesme sa force, la cinquiesme sa clarté, et la sixiesme sa 
voix. Et pour ce, mon amy, fuy ce pechié et toutes ses cir¬ 
constances, ainsi comme dit est Cassiodore dict, sur le Psaul- 
tier, que vanité feist devenir l'ange dyable, et au premier 

home donna la mort et vuida [priva] de la bienenreté qui luy 
estoit octroyée, et que vanité est nourrisse de tous maulx, la 
fontaine de tous vices, la voye d’iniquité qui mect home hors 
de la grâce de Dieu. Et à ce propos dit David en son Psaul- 
tier en parlant à Dieu : Odisti observantes vanitates super- 
vacue. Psal. xxx. C’est à dire, mon amy : Tu, mon seul Dieu, 
as hay et haiz tous ceulx qui gardent vanitez. Et tant d’autres 
autoritez ont escript les sainctz docteurs de saincte Eglise, et 
qui plus est, les philosophes, les poetes et autres saiges 
payens, qui encores n’avoient senty la vraye cognoissance, la 
très saincte et très amoureuse grâce de nostre vray Dieu, le 
sainct Esperit, qui ont ce pechié tant blasmé, que les escri- 
pteures en seroient trop longues à reciter ; desquelles je me 
vueil passer pour ensuivir le surplus, fors seuil ement du 
dict de Boece, qui sur ce dict : Luxuria est ardor in accessu, 
foetor in recessu , brevis delectacio corporis, et anime des - 
tructio. C’est à dire, mon amy, que luxure est ardeur à l’as¬ 
sembler, puantise au départir, briefve délectation du corps, 
et de l’ame destruction. Et pour ce, mon amy, que ce pechié 
est si très deshonneste, le vray amoureux, corne j'ay dit, pour 
doubte que sa dame n’en preigne desplaisir, pour acquérir 
sa grâce, à tout povoir le fuit ; et se, par vive contrainte 
d’amours, aucunement il y encheoit [y tombait], tant et sy 
très tant sont les angoisse uses peines et dangiers pour les 
grans perilz et dangiers qui s’en pevent ensuivir, que les très 
angoisseux cueurs des loyaulx amans ont à souffrir, que ce 
ne leur doibt point estre compté à pechié mortel ; et se aucun 
pechié y a, vrayement il doibt bien estre estainct par lesdictes 
peines, qu’ilz en ont tant à souffrir ; dont par ainsi je puis 
bien dire que le vray amoureux, tel que je dy, de ce mortel 
pechié et de tous les autres est quicte, franc et sauvé. 

0 0 


CHAPITRE VI 

Comment la dame donne d'aultres enseignemens au petit Saintré, 
touchant les vertus, l'estât, et moyen de noblesse. 

La dame. — Et quant au sauvement du corps, que j’ay dit 
que le vray amoureux tel peut estre saulvé en ame et en 

corps. Apres le sauvement des sept pechiez mortelz, qui 
touchent à lame, je vous diray le sauvement du corps, et 
par plusieurs façons, dont le premier est sur le faict d’amours. 

Le vray et loyal amoureux, qui est gentilhome sain et nect 
de sens et de corps, et qui nuyct et jour tend à l’amoureuse 
queste et grâce de sa très belle dame, et par les sept façons 
contraires aux sept pechez mortelz, si comme j’ay dict : 
laquelle dame sera, quant à honneur, la nompareille des 
autres ; j'appelle toutes dames, car toutes sont dames en 
amours ; prenons qu’ [supposons que] elle n’ayt jamais volunté 
d’aymer ne luy, ne autre, par amours : si veult nature, droit 
et raison, qu’elle l’en doit trop mieulx aymer, priser et hon- 
norer ; et tellement que de son bien, de son honneur, et de tout 
son avancement elle en sera joyeuse, et par contraire, dolente 
de son desplaisir, quelque dame qu’elle soit Et luy, pour 
quelque gentilhomme qu’il soit, tel que j’ay dit, de ses biens à 
son besoing ne luy fauldra jamais, ou elle de nature aultrement 
seroit villaine, ingrate et digne d’estre bannye de toutes gens 
de bien, et puis gectée au très grant et puant abisme du pechié 
de ingratitude, en ame et en corps; combien que jamais n’en 
ouy parler de nulle que telle fut. Et par ainsi le vray amou¬ 
reux qui est sauvé en ame, se peut ainsi sauver en corps. 

La dame. — Et quant au surplus, touchant l’autre sauve¬ 
ment du corps, le vray amoureux gentilhomme qui n’est 
point ordonné, ne disposé aux estudes des très prudentes et 
sainctes sciences de théologie, des decretz, des loix, ne autres 
estudes de science, fors que à très noble et illustre science et 
mestier d’armes ; auquel pour acquérir honneur à la très 
désirée grâce de sa très belle dame, quant il y est, c’est celluy 
qui se monstre et qui se présente le premier, et fait tant que 
entre les aultres il est nouvelle de luy. Et quant il est à la 
messe, c’est le plus devost ; à table le plus honneste ; en 
compaignie de seigneurs et de dames le plus advenant ; de 
ses oreilles nul villain mot escouter, de ses yeulx ung faulx 
regard ; de sa bouche ung deshonneste parler ; de ses mains 
nulz faulx sermens, ne attouchemens ; de ses piez en nul lieu 
deshonneste aller. Que vous dirois-je? Il sur tous sera le 
mieulx condicionné, et en faictz d’armes le mieulx et le plus 
nouvellement armé, monté et habillé, et pour l’amour de sa 
dame, fera armes à cheval et à pié : et jacoit ce qu’ [quoique] 
on pourrait dire que ses armes sont faictes de vanitez, qui 
sont par l’Eglise deffendues, ainsi que au decret est escript^ 

qui dit ainsi comme j’ay ouy recorder et premier où il dit : 
Non temptabis Dominam Deum tuam. Car on veult savoir 
se Dieu aidera à celuy qui a bon droit Item, capit. Predes- 
tinationes, xxm. Quest. iv. Où expérience, ne droict ne permet 
ce faict Encor es vueil prouver que c’est pour tempter Dieu, 
car les clercz dient que demander chose contre nature est 
pour miracle, ou pour tempter Dieu. Et puis : De purgatione 
vnlgari, per totum, in capit. Consuluisti, ij. Quest. v. Item 
capit. Predestinationes xxxm, Questione iv. Et notabiliter in 
capit. Gloriosus de veneratione sanctorum , lib. VL Item , 
capit. Ut nemo in propria causa jus sibi dicat , per totum , 
capit. De gladiatoribus tollendis, lege una , lib . XL Et des 
autres decretz sans nombre, deffendans tous gaiges de 
bataille, et ces armes que je dis : mais les empereurs, les rois 
et les autres princes terriens, selon leurs droitz et coustumes 
de seigneuries temporelles, telles batailles ont ordonnées et 
maintenues en cas que la chose le requiere [réclame] ; et de 
ceste question fut ung grant débat, entre le sainct pere pape 
Urbain cinquiesme en celluy nom, et le bon roy Jehan de 
France, d’un gaige de bataille qu’il tint de deux chevaliers, 
l’ung francois, l’autre anglois, à la ville neufve d’Avignon. Et 
combien que le pape voulaist garder les droitz des decretz, 
commanda et fist mectre cedulles par toutes les portes des 
églises, que personne sur peine d’excommunication ne allast 
veoir ceste bataille ; et non pourtant le très chrestien roy, 
pour garder ses privilleges royaulx, ne s’en voulut point 
détenir, et voulut user des loix des princes temporels, qui 
dient ainsi : Leges Fe. De pace et ejus. §. Si quis hominem. 
Eadem lege et una. §. Si quis alium. L. Lombarda que 
incipit : Si quis. §. ultimo. JL Lombarda de homicidio. L. Si 
quem in Lombarda de adulterio. JL iij. Et maintes autres 
sur ce fait de batailles par querelles ; les loix qui se dient 
Lombardes, les permettent longuement et en plusieurs façons. 
Toutesfois aujourd’huy elles sont moult deffendues par l’or¬ 
donnance du très chrestien roy, le bon roy Phelippes, 
desquelles aujourd’huy nous usons, c’est assavoir par quatre 
choses seullement et pour nulle plus. 

La première cause est qu’il soit chose notoire, certaine et 
évidente, que le maléfice soit advenu ; et ce signifie la clause, 
où il apperra [sera clair] evidammant homicide, trahyson, ou 
autre vray semblable maléfice par évidente supeccion. La 
seconde cause est que le cas soit tel, que mort naturelle s’en 

doyc ensuyvir. La tierce est que nul ne peut estre pugny, 
aultrement que par voye de gaige : et ce signifie la clause du 
meurdre, ou de trahyson reponste : si que celluy qui l’auroit 
faicte, ne se pourroit deffendre que par son corps. La qua- 
triesme est que celuy que on veult appeller, soit diffamé du 
faict, par incides, ou presumptions semblables à vérité ; et ce 
signifie la clause des incides. Et jacoit ce que ces gaiges de 
batailles soient ainsi deffenduz et reservez pour les clauses 
que l’Eglise et decret ont ordonné, les ungs pour les pechiez 
de tempter Dieu, les autres de vanitez ; le vray amoureux, 
retournant à mon propos, ne le fait pour nul de ces deux 
pechiez, fors seullement pour accroistre son honneur, et sans 
querelle, ne le préjudice de nully [d’aucun] ; car je respons 
pour luy, que à l’entrer des armes il ne vouldroit le mal, ne le 
deshonneur de celluy à qui il le feroit, autant que le sien ; et à 
ce on doit requerre Dieu en ayde et en tesmoing, dont en tant 
que touche à luy, et que Dieu le vueille mieulx ouir, ilz vont, 
confez [confessés] etrepentans, pour les perilz qui s’en pevent 
ensuyvir ; des sermens qu’ilz font, et des serimonies, je m’en 
passe à présent, pour abréger. Mais quant le vray amoureux 
part de son pavillon, tout armé, comme il doibt estre garny 
de sa pavesme [son bouclier] et de tous ses bastons que sur 
luy il doibt porter, lors faict le grant signe de la croix, puis 
baisse sa banerolle. Et lors on luy baille en sa dextre main 
sa lance, ou son espée de gect pour offendre [attaquer], et soy 
deffendre au mieulx que il peut. Et là est assis sus l’escabel, 
ou sur ses piez jusques à l’appel ou dit du juge, ou mares- 
chai du camp. Alors ce vray et loyal amoureux desmarche 
et se part hardiement et fierement, semblant qu’il doye 
tout manger, et faict aussi sur sa garde les premiers coups 
mesureement et attrempeement, ainsi que dit Valerius Ma- 
ximus en son cinquiesme livre, où il dit que c’est grant 
blasme au duc de la bataille, ou combateur de dire : Je ne 
cuidoye pas qu’il fist ainsi, car entre toutes les choses qui se 
concluent et finissent par fer, comme font les batailles qui 
sont les plus périlleuses ; car nul, pour les amander, ne les 
peut reffaire deux fois, et semblablement des faietz de guerre, 
qui se doivent conclure et puis conduyre par meur et sain 
conseil. Et à ce conferme Vegece en son premier livre de 
l'Art de chevalerie, où il dit : Ceulx qui errent en toutes 
choses sans raison, tout se peut amender, fors que les erreurs 
desordonnées, guerres et batailles, ausquelz n’est nul qui se 

pnist opposer, car la peine incontinent ensuit son meffaict 
Et pour ce, mon amy, le sage, vray et leal amoureux, est 
loyal, et doit estre en tous ses faitz et dictz ordonné et 
amesuré, et ce sont ceulx qui communément, jacoit ce qu’ilz 
ne soient de corps ou de gens d’armes les plus fors ou puis- 
sans, occient souvent es batailles et soubzmectent les armi- 
geres guerres et les corps, en ensuyvant le dit du saige qui 
dit comme est dit devant : 

Malo mori famé, quam nomen perdere famé. 

C'est à dire, mon amy : J’aime mienlx mourir de fain, que 
perdre bonne renommée. Et encor es ce parfaict amoureux à 
tous ceulx qui bien luy ont fait, ou feront fut à conseiller, en 
chastoy [enseignement], ou en dons, il ensuit tous les jours 
le dit de Aristote qui dit : Diis, parentibus et doctoribus non 
possnmus reddere eqnivalens. C’est à dire, mon amy, que 
aux dieux, aux parens, est entendu qu’à Dieu, aux peres, meres, 
et autres de son sang, et amis de doctrine, jamais ne pour¬ 
ront rendre l’equivalent des biens qu’ilz nous ont fait. 

a a 


CHAPITRE VII 

Comment la dame s’eiforcoit de scavoir l’intencion du petit Saintré, 

touchant le fait d’amours. 

La dame encores. — Ores, mon amy, je vous ay remonstré 
et dit beaucoup de choses ; si prie à Dieu que tout, ou la plus 
grant partie, vous doint [accorde] bien avoir ouy et retenu ; 
qu’en dites vous? Vostre cueur s’en sent il assez, par temps 
advenir, puissant de ce faire? Or me dictes vostre inten- 
cion ? 

L'acteur. — Et quant ma dame eut ainsi ses paroles finées 
[terminées], Saintré, comme enffant et tout esprins de tant de 
belles doctrines, ne respondit riens. Lors celle luy dit : Et, 
beau sire, qu’en dictes vous? Auriez vous cueur de faire 
ainsi? Alors le povre conjuré, en levant ses yeulx sur elle, 
en basse voyx luy dit : Ouy bien, ma dame, voulentiers. 
Feriez, mon amy? Ma dame, ouy de bon cueur ; mais qui 
est la dame telle que vous dictes qui vouldroit mon service, 

et amer ung tel que je suis ? Et pourquoy non ? dict ma dame, 
n'estes vous pas gentil homme ? N’estes vous pas beau jeune 
filz ? N’avez vous yeulx pour regarder, oreilles pour ouyr, 
bouche et langue pour parler ? Bras et mains pour servir ? 
Jambes et piez pour aller ? Cueur et corps pour accomplir, et 
loyaument vous employer à ce qu’elle vous vouldroit com¬ 
mander ? Ma dame, si ay. Et doncques, dit elle, pourquoy ne 
vous advanturez vous ? Cuydez vous que pour quelque bien 
qui soit en vous, il soit dame qui ayme tant soit peu son 
honneur que de la servir elle vous doye prier ? Combien que 
aucunes sont tant contrainctes par amours, que par force 
leur est de monstrer doulcement le bon vouloir qu’elles ont, 
et par ce donnent façon de procéder ; et doncques pourquoy 
ne vous adventurez vous ? Car tant plus sera la dame de 
bien, jacoit ce qu’elle honnestement se deslivre de vous, si 
vous en prisera elle mieulx. 

Saintré. — Ma dame, j’aymeroys aussi chier mourir, que 
de moy offrir et estre reffusé, et puis estre mocqué et farcé, 
ainsy comme d’autres ont esté, que j’ay ouy dire. Et pour 
ce, ma dame, il me vault mieulx estre tel que je suis. Et 
quant ma dame l’oyt ainsi parler, et par raison qu’il n'entend 
pas où elle veult venir, lors ne se peut tenir de son cueur 
descouvrir et luy dit : 

0 0 


CHAPITRE VIII 

Comment la dame ouvrit son couraige [son coeur] au petit Saintré, 

luy monstrant qu’elle le vouloit aymer. 

l,a dame. — Or ca, comme bon chrestien et gentilhomme 
que vous estes, vous me promectez sur Dieu, sur vostre 
foy de chrestien, et sur vostre honneur, cy n’a que vous et 
moy qui nous puisse ouyr, que de choses que je vous die, à 
personne qui puisse vivre ne mourir, par quelque façon que 
ce soit, vous ne direz, ne descouvrerez, ne ferez savoir ce 
que je vous diray présentement, ne autres fois ; et que ainsi 
de vostre main en la mienne le me promectez ? Oui, dict il, 
ma dame, sur ma foy. 

La dame. — Alors ma dame luy dist : Or ca, Saintré, se 

j’cstoyc celle que vous ay dit, et vous voulsisse, pour moy 
servir loyaulment, faire des biens, et à grant honneur parve¬ 
nir ; me vouldriez vous obeyr ? 

L’acteur. — Le petit Saintré qui en service de telle dame 
d’amours oneques n’avoit eu pensée, ne sceut que dire, fors 
soy agenouiller, et dit : Ma dame, je feroye tout ce que vous 
me vouldriez commander. Ainsi de vostre main en la mienne 
vostre foy me promectez? Ouy, par ma foy et par ma 
loyaulté, ma dame, ainsi que je le vous le promeetz, le tien- 
dray, et feray tout ce que me vouldrez commander. Or vous 
levez et entendez bien mes parolles et les retenez. 

0 

CHAPITRE IX 

Comment la dame admonesta le jeune Saintré, touchant les dix com- 
mandemens de la Loy, et l'estât des vertus et bonnes meurs. 

La dame. — Tout premier je vueil et commande que sur 
toutes choses vous aymez Dieu de tout vostre cueur, selon 
les commandemens de saincte Eglise, au mieulx que pourrez 
et saurez. Encore vueil et vous commande que apres Dieu 
vous aimez et servez la benoiste vierge Marie, sur toutes les 
autres choses, le mieulx que vous pourrez. Encor es vueil et 
vous commande que vous aymez et vous recommandez à la 
très benoiste vraye croix ; sur laquelle, pour nous saulver, 
nostre Seigneur fut mort et passionné [torturé], qui est nostre 
vray signe et deffence à l'encontre de tous nos ennemys et 
maulvais esprits. Encor es veuil et vous commande que, tous 
les jours, de quelque Pater noster, ou aultre oraison, vous 
servez et vous recommandez à vostre bon ange, auquel 
nostre Seigneur a donné le commandement et garde de l’ame 
et du corps de vous ; qu’il vous conduise, garde et deffende, 
se par vous n’est, et qu’il soit à vostre vie et à vostre mort. 
Encores vueil et vous commande que ayez sainct Michel, 
sainct Gabriel, ou aucun aultre ange, sainetz ou sainct es de 
paradis en vostre cueur, à tous les jours, affin que ilz soient 
envers nostre Seigneur et nostre Dame voz advocatz, procu¬ 
reurs et ambassadeurs : ainsi que ont communément en la 
court des roys et aultres grants seigneurs, ceulx qui ne les 

pcvcnt vcoir, ne à eux parler. Encores veuil et vous com¬ 
mande que les dix commandemens de la Loy, à vostre 
povoir, vous accomplissez et gardez. Si vous les declaireray : 

Premièrement, tu ne adoreras nulles ydoles, ne nulz faux dieux. 

Tu ne jureras point le nom de Dieu en vain. 

Tu garderas les dimenches et festes commandées. 

Tu honnoreras pere et mere. 

Tu ne feras point homicide. 

Tu ne feras point adultéré. 

Tu ne feras point larrecin. 

Tu ne feras point faulx tesmoignage. 

Tu ne désireras, ou convoiteras la femme de ton prochain ; 

Et sy ne convoiteras point l’autruy. 

La dame. — Encores vueil et vous commande que totalle- 
ment vous croyez les douze articles de la Foy, qui sont 
Vertus théologiennes, meres au bon esperit; ainsi que dit 
Cassiodore, en l’exposicion du Credo, que foy est la lumière 
de l’ame, la porte de paradis, la fenestre de vie, et le fonde¬ 
ment de salut pardurable ; car sans foy ne peult nul à Dieu 
plaire. Et à ce propos dit sainct Pol l’Apostre : Sine fide 
autem impossibile est placere Deo . Ad Hebr. xi. cap. C’est à 
dire, mon amy, que sans avoir foy, il est impossible que nul 
fust plaisant à Dieu. Dont les six articles regardent la divi¬ 
nité de Dieu le pere, et les aultres six la humanité de Jésus 
Christ ; lesquelz six appartenans à la divinité de Dieu le pere 
sont telz : 

Croire en Dieu le pere tout puissant, créateur du ciel et de 
la terre. Croire en son vray filz et homme Jésus Christ, 
nostre vray saulveur. Croire en Dieu le sainct Esperit, vray 
zel et amour de Dieu le pere et de Dieu le filz. Croire en la 
saincte Eglise et à ses commandemens. Croire en la commu¬ 
nion des sainctz et remission des pechiez. Croire en la gene- 
ralle résurrection de la chair et de la vie pardurable. 

Et les six appartenans à l’humanité de Jésus Christ sont 
tieulx [tels] : 

Croire que la seconde personne de la Trinité, c’est assavoir 
que Jésus, le fils de Dieu le pere, fut conceu du sainct Esperit 
et né de la vierge Marie. Croire qu’il fut crucifié, mort et 
ensepvely dessoubz Ponce Pylate. Croire que incontinent 
qu’il fut mort, il descendit aux enfers pour délivrer les sainctz 
prophètes et justes personnes qui là estoient. Croire que au 
tiers jour il ressuscita, par sa propre puissance, de mort à 

vie. Croire que quarante jours apres qu'il fut ressuscité, il 
monta es cieulx en corps glorifié, et que là sied à la dextre 
de Dieu le pere. Croire qu’il viendra juger les vifs et les 
morts au très espouvantable jour du jugement. 

Encor es vueil je et vous commande que les sept vertus 
principalles soient en vous, dont les trois sont divines, les 
quatre sont moralles. Les trois qui sont divines, sont : foy, 
esperance et charité ; et les quatre moralles sont : prudence 
attrempance, force et justice. 

Encores vueil je et vous commande que les sept dons du 
sain et Esperit, vous devez croire et obeyr ; c’est assavoir : le 
don de paour [crainte], le don de pitié, le don de science, le 
don de force, le don de conseil, le don d’entendement, le don 
de sapience. 

Encores vueil et vous commande que les huit béatitudes 
veuillez ensuivir et croire; et premier : povreté d’esperit, 
débonnaireté de cueur, pleurs de voz péchiez et des aultres, 
désir d’execution de vraye justice, estre en cueur piteux et 
misericors, avoir purté d’esperit, paix à chascun, et estre 
pacient. 

Encore vueil et vous commande que es quatre douaires du 
corps vous delictez [vous vous plaisiez] ; c’est assavoir : en 
clarté, en subtilité, en agilité, en paisibleté. 

Encore vueil et vous commande que les sept oeuvres de 
miséricorde espirituelles soient tous jours en vous ; c’est assa¬ 
voir les ygnorans enseigner, les deffaillans corriger, les errans 
et desvoyez addresser [redresser], les vices d’aultruy celler, 
les injures supporter, les desconfortez consoler et pour tous 
les pécheurs prier. 

Encores vueil et vous commande que les aultres sept 
oeuvres de miséricorde corporelles vous accomplissez ; et 
tout premier : repaistre les affamez, abbreuver ceux qui ont 
soif, her berger les povres, v es tir les nudz, visiter les malades, 
rachepter les prisonniers, ensepvelir les morts. Et sur ce, dit 
monseigneur sainct Jherosme, en son Epistre à Nepotian : Je 
ne suis point souvenant avoir leu ne ouyt parler que nul 
soit mort de malle mort, qui ait voulentiers acomplies les 
oeuvres de miséricorde ; car Monseigneur a tant de interces¬ 
seurs qu’il est possible que les prières de plusieurs ne soient 
exaulcées ; et à ce propos dit nostre Seigneur en l’Evangile : 
Beati miséricordes : quoniam ipsi misericordiam conséquent 
iur. Matthei v. Cap. C’est à dire, mon amy : Bien sont eureux 

ceulx qui sont misericors, car ilz ensuyvront miséricorde ; à 
tant de intercesseurs qu’il est possible. 

Encores vueil et vous commande que fermement vous 
croyez les sept sacremens de saincte Eglise ; c’est assavoir : 
Au sainct batesme, en la saincte confirmation, en la vraye 
penitence, au sainct sacrement de l'autel, aux sainctes 
ordres, au sainct ordre de mariage et en la saincte unction. 

Encore vueil et vous commande que à tout vostre povoir 
vous gardez de cheoir en aulcuns des sept pechiez mortelz. 
Et premier : d’orgueil, d’envie, d’avarice, de paresse, de glou- 
tonnie, de yre et de luxure. 

Encore vueil et vous commande que bien vous gardez 
d’encheoir, ne tomber pour chose qu’il vous puisse advenir, 
en nul des sept pechiez contre lè sainct Esperit ; c’est assa¬ 
voir : de desesperacion, de presumption, de impugner [com¬ 
battre] vérité, de endurcir en pechié d’envye fraternelle et de 
lésion de [offense contre] charité, desesperacion finalle de 
penitence. 

Encores vueil et vous commande que les sermons et les 
services de saincte Eglise, quant vous porrez, les oyez. Et 
pour abréger, tout ce que saincte Eglise veult et commande 
quoy que nul dye, vous obéissez. 

Encore vueil et vous commande que à l’entrée ou au 
melleu de Karesme, à Pasques, à la Penthecouste, et aux cinq 
festes de nostre Dame, à la Toussains, à Noël, vous confessez ; 
et querez [cherchez] bon médecin de l’ame, ainsi que querriez 
pour la guarison du corps. 

Encore vueil et vous commande, pour quelque compaignie 
de roy, de royne, de seigneurs et de dames, où que vous 
soyez, soit par champs, par villes, par maisons, quant vous 
verrez les ymages de nostre Seigneur, de nostre Dame, en 
quelque façon qu’ilz soyent, aussi de la croix, des anges, des 
saincts et sainctes, ausquelz vous ayez vostre devocion, que, 
pour honte du parler ne du penser des gens, vous ne laissez 
à oster vostre chaperon, chapel ou barette, dessus vostre 
chief, se vous luy avez, et sinon que de vostre cueur le 
saluez. Et le semblable soit il des povres qui vous requer¬ 
ront aulmosne, se vous povez, et sinon que en vostre cueur 
au moins vous en deuillez [ayez du chagrin] et appelez Dieu 
à tesmoing. Et de ce faire, pour la honte des gens vous lais¬ 
sez, vous pecheriez mortellement, tout ainsi que feriez par 
vaine gloire et vanité du monde. 

La dame encores. — Encores vueil et vous commande que 
quant vous serez grant, et que vous suyvrez les très nobles 
faits d’armes, comme les hommes de biens font, qui sont es 
batailles, par mer, par terre, corps à corps, ou en compai- 
gnies, en rencontres, en mines, en saillies, en eschielles, en 
barrières, en escarmouches, ou aultrement, vous n’oubliez pas 
ceste très saincte beneisson que nostre Seigneur dit à Moyse 
pour la dire à Aaron son frere, qui estoit prestre de la Loy 
pour beignir les filz d’Israël, si comme dit la Bible, ou livre 
des Nombres, et au sixiesme chap. : Benedicat tibi Dominus, 
et custodiat te. Ostendat tibi faciem suam Dominas, et mise * 
reatur tui. Convertat Dominus vultum suam ad te, et det tibi 
pacem. Car ceste beneisson partant de la bouche vraye de 
nostre Seigneur me semble estre plus louable et plus profi¬ 
table que nulle que je sache ; et pour ce, la vous recommande 
au lever et au coucher de vostre lict Mais il me semble que 
vous, en la disant, bénirez les aultres et non pas vous ; pour 
ce me semble que en faisant sur vous le signe de la croix, 
devez dire, c’est assavoir : Benedicat michi Dominus, et cus¬ 
todiat me. Ostendat michi faciem suam Dominus, et miserea - 
turmei. Convertat Dominus vultum suum ad me, et det michi 
pacem. Et puis faictes ce que devrez faire liement [joyeuse¬ 
ment] ; car jà mal ne vous en pourra venir. Laquelle beneisson 
monseigneur sainct François dist à frere Lion son compai- 
gnon, tempté d’aucune diabolique temptation, laquelle oncques 
puis ne lui vint 

La dame. — Encores vueil et vous commande que quant 
vous serez et yrez aux faits des armes et aux batailles, et 
quant vous serez seigneur de voz ennemis, et que serez 
tempté de vengeance ou de cruelle chaleur, qu'il vous sou- 
viengne des parolles que Dieu dist au premier livre de la 
Bible de Genesis : Quicumque effuderit humanum sangui- 
nem,fundetur sanguis illius. Encores dit il en sa Passion : Qui 
gladio perçussent, gladio peribit. Encores dit il à David : 
Non edificabis michi domum, quia vir sanguinis es. Encores 
dit il par la bouche de David : Vir sanguineus et dolosus non 
videbit dies suos. C’est à dire, mon amy, que l’homme de 
sang ne vera jà la fin de son âge ; et dit, mon amy, cy devant, 
que qui de coustel tue, de coustel sera tué ; encores dist il : 
Virum sanguinum et dolosum abominabitur Dominus. C’est à 
dire, mon amy, que l’homme de sang et malicieux est abo¬ 
minable à nostre Seigneur ; encores dist il par la bouche de 

David : Si occideris, Deus, peccatores : viri sanguinum, 
declinate à me. C’est à dire, mon amy : Se tn tues les 
pécheurs, o Dieu, que les hommes de sang s'esloingnent de 
moy. Et tant d’aultres petites miséricordes nous a il recom¬ 
mandées et monstrées en sa propre personne ; dont toutes les 
escriptures en sont plaines, que trop seroit longue chose, à 
plus grant clerc, les vouloir toutes exposer ; et pour ce, mon 
amy, de ce très inhumain pechié, comme de tous les autres 
vueil et vous commande que vous gardez à tout povoir de 
offendre Dieu, nostre Dame et toute la court de paradis, et 
prendre exemple aux très belles parolles de Senecque qui 
estoit payen, qui dit : Si scirem Deos ignoscituros, et homines 
ignoraturos , non tamen dignarer peccare propter vilitatem 
ipsius peccati. C’est à dire, mon amy : Se je scavoye les 
dieux n’avoir point de congnoissance et que tous hommes 
fussent ignorants, si ne daigneroie je pecher pour la grande 
vileté qui est de pecher. Or advise [remarque] doncques, mon 
amy, de cestuy Senecque qui estoit payen et tant abhominoit 
les vices et pechiés : dont les devons bien abhominer, nous 
qui sommes, par vray baptesme, en la saincte foy de Jésus 
Christ; lesquelles choses je vueil et vous prie que faictes 
vostre povoir de les accomplir. 

La dame encores. — Et quant au surplus qui touche vostre 
personne, je vueil et commande que tous les matins quant 
vous lèverez, et tous les soirs quant vous coucherez, vous 
vous seignez, en faisant le signe de la croix bien parfaicte- 
ment, et qu’il ne soit ne par tors ne pas biaiz, ainsi que vous 
ay dit, et que ces dy abolicques caractères font ; et à Dieu, et à 
nostre Dame et à la vray croix, et à vostre bon Ange, et à 
tous sainctz et sainctes voz advocatz, vous recommandez ; et 
assez matin vous levez, et habillez le plus joyeusement et 
honnestement que vous pourrez, et sans grant bruyt. Et quant 
serez en vostre porpoint laccé, et voz chausses bien nectes et 
bien tendues, et voz soulliers bien nectz, lors vous peignez, 
et voz mains et vostre face lavez, puis nectoiez voz ongles, et 
s’il est besoing les roingnez ; alors vous saignez [mettez votre 
ceinture] et vostre robbe bien cueilliez [disposez]. Et quant 
serez tout habillé, à l’yssir [sortir] de vostre chambre, faictes 
le signe de la croix ; à nostre Seigneur, et à nostre Dame, et à 
vostre bon Amge, et à tous sainctz et sainctes vous recom¬ 
mandez, et faites ce que dit est. Sainct Augustin dit : Primo 
querite regnum Dei. C’est que, avant nulle euvre, quelle 

qu’elle soit, à l’eglise vous en allez, et prenez de l’eaue 
benoiste ; puis oyez messe se la trouvez. Et sinon, devant la 
figure et remembrance [souvenir] de nostre Seigneur Jésus 
Christ à genoulx vous mectez, et aussi devant nostre Dame ; 
et à joinctes mains, sans regarder ca ne là, faides voz prières 
et oraisons de tout vostre cueur ; non pas à eulx, mais pour 
l’amour de celluy qui est es deulx. Et puis en la chambre de 
parement [de parade] vous en allez; et là, avec les aultres 
chevaliers et escuyers, adendez tant que mon seigneur le roy 
et ma dame la royne, ou l’ung d’eulx, voise [aille] la messe 
ouyr, et aussi les convoyez ; et se vous n’avez ouy messe, lors 
à genoulx vous medez, sans regarder nulle part ; lors advisez 
que ne soyez devant quelque seigneur ou dame, qui par 
honneur voise devant [ait le pas sur] vous. Et aussi ne vous 
mectez pas ou nombre des varletz ; car de tous estas le moyen 
est le meilleur, ainsi que dit le philosophe en Ethiques où il 
dit : Virtus consista in medio. C’est à dire, mon amy, que la 
vertu consiste es choses moyennes. Et le verdfieur sur ce dit : 
Medium tenuere beati. C’est à dire, mon amy, que les gens 
qui ne cherchent monter trop hault, et sont contens de raison, 
ilz sont benoistz. Et là honnestement et de bon cueur oyant 
messe, dides voz heures, et aultre service que avez accous- 
tumé de dire quant vous l'oyez, et puis mon seigneur et ma 
dame honnestement reconvoiez ; et se vous avez fain ou soif t 
allez seurement desjeuner, et legierement, adendant le disner : 
mais que ce ne soit pas gloutonnie de boire ou de mangier» 
fors ainsi que le philosophe dit que l’en doit seullement men- 
gier et boire pour vivre, et non pas vivre pour boire et pour 
mangier. Et est bien vray le commun did des maistres, que 
la goulle tue plus de gens que les cousteaulx ne font Et 
encores vous deffens que ne soyez noyseux, ne menteux, ne 
rapporteur de choses mal dides, dont nul mal s’en peust 
ensievir. Cassiodore did au livre des louanges saind Pol, que 
la condidon de maulvaistié est telle, que d’elle mesme, où 
elle n’a nulz contredisans, si deschiet elle et se publie à l’ap- 
parant de tous ; mais au contraire est la condidon de vérité, 
car elle est très estable [stable], et si ferme que tant plus a 
elle de contredisans, s’eslieve elle plus et croist. Et à ce pro¬ 
pos dit la sainde Escripture : Super omnia veritas. Secund. 
Esdre. iij. cap. C’est à dire, que vérité est sur toutes choses. 
Et pour ce, mon amy, soyez tous jours ferme et véritable, et 
fuyez la compaignie des bourdeurs [menteurs] et des rumo- 

reux [médisants], où trop périlleuses gens sont. Aussi que 
soyez loyal de bouche, de mains, et servez chascun à vostre 
povoir, sans desservir et sans nul service reproucher. Suivez 
la compagnie des bons, oyez et retenez leurs parlers ; soyez 
humble et courtoys, où que vous soyez, sans vous vanter ne 
trop parler, ne aussi estre muet ; car le proverbe dit que pour 
trop parler et estre muet, peut on estre pour fol tenu. Gar¬ 
dez vous bien que dame ou damoiselle ne soit blasmée pour 
vous, ne pour autre femme, quelle qu’elle soit Et se vous 
trouvez en compaignie que l’on en parle deshonnestement, 
monstrez par vostre gracieux parler, qu'il vous en desplaist 
et vous en départez. 

La dame encores. — Encor es vueil et vous commande, que 
des povres soyez piteux [pitoyable pour], et ne diffamez 
[reprochez] povreté à autruy, et selon vostre puissance de voz 
biens leur départez. Et vous souviengne du dict Albertus : 

Non tua claudatur ad vocem pauperis auris. 

C’est à dire, mon amy : Que tes oreilles ne soient pas closes 
à la voix des povres gens. 

Encores vueil et vous commande que se Dieu vous avoit, 
par les dons de fortune, en aucun hault estât monté, que bien 
gardez de non oublier les très glorieuses et pardurables 
richesses des cieux, pour celles de ceste tenebreuse et transi¬ 
toire vie. Sur ce vous avons jà dit le dit du versifieur, qui 
dit ainsi : 

Quando dives moritur, 

In très partes dividitur : 

Caro datur vermibus, 

Pecunia parentibus, 

Anima dcmonibus, 

Nisi Deus miseretur. 

C'est à dire, mon amy, que quant le riche sera mort, lui et 
ses biens seront partis [séparés] ; et premier la chair sera 
donnée aux vers, son or, son argent et ses bagnes et tout ce 
qu’il a, à ses parens, et son ame aux dyables, se Dieu de sa 
grâce n'en a mercy. Et à ce propos, mon amy, souviengne 
vous de ce très beau dit de Aristote, qui dict ainsi : 

Vir bone, quam curas res villes et perituras. 

Nil profiteras, damno quandoque futuras. 

Nemo diu mansit in crimine : sed cito transit. 

Et brevis, atque levis in mundo gloria queris. 

C’est à dire, mon amy, que Aristote en sa generalle doc¬ 
trine dit : O tu, homme qui, par advantureuse force, t’efforce 
de monter es haulx estats de gloire et de richesses, prens 
garde que par ces mesmes forces tu ne soyes tresbuché en 
bas ; car oncques nulle efforceuse haultesse ne fut sans grant 
péril, et quant tout est faict, et qui plus est, il fault mourir. 

La dame. — Encor es vueil et vous commande, pour vous 
recorder, que en vostre grant prospérité il vous souviengne 
du dit Senecque en son sixiesme livre des Bénéfices, ou 
xxx chapitre, ou il dit, que ceulx qui sont levez aux haulx 
estatz, qu’ilz n’ont de riens plus grand besoing, fors que on 
leur die vérité. Et sur ce ensuit sa sentence sur les envies et 
grants debatz qui sont es cours des grans seigneurs, à qui 
leur pourra mieulx complaire et plus subtilement flater ; et 
de ce est escrit en Polithique, au huitiesme livre et au neuf- 
viesme chapitre, que le flateur est ennemy de toute vérité, 
et qu'il fiche, ainsi que un clou, en l’euil droit de son sei¬ 
gneur quant il l’escoute ; adonc les seigneurs sont aveuglez : 
par quoi ilz en perdent l’amour de Dieu, honneur et cognois- 
sance d’eulx mesmes, dont ne sceivent les plusieurs quelle 
chose ilz doivent prendre, ne quelle chose doivent laisser ; et 
cuident estre très bien louez, de ce dont ilz sont très fors 
blasmez, et blasmés de ce dont ilz seroient fort loés ; et tout 
ce n’est que par faulte que l’on ne dit pas la vérité. Et pour 
ce, mon amy, entre toutes les aultres choses que je vous ay 
devant dictes et diray, vous gardez, eschevez et fuyez la très 
périlleuse compaignie de telz flateurs, dont, se vous avez estât 
et dequoy, en trouverez assez. Lesquelles choses je vous ay 
dictes pour estre vray amy de Dieu, et ung des hommes 
renommez de ce royaulme, voire du monde de ceulx du 
jourd’huy ; et par ainsi ne pourrez faillir que, en les suivant, 
au service de vostre dame et d’amours ne soyez vrayement 
sauvez, non seulement en corps, mais en l’ame et en corps. 
Sy vous doit suffire pour ceste fois. Et quant je verray que 
ainsi vous gouvernerez, ou au moins de toutes ces choses 
ferez le mieulx que vous pourrez, alors je vous ameray, et 
feray des biens, et serez mon amy vrayement. Et qu’en dites 
vous de cecy ? avez vous cueur de moy obéir ? 

Saintré. — Lors le petit Saintré à genoulx se mist, puis 
dit : Ma dame, de tout ce je vous remercie, et le feray bien, 
se à Dieu plaist. 

La dame. — Ferez, dit ma dame, et je verray que vous 

ferez. Or faictes doncques bonne chere, comment qu’il soit, et 
de chose que je vous die à présent ne vous souciez : ne aussi 
vueil je que point vous en riez, affin que mes femmes ne 
s’appercoyvent de noz voulentez ; mais devant elles faictes 
ainsi l’esbahi, comme faisiez par avant, et actendez moy cy, 
car je revendray tantost. 

L’acteur. — Lors ma dame, qui estoit assise, se lieve, et 
tout hault à ses femmes dit : Et que cuydez vous de ce faulx 
garson, l’ay je bien longuement confessé ? il n’est en ma 
puissance que j’aye peu savoir qui sa dame est. Lors, comme 
par courroux, luy dist : Allez vous en, garson, car jamais ne 
vauldrez riens. Et à l’entrer de sa garde robe, elle se tourna, 
comme par courroux, et puis dit : Actendez moy, maistre, 
actendez, car je vueil encores compter à vous. Lors tout 
asseuré, comme elle luy avoit dit, faisant un peu l’esbahy, il 
se arresta. Si ne tarda guieres que ma dame revint, puis 
l’appela, et dit hault, si que toutes la povoient bien ouyr : Or 
ca, maistre, ca, pourray je savoir qui vostre dame est ? et se 
je la devinois, par vostre foy, le me diriez vous ? Est ce point 
telle, telle, ne telle ? Ma dame, nenny, telle, telle, ne telle. 
Or sommes nous desobligées, dit ma dame Ysabelle, car 
nous vous estions tenues pour luy que à ceste fois il auroit 
dame choysie, et vous veez que ce n’est de celles aucunes ; 
et doncques fault il qu’il en ait une. Et puisque ainsi est, 
tirez le à part, et s’il est tel qu’il doit estre, il la vous dira, et 
sera quicte de sa foy. Et lors ma dame, tout en riant et par 
maniéré de farce, tout à part le tira, et puis coiement [sans 
bruit] luy dit : 

CHAPITRE X 

Comment la dame, ja frappée de l’amour du petit Saintré, luy donna 
zii escuz pour se faire acoustrer et habiller honnestement. 

La dame. — Mon amy, je vous donne ceste bourcette, telle 
qu’elle est, et douze escuz qui sont dedans. Si vueil que les 
couleurs dont elle est faicte et les lectres entrelacées, dorese- 
navant pour l’amour de moy vous portiez, et les douze escuz 
vous les employez en ung pourpoing de damas ou de satin 
cramoysi, et deux paires de fines chausses, les unes de fine 

escarlate et les autres de fine brunette [laine fine] de sainct Lo, 
qui seront toutes brodées du long et par dehors de couleur 
et devise que la bourse est ; et sy en aurez quatre paires de 
draps linges [légers] et quatre coeuvrechiefs bien deliez, des 
soûliez et des patins [chaussures] qui soient bien faictz ; et 
que je vous voye bien joly dimenche prochain : et se de cecy 
vous vous gouvernez bien -et saigement, bien brief, au plaisir 
de Dieu, je vous feray mieulx. 

Saintré. — Le petit Saintré, comme jeune enfant innocent 
et plain de honte, voult la bourse reffuser, en disant : Ma 
dame, je vous en merde ; et, ne vous desplaise, je n’en pren- 
dray riens, car je ne vous l'ay pas desservy. 

La dame. — Desservy, dist ma dame, bien scay que ne le 
m’avez pas desservy, mais vous le me desservirez, se Dieu 
plaist. Si vueil et vous commande que vous la preniez. En 
disant ce, celleement [à la dérobée] et coyement, d’ung atour 
[chiffon de parure] bien enveloppé la luy mist au seing, puis 
lui dit : Or vous en allez et pensez de bien faire et que j’aye 
bonnes nouvelles de vous, et à Dieu soyez, mais ne revenez 
plus à la gallerie jusques à ce que vous soyez habillé; et 
pour le présent, aultre chose ne vous die, fors que je prie à 
Dieu que toutes, ou la plus grant partie des choses que je 
vous ay dictes, puissent estre en vous. Alors ma dame, à 
haulte voix, faignant estre courroucée : Or, vous en allez, 
fuyez, failly de cueur et de pensée ; pour ceste fois, allez, 
mais encores n’estes pas quicte, une aultre fois nous compte¬ 
rons à vous. 

L’acteur. — Et quant il fut hors de la chambre et eut prins 
son piteux congié, elle dit à ses femmes, en riant : Je croy que 
nous perdrons bien nostre temps, et qu'il n’a pas encores tant 
de sens qu’il entende d’avoir dame, ne qu’il pensast oncques 
d'estre amoulreux ; mais au moins nous en aurons ris, et 
encore rirons. Alors ma dame se fait desvestir sa robe et se 
mect à dormir, et ainsi font toutes ; dont à plusieurs ce long 
parler de ma dame à Saintré, pour le tallent [désir] de dor¬ 
mir, leur ennuyoit mallement. Et si me tairay ung peu de 
ma dame et de ses femmes, pour revenir au petit Saintré. 

CHAPITRE XI 

Comment le petit Saintré s’acoustra honnestement, comme la dame luy 
avoit commandé : puis comment la dicte le trouva es galeries ; le 
faisant venir en sa chambre, et l’interrogant de la devise qu’il por- 
toit, et tout à cause, affin que ses damoiselles ne sceussent de ses 
amours ; et luy bailla encores lx escuz en une bourse. 

L’acteur encores. — Le petit Saintré, quant il fut bien loing 
de la chambre, se tira à un costé et regarda de çà et de là, 
se nul ne le veoit. Lors tira sa bourse de sa manche, et la des- 
veloppa et regarda ; et quant il la veit si belle, et les douze 
escus dedans, n’est pas à douter s’il en fut content. Lors com¬ 
mença en son cueur la joye telle qu’il ne pensoit pas estre 
moins riche que le roy. Mais pour donner fin aux comman- 
demens de ma dame, et pour estre dimenche ainsi joly, fist 
en son cueur mains petis pensemens [réflexions] joyeulx. 
Lors s’en va à Perrin de Solle, qui tailleur du roy estoit, et 
luy dit : Perrin, mon amy, pour combien aurois je, dimenche 
prochain, ung pourpoing pour moy, tout fait, qui fust de 
damas bien cramoisy ? Perrin, qui l’advisa ung petit, prit sa 
mesure, puis luy dist : Avez vous de l’argent ? Ouy, Perrin, 
mais qu’il ne me fust pas trop chier. Et lors Perrin, pour ce 
qu’il estoit à tous si gracieux, luy dist : Mon filz Saintré, sur 
ma foy, je ne puis à moins de six escus, mais il sera du plus 
fin. Adonc Saintré, comme jeune et voulentiers [bien disposé], 
mect la main à la bource et lui bailla les six escuz. Et quant 
il eut son pourpoint paié, lors s’en va à Jehan de Briffes qui 
de chausses servoit le roy, fist marché que deux paires de 
chausses luy cousteroient, l’une parmy l’autre, deux escuz, 
qu’il paya tantost Puis vint à François de Nantes, brodeur 
du roy, et luy monstra la bourse pour broder, ainsi que ma 
dame l'avoit devisé, dont le marché fust à deux escuz ; et par 
ainsi ne lui restoient plus que deux escus. Lors s’en va à une 
bourgeoyse de Paris, à qui le seigneur de Saintré son pere 
l’avoit plusieurs fois recommandé, et lui dist : Marie de Lisle, 
ma bonne mere, aurois je bien deux paires de fins draps 
linges pour ung escu ? Ouy bien, dist Marie. Ma mere, veez 
le cy, et faictes que dimenche je puisse porter les ungs. Lors 
de son seing tira la bourse, ainsi enveloppée, et luy monstra 
les deux escuz. Et mon filz, dist elle, qui les vous a donnés ? 

Certes, dist il, ma dame ma mere m’en a envoyé douze, et 
vous prie que l’ung soit employé en linges, et l’autre, avecques 
la boursette, me soit gardé. Et quant Marie vit la belle 
boursette, si en fut moult aise pour l’amour de luy, et dist : 
Dieu doint bonne vie à ma dame, qui ainsi pense de son 
filz ! Puis luy dit : Et où sont les aultres dix escuz ? Ma 
mere, dist il, ilz sont ja employez. Helas ! mon fils, dist elle, 
je croy que les avez ja perdus, ou très mal employez. Ma 
mere, dist il, non ay vrayement, et dimenche vous le verrez, 
Et ainsi passa toute celle sepmaine jusques au dimenche 
au matin, qu’en la chambre de Jacques Martel, premier 
escuyer de l’escuyrie du roy, où le petit Saintré et les autres 
paiges du roy dormoient, vindrent ledit Perrin de Solles, 
tailleur du roy, Jehan de Buffe, chaussetier, François de 
Nantes, brodeur et Guillaume Soldan, cordonnier, tous du 
roy, qui portoient l’un le pourpoint, l’autre les chausses 
brodées, soulliers et patins tout à un coup [ensemble]. Et 
quant Jacques Martel sceut qu’ilz estoient à l’huys de sa 
chambre assemblez, leur fist ouvrir ; et quant ilz furent entrez 
en s, et il leur veit porter ces choses, leur demanda pour qui 
c’estoit. Nostre maistre, dirent ilz, c’est pour nostre maistre 
le petit Saintré ; nous sommes tous à luy. Alors Jacques se 
tourna vers le petit Saintré, et en riant luy dist : Je croy, 
Saintré, que vous avez à voz recepveurs compté. Notre maistre, 
dist il, c’est ma dame ma mere qui a doncques compté ; car 
elle m’a envoyé de l'argent pour moy esbanoyer [divertir] et 
pour mes nécessitez, et me semble que d’argent n’ay je mye 
grandemment à faire, fors pour moy honnestement habiller. 
Et vrayement, dist l’escuyer, je vous aymoye bien paravant, 
mais encores vous ayme je assez mieulx. Lors se tourna vers 
les autres gentilz hommes paiges, et leur dit : Ha ! très mau¬ 
vais garçons, vous ne feriez empiece [de longtemps] ainsi ? 
Ains les y riez plutost despendre en jeux de dez par cabaretz 
et par tavernes, et en aultres deshonnestes lieux ; si vous en 
ay je bien batuz pour en estre chastiez. Et lors il dist aux 
maistres : Or sus habillez le moy tost, et le me faides bien 
joly. Et quant il fut du tout habillé, le petit Saintré, qui desjà 
avoit tout payé, donna aux compagnons la moitié d'ung 
escu et l’autre moitié aux varlets de l’escuyer, qui jà assez 
plus que nul des autres paiges l’aymoient, pour ce qu’il leur 
donnoit de ses despouilles voulentiers. Et quant l’escuyer et 
tous furent habillez, apres luy s’en vont à la messe, puis en 

la chambre de parement, actendre le roy ; mais ce n’estoit 
pas sans grans envyes, ne sans grans raisonnemens que les 
antres paiges sur lny avoient Et quant le roy saillit de sa 
chambre, et veit le petit Saintré ainsi habillé, il se print à 
rire, et demanda à l’escuyer dont ce venoit qu’il estoit ainsi 
joly devenu. Sire, dist il, je fus huy matin [ce matin] très 
esmerveillé, quant Perrin de Solle, Jehan de Buffe, François 
de Nantes, Guillaume Soldan et leurs varletz vindrent en ma 
chambre apporter ses habillemens ; je cuyday bien estre prins. 
Lors le roy et tous les seigneurs qui avec luy venoient, com¬ 
mencèrent fort à le louer ; puis dist le roy : Je vouldroye qu’il 
eust plus trois ou quatre de mes ans, il seroit mon varlet 
tranchant ; et à ces parolles, le roy entra en sa chapelle, et la 
royne qui venoit apres luy. Et quant les messes furent dictes* 
au retourner qu’ilz firent, ma dame veit le petit Saintré ung 
petit loing, ainsi gracieusement habillé. Lors en allant 
s’avança, et dist à la royne : Hée ! ma dame, veez cy le petit 
et gentil garson Saintré, comment il est joly ! Ha ! dict la 
royne, Belle Cousine, vous dictes vérité, et vrayement il le 
faict bon veoir. Lors entrèrent en la grant salle pour disner. 
Ma dame, à qui ses yeulx ne cessoient de le regarder, pour 
plus couvertement [à couvert] le veoir et povoir à luy parler, 
appella les aultres dames, et leur dist : Voulons nous veoir 
quelz devises en chausses porte le petit Saintré? Et n’a pas 
Dieu bon temps, dit elle, quant telz gens veulent devises por¬ 
ter et contrefaire l’amoureux. Hée ! ma dame, il luy part de 
bonne voulenté. Lors dist l’une : Hée ! pour Dieu, ma dame, 
voyons que c’est. Et l’autre dist : Ma dame, déportons [ diver¬ 
tissons] nous en ? Et lors ma dame et elles vers une des 
fenestres se retrahyrent, puis le firent à elles venir; si luy 
dist ma dame, tout ainsi que s’elle n'en scavoit riens : Ca ! 
maistre, ca ! nous voulons scavoir et veoir quelle devise est 
que vous portez en voz chausses ? Alors le petit Saintré, qui 
à genoulx estoit, se fist aucunement prier. Certes, dirent elles, 
nous le verrons, et faisons tost, car le roy veult disner. Lors 
l’une prent le bras, l’autre le prent par l’espaule, les aultres 
parmy le corps, tant que sur piez le font lever ; lors ma 
dame et toutes les aultres dames qui là estoient, et plusieurs 
qui n’y furent pas appellées, ces belles devises virent, dont 
il fut très loué ; mais du grant plaisir que ma dame en print, 
son cueur et son corps en fut tout rassasié. Et quant les 
tables furent levées et les Grâces dictes, pour abréger, lors 

tabours et menestriers commencèrent à bien corner, et les 
cueurs joyeux commencèrent à danser, puis à chanter, tant 
que le roy, pour soy retraire, demanda les espices et vin de 
congié. Et endemantiers (cependant] qu’ilz dançoient, le petit 
Saintré les yeulx de ma dame ne cessoient de regarder, tant 
dançoit et chantoit bien. Lors elle s’appensa qu’elle vouloit 
veoir plus à loisir sa devise et à luy parler, car tant plus elle 
le regardoit, et tant plus il luy plaisoit ; car en la cour n’avoit 
celluy ne celle qui ne le jugeast une fois estre homme de 
bien. Dont, endemantiers qu’il portoit la tasse ou vin de con¬ 
gié, ma dame en passant luy dist : Faictes comme l’aultre 
jour, petit Saintré. Laquelle parole il entendit bien. Si ne 
tarda gueres que le roy se retrahit, et que la royne à dormir 
se mist. Lors ma dame s’en vint en sa chambre, si trouva le 
petit Saintré aux galleries, comme elle luy avoit dist. Si luy 
dist, comme demy esbabye : Hé ! maistre, vous estes moult 
joly, si marchez devant, vous vous estes fouy [vous avez fui] 
cinq ou six jours, il faut compter à vous. Puis se tourna à 
ses femmes, et leur dist : Il nous fault veoir les devises de ce 
garson, 'et scaurons, se nous povons, dont il les a, et que 
c’est? je ne puis croire qu’il ait le sens, ne l’entendement 
d’estre amoureux. Et en devisant ces choses, elle fut en sa 
chambre ; lors donna à tous congié, fors que à luy, puis fist 
clore la porte. Et là, au meilleu de toutes, voult ma dame ses 
devises bien regarder, puis luy dist : Ha ! maistre, maistre, 
vous dictes que n’avez point de dame, et vous vous faictes 
si joly. Ma dame, dist il, c’est, Dieu merci, ma dame ma mere 
qui m’a fait ainsi joly. Et comment, dist ma dame, vous a 
elle fait si joly ? elle qui est en Touraine, et croy que jamais 
ne fut icy. Ma dame, dit il, douze escuz qu’elle m’a envoyés 
en une belle boursette d’or et de soye m’ont fait ainsi joly. 
Et vrayement, dist ma dame, il nous faut veoir ceste bour¬ 
sette, et scavoir où sont ces douze escuz allez; et s’ilz ne 
sont bien employez, je luy escripray qu’elle ne vous en 
envoyé plus. Lors le petit Saintré traict du seing la bour¬ 
sette enveloppée d’un fin petit coeuvrechief, et ma dame, qui 
bien assurée estoit que nulle de ses femmes ne la congnoistroit, 
prent la boursette, et devant toutes la regarde, comme se 
jamais veue ne l’eust; et puis regarda les devises de ses 
chausses et celles de la boursette, et vit que toutes estoient 
semblables ; lors luy dit : Or ca, maistre, tout premier, que 
vous cousta ce pourpoint? Ma dame, tout ainsi fait, j’en ay 

payé à Perrin de Solles six escuz. Et les chausses, dit ma 
dame, qui les a faictes, et que vous ont elles cousté ? Ma 
dame, dist il, ces chausses d’escarlate, et unes aultres de 
brunette fine de sainct Lo, m’ont cousté deux escuz à Jehan 
de Buffe, et la brodeure de ces chausses m’a cousté de Fran¬ 
çois de Nantes aultres deux escuz. Et qu’avez vous fait des 
aultres deux ? Ma dame, de l’ung avec trois sols j’en ay eu 
deux paires de fins draps linges, et des xx. sols j’en ay eu 
trois paires de souillers et trois paires de patins, et le sur¬ 
plus donné pour le vin aux compaignons des maistres 
ouvriers et aux varletz de nostre maistre l’escuyer. Ma dame, 
qui de tout ce fut bien aise, et voit que sa gracieuseté devers 
les maistres ouvriers luy a aydié, aussi la largesse bien 
employée, dit en riant à ses femmes : B en a la moitié 
cabassé [gaspillé]. Par ma foy, ma dame, dit il, sauf vostre 
grâce, il ne m’en est demouré denier. Et lors dit ma dame : 
A ce coup scauray je qui est vostre dame ? Or ca, venez 
parler à moi. Ha ! ma dame, dirent elles, ha ! par Dieu ! vous 
luy donnez trop à souffrir pour scavoir de luy tant de 
choses. Ne vous chaille [importe], dist ma dame, tirez vous 
toutes arriéré, car je le vueil scavoir. Et quant toutes furent 
arriéré, ma dame luy dit : Or ca, mon amy, jusques ici je 
suis bien contente de vous ; pensez tousjours de bien faire, 
car vous n’en vauldrez que mieulx ; entre toutes choses vous 
commande que tant soit il vostre amy, qu'il ne saiche rien 
de noz faictz. Non sera il, ma dame, car par ma foy je ayme- 
rois mieux mourir. Or, ca, mon amy, je vueil que vous ayez 
deux aultres robbes, dont l’une sera de fine brunette de 
sainct Lo, qui sera fourrée de martres, et l’aultre sera d’ung 
fin gris de Montevillier, qui sera doublée d’ung fin blanchet, 
pour vestir à tous les jours, fors quant vous chevaucherez 
apres monseigneur le roy. Et si aurez deux chapperons, 
l’ung d’escarlate, l’aultre noir ; et si aurez encores ung pour- 
poing de satin bleu, et deux aultres paires de fines chausses, 
coeuvrechiefz, chemises, patins et aultres choses necessaires. 
Aussi que vous jouez et esbatez de fois à fois à la paulme, 
avoir des arcs et flesches qui sont jeuz honnestes, et dont 
les corps par raison en vallent mieulx. Et pour ce faire et 
vous entretenir, je vous donray soixante escuz, et verray 
comment vous vous gouvernerez ; car encores n’avez point 
de varlet ; pour ce vueil je qu’à Gillet, qui est bon et loyal 
serviteur de l’escuyer, vous donnez tous les mois huit solz 

de pension, et qu'il preigne bien garde à voz robbes, chausses 
et habillemens ; et se bien et honnestement vous gouvernez, 
vous aurez collier et chaisne, ceintures de Bahaigne [Bohême]» 
robbe de damas et aultres biens assez ; mais que soyez loyal, 
secret et homme de bien. Ma dame, dist il, si seray je, se à 
Dieu plaist Or, mon amy, entendez à moy : De quelconques 
menasses, parolles rigoureuses que devant mes femmes, ne 
ailleurs, je vous dye, vous ne soyez mal content Non seray 
je, ma dame, puisqu’il vous plaist, ne vous esmayez [étonnez] 
de riens. Lors ma dame, devant ses damoyselles, est comme 
de luy très mal contente ; devant ses femmes le tança, puis 
en sa garde robe ouvrit l'escrinet, en une boursette de soye 
mect lx escuz, lors revient, et l’appella : Çà, maistre, çà, estes 
vous encor es à deviser, et ne vous fierez vous point en moy ? 
et se à moy ne le voulez dire, dictes le à dame Jehanne, ou 
à dame Katherine, ou à Ysa bel, ou à qui mieulx vous plaira. 
Et que vous dirois je, ma dame, quant je n'en ay point ? Et 
vous portez devises et lectres entrelacées, sire morveux que 
vous estes, et faictes de l’amoureux? Ma dame, sur ma foy, 
je vous ay dit celle que j’ayme mieulx en ce monde, et qui 
me fait porter ces devises. Ha ! maistre, maistre, vous nous 
cuydez abuser que ce soit vostre mere ; je croy bien que 
vous aymez vostre mere, et que c’est celle qui vous entre¬ 
tient, mais ce n’est pas celle pour qui vous portez ceste 
devise ; or ca, venez à moy, je me suis appensée d’une aultre 
que je n’ay pas nommée. Lors l’appella à part, et luy dist : 
Tenez ceste boursette, gardez bien que ne la perdiez, il y a 
soixante escuz dedans ; or verray bien comment vous vous 
gouvernerez ; et si vueil que vous ne veniez plus aux galle- 
ries à l'heure que je y doy passer, ne que trop souvent 
devant moi vous ne arrestiez ; mais quant vous me verrez, 
que d'une espingle je purgeray [curerai] mes dens, ce sera 
signe que je vouldray parler à vous, et lors frotterez vostre 
droit oeil, et par ce congnoistray que vous m’entendez, et à 
celle foys y viendrez. Or, avez vous bien entendu ce que je 
vous ay dit ? Oy, ma dame, très bien. Or, pensez doncques 
de bien faire, si vous aymeray ; et quant je verray que bien 
vous gouvernerez, alors je vous tiendray pour mon amy, et 
vous feray très bien joly. Ma dame, dist il, si feray je, se à 
Dieu plaist Or, vous en allez, je vueil dormir, et de chose 
que je vous tance, die et rabroue devant les gens, comme je 
vous ay dit, ne vous esbahyssez de riens. 

CHAPITRE XII 

Comment la dame menaça faintement [faussement] le petit Saintré, 
luy disant devant ses dames, qu’il ne vauldroit jamais riens. Et apres 
cela s’en alla ledit Saintré faire tailler aultres habillemens de l’argent 
que la dame luy avoit baillé ; et puis comment la dame parla à luy, 
à laquelle il dist que sa mere luy avoit envoyé l'argent duquel il 
s’estoit habillé. 

Encores l’acteur. — Lors ma dame, comme par courroux, 
luy dist : Allez vous en, garson, allez, car jamais ne vaul- 
drez riens. Helas ! ma dame, dirent elles toutes, que ne soit 
pas le grant congié ! Et pour ce, Saintré, il vous vaulsist 
mieulx à ma dame dire la vérité. Saintré, qui de ma dame 
avoit sa leçon, faignant estre couroucé, se agenouilla, et sans 
dire mot print congié. Alors toutes se prindrent à rire des 
grans assaulx que ma dame luy faisoit, disans : Or, l’avons 
nous perdu, et ne aurons de luy plus nostre desduyt [amuse¬ 
ment]. Mais elles ne scavent pas les doulces convenances de 
ma dame et de luy. Taisez vous, dit ma dame, encores n’est 
il pas quicte, le bon du jeu ne fait que venir. Helasse moy 
dolente ! dist Ysabel, ce povre enfant est bien devant nous 
gehenné [tourmenté]. Et à tant me tairay cy à ung peu par¬ 
ler des ris et des jeux que ma dame et ses femmes en fai- 
soient, et vendray à parler comment il employa ses soixante 
escuz. 

L’acteur. — Quand le petit Saintré fut party de ma dame, 
il s’en alla tantost compter son trésor. Et quant il vit telle 
monjoie [monceau] d’escuz en sa main, il fut si très ravy, 
qu’il ne savoit que faire, ne que penser. Toute celle journée 
fut en pensement où il les pourroit musser [cacher] ; car à 
l’escuyer, ne à aultre ne les oseroit bailler en garde, pour ce 
que ma dame luy avoit très expressément deffendu que nul 
n’en sceust riens. Si pensa qu’il les musseroit en ses puis- 
settes [poches] jusques au lendemain, pour les employer, et 
ainsi le fist ; car celle nuyet luy fut si longue, que oneques si 
longue ne fut, se lui sembloit. Adonc au plus matin qu’il fut 
levé, et eust ouy messe, il s’en alla à Perrin de Solle, et lui 
fit faire les trois robbes que ma dame lui avoit ordonné, qui 
furent fourrées, desquelles il en vestit une le dimanche 
ensuyvant, et le pourpoint de damas bleu ; car, pour accom¬ 
plir tout, trouva argent assez et assez de demourant 

L’acteur. — Et quant ma dame vit le petit Saintré vestu 
de sa robbe noire fourrée de martres, et son pourpoint de 
damas bleu, plus qu’elle n’avoit dit, fut très joyeuse ; lors en 
le guignant, fist de son espingle le signal, auquel il respondit. 
Et quant ma dame en sa chambre retourna, le trouva es 
galleries, et de si loin qu’elle le vit, dist à ses femmes : Veez 
là notre esbatement, il nous fault conter à luy. Et quant il 
l’apperceut, fit semblant de soy desvoyer [détourner], et 
prendre aultre chemin. Lors ma dame le fist appeller, puis 
luy dit : Ha ! maistre, maistre, esse la façon de fuyr les dames ? 
Vous n’y faides riens, or, marchez devant. Et quant ma dame 
fut en sa chambre, donna congié à tous ses gens, fors à Jehan 
de Soussy escuyer de la royne, et à Thibault de Roussy son 
escuyer ; les deux qui meilleurs bouches avoient pour fran¬ 
chement parler tout ce que ne pourroient celler, et leur dist : 
Je vous ay cy retenuz pour rire avecques nous. Alors ma 
dame au petit Saintré commença à dire : Or, çà, maistre, çà, 
par tant de fois que nous toutes vous avons prié de nous 
dire qui vostre dame par amours est, et oncques pour prières, 
pour requestes, pour menaces, ne pour injures ne l’avons pu 
scavoir ; et puis que ainsi est que de nulle de nous ne vous 
estes tant voulu fier, au moins dides le à Jehan de Soussy et 
à Thibault de Roussy, ou à l’ung d’eulx qui sont bien vos 
amys. Et, ma dame, dist Jehan de Soussy, pourquoy le diroit il 
plus tost à nous qu’il ne la voulu dire à vous ? Le petit Saintré 
qui ja estoit tout asseuré, et congnoissoit bien les parolles de 
ma dame, feignant d’estre esbahy, ne disoit mot; et quant 
ma dame vit qu'il se taisoit, dist à Jehan et à Thibault : Ce 
maistre cy, que vous veez porter robe de martre fourrée, 
pourpoint de soye et chausses brodées et si jolyes, nous veult 
faire entendre qu’il n’a point de dame, et, qui pis est, qn’il 
n’est point amoureux ; par ma foy, quant j’ay bien regardé, 
elle seroit en vous bien assenée d’avoir ung tel amoureux. Et 
à ces parolles se montra très rigoureuse contre luy, et puis 
lui dit : Or, sire, vous qui estes encor es ung paige, combien 
que soyez de bon hostel [de bonne maison], dont vous sont 
venuz ceste robe et cest pourpoint ? Ma dame, dit-il, puis qu’il 
plaist à ma dame ma mere, qui veult que je soye ainsi et me 
l’a mandé, il fault que je luy obeysse à sa voulenté. Et com¬ 
bien vous a elle envoyé ? Soixante escuz, ma dame. Soixante 
escuz, dist elle, vous en avez la moytié cabassé. Non ay, par 
ma foy, ma dame. Et ceste robbe, ce chapperon, ce pourpoint 

et ces chausses, que vous ont elles cousté ? soixante escuz ? 
je le vueil scavoir. Nennil, ma dame ; j’en ay avec tout ce 
que vous veez une aultre robbe de fin bleu fourrée de fins 
aigneaulx de Romenie [Roumélie], et une aultre robe de fin 
gris de Montevillier, doublée de fin blanchet, deux chaperons, 
deux paires de fines chausses, dont les unes sont de graigne 
[écarlate], et quatre escuz de demourant. Et qui a esté vostre 
conducteur à faire tant de choses ? Ma dame, nul. Fors Perrin 
de Solle, dist ma dame, je say bien qu’il est preudhomme, et 
à voz affaires l’a bien monstré ; car vostre argent est à mon 
advis bien employé. Et ne me dictes vous pas dernièrement 
qu’elle vous avoit envoyé douze escuz, dont estiez si joly ? Ma 
dame, ouy. Et Dieu vous gard telle mere et vueil que vous 
luy soyez bon filz. Or ca, allez vous en tous, car il nous fault 
dormir. A ces parolles tous partirent, et s’en allèrent. En 
allant, Jehan de Soussy et Thibault de Roussy louèrent fors 
le petit Saintré, et luy dirent que les rigoreuses parolles de 
ma dame, ne print pas à desplaisir ; et d’autre part se plai- 
gnoient de ma dame qui parloit ainsi rigoreusement, sans ce 
que la chose luy touchast, vouloit tant savoir son faict. Voyre, 
dist il, et qui prendroit plaisir à tant de malgracieuses parolles 
qu’elle me dist, pour ce que ne luy dis qui est ma dame, et à 
ces femmes aussi, et ne me veult point croire que je n’en aye, 
ne vueille avoir nulle ; et par ma foy, se j’en avoye, jamais 
je ne leur diroie, tant m’ont ennuyé. Et lors ilz commencè¬ 
rent à rire ; et sur ce fut leur départir, que puis à ma dame 
et à toutes les aultres ils dirent, dont entre elles en fut grant 
ris. Si ne tarda gueres que les paroles de ma dame et d’elles 
toutes avec le petit Saintré, par eulx, en plusieurs lieux 
furent semées, tout ainsi que ma dame pensoit, et des aultres 
choses s’ilz l'eussent sceu, dont en fut bien ris. Et par ainsi 
demoura ceste loyalle et bonne amour secrette jusques à ce 
que fortune par sa variableté leur voulut le dos donner ainsi 
que apres s'ensuyt. 

L’acteur. — Ceste amour ainsi loyalle et secrette dura 
xvj ans ; entre lesquels, quant ma dame vouloit parler au 
petit Saintré, pour le faire plus secrettement elle luy dist : 
Mon amy, il n’y a que faire d’entrer à la dance, mais d’en 
saillir à honneur ; pour ce que assez de fois vous ay fait venir 
icy de la gallerie, et jacoit ce que vous dictes que vostre mere 
vous a ainsi habillé et faict joly, toutesfois plusieurs de gens 
pourroient penser beaucoup de choses, et n’en fault qu’une 

salle qui ces parolles ouvrent, et de l’avancement du petit 
Saintré, furent tous bien joyeulx. Et pour ce, est très belle 
et proufitable chose à tous jeunes escuyers de servir sans 
desservir, d’estre doulx, humble et patient, pour acquérir la 
grâce de Dieu et puis de toutes gens, ainsi que dit le proverbe 
commun : Qui bien ne mal ne peut souffrir, à grant honneur 
ne peut venir. 

0 0 


CHAPITRE XIIII 

Comment le petit Saintré remercia le roy, la royne et ma dame, pour 
ce qu'il avoit été faict escuyer. Et comment il trancha devant le roy, 
et fist son office bien saigement. 

L’acteur. — Alors Jehan de Saintré, comme humble, doulx 
et gracieulx, incontinent à genoulx devant le roy se gecta, et 
le remercia du grant honneur qu’il luy faisoit. Le roy, comme 
seigneur saige, doulx et débonnaire, luy dit : Saintré, faictes 
bien seullement, et nous le vous recongnoistrons. Si se vira 
[se tourna] au maistre d’hostel, et là, présent le roy et tous, 
le remercia des bons enseignemens qu'il luy disoit, et n’eut 
pas honte, comme plusieurs auroient, de le remercier publi¬ 
quement Et lors se part, et va à la royne, qui estoit en sa 
chambre ; lors publiquement, sans faire nul semblant à ma 
dame, devant tous ceulx et celles qui là estoient, à genoulx 
très humblement la merda. Et la royne lui dist: Saintré, 
les services et gracieusetez que vous avez faietz à tous, et 
especiallement aux dames, ont avancez vos jours à vous 
faire saillir de paige et devenir escuyer de monseigneur et de 
nous ; et pour ce, mon amy, pensez tousjours de bien faire 
et de complaire à chascun, car ung jour viendra qui payera 
pour tous. Alors les tables furent dressées, et le maistre 
dliostel pour disner la vint quérir. Ma dame se montrant 
ignorante de toutes ces choses, avecques les autres dames et 
damoiselles, qui de Saintré tout bien disoient, ne dit plus 
fors que : En vérité il a esté, et est bon valeton. 

L’acteur. — Quant le roy et la royne furent assis, et ma 
dame au bas bout de la table, le maistre d’hostel print le 
chenevas [la corbeille) du pain, la serviette, et sur l’espaulle 
Jehan de Saintré la mist ; lors il commença à faire son office 

de varlet tranchant, et si gracieusement que au roy, à la 
royne et à tous pleut grandement Ma dame, qui au bas bout 
de la table seoit, le regardoit, de fois à aultres, moult souvent 
et puis pensoit que vrayement il convenoit qu’il eut ses trois 
chevaulx qui luy estoient ordonnez et ses deux varletz ; lors 
print l’espingle de sa poitrine, en façon de curer ses dens, 
fist son signal par tant de fois que Jehan de Saintré l’apper- 
ceut ; et, au plus honnestement qu’il peut de son signal 
respondit. 

0 0 


CHAPITRE XV 

Comment le petit Saintré fut parler à ma dame en son preau ; lequel 
elle baisa cordialement, et luy bailla cent soixante escus pour avoir 
ung cheval et aultres choses necessaires. 

L’acteur. — Et quant le soir fut venu, il ouvrit le preau, 
et là actendit ma dame, qui ne tarda pas longuement. Et lors 
la chiere fut entre eulx telle qu’il n’est celuy ne celle qui 
penser le peust se amours ne leur eust fait scavoir. Puis luy 
dist : Mon seul amy et ma très doulce pensée, car cy longue* 
ment ne povez estre, baisiez moy par vrayes amours ; et 
tenez cy en ceste boursette cent et soixante escus d’or, que 
je vous donne pour achapter ung gent, frisque [gracieux] et 
fringant cheval de compaignon, qui soit bien vif et saillant, 
quoyqu’il vous couste jusques à quatre vingtz escuz ; et ung 
autre de bonne taille, pour vostre chevaucher à tous les jours, 
du prix de vingt escuz ; et ung autre cheval double, pour 
porter vostre malle et ung varlet, du prix de trente escuz ; et 
sont xxx escus qui resteront : tous semblables vous en ferez 
faire de beaulx haraoys [équipements] de draps, et vestirez 
voz gens et serviteurs de vostre livrée quant chevaucherez, 
et du demourant vous servirez tant qu’ilz dureront ; et quant 
ilz fauldront, faictes moy seignal, sans plus. Et à ces parolles 
dit : A Dieu, mon ami, à Dieu, mon. espoir et tout mon bien 
et à Dieu, à Dieu mon trésor. A Dieu et à Dieu, ma dame, 
celle qui me peut plus commander, et que je doy et vueii 
plus obéir. Et à ces parolles ilz s’en vont 
L’acteur. — Jehan de Saintré pour celle nuyct s’en va 
coucher en la chambre de l’escuyer, qui luy dist : Mon filz 

Saintré, j’ay grant regret que nous laissiez ; mais je suis très 
joyeulx de vostre bien. Et puis dist aux aultres paiges du 
roy, qui entour luy estoient : Or advisez, mes enfans, n’est ce 
pas belle chose que de bien faire et d’estre doulx, humble et 
paisible et à chascun gracieulx ? veez cy vostre compaignon 
qui, pour estre tel, a acquis la grâce du roy et de la royne, 
et de tous. Et vous, qui estes noyseux, joueurs de cartes et 
de dez, et suivez deshonnestes gens, tavernes et cabaretz, 
ne pour batre qu’on vous face, ne vous en puis chastier ; 
dont par ainsi combien que de bon lieu vous estes, tant plus 
croissez, se ne vous amandez, et plus chetifz et meschans 
serez. Et en disant ces paroles, tous furent despouillez et s’en 
vont couchier. 

L’acteur. — Le petit Saintré, qui n’osoit descouvrir l’em- 
busche [la cachette] de ces cent soixante escus, en ses puis¬ 
se tt es celle nuyct les fist dormir, de paour qu’ilz ne luy 
fussent robez [volés]. Dieu scet se celle nuyct luy fut longue, 
pour les chevaux achapter ; mais quant le jour fut venu, et 
il fut prest et habillé, après qu’il eut ouy messe, incontinent 
s’en va à celle bourgeoise Marie de Lisle, et luy dist : Marie, 
ma bonne mere, nouvelles vous dy. Quoy, mon filz ? Le roy 
de sa grâce m'a osté de paige, et me fit hyer trancher devant 
luy, et m’a mis en l’ordonnance de trois chevaulx et deux 
varletz, et puis tout secrètement par ung de sa chambre m’a 
fait donner cent lx escus, pour moy monter et habillier, moy 
et mes varletz, et que je me trouve bien en point ; moy 
deffendant que nul ne le saiche, pour l’envie qu’on en pour- 
roit avoir ; si vous prie, ma très bonne mere, que nulle 
personne du monde n’en puist riens savoir. Ha ! mon beau 
filz, dist Marie, que loué en soit Dieu. Or ne le dictes à 
personne, car jamais, par ma foy, n’en sera parlé. Et comment 
le ferez vous ? il faut que ayez homme qui se congnoisse 
bien en chevaulx, et qui vous adresse à avoir bons serviteurs. 
M’amye et ma mere, je me suis appensé de l’escripre à 
monseigneur qu’il m’en envoyé un ou deux ; et au regard 
des chevaulx, notre maistre l’escuyer m’y aydera très vou- 
lentiers, et des aultres assez, quant je les vouldray prier ; 
mais je ne m’en vueil pas trop haster pour la suspeccion des 
gens. 

L’acteur. — Que vous dirois-je? ains qu’il fut ung mois 
acompli, il eut varletz et fut bien monté, et luy et ses varlets 
bien rhabillez ; que encor es l’ayma plus le roy et le tint 

chier, si fist la royne, tant qu’il leva bruit. Et quant ma dame 
apercent la bonne chiere que le roy luy faisoit, print l’espingle 
et en fist le signal par tant de fois que Saintré l’aperceut, et 
lors luy respondit Et quant ilz furent au preau le soir 
ensemble luy dist : Mon amy et mon cueur, j’appercois bien 
que monseigneur et ma dame, la mercy Dieu, vous ont bien 
en grâce ; il nous fault penser que vous y puissiez bien 
entretenir, laquelle chose est en court très forte, par le faulx 
parler des envieulx : sy n’est pour acquérir amys les plus 
prochains de entour eulx, les ungs par dons, les autres par 
promesses, qu’on ne peult fournir à tous, lesquelles en temps 
et en lieu se doibvent accomplir ; à l’ung le cheval, à l’aultre 
la hacquenée [cheval de dame] ou robbe: car les dons et 
promesses, quant on les peult accomplir, les honneurs, les 
bonnes cher es, selon les gens, es jouissent, lient et empri¬ 
sonnent leurs cueurs, tellement que tous sont siens. Et aux 
officiers les robbes de livrée, affin que pour vous tous soient ; 
à ma dame la royne aucunes fois la belle hacquenée, aucunes 
fois le beau cheval pour sa littiere ou pour son chariot. Aux 
aultres dames, selon ce qu'elles sont ; aux unes les haulx 
atours, aux aultres les seintures d’argent bien dorées ; aux 
unes fins tissus seulement, et aux aultres les belles ferrures 
[bijoux] ; aux unes les gracieulx dyamans, et aux aultres les 
verges [bagues] d’or gentement esmaillées ; et les basses 
damoyselles, gans, bourses, lacetz et espingles, selon ce 
qu’elles sont ; et par ainsi au regard de vostre largesse, hon¬ 
neur, grâce et amour de chascun seront avecques vous ; et 
se vous me demandez dont vous doibvent venir tant de 
choses, je vous répons : tant que vous me servirez loyaul- 
ment, je vous foumiray du tout Et quant vous serez aulcune- 
ment du corps plus puissant alors vueil que vous entrepreniez 
aulcunes gracieuses armes, dont porterez l’emprise que je 
vous donray ; et si parviendrez encor es plus hault en l’amour 
et grâce de monseigneur et de ma dame, aussi de tous. 
Et pour commencer à ces choses, veez cy en ceste bourse 
trois centz escuz, dont les cent seront pour une bonne 
haquenée ou pour ung bon cheval, que premier donrez à 
ma dame, et la remer cirez de l’honneur que monseigneur 
vous a fait a sa requeste. Et les aultres cent escuz pour 
faire livrées de robbes à leurs varletz de chambre, toutes 
d’ung drap et d’une couleur et à voz devises, et pour plus de 
familiarité, vous en porterez une à ceste feste de Toussains. 

Et quant serez à la feste de Noël, vous aurez fait pour tous 
les aultres officiers à chascun sa robbe de vostre mesme 
devise, et d’aultre couleur de drap. Et les aultres cent escuz 
seront pour achepter aux aultres dames, damoyselles et 
autres, tout ce que vous ay dit, pour les estrener à ce pre¬ 
mier jour de l’an. Aussi des robbes que donrez aux rois 
d’armes et heraulx, trompettes et menestriers. Et sur ce cas 
plus ne povons estre ensemble, mon cueur, mon bien, et 
mon très loyal servant, baisez moy, et à Dieu soyez. 

L’acteur. — Jehan de Saintré, qui voit et congnoist les 
grans biens et honneurs que ma dame luy fait et pourchasse, 
ainsi jeune qu'il est, à genoulx très humblement la remercia, 
disant : Ah ! ma très redoubtée dame, la plus parfaicte en tous 
biens et en tous honneurs qui au monde soit, las ! comment 
vous poray je jamais servir à la miUesiesme partie de ce 
que à vous servir suis tenu ; m ais, ma très vraye dame, j’en 
feray ce que je poray, et Dieu, qui scet mon vray penser et 
mon désir, me acquittera du surplus. Alors ma dame le fist 
lever, puis le baisa, en luy disant : A Dieu soyez. 

CHAPITRE XVI 

Comment le petit Saintré s acoustra de chevaulx, comme ma dame luy 
avoit dit. Puis la vint remercier, lequel elle admonesta de rechief, 
et apprint à se gouverner en court et en guerre, et en toutes autres 
sortes. 

L’acteur. — Et quant lendemain fut venu, après la messe 
ouye, Jehan de Saintré ne cessa qu’il eust les palefreniers et 
les mareschaulx du roy et de la royne. Si les fist en sa 
chambre bien desjeuner, puis leur dist : Je vouldrois bien 
employer quatre vingts ou cent escuz pour une belle et bonne 
hacquenée ; qui la pourroit trouver ? Alors envoyèrent 
quérir des plus souffisans et feables [dignes de confiance] 
couratiers [courtiers] de chevaulx, et se informèrent des plus 
belles hacquenées qui fussent à Paris, qu’ilz allèrent veoir et 
en achapterent une, dont luy mesme fist son présent à la 
royne, et tout à part luy dist : Ma souveraine dame, tant et 
humblement que je say et puis, vous remercie des biens et 

honneurs que le roy, à votre requeste, et vous aussi m’avez 
tant faitz ; et en souvenance de ces choses, s’il vous plaist 
ung peu venir à la fenestre, ma dame, vous verrez une petite 
hacquenée que je vous présente, en vous suppliant que la 
prenez en gré, car à petit mercier petit panier. La royne très 
doulcement s’excusa, mais à la parfin elle vint veoir la 
hacquenée aux fenestres, qui moult belle et bonne estoit, 
couverte d’ung parement de soye aux couleurs et devises de 
la royne, dont elle fut très contente. Et quant il se fut 
departy, lors commença la royne à dire tous les biens de 
luy ; dont ma dame, sans en monstrer le semblant, en fut très 
joyeuse. Et quant la feste de Noël fut venue, tous les varletz 
de chambre, et puis les officiers, rois d’armes, heraulx, 
trompettes et menestriers, comme dit est, furent tous vestuz, 
et les dames eurent leurs estrennes ; et ma dame choisit la 
sienne, qui fut le moindre de tous les rnbis. Lors, par toute 
la court et le royaulme, sa richesse florissoit, combien que ce 
ne fut pas sans grans envies, ainsi que par toutes cours de 
coustume est Toutesfois les bons le louèrent tant que le roy 
et la royne l’eurent plus en grâce que jamais n’avoit esté. Et 
en ceste façon se gouverna tant que, de jour en jour, le roy 
l’aymoit plus. Si obtint du roy maintes grâces, et acquist 
mains bons amys. Ne pour semblant que le roy fist, ne pour 
grâce qu’il obtint, oncques d'orgueil ne fut surmonté, ains 
s’efforcoit de complaire à ceulx qui estoient ses ennemys 
couverts. Et ainsi demoura en ceste ordonnance l’espace de 
trois ou quatre ans. Ma dame, qui veoit et scavoit toutes ces 
choses, ne tarda gueres qu’elle voult parler à luy ; lors fist 
son signal de l’espingle, auquel il respondit. Et quant ilz 
furent au preau ensemble, elle lui dist : Mon seul amy, la 
Dieu mercy, il n’est roy, royne, duc, seigneur, dame, ne 
damoiselle, jusques aux plus petits, que chascun ne s’efforce 
à dire bien de vous, à cause que avez esté et estes humble 
et gracieulx ; et ores, par vostre largesse, vostre renommée 
florist. Si vous prie et recorde, que sans nulle folle, ne pro¬ 
digue despense qui redonde [tourne] trop plus à honte qu’à 
honneur, à dommage qu'à proffit, largesse bien employée 
vous soit recommandée, car elle porte en soit telles vertus, et 
premier: elle couronne l’ame de gloire pardurable, elle se 
garde en l'amour de chascun et sy acquiert nouveaulx amys, 
elle florist en bonne renommée, elle estaint des ceurs les yres, 
elle porte toute seureté, car elle fait ennemys, amys. Et pour 

ce, mon amy, je la vous recommande. Et se, par le plaisir 
de Dieu, fortune venoit en vostre ayde, employez vostre 
temps, soit en conquestes d’armes, soit en services de 
seigneurs ou en estre servy ; que vostre désir soit de acquérir 
l’amour de Dieu et de plusieurs amys ; et ne vous fiez pas 
tant en l’amour de fortune, s’elle vous a jà de ses biens 
départis, que ne ayez regard au dit de Alanus in Anti Clan - 
diano, où il dist : 

Tempore felici, multi inveniuntur amici ; 

Cum fortuna périt, nullus amicus erit. 

C’est à dire, mon amy, que ou temps que fortune est amie 
de quelque homme et qu’elle l’a mis en aucun estât, alors il 
trouvera des amis sans nombre ; mais quant elle luy tourne 
le dos, il n’en trouvera ung seul. Et, pour ce, est pire que 
fol, qui à elle se fie. 

CHAPITRE XVII 

Comment la dame conseilla au petit Saintré de lyre livres et romans, 
affin de congnoistre les gestes des nobles du temps passé. 

La dame. — Encores vueil et vous prie que vostre plaisir 
soit à souvent lire belles hystoires, especialement les aucten- 
tiques et merveilleulx faietz que les Romains firent sur tous 
ceulx de la monarchie du monde, lisez Titus Livius ou Orose ; 
se voulez scavoir des douze Cesaires, lisez Suetonius : et se 
voulez scavoir les faicts de Cathiline et de la conspiracion ou 
conjuration, lisez Salustius. Se voulez scavoir de la très 
fiere guerre de Jules César et de Pompée, aussi de la souve¬ 
raine bataille en laquelle ledit Pompée fut desconfit, lisez 
Lucan ; et se voulez scavoir des roys d’Egypte, lisez Macro- 
bius ; et se voulez savoir des Troians, lisez Dares Phrigius ; 
et se voulez scavoir de la diversité des langues, lisez Amobius ; 
et se voulez scavoir des Juifs et de la destruction de Jéru¬ 
salem, Usez Josephus; et se voulez scavoir des hystoires 
d’Affricque, lisez Victor. Mais Pompeius Trogus, selon que 
Valerius escript, c’est celuy qui a le plus escript de son temps 
en sus, car il parle ainsi que du commencement de toutes 
régions et de la situation des terres. 

La dame. — Et cy vous donray fin des anciennes hystoires, 
auxquelles vous prie et commande, que vueillez prendre 
plaisir à escouter et à lire ; que pour assubtillier [rendre plus 
fin] vostre esperit en toutes nobles et illustres euvres, ne 
pourrez myeulx vostre temps employer, ainsi que le verd- 
fieur dit : 

Ut ver dat florem, flor fructum, fructus odorem ; 

Sic studium mores, mos sensum, sensus honorem. 

C’est à dire, mon amy : Comme le printemps donne la 
fleur, comme la fleur donne le fruict, et comme le fruict 
donne l’odeur ; ainsi l’estude donne les meurs, et les meurs 
donnent le sens, et le sens donne les honneurs. Doncques, 
par ainsi escouter et retenir les nobles hystoires, exemples 
et enseignement pourrez acquérir la pardurable joye de 
paradis, honneur en armes, honneur en sens, et honneur en 
richesses, et vivre liement et honnorablement ; et quant 
vostre seigneur, ou aulcuns aultres, feablement vous requer¬ 
ront de conseil, ensuivez le dict Claudien le poete, quant il 
enhorta [exhorta] Honorius l’empereur, en son deuxiesme 
panégyrique, quant il luy dist : 

Tu civem, patremque géras ; tu consule cunctis, 

Non tibi : nec tua te moveant, sed publica vota. 

C’est à dire : Comme pere et amy tu portes des bons con¬ 
seils, tu les confortes ; à toy seullement ne t’applique, ayme 
Dieu et le bien publicque. Car ainsi tinrent les bons Romains,, 
et par ce dominèrent en toute la monarchie du monde, et 
donnèrent loix desquelles encores nous usons. Et sur ce 
sainct Augustin, au dnquiesme livre de la Cité de Dieu et au 
douziesme chapitre, recorde [rappelle] les parolles de Cathon, 
une des auctoritez de Saluste, qui dit : Les choses qui firent 
noz Romains si très puissans, sont sens, industrie et vray 
conseil en noz cueurs, et assemblées de conseils. Et pour ce, 
mon amy, je les vous recommande, afin que le conseil de 
vostre seigneur et de tous autres qui se fieront en vous, soit 
loyaulment gardé et tenu secret ; car à ce pend [dépend] lai> 
gement de vostre honneur et de ceulx qui aultrement le font. 

Or, mon amy, je vous ay assez dit pour ceste fois ; si prie à 
Dieu que tout ou la plus grant partie vous doint bien acom- 
plir. 

CHAPITRE XVIII 

Comment le petit Saintré se mist à genoulx devant ma dame, et la 
remercya ; puis comment le roy et la royne luy donnèrent argent 
pour soy advencer ; et puis comment enfin ma dame luy dist qu’elle 
vouloit qu’il eust ung bracellet esmaillé à sa devise le premier jour 
de may, et le portast ung an entier pour s'esprouver encontre quelque 
chevalier au faict des armes. 

L’acteur. — Et quant ma dame eut ses parolles finées. 
Jehan de Saintré se mist à genoulx, et lors humblement la 
remercia, et dist : Ma très redoubtée dame, celle qui me peut 
plus commander que tout le surplus du monde, si très hum. 
blement que je scay et puis, vous remercie. Alors elle, pour 
l'heure tarde [tardive] le baisa, et puis luy dist : Allez vous, 
en, je say bien que voulez dire, et laissez le surplus faire à 
moy. 

L’acteur. — Lendemain, aussi tost que le jour apparut, 
Saintré se leva ; et apres la messe dicte, au plus tost qu’il 
peut, s’en va le premier à la chambre de parement. Et ne 
tarda guerres que les aultres chevaliers et escuyers y vindrent ; 
et lorsque le roy va à la messe et vit Saintré si bien et si 
gentement habillé, dist au sire d’Ivry : Je seray bien trompé 
se Saintré n’est une fois bon homme ; mais dont luy vient ce 
dont il est si bien habillé ? Sire, dist le seigneur d’Ivry, j’ai 
entendu que ma dame sa mere le pourvoit ainsi, et croy bien 
que c’est du vouloir de son pere, qui luy en donne l’honneur. 

L’acteur. — Le roy se teust à ceste fois, et pensa en luy 
mesme que il luy vouloit aider ; et quant il fut revenu en sa 
chambre, manda quérir son trésorier, et ordonna que Saintré 
eut cinq cens escuz. Et quant la royne le sceust luy en fist 
donner trois cens et une pièce de damas. Et fust Saintré 
tellement en la grâce du roy et de la royne, qu’il n’y avoit 
nul escuyer qui y fust tant ; et tout ce par le bon conseil de 
ma dame, qui par l'espace de sept ans l’avoit aymé. Et quant 
il fut en l’aage de vingt à vingt et ung ans, auquel temps le 
roy luy fist beaucoup de bien ; des aultres fois que ma dame 
voult parler à luy je m’en passe, car trop seroit long à 
reciter. 

L’acteur encores. — Et quant Saintré fut en l’aage que j’ay 
dit, ma dame, à qui tous ses esperitz tendoient de le faire 

■ -= - 68 =_—- ===== 


Digitized by Google 


Original from 

MICHIGAN STATE UNIVERSITY 


^=.=- — ■■ ■ =1-^:. ^ - JEHAN DE SAINTRÉ 

homme de bien et renommé, se appensa que vrayement il 
avoit cueur et corps assez pour faire parler de luy. Et quant 
ilz furent assemblez, apres leurs amoureuses devises [propos], 
à chiere très lye, ma dame luy dist : Mon vray amy, mon 
cueur et ma très joyeuse pensée, puis que à Dieu plaist que 
estes tant en grâce de monseigneur le roy et de ma dame 
la royne, et aussi de tout le surplus, je me suis appensée que 
vous estes desoremais assez homme pour faire en armes 
quelque bien; affin qu’il soit, en ce royaulme et dehors, 
quelques nouvelles de vous ; et, pour ce faire, à ce prochain 
et premier jour de may, je vueil que pour l'amour de moy 
vous portez un bracelet d’or esmaillé à noz devises, brodé de 
six bons diamans, de six bons rubis et de six bonnes et 
grosses perles, de quatre à cinq caras, qui sont cy dedans 
enveloppées en une boursette qui est en ce saichet, auquel 
sont encore deux mil escuz pour vous mectre en point ; et 
du surplus de vostre despence d’aller, demourer et retourner, 
ne vous esmayez ; car je trouveray assez façon que monsei¬ 
gneur, ma dame et messeigneurs mes beaulx oncles d’Anjou, 
de Berry et de Bourgongne, et autres seigneurs de nostre 
sang, chacun vous aydera ; et se ores ne le faisoient, mon seul 
amy, ne vous souciez tant que dix mille escuz pourront 
durer. 

L’acteur. — Et quant Saintré entend les très grans biens, 
les honneurs et la grant amour que ma dame luy porte, 
comme ravy de joye a perdu le parler : toutes fois à genoulx 
se mist, et tout le mieulx qu’il peut la remercia. Ma dame, 
qui congneut la façon de son parler, luy dist : Mon amy, je, 
qui vous ay sur tous autres pour moy servir choysi, vous 
prie encores que ne vous souciez fors que d’estre lie et 
joyeulx, et par tout faire bonne chiere ; d’or et d’argent et de 
bagues, pour vous mectre bien en point à ce vostre commen¬ 
cement, je vous foumiray assez. Et quant vostre bracelet sera 
parfaict, la nuict de ce premier jour de may, qui sera brief- 
vement, vous venrez ici à moy, et je le mectray en vostre 
bras la première fois ; et le jour ensuivant vous le porterez 
par l’espace d’ung an, se en celui temps, vous n'avez trouvé 
aucun chevalier ou escuyer de nom et d’armes, sans 
reprouche, qui, pour acomplir vostre emprise, à cheval ou à 
pié, le vous ait osté, par convenant [convention] de ne le vous 
rendre jusqu'à ce que par les armes à pié, qu’il fera à vous, 
s'il a du meilleur, il le ait gaingné, lesquelles armes seront : 

et premier de course de cheval, l’ung contre l'aultre, en har¬ 
nais et selles de guerre, tant que l’ung ait premier bien 
rompu lances ; c'est à scavoir demi pié au dessoubz de la 
douille de fer, et un pié au devant de la rondelle [partie de 
la lance de tournoi]. Et tout à cheval, présent le juge, luy 
doxxra ung diamant lye [d’une belle eau], encore du prix de 
trois cens escuz ou au dessuz, pour donner à sa très belle 
dame ; et le jour ensuivant, et Dieu ait garde vostre corps de 
desloyal exoyne [accident] ! ou autrement le huitiesme jour 
à l'heure ordonnée par le juge, tous deux combactrez à pié 
l'ung contre l’autre, de deux haches d’armes tant seullement ; 
lesquelles vous délivrerez tant que l’ung ou l’autre soit porté 
par terre, ou des deux mains perdu son baston [arme]. Et se 
an départir de ceste arme vostre compaignon est le meilleur, 
je vueil et ordonne que, là présent, luy donnez vostre dit 
bracelet ; et se Dieu vous donne le meilleur, il sera quicte 
pour vous rendre sa hache, là présent, et puis pour tout le 
jour son haraois, quant il sera desarmé. 

La dams. — Car, mon amy, vous estes jeune d’aage, et si 
n'estes pas des plus grans, ne puissans de corps ; mais pour 
œ ne devez nuis doubter ; car souvent est advenu que le plus 
f ai ble a desconfit le plus fort ; et en bataille, le moins de 
nombre assez tost desconfit le plus grant, quant ilz sont bien 
avecques Dieu ; car à ce mestier les gens combatent, et Dieu 
donne la victoire à qui luy plaist Et pour ce, vous, de tout 
vostre cuer, requerez le conseil, la force, l’ayde de Dieu ; si 
ne pourrez mal finer. Et se fortune vous estoit contraire, ce 
que j’espere en Dieu que non, ne vous en soudez, car japour 
ce mon bon vouloir ne changera vers vous, ains vous en 
aymeray trop mieulx ; car selon les droitz d’honneurs et 
d’armes, vous en serez plus à priser, et pour ce ne pouvez 
que bien faire, quelque chose que vous fadez ; mais que 
Dieu garde vostre corps d’exoine, comme il fera, se de bon 
coeur à lui vous recommandez, et auroye plus chier que 
eussiez affaire à ung homme renommé qu'à ung jeune comme 
vous ; et pour ceste cause, ains qu’ilz vous voient, je loue et 
vueil, que avant vostre partement [départ] ung mois, vous 
envoyez encores ung roy ou herault à la court premier du 
roy d’Arragon, puis à celle du roy de Navarre, qui sont des 
Espaignes les premiers, puis à celle du roy de Castille, et 
puis du roy de Portingal [Portugal], qui sont quatre rois 
chrétiens, présenter les lectres de voz armes [défis] ; se vraye- 

ment il n’est trouvé, à l’une des premières cours, aucun che¬ 
valier ou escuyer, tel que dit est, qui ait emprins de vous 
délivrer, duquel, sur vostre chemin, il vous rapportera sa 
lectre et son scel, et se Dieu, comme j’espere, est du tout en 
partie pour vous, mon amy et mon cueur, vous serez 
l’escuyer renommé. Et Dieu scet comment monseigneur et 
ma dame la royne et chascun vous aymera et prisera, et celle 
seulle pensée est souffisanté de desconfire [vaincre] ung géant ; 
et pour ce, mon amy, pensez d’estre vaillant et à Dieu requérir 
vostre conseil et aide, si ne pourrez faillir ; et à ces parolles 
il nous en fault départir, plus ne vous en dis maintenant. 

CHAPITRE XIX 

Comment le petit Saintré remercya ma dame, puis üst faire le bracelet 
comme elle luy avoit commandé, et puis vint à elle, et luy monstra ; 
dont elle fut bien joyeuse. 

L’acteur. — Lors Saintré à genoulx se met et dist : Ma 
très redoubtée dame, ma deesse et mon seul bien, si très hum¬ 
blement que je scay et puis, du tout vous remercie ; et quant 
aux armes que me ordonnez, Dieu avant, nostre dame et 
monseigneur sainct Michel l’ange, oncques de choses, apres 
vostre grâce et amour, je ne fuz si content ; car vous orrez, 
au plaisir de Dieu, nouvelles telles que, vous et messeigneurs, 
tous serez contens. Lors print congié d’elle et par ung amou¬ 
reux baiser, dix, quinze ou vingt rendus, et à Dieu soyez. 

L’acteur. — Saintré, sur ce nouvel pensement, fut toute 
celle nuyt. Et quant le jour fut venu et qu'il eut messe ouye, 
lors fist à soy venir Gilbert Lorin, orfevre du roy, qui renom 
de preudhomme avoit, et à part lui dist : Gilbert, mon amy, 
je vouldroye ung bracelet d’or esmaillé de mep couleurs et à 
ma devise, et brodé aux deux lez [côtés] de deux diamans, 
six rubis et six perles que veez cy. Lors les montra à Gil¬ 
bert, qui moult lui pleurent ; et, pour abréger, en deux jours 
le bracelet fut faist. Et quant Saintré fut en la presence de 
ma dame, il frota son dextre [droit] oeil, pour le signe qui estoit 
entre eulx, auquel ma dame de son espingle respondit; et 
quant ilz furent ce soir au preau pour deviser, Saintré lui 

monstra le bracelet à la clarté de la lune ; mais bien veoir ne 
se pouvoit. Ma dame luy dist : Je le verrai à la torche, et 
aussi demain, puis le vous rendrai demain au soir, quant re¬ 
vendrons cy ensemble et à noz plaisirs deviserons. 

CHAPITRE XX 

Comment la dame conseilla au petit Saintré qu’il failloit qu'il fist pu¬ 
blier son entreprise par ung herault d’armes, contenant comment le 
mieulz dansant, fust escuyerou dame, auroit pris convenable, et luy 
mist le bracelet au bras ; puis comment Saintré fist ung banquet à 
tous seigneurs et dames ; et puis la nuyct retourna au preau parler 
à la dame, qui luy dist qu’il failloit publier ses lectres d’armes 
en la court de quatre roys. 

Et quant ma dame eust lendemain veu le très bel et riche 
brasselet, fut très joyeuse ; lors à Saintré fit son signal auquel 
Saintré promptement respondit Et quand ilz furent ensemble, 
ma dame luy dist : Mon amy, veez cy vostre bracelet, lequel 
me semble tant bel, que à peine le pourroit estre plus : si me 
suis appensée, à l’asseoir des tables, que demain, qui sera la 
veille du premier jour de may, vous donrez ung très bel 
soupper à plusieurs chevaliers, dames et damoiselles de la 
court et autres, auquel je ne vueil point estre, combien que 
vous m’y convirez. Et lorsque, pour publier vostre emprise 
plus honorablement, par le roy d’armes ou herault vous ferez 
crier, que la dame ou damoiselle, chevalier ou escuyer qui 
seront les mieux chantans à icelle feste, la dame ou damoi¬ 
selle aura de vous ung bel dyamant, et le chevalier ou 
escuyer aura ung bel rubys ; et semblablement donrez à la 
dame ou damoiselle, chevalier ou escuyer mieulx dansant; 
et, chansons dictes, vous aurez tout prest le bel et gracieulx 
banquet qui sera d’entremetz et d’autres viandes assez, 
auquel vous ferez porter le paon ; et lors les seigneurs, les 
dames et damoiselles, les chevaliers et escuyers feront leurs 
veuz ; et quant ilz les auront tous faitz, alors vous vouerez 
aux dames et au paon, à vostre dame faicte ou à faire, que ce 
premier jour de may, qui sera demain, vous mectrez ung bra¬ 
celet d’or, tel que sera, en vostre bras senestre [gauche] par 

l’espace d'un an ; se dedans icelluy vous ne trouvez chevalier 
ou escuyer de nom et d'armes, sans reprouche, et le surplus 
comme dist est, retenu [avec réserve] sur toute chose le vou¬ 
loir et plaisir du roy ; et quant vous aurez tout fait et acom- 
paigné les dames, portez avecques vous le bracelet au sain, 
affin que ce soir je le vous mecte pour la première fois. Ma 
dame, dist Saintré, le vray Dieu qui rend tous les biens faitz, 
le vous veuille rendre, et me doint grâce de le vous desservir, 
ainsi que mon cueur et ma pensée n'ont aultre désir. Et ma 
dame, à l’usance et coustume, lui donna congié. 

L'acteur. — Le jour ensuyvant, qui fut le derrain [dernier] 
jour d’apvril, aussi tost qu’il fust jour, Saintré d’avoir queux 
[cuisiniers] et viandes de diverses façons fist dilligence, et, 
pour abréger, fist le soupper et le banquet comme ma dame 
avoit dit. Puis convia seigneurs, dames, damoiselles, chevaliers, 
escuyers, bourgeois, bourgeoises de Paris et autres à planté 
[en grand nombre]. Et quant le soupper, le banquet, les 
dances et les veuz furent tous faitz, et Saintré avecques les 
aultres eust convoyées les dames de la court, et que le roy et 
la royne eurent pris le vin de congié, et que tous furent 
departiz, Saintré, comme ma dame avoit ordonné, s’en alla au 
preau. Si ne tarda guerres que ma dame y vint Et lors elle, 
pour la première fois, le bracelet en son bras senestre luy 
mist, en le baisant ; et pour ce que l’heure étoit tarde, n’y 
furent gueres qu’il ne les convint despartir ; mais en luy 
mectant, lui dist : Mon amy et mon vray désir, je prie à Dieu 
et à nostre Dame que en tel heure et en tel point le vous 
puisse je mectre, que à tout honneur en puissez revenir ; et 
se ainsi est je leur voue que tous les vendredis je ne porte- 
ray linge sur ma chair nue, par autant de vendredis ou de 
samedis que serez dehors. Ha! ma dame, dit ü, et que vous 
ay je mérité que une telle dame face telz veuz pour moy ! 
Ouy, mon amy, dist elle, car vous estes tel que je vueil. Il 
m’est advis que le plus tost que vous pourrez, ayant le bon 
vouloir et congié de monseigneur, que vous envoyez vos lec- 
tres d’armes, à quatre cours desdits quatre rois, par quelque 
herault ou poursuivant qui vous apporte sur le chemin la 
responce. Et à ces paroÙes, ma dame lui donna congié. Et 
par ainsi les cueur s soupir ans, les yeulx l’ung de l’aultre 
lermoyans, s’en départirent. 

CHAPITRE XXI 

Comment le petit Saintré fut devers le roy et la royne présenter sa 
lectre d'armes et demander congié de le obtenir, ce que le roy fit 
quasi comme contrainct. 

L'acteur encores. — Le jour ensuivant, qui fut le premier 
jour de may, Saintré fut tout de neuf et ses gens bien habil¬ 
lez, et mit son bracelet ; puis s’en alla la messe ouyr, qu’il fit 
dire du saint Esprit, et là assembla tous ses amis que ma 
dame lui avoit dit Lors tout de bon cueur l’accompaignerent 
devers le roy et furent plusieurs qui à le servir ou voyage 
se offrirent. Et au saillir que le roy fist de sa chambre, où 
ce jour estoient messeigneurs ses freres et aultres plusieurs 
de son sang, Saintré et tous ses amis à genoulx se mirent 
Lors il commença joyeusement à parler et dist : Nostre sou¬ 
verain seigneur, il est de coustume à tous nobles hommes de 
acroistre leurs honneurs par le très noble mestier d’armes et 
en plusieurs façons, dont je,, désirant, comme l’ung de ceulx, 
espérant le congié et licence de vostre bonne grâce, et non 
aultrement, voua y arsoir [hier soir] en mon petit banquet 
présent mes très redoubtez seigneurs, dames et damoiselles, 
chevaliers, escuyers telz quelz, et plusieurs autres, que cest 
matin je porteroye en mon bras senestre ung bracelet d’or 
tel qu’il estoit lequel veez cy, et le surplus pour la façon que, 
se vostre bon plaisir est pourrez veoir cy en escript. Lors 
le roy print les lectres* d’armes et publiquement les fist lire 
devant luy, puis à la responce fut longuement pensant aux 
armes fortes et à l’aage de Saintré, pour la grant amour que 
à luy avoit. Et quant il vit la longue response du roy, doubta 
moult le reffus, lors luy dist : Hé ! sire, pour la première 
requeste d’armes que oncques je vous fis, pour Dieu vueillez 
la moi accorder ! Alors messeigneurs ses freres et tous ceulx 
qui là estoient voyans sa très grande et bonne voulenté, 
prièrent au roy pour luy, et tant que tous lui supplièrent qu’il 
en fut content Lors le roy s’en alla à la messe, et Saintré, 
après ce qu’il l’eut très humblement merdé, à la royne qui 
venoit près lui, se avança, et toute sa compaignie apres. 
Lors à genoulx se mist, puis lui dist : Nostre souveraine 
dame, il a pieu au roy moi donner congié de acomplir 

mon emprinse d’armes, dont veez cy le bracelet, à l’ayde 
de Dieu, de nostre Dame et de monseigneur sainct Michel 
l’ange, ainsi que en ceste lectre d’armes est contenu ; si vous 
supplie, ma souveraine dame, que ainsi soit vostre bon plaisir. 
Et, mon ami, dist la royne, voulez vous jà faire armes ? 
Qui le vous a conseillé ? Ma dame, dist il, Dieu et honneur 
le m’ont conseillé. Et puis qu’ilz vous ont conseillé, je leur 
prie et supplie qu’ilz vous en facent joyeulx. Madame, firent 
plusieurs, faictes lire les lectres pour en veoir la façon ; nous 
ferons tant que de la messe reviendrons. A ces parolles se 
avança ma dame, qui de très bon euil le regardoit, et aussi 
toutes les aultres, pour oyr ce qu’il disoit. Alors la royne lui 
dist : Saintré, de ce que monseigneur est content, je le dois 
bien estre ; si prie à Dieu, à nostre Dame et à monseigneur 
sainct Jehan, puisque ainsi est, que vous en doint toute joye, 
et telle que desirez. Lors la royne s’en va à la messe. Au 
revenir qu’elle eut fait, elle demanda la lectre d’armes et la 
voulut ouyr ; puis dit : Helas ! ce jeune homme, qui n’est 
encore que ung enfant, comment a il eu cueur d’entreprendre 
telles armes? Il faut dire qu’il luy part de très grant et bon 
vouloir, et se Dieu le ramene en bon point, il me semble qu’il 
ne vouldra faire autre chose, puis que si jeune s’y va bouter. 
Et à ces parolles la royne s’en va à table pour disner. 

a a 


CHAPITRE XXII 

Comment le petit Saintré entra en jouste, triumphant et bien acoustré, 
et se porta [comporta] vaillamment, si qu’il fut prisé et honnoré de 
chascun. 

L’acteur. — Et quant les tables furent ostées, le roy, la 
royne, les dames et tous vont aux hours [tribunes] pour veoir 
les j oust es qui se vouloient commencer. Lors vint Saintré, 
sur son destrier houssé d’ung damas blanc, tout brodé à 
fleurs de ne m’oubliez mye. Et lors commença la jouste de 
ceulx de dehors à ceux de dedans, desquelz, pour abréger le 
conte, je me passe ; et aussi de ceux qui à celle jouste furent, 
fors de Saintré, qui rompit des lances, bouta ung par terre 
jus [en bas] de la selle de son destrier, et deux avecques leurs 

destriers, et tant dura en son heaulme, qu’il fut de tons les 
jonsteurs premier et derrain sur les renez [rangs]. Se ma dame 
estoit aise, il ne le fault pas demander ; et en vérité aussi 
estoient le roy, la royne et tous les aultres de la court, eulx 
donnans merveilles de son eureux jouster ; et pour la pre¬ 
mière fois eust de ceulx de dehors ung très bel diamant, 
qu’il donna à ma dame. 

L’acteur. — Le jour ensuivant encores vint il sur les joustes, 
houssé, luy et son destrier, d’ung aultre nouvel parement 
tout de satin vert à fleurs de pensées. Que vous dirois je ? 
Encores fist il si bien que chascun s’en esmerveilloit ; mais 
pour l’emprise qu’il devoit faire, le roy doubtant aucun 
inconvénient, l’en fist restraire ; et par ainsi durant ces joustes 
ne jousta plus. 

CHAPITRE XXIII 

Comment Saintré fut au préau parler à ma dame, et luy déclara de 
point en point comment il estoit acoustré, quelz gens et officiers il 
avoit pour parfaire son entreprise ; et comment la dame voulut sca- 
voir de ses couleurs et de ses armes. Puis prindrent congié l'ung d£ 
l'autre à très grans pleurs et regretz. 

L’acteur encores. — Et quant les premières testes furent 
passées, Saintré ne cessa de quérir puissans destriers, et aussi 
requérir chevaliers, escuyers, ses parens et amis, rois d’ar¬ 
mes, heraulx, trompettes, menestriers et deux tabourins, et 
de faire robbes, orfaveries, harnois, paremens, plumes et 
autres choses à luy necessaires pour briefvement faire son 
voyage et accomplir ses armes ; et quant il fut du tout bien en 
point, il fit à ma dame son seignal. Et quant il fut le soir 
au preau, il conta et devisa tout ce qu’il avoit fait, et comment 
il avoit trois chevaliers, tel, tel et tel, à xiv chevaulx ; ix 
escuyers à xxij chevaulx; un chapellain à deux chevaulx, 
le roy d’armes d’Anjou à deux chevaulx ; Thouraine et Lusi- 
gnen, les heraulx, à quatre chevaulx ; quatre trompettes à six 
chevaulx, deux tabourins à deux chevaulx, et quatre très 
beaulx et puissans destriers que beaux petits paiges chevau¬ 
cheront tout le pais, conduitz par deux varlets à cheval, qui 
les penseront ; deux queux à trois chevaulx, ung fourier, ung 

- 76 .- T- - .. - 


Digitized by Google 


Original from 

MICHIGAN STATE UNIVERSITY 


mareschal et ung armurier à quatre chevaulx ; huyt som¬ 
miers [chevaux de charge], quatre pour moy et quatre pour 
ma compaignie; et douze aultres gens à cheval pour ma 
chambre servir, et tel à trois chevaux pour maistre d’hostel ; 
somme toute iiij. xx. ix. chevaulx, qui tous seront vestus de 
voz couleurs et de vostre devise. Lequel nombre de gens et 
de chevaulx il dit tout coyement, ainsi comme s’il luy sem- 
blast trop grant nombre, pour en ordonner à son plaisir. 

L’acteur. — Et quant ma dame, qui de l’oyr estoit très 
joyeuse, luy sembla qu’il eust dit crainctivement, doubtant de 
trouver la despense et finance à ce necessaire, lors elle luy 
dist : Mon amy, il me semble que avez fait si bien qu’on ne 
pourroit mieulx. Et quant au regard de la despence, je ne 
vueil que vous en souciez ; car j’espère que monseigneur, ma 
dame et messeigneurs mes beatüx oncles, especdalement vous 
y ayderont ; et s’ilz ne le faisoient, pour vostre despence d’ung 
an, vrayement, mon amy, vostre honneur ne demourra pas. 
Et mon amy, de quoy sont voz paremens ? Ma dame, j’en ay 
trois, qui sont assez riches, dont l'ung est de damas cramoisy 
très richement broché de drap d’argent, qui est bordé de 
martres sebelines ; et en ay ung aultre de satin bleu, losengé 
d’orfaverie à nos lectres branlans, qui sera bordé de lestisses ; 
et si en ai ung aultre de damas noir, dont l’ouvrage est pour- 
fillé [parfilé] de fil d’argent, et le champ tout empli de houlpes 
couchées de plumes d’autrusse, verdes, violettes et grises à 
voz couleurs, bordé de houpettes blanches d’autrusse, mou¬ 
chetées de houpes noires, ainsi que hermines, et sur cestuy 
j’entens faire mes armes à cheval, retenu vostre bon plaisir; 
et dit chasctm qu’ilz sont très riches, et les fait beau veoir ; et 
si en ai ung autre, et ma cotte d’armes toute semblable, sur 
lequel je viendray sur les lices pour faire mes armes à pié, 
qui est de satin cramoisy, tout semé de branlans d’or, es- 
maillé de rouge cler, à une grant bande de satin blanc, toute 
semée de branlans d’argent à trois lambeaulx de satin jaulne, 
tout semé de branlans de fin or luysant qui seront mes armes. 
Et, mon amy, je vous prie que vous les blasonnez autrement 
Ma dame, mes armes sont de gueulles [rouges] à une bande 
d’argent à quatre lambeaulx d’or. Hé ! Dieux, dist ma dame, et 
que c’est belle chose en vérité ! Je les verrois voulentiers, se 
ne fust la doubte du parler des gens ; mais j’en trouveray bien 
honnestement la façon, car je le diray par bonne maniéré à 
ma dame, qui vous en priera. Or bien, dist Saintré, ma dame, 

je suis tout prest doresenavant, quant seroit vostre bon 
plaisir, car il me semble que le plus brief est le meilleur ; 
je pense que ores Lusignen le herault soit là, et se par advan- 
ture pour moy délivrer, je debvroie sur mon chemin ren¬ 
contrer. Lors prindrent le jour de partement, au quinziesme 
jour du prouchain moys de juillet ensuyvant. A oes parolles 
l’ung de l’aultre, à très grans souspirs et très amoureux bai¬ 
sers, se départirent 

CHAPITRE XXIIII 

Comment la dame advertit la royne que Saintré estoit merveilleuse¬ 
ment bien acoustré de coursiers et aultres choses ; parquoy ladicte 
royne dist à Saintré qu'il fist admener ses chevaulx en la gallerie, 
pour les voir, ce qu’il fist. Et comment le roy et la royne les virent, 
qui moult le prisèrent. 

L’acteur. — Lendemain au matin, à l’atoumer [la toilette] 
de la royne, ma dame n’eust pas mis en oubly la veue de ses 
beaulx paremens ; si dist à la royne tout bellement : Ma dame, 
j’ay ouy dire que ce jeune filz Saintré a fait faire très beaulx 
paremens à merveilles ; vrayement je ne le puis croire ; tou¬ 
tefois, ma dame, se c’est vostre bon plaisir, que vous les 
voyez ? et entre nous femmes sans plus, car j’entens qu’il 
les tient bien serrez ; et quant vous l’en prierez, il le fera très 
voulentiers. Dictes vous, Belle Cousine, qu’ilz sont si beaulx, 
selon ce que on dit ? Ma dame, encore plus beaulx, que je ne 
vous scauroye dire. Alors, dit la royne, se nous ne sommes 
esconduyttes, nous les verrons, ma dame, et scaurons que 
c’est pour ce qu’il les tient si cellées. Dictes luy qu’il face 
venir ses quatre destriers cy bas en la petite court, et face 
porter les paremens couverts, lesquelz seront là mis dessus, 
et vous ferez les portes clore et bien garder. Ha ! par ma foy, 
dist la royne, vous dictes très bien ; fai des m’en souvenir 
quant le verrez. Et ces parolles finées, la royne va à la messe, 
et en la chambre de parement vit Saintré qui là estoit Lors 
ma dame s’avança, et dist bellement à la royne : Ma dame, 
veez là Saintré. Lors la royne appella Guillaume de Lins, son 
huyssier d’armes, et fit appeller Saintré : Saintré, se Dieu 
vous doint joye, dist la royne, de la chose que plus desirez, 

nous vous prions que puissions veoir voz paremens d’armes 
sur voz destriers, qu’on dit qui sont si beaulx. Eh ! ma dame, 
dist-il, saulve l’honneur des diseurs, ce ne sont que pare¬ 
mens à simples compagnons ; ce seroit à moy honte que vous 
veissiez si povre chose. Et, beau sire, telz qu’ilz sont, nous 
vous prions que les veons en ceste basse court apres disner, 
et nous ferons clorre et bien garder les portes ; et pour le 
faire plus celement [en secret], se vous voulez, faictes porter 
voz paremens couvers par voz gens; et puis faictes venir 
tous voz destriers ; et quant ils seront couvers, faictes nous 
secrètement appeller. Ma dame, puis que ainsi vous plaist, 
dit Saintré, voz prières me sont entiers commandemens. 

L’acteur. — Apres que le roy et la royne eurent disné, et 
que les tables furent levées, Saintré manda quérir ses pare¬ 
mens et puis les destriers. Les portes furent closes ainsi que 
ordonné estoit, et puis les paremens mis sur les destriers. 
Alors Saintré s’en va à la royne, ainsi qu’elle avoit dist. Lors 
la royne, hastée de ma dame et du désir qu’elle en avoit, ne 
se peut tenir que au roy ne dist la venue des destriers cou¬ 
vers. Et comment, dist le roy, sont ilz si beaulx ? Monseigneur, 
vous les verrez, se vous plaist Ouy, vrayement, dist le roy, 
faisons venir le vin de congié. Ah ! monseigneur, dist la royne, 
que gueres de gens n’y soient. Apres le vin de congié, le roy 
et la royne se partirent, et de dessus les galleries virent les 
destriers couvers, qui leur semblèrent très riches et très 
beaulx. Lors toutes dames et damoiselles commencèrent à louer 
Saintré, et à faire veuz et prières que Dieu luy donnast grâce 
de à grant honneur retourner. Et quant le roy se voulut re¬ 
traire appella Saintré, et en devisant de plusieurs choses, il 
fut entré en sa chambre, puis s’en va en sa garde robbe ; et 
ne tarda guere que par Jehan de Seuffle, son varlet de cham¬ 
bre, luy envoya, en trois saichetz, trois mille escus, pour em¬ 
ployer aux affaires de ses armes. Et quant la royne entend 
que le roi lui a donné trois mille escus, elle en fut très joyeuse. 
Lors appella ma dame, et luy dist : Belle Cousine, je suis très 
joyeuse de ce que monseigneur a donné à Saintré trois mille 
escuz pour employer à son voyage ; vrayement, dist-elle, 
moins de mille ne luy en puis je donner, et je vous prie que 
luy en donnez deux ou trois cens. A ! ma dame, dist ma dame 
* à la royne, vous taillez larges courrois d’autruy cuyr. Et à ce 
faire se fit moult prier. Et quant messeigneurs d’Anjou, de 
Berry et de Bourgoigne sceurent ce que le roy luy avoit donné 

et la royne, chascnn d’eulx luy en donna mille. Ainsi furent 
sept mille qu’il eust, sans les autres dons que plusieurs aultres 
seigneurs luy firent Et en vérité il n’en enquist, ne fit en¬ 
quérir oncques deniers, dont il fut assez plus prisé, et disoit 
on : Nous devons nous bien ayder à un tel jeune escuyer, 
qui n’est encor es que ung enfant, et de la bonté de son cueur 
entreprend tant de vaillance ; en vérité, il se doit bien aymer. 

CHAPITRE XXV 

Comment Saintré, apres qu'il fut prest pour partir, vint demander 
congiô au roy pour faire son entreprise, laquelle chose le roy luy 
concéda, nonobstant qu'il fust marry de son départ. 

L’acteur. — Et quant le terme de son partement aproucha, 
huit ou dix jours avant, Saintré atout [avec] ses trois chevaliers, 
ses neuf escuyers, roys d’armes, heraulx et tout le surplus 
de ses gens, luy et eulx tous vestuz de robbes à sa devise, accom- 
paigné de plusieurs aultres seigneurs, chevalliers et escuyers 
ses amys, vindrent tous à genoulx devant le roy, présents 
messeigneurs d’Anjou, de Berry et de Bourgoigne ses freres. 
Et lors Saintré très humblement luy dist : Nostre souverain 
seigneur, il a pieu à vostre Grâce estre content que je por¬ 
tasse l’emprise de ce bracelet, pour acomplir armes à cheval 
et à pié, que vous veistes par escript ; si vous viens très hum¬ 
blement supplier que vostre plaisir soit moy donner congié, 
tel que le quinziesme jour du mois de juillet, messeigneurs 
mes freres et mes amys qui cy sont, et qui de leurs courtoisies 
me veullent acompaigner, puissions, à l’aide de Dieu, de 
nostre Dame et de monseigneur sainct Michel, partir et com¬ 
mencer mon voyage. 

L'acteur. — Le roy, qui jà comme dist est, avoit donné le 
congié, dist : Comment, Saintré, estes vous jà prest ? Sire, 
dist il, ouy. Lors luy dist : Saintré, vous estes noble homme, 
en vostre hostel a eu de vaillans gens, Dieu vous doint grâce 
de les ressembler, comme j’espère que si ferez, car vous en* 
commence? bien jeune ; et ne vous souciez quelque chose qui 
de vous adviengne, car vous n’estes d’armes que ung escol- 
lier ; si ayez espoir en Dieu, que par tems vous en serez 

maistre. Mais d'une chose vous recorde : en quelque façon 
d'armes que vous soyez, que vous gaignez ou perdez honnes- 
tement et joyeusement Et lors le roy fut content de son par¬ 
lement, dont Saintré très humblement l’en mer cia ; et lors le 
roy se part, et Saintré aussi très humblement remercia mes 
dicts seigneurs des dons qu’ilz luy avoient faitz 

CHAPITRE XXVI 

Comment Saintré fut au preau prendre congié de la dame, qui l’ad 
vertit de rechief de tous ses affaires ; et comment en la fin prindrent 
congié, non pas sans gecter grosses larmes d’une part et d’autre. 

L’acteur encores. — Et quant les dix, les douze et les qua¬ 
torze jours du moys furent venus, ma dame, pour les très 
grans et angoisseux regretz que elle avoit en luy, tous les jours 
faisoit son signal de l’espingle, auquel il respondoit. Et quant 
ilz estoient au preau assemblés, dont pour le très brief parle¬ 
ment estoient maints durs soupirs et maintes larmes gectées, 
lors ma dame luy dist : Mon seul bien, et tout tant que je 
puis dire, monseigneur le roy vous a donné trois mille escuz, 
ma dame mille, messeigneurs mes beaulx oncles chascun mille, 
qui sont sept mille, sans le surplus des autres seigneurs. Et 
pour ce qu'on ne scet des avantures, je vous en donray trois 
mille, qui seront dix mille ; desquelz, sans trop grans excès, 
ne prodigues despenses, en pourrez longuement bonne des¬ 
pence maintenir. D'une chose vous prie, que à la fin de vostre 
messe, chascun jour, vous estant à genoulx, vostre prebstre, 
apres ce que il aura donné la generalle beneysson que nostre 
Seigneur dist à Moyse de sa propre bouche, si comme est con¬ 
tenu en la Bible, ainsi que devant vous ay dit, que pour la 
vous ramentevoire [rappeler] encores die : Benedicat tibi 
Dominas, et custodiat te. Ostendat faeiem suam tibi, et 
misereatur tui. Convertat Domi nusvultum suum ad te, et det 
tibi pacem. Laquelle beneysson encores vous prie que, sur le 
point de desmarcher pour faire voz armes, soit à pié, soit à 
cheval, vous mesme de bon cueur, en faisant le signe de la 
croix, faictes en disant : Benedicat michi Dominas, et casto- 
diat me. Ostendat michi faeiem saam Dominas et misereatur 
mei. Convertat Dominas vultum saam ad me, et det michi 

pacem. Et lors partez seurement, et faictes vertueusement ce 
que devez faire, car par ainsi ne pourrez faire chose, gaigne 
ou perte, que tout ne vous soit à honneur ; et en adviengne ce 
qu’il pourra, car jamais ne vous fauldray. Et à ces parolles, 
la source des larmes de son cueur saillirent de ses yeulx 
tellement que sa langue cessa pour leur donner paix. 

L’acteur. — Et quant Saintré, qui jà, par les grans biens 
et honneurs que ma dame luy avoit tant fais, à laquelle il se 
tenoit sur tous les aultres amans du monde le plus eureux, et 
tant plus, quant tous les jours de bien en mieulx renouvel- 
loient les biens, les honneurs et les très nobles et chevaleu- 
reux records qu’elle luy faisoit, à très grant destresse de son 
cueur lui dist : Ha ! maistresse haulte et souveraine deesse 
sans per [égale], vous qui me devenez reconforter du très des¬ 
plaisant dueil que mon cueur a, à cause du départir de vous 
qui estes mon seul désir, mon seul plaisir et mon bien souve¬ 
rain, et je voy ores que vostre dueil, allié du mien, ont tant 
assailly et combatu mon cueur, qu’ilz l'ont vaincu et navré à 
mort ; et par ainsi je m’en vois ailleurs mourir, et ma dame 
à Dieu soyez ! Et à ces paroles il tourna ses espaulJes pour 
soy partir. 

L’acteur. — Ma dame, à qui le ruyssel de ses larmes estoit 
presque vuidé, oyant les paroles de Saintré, par ung très mer¬ 
veilleux souspir meslé de sa parolle, luy dist : Hé ! mon amy, 
revenez se vous voulez, vous savez que nous femmes avons 
les cueurs tendres et piteux aux choses qui sont par nous 
aymées, si ne vous soit en desplaisir, car je suis toute recon¬ 
fortée, espérant que Dieu vous ramènera à très grant joye. Or, 
mon très loyal amy, or, mon bien, or, ma pensée, or, le trésor 
de ma vie et de ma mort, faictes bonne chiere, allez joyeuse¬ 
ment ; car, sur ma foy, pour l’amour de vous, je me tiendray 
joyeuse et lie ; et de voz nouvelles gardez bien que vous ne 
m’escripvez sur tant que avez ma vie chiere, mais bien à 
plain à ma dame en escripvez, et de là sans nul danger je 
scauray tout à plain ; et sur ce, mon amy, nous fault baisier. 
Et là furent donnez baisiers, et baisiers rendus sans compte et 
sans mesure, tous acompaignez de piteux souspirs. Et tant furent 
en ce doloreux plaisir et en celle desconfortée joye, que la 
minuyt sonna, dont furent tout esbahys. Et alors convint que 
le très doloreux départir se fit Et au prendre congié, ma 
dame, le baisant en l’ung de ses doigtz un très bel et riche 
dyamant luy mist ; et à Dieu soyez ! 

' 82 —Ti-—■ 


Digitized by Google 


Original from 

MICHIGAN STATE UNIVERSITY 


JEHAN DE SAINTRÉ 


CHAPITRE XXVII 

Comment Saintré print congié du roy, de la royne et des dames, aus* 
quelles il donna à chascune une verge d'or ; et comment la royne en 
demanda une, laquelle il luy bailla en s'excusant, disant que il ne 
cuydoit pas qu'elle eust daigné prendre si petit présent. 

L’acteur. — Le matin ensnyvant, quinziesme jour de juillet, 
que le terme estoit du partir, apres la messe ouye, et que le 
prebstre eust à Saintré donnée la beneysson, Saintré atout sa 
compaignie, vestu de sa livrée, vindrent prendre congié du 
roy, qui lui dist : Saintré, Dieu vous doint bien aller, bien 
besoigner et à vostre grant honneur retourner ! d’une chose 
vous ay prié et prie, qu’il vous souviengne de gaigner ou de 
perdre honnorablement et honnestement Sire, dit-il, au 
plaisir de Dieu, vous n’en orrez ja autrement parler. Lors le 
bon roy luy toucha la main. Puis s’en va à la royne, qui lui 
dist : Hé ! Saintré, puis qu’il faut que vous en ailliez, nous 
toutes prions à Dieu qu’il vous doint pris d’armes et joye de 
voz amours. Ma dame, dist il, il en soit à vostre bon plaisir 
du prix d’armes, mais mes amours sont à servir vous et le 
roy aussi. Et à ces parolles il print congié d’elle, puis de ma 
dame assez briefvement, fors que en souspirant elle luy dist : 
J’ay jà prins congié de vous. Puis va aux autres dames et 
damoyselles, à chascune desquelles il donna une vergette d’or, 
toutes esmaillées à fleurs de souviengne vous de moy, dont 
n’y avoit celle qui tenir se peust de plorer, tant l’avoient 
toutes aymé et l’amoient. Et quant la royne ouyt le bruyt de 
ces vergettes données, elle appela Saintré, et en riant lui 
dist : Et, beau sire, ne sommes nous pas, Belle Cousine et moy, 
dames comme les aultres ? Que ne nous faites vous de vostre 
livrée ? Ha ! ma dame, dist Saintré, pour Dieu, qu’il me soit 
pardonné, car je n’avoye hardement [hardiesse], ne cuydoie 
que telles dames daignassent prendrent de moy si petit don. 
Si ferons, dist la royne. Alors leur donna de toutes celles 
qu’il avoit, combien que toutes fussent pareilles ; puis luy 
dirent : Saintré, grant mercy. Et à ces parolles Saintré re- 
prent congié. Et à son departement ma dame ne se peut tenir 
de lermoier ; alors elle, pour son excuse, dist à la royne : 
Jamais pour deuil, ne pour regret que j’eusse, je vouldroye 

que je ne peusse lerme gecter, sinon quant je voy les autres 
plorer. Et en vérité, ma dame, dirent les aultres, qui est le 
cueur de femme qui se porroit tenir de plorer à veoir cest 
enfant qui va en si grant péril, et qui est nourri avecques 
nous, et qui tant de plaisir nous a fait tous les jours 

a a 


CHAPITRE XXVIII 

Comment, après que Saintré eut prins congié des barons et seigneurs 
de la court du roy, s'en alla disner avecques ses compaignons, aus- 
quelz comme il disnoit, la royne luy envoya ung très fin drap 
d'argent, et plusieurs seigneurs aultres dons et largesses; et comment 
à sa despartie se fit conduyre par les heraulx, trompettes et joueurs 
dinstrumens, et leur donna à soupper au Bourg la Royne, où il 
logea. 

L’acteur sur le partement de Saintré. — Et quant Saintré 
eut prins congié des dames à l’hostel, il va prendre congié 
de mesdits seigneurs qui très bonnes parolles chascun luy 
dist. Et lors s’en va atout sa compaignie en son hostel disner. 
Et endementiers [tandis que] qu’ilz disnoient, la royne luy 
envoya une piece d’ung très fin drap d’argent ; monseigneur 
d’Anjou luy envoya ung très bel courcier très bien en point ; 
et monseigneur de Berry, ung biau mantel et cinq cens doz de 
fines martres sebelines ; et monseigneur de Bourgongne, cin¬ 
quante mars de vaisselle. Et n’y eut celluy, ne ceulx qui firent 
les presens, à qui il ne donnast cent escuz pour* l’honneur et 
amour de ma dame la royne et desditz seigneurs. Et quant 
ilz eurent disnez, tous montèrent à cheval, là furent cheva¬ 
liers et escuyers de la court du roy, de la royne et de mesdits 
seigneurs, et plusieurs aultres, au nombre d’environ mille 
chevaulx, touz venus pour le convoyer. Lors il fait partir tons 
les premiers, ses deux fourriers, ses queux et son chapellain, 
quatre trompettes portans les banieres de ses armes, et puis 
ses troys heraulx; et apres ses troys chevaliers et neuf 
escuyers, deux à deux et tous leurs gens apres, vestuz de sa 
livrée ; ses cinq sommiers, cou vers de tappis à ses armes, 
menés par deux varlets à pié, et puis ses tabourins ; et apres 
ses quatre destriers, couvers de paremens de fin taffetas de 

■■ . = = 84 = = ==== = 


Digitized by Google 


Original from 

MICHIGAN STATE UNIVERSITY 



- -- ■ ■■■ r. .. JEHAN DE SAINTRÊ 

Florence, gris, vert et violet, à grans lectres d’argent à sa 
devise, et sur leurs testes chascun ung très bel champffrain 
d’acier bien garny de très belles plumes d’autrusse faictes de 
broderies et bien emplies de branlans d'argent ; et dessus les 
destriers quatre très gents paiges, vestuz de sa devise, toutes 
les manches chargées de branslans d’argent, et sur leurs chiefz 
chascun ung très bel chappel de plumes à ses couleurs. Et 
apres les destriers venoient les deux pallefreniers, et puis le 
mareschal. Apres venoient plusieurs tabourins, et apres les 
m en es tri ers qui le venoient convoyer. Apres les me ne s trier s 
venoient les poursuyvans ; et apres, les heraulx des seigneurs 
et puis ceulx du roy, et puis les roys d’armes royaulx. Et 
apres venoient toutes les trompettes et les clairons, premiers 
ceulx des seigneurs, et puis ceulx du roy. Et apres ses trom¬ 
pettes venoit il, vestu de sa devise comme ses paiges, les 
manches toutes d'orfaveries branlans, et sur son chief ung 
semblable chappel de plumes, sur le très bel coursier que 
monseigneur d’Anjou à son partement luy avoit envoyé, et 
venoit au meilleu de quatre seigneurs, deux devant et deux 
apres, et puis tous les aultres seigneurs, chevaliers, escuyers, 
comme ilz povoient, et en ce très grant honneur, à son par¬ 
tement de la court, en la ville de Paris une bonne lieue. Et au 
départir fit venir avec luy tous les roys d’armes, heraulx, 
poursuyvans, trompettes, menestriers, tabourins, et aultres 
compaignons d’esbatement [de plaisir], soupper avecques luy 
au Bourg la Royne, où pour celluy jour il se logea, lesquelz 
il tint bien aises. Et au matin leur donna cinquante escuz. 
Et à tant me tairay cy de son partement, et parleray de son 
chemin et de la venue de Lesignen le poursuy vant. 

0 0 

CHAPITRE XXIX 

Comment Saintré, estant en Avignon, le roy d’armes d’Anjou lui 
apporta le seelle de la responce de sa lectre d’armes, et luy compta 
tout comment il avoit parlé à Enguerrant, et monstré sa lectre 
d’armes, qui en fut moult joyeulx. 

L’acteur. — Et quant Saintré fut en Avignon, pour la grant 
nouvelle de sa venue, le roy d’armes d’Anjou, qui le scelle de 
sa response portait, au saillir de la messe, à Saintré ledit 

scelle présenta. Et quant Saintré eut bien leu et devisé ledit 
scelle, devant chascun publicquement retourna incontinent à 
l'eglise remercier Dieu dévotement, puis audit roy demanda 
devant tous toute la façon de son delivrement, et qui estoit 
celluy qui emprins avoit à le délivrer. Lors dist Lesignen : Je 
premier arrivay à Barselonne le troisiesme jour de juing, 
assez tart, et celle nuyt me reposé. Le matin, apres la messe 
ouye, je revins en mon logis, et vesty vostre code d'armes, 
ainsi que mon droit estoit, et mis la boite où vostre lectre 
d’armes estoit, en mon saing, puis par le varlet de l'hostel 
me fist conduire au palais du roy. Et quant je fuz à l’entrée, 
je rencontray ung chevalier très bel de corps et bien acom- 
paigné, nommé messire Enguerrant de Servillon, lequel en 
passant je saluay humblement ; et quant il me veit vostre 
code d’armes vestue, subitement il me appella, disant : 
Hérault que vous estes, au semblant de la code d’armes ves¬ 
tue que vous portez, comment est vostre nom ? Monseigneur, 
dis je, mon nom de mon office est roy d’armes d’Anjou, de 
Thouraine et du Maine. Alors il me dist : Roy d’armes, vous 
soyez le bien venu ; il me semble que venez en ceste court 
du roy pour quelque fait d’armes, et se ainsi est, je vous prie 
que vous le me declairez. Monseigneur, dis-je, il est vray que 
je suis envoyé de part ung noble et renommé escuyer du 
royaume de France, nommé Jehan de Saintré, lequel au pre¬ 
mier jour de ce derrain mois de may, par veux fais, presens 
plusieurs haultes et nobles dames et damoiselles, seigneurs, 
chevaliers et escuyers à grant nombre, print emprinse de por¬ 
ter en son bras senestre ung très riche bracelet d’or paré de 
pierres précieuses, et ce par l’espace d’ung an, et jusques à tant 
qu’il trouve aucun chevalier ou escuyer de nom et d’armes, 
sans reprouche, qui le veuille délivrer des armes, à cheval 
et à pié, comme ceste lectre contient ; si luy porteray le scelle 
[te sceau] de celluy qui le vouldra délivrer. Et pour ce faire, 
il vient en ce royaulme, tout premier, en la court de ce très 
noble roy, où il sera ung mois entier actendant sa délivrance 
par ung chevalier ou escuyer tel que j’ay dit. Et au cas qu’il 
ne le trouve cy, il yra semblablement à la court du roy de 
Navarre, puis du roy de Castille, puis de Portingal, à chas- 
cune court demourer ung mois, s’il ne treuve son expedicion 
comme j’ay dit. Ores, roy d’armes, je vous prie que ces 
lectres je puisse veoir, vous promettant, sur la foy de noble 
chevalier, que se elles sont armes honorables, que, au bon 

plaisir de Dieu, de monseigneur sainct George et de mon 
souverain seigneur le roy, que je seray celuy qui à mon 
povoir lui accompliray ses armes. Et quant à son estât bien 
accompaignié, façon de corps et honneste de parler, aussi la 
foy qu’il me promettoit, je apperceuz bien que noble estoit : 
et me sembla ce que je queroye avoir trouvé. Lors de mon 
seing je prins voz lectres et les luy baillay, lesquelles à son 
plaisir leues, me dist : Roy d’armes, venez vous en avec 
moy. Lors il retourna et parla à plusieurs chevaliers et gens 
de la court, ausquels montra voz lectres. Puis me redist : Roy, 
venez à moy. Lors me print par la main, et me mena devers 
le roy, qui de sa messe sailloit Alors luy et moy, tenant l’un 
l’autre par la main, nous agenouillasmes et tous les aultres 
aussi, puis en son langaige dist : Seigneur, moy saillant de ce 
vostre palais, ay, par bonne advanture, trouvé le roy d’armes 
d’Anjou qui est cy présent, et à la cotte d’armes qu’il porte 
vestue j’ai congneu que, sans cause de quelque fait d’armes, 
ne la portoit especialement en la court d’ung si très hault 
prince comme vous estes. Si l’appellay et demanday dont il 
venoit et la cause pourquoy il portoit cotte d’armes vestue, 
en ceste vostre court, actendu que vous estes en paix avec 
tous les princes chrestiens. Si me respondit ainsi que s’il vous 
plaist ouyr je vous diray. 

CHAPITRE XXX 

Comment le roy d’armes d’Anjou recita & Saintré que le roy d’Arragon 
avoit donné congié à Enguerrant pour le délivrer de son entreprise, 
et luy avoit faicte bonne chiere, parquoy Saintré et ses compaignons 
furent moult joyeulx. 

Le roy d’armes. — En disant ces parolles le roy, qui très 
fort me regardoit, me dist, en moy touchant la main, que je 
feusse le très bien venu. Puis me dist, que je disse ce que 
j’avoye dit à messire Enguerrant de Servillon. Alors je dis 
de mot à mot tout ce que luy avoye dit ; pour abréger. Et où 
sont les lectres, dist le roy. Seigneur, dist messire Enguerrant, 
veez les cy. Lors le roy les fist lyre. Et quant elles furent 
leues, messire Enguerrant lui dist : Sire, vous savez que les 

très nobles previleges mondains et d'honneur requièrent aux 
nobles cueurs que, par le très noble mestier d’armes, chas- 
cnn de bien en mieulx à son povoir se doit employer d’ac- 
querir la très noble grâce d'honneur, soit en armes d’em¬ 
prises, on soit en guerres guerroyables, et en tontes aultres 
honnestes façons. Et pour ce que la grâce de ceste advanture 
est premier addressée à moy, jacoit ce que plusieurs aultres 
sont icy en vostre court, assez meilleurs, plus puissans et 
plus suffisans que je ne suis ; toutefois, sire, pour l’heur de 
mon advanture, qui suis le premier, si très humblement que 
je scay, que je doy et que je puis, vous requiers et supplie, 
que se vous accordez ces armes parfaire à nully de vostre 
court, que ce soit à moy. 

Le rot d’armes. — Et quant le roy entend sa requeste, 
comme saige prince, avant qu'il fist responce, se tira à part, et 
apella plusieurs seigneurs, et aultres chevaliers et escuyers, 
anciens de conseils, qui là estoient. A laquelle ne demoura 
gueres qu'il l’appella, et publiquement lui dist : Messire En¬ 
guerrant, nous avons ouy vostre humble et honnorable 
requeste, laquelle, pour l’honneur et amour de vous, aussi du 
noble escuyer qui porte l’emprise, nous le vous accordons, et 
donnons jour à voz armes, le quinziesme jour apres sa venue ; 
si vrayement que Dieu vous ait tous deux en sa bonne garde ! 
et par ainsi donrez plaisir aux dames. De laquelle très gra¬ 
cieuse responce du roy, messire Enguerrant et tous ses amys 
très humblement le remercièrent, et aussi fis je de par vous. 
Alors le roy se part et va disner, et messire Enguerrant me 
mena en son hostel, et envoya quérir mes chevaulx et mener 
avecques les siens, puis avecques luy très bien disner, et 
oster vostre cocte d'armes et despouiller en pourpoint ; puis 
me donna une très belle et riche robbe de velours bleu 
figuré, et très richement brochée d'or et fourrée de martres 
sebelines, laquelle j’ay en ma mallette icy, et puis me fist 
tout ce jour et le lendemain séjourner, et plus assez se j’eusse 
voulu. Et endementiers qu’il vous faisoit sa responce, les 
heraulx du roy me vindrent festoyer et mener par la ville. 
Et quant mes lectres furent faictes, il me mena prendre con- 
gié du roy, qui me fit très bonne chiere, et pour l’amour de 
notre sire le roy, aussi de vous, me fist donner ung tabart 
[manteau] de veloux figuré noir, fourré de martres sebelines 
et cent florins d’Arragon. Et au prendre congié, très douce¬ 
ment me dist, que de sa part vous saluasse. Desquelles voz 

armes, comme il m'a par plusieurs fois esté dist, la royne, les 
dames et damoiselles, aussi chevaliers et escuyers, toute la 
cité et le pays en ont telle joye, que tout en bruyt. Et au 
prendre congié de messire Enguerrant, il me dist : Roy, vous 
me recommanderez bien à mon frere Jehan de Saintré, et 
luy dictes que, au plaisir de Dieu, je serai tout en point à la 
journée que le roi nous a donnée, et aussi me recommandez 
à toute sa compagnie, et à Dieu soyez ! Et quant je fuz pour 
monter à cheval, il m’envoya quarante florins d’Arragon. 

L'acteur. — Et quant Saintré et toute sa compaignie 
ouyrent le rapport et bonnes nouvelles, et sa très briefve 
délivrance, la joye fut merveilleuse entreulx, et fut ceste 
nouvelle par tout publiée et portée au roy et à la royne, 
dont ma dame le sceut, et aussi toute la court, et par le 
royaulme espandue. Alors commencèrent dames et damoi¬ 
selles à jeusner, à faire veuz, pellerinages et prières pour 
l’amour de luy ; mais de ces bonnes nouvelles, Saintré, 
comme bon chrestien, et qu’il tenoit de Dieu ses honneurs et 
ses aydes, retourna arriéré au moustier [monastère], et là, à 
genoux, chief descouvert et mains joinctes, à Dieu et à nostre 
Dame faict dévotement ses prières et oblacions ; et puis s’en 
vont disner. 

CHAPITRE XXXI 

Comment Saintré, estant logé à Parpignen, les nouvelles en vindrent 
au roy d’Arragon qui ordonna son logis à Barselonne. Et puis com¬ 
ment Enguerrant fut au devant de luy, hors la ville, l’espace d’une 
lieue, et le receut honnorablement : et des devises et parolles de 
l’ung à l'autre. 

L’acteur de l’entrée de Barcelonne. —- Endementiers que 
ces choses estoient, et que messire Enguerrant se mectoit 
en point, ne tarda gueres que Saintré arriva en la ville de 
Parpignen. Alors au roi fut fait assavoir sa venue, son grand 
estât et la belle compaignie qu’il menoit Lors le roy et tous 
lesaultres seigneurs se apperceurent que vrayement ildevoit 
estre homme de bien ; et incontinent ordonna à Barselonne 
très honnestement son loger, lequel fut à ses fourriers livré 
deux jours de devant sa venue. Et à l’entrer qu’il fit en la 

cité, messire Enguerrant, qui jà fut une lieue au devant de 
luy et plus, très bien accompaigné, et plusieurs aultres sei¬ 
gneurs, chevaliers et escuyers qui furent très emerveilliés de 
deux choses : l’une du très jeune aage de Saintré, l’autre de 
sa très belle ordonnance, où luy et ses gens estoient en sa 
venue, tout ainsi que au partir de Paris. Et quant messire 
Enguerrant vit le jeune aage de Saintré, fut esbahy d’avoir 
telles armes à faire à ung qui poroit estre son hlz. Si le 
regarda très grandement plusieurs fois, soy merveillant de la 
haulte entreprinse d’ung homme si jeune qu'il estent Et 
quant ilz furent au logis, messire Enguerrant, honteulx des 
armes que avecques luy devoit faire, à part luy dict : Jehan 
de Saintré, mon frere, vous estes ung jeune gentil homme, 
escuyer, et je suis ung vieil gentil homme, chevalier ; se 
vostre vouloir estoit me quicter du scelle de ma promesse, 
je, pour acomplir voz armes, ai compaignon mon propre 
nepveu, qui est de vostre aage, et chevalier comme je suis ; et 
de ce vous voldroye bien prier. Saintré, comme sage et cour¬ 
tois, de soy mesme fist responce, et dist : Monseigneur 
messire Enguerrant, il a pieu à Dieu et à ma bonne fortune 
que mon emprise est premièrement venue en voz mains, 
dont tant comme je puis et say, humblement je vous en 
remercie, et de vostre grâce, comme chevalereux chevalier, 
m’avez volu, et par vostre scelle promis de délivrer ; et 
jacoit ce que monseigneur vostre nepveu soit souffisant et 
digne de deliver le meilleur chevalier du roiaume de 
France, toutes fois, puisque mon aventure m’a à vous adressé, 
à vous je me tiens et arreste, et vous prie que me le pardon¬ 
niez; et se par aucune occasion, que je ne scay ne puis 
penser, de vostre promesse me défailliez, je me tiendray de 
mon veu pour très honnestement et honnorablement quicte et 
délivré. 

L’acteur. — Et quant messire Enguerrant oy d’un sy très 
jeune homme son gracieulx parler, fut esmerveillié, et 
comprinst en son cueur qu'il vouloit dire qu’il n'osoit, parquoy 
il se tiendroit quicte de son veu, lors se délibéra de l'accom¬ 
plir, et luy dist : Saintré, mon frere, j’ay oy vostre très 
illustre parler, ce que je vous ay promis par mon scelle, au 
plaisir de Dieu, de nostre Dame et de monseigneur sainct 
George, je le vous accompliray au jour et heure que le sei¬ 
gneur roy vous a promis et ordonné : et pour plus tost donner 
fin à ces choses et plus honnorablement, me semble que au 

saillir des vespres du roy, je vous venray quérir ; vous serez 
tout prest, et vendrez faire la reverance au roy et à la royne, 
qui vous verront très volentiers ; et là, présent le roy, vous 
deslieray votre bracellet. Puis demain le vous rendray, ainsi 
que en voz armes est contenu, car j’ay espoir en monseigneur 
sainct George que ma dame y aura bonne part Et sur ce 
prent congié. Dont pour priere nulle Saintré ne voult 
demeurer au disner; mais pour veoir sa contenance et 
maintien, messire Enguerrant le fist demourer. 

CHAPITRE XXXII 

Comment messire Enguerrant présenta Saintré au roy et & la royne, 
qui luy firent très bel recueil et festoyèrent sollennellement. 

L'acteur encores. — Alors messire Enguerrant va au roy 
luy conter sa merveilleuse bonté et gradeulx parler ; dont le 
roy, qui jà aucunement en avoit ouy conter, l’en prisa très 
grandement, et eut grand désir de le veoir, aussi la royne et 
toutes les dames de la court. Et apres les vespres, messire 
Enguerrant très bien accompaigné, vint devers Saintré, et le 
tenant par dessoubz les bras, tout à genoulz le présenta au 
roy, où la royne estoit Et quant le roy le commença à veoir, 
deux ou trois pas au devant s’advanca, puis dist : Bien vienne 
ce beau filz et commencement d'escuyer. Lors les fist lever ; 
et quant ilz furent levez, messire Enguerrant le mena à la 
royne présenter, qui luy dist : Jehan, vous soyez le très bien 
venu. Lors le prent et le fait lever. Messire Enguerrant le 
maine devers les dames, et jacoit ce qu’il ne fust de cous- 
tume, il les lui fit toutes baisier, car ainsi estoit il ordonné. 
Lors revindrent devers le roy, et tous deux à genoulx se 
misrent ; messire Enguerrant dist au roy : Seigneur, vous 
avez veu la lettre de mon frere de Saintré sur le contenu de 
ses armes, de vostre grâce m’avez donné licence, jour et place 
pour le délivrer ; doneques à vostre bon congié voulez que je 
parface [accomplisse] ce que en son veu contient, c’est premier : 
de deslier le bracelet que en son bras senestre il tient. Alors 
le roi, comme saige prince, voult de bouche à bouche savoir à 
Saintré s'il le confessoit, et illecques publiquement fist lire la 

- :■ •■ ■■■ 91 =. 


Digitized by Google 


Original from 

MICHIGAN STATE UNIVERSITY 


lectre et scavoir s’il l’advouoit ; puis luy dist : Jehan de Saintré, 
portez vous ce bracelet d’emprinse par la façon que vostre 
lectre contient ? Sire, oyl, dist Saintré. Or doncques, dist le 
roy, je vous donne congié de le deslier. Alors messire Enguer- 
rant le bracelet osta, et osté qu’il fut, tout ce jour, par ung 
très bel cordon de soye et d’or à son col le porta, et puis le 
matin luy rendit Et ce faict vont vers la royne et les aultres 
dames qui très grant honneur et bonne chere luy firent. Puis 
vont en la chambre de parement et illec jouèrent à maints 
jeux, tant que l'eure fut de souper. Alors Saintré prinst 
congié, et messire Enguerrant avecques plusieurs chevaliers 
et escuyers le retint au soupper ; dont tout ce soir et plusieurs 
jours apres ne cessa le deviser de la beaulté et gracieuseté de 
Saintré et de tous les siens. Et au quatriesme jour le roy 
voult que la royne le fist convyer et semondre [inviter], et 
les gentilz hommes de sa compaignie, tous à disner ; et apres 
les dances et chansons, où Saintré, qui très bien dansoit et 
chantoit, et aucuns de sa compaignie pleurent très grande¬ 
ment au roy, à la royne et à tous. Et ainsi par chascun jour 
en celle court estoient festoyez. Et du surplus, pour abregier 
l’hystoire, je m’en délaissé pour venir au fait 

CHAPITRE XXXIII 

Comment Saintré entra pompeusement dedans les lices, avecques 
mainte belle compaignie de princes et chevalliers qui le conduysoient, 
et de l’ordre qui y fut. 

L’acteur sur la venue de Saintré sur les lices. — Quant 
le zv e jour apres sa venue fut venu, le jour ordonné de 
commencer leurs armes, auquel jour tous furent habillez et 
appareilliez ; à ce dit jour, sur l'eure de dix heures au matin, 
le roy, comme saige et très honnourable prince, pour 
honnourer les estrangers, envoya à Saintré, pour l’accom- 
paigner, le conte de Car donne, don Fedrich de Lune, messire 
Arnault de Parreilles et messire Francoys de Moncade, quatre 
moult nobles seigneurs et chevaliers de la court, très bien 
accompaigniez, pour l’honnourer et aller sur les rens ; et ce 
ordonné, le roy se part, et s’en va sur son hourt, qui à l’ung 

des costez des lices estoit, très richement tapissié de tons 
costez, et avecques luy les princes, seigneurs et plusieurs 
aultres chevaliers et escuyers de son conseil. Et à sa senestre 
main, la royne en son hourt, accompaignée de plusieurs 
princesses, dames et damoiselles de sa court, du roiaulme, 
illecques venues pour ces armes veoir. Et quant le roy et la 
royne furent tous en leurs hours reposez, lors par l’ordon¬ 
nance du roy, les roys d'armes et heraulx portèrent aux 
deux parties le commandement de faire leurs devoirs. Alors 
Saintré, qui jà estoit en point comme le commenceur et 
t entrepreneur de l’emprinse, monta à cheval avec toute sa 
compaignie, et partit par la maniéré que s'ensuyt : 

Et premier de son logis partirent ses tambourins à cheval, 
avecques tous les aultres qui estoient venus le convoyer et 
accompaigner, deux à deux. 

Apres les tambourins venoient ses trois sommiers, qui 
portoient les coffres de son hamois, tous couvers de tapis à 
ses armes faictz de broderie, chascun conduict à main par ses 
varletz ; et apres eux venoient à pié les deux armuriers. 

Apres les armuriers venoient tous les poursuyvans, cottes 
d'armes vestues de costé, deux à deux. 

Et apres les poursuivans venoient les menestriers de 
Saintré. 

Et apres les menestriers de Saintré venoient les menes¬ 
triers du roy et les trompettes d’Aragon. 

Apres les trompettes d’Aragon venoient les heraulx 
d’Aragon. 

Apres les heraulx d’Aragon venoient les heraulx fran- 
çoys. 

Apres les heraulx francois venoient les deux roys d’armes 
d'Aragon et d'Anjou, trestous portant les cottes d'armes ves¬ 
tues de leurs seigneurs ; et ceulx de France, celle de Saintré 
moult richement brodée. 

Apres les rois d'armes, ses quatre trompettes et clairons, et 
apres eulx les chevaliers et escuyers, qui sur leurs cuysses 
portoient xij grosses lances ; dont les six estoient du tout 
armées et vestues de drap d’argent à ses couleurs, fourrées 
de martres, et les aultres six très richement peintes en sem¬ 
blable façon. 

Apres les douze lances venoit sur ung très bel coursier 
ledit don Bernard de Cardonne, qui sur sa cuysse portoit une 
lance, où estoit un gonfanon d’ung très fin veloux cramoisy, 

endossé d'hermines et brodé d'une très riche frange d’or ; et 
à chascun des letz du gonffanon estoient de très riches bro- 
dures, les quatre blasons des quatre principalles lignées de 
Saintré. 

Apres le gonffanon venoit don Federich de Lune, sur son 
très puissant coursier, qui tenoit ung tronson de lance, vestu 
et fourré comme les six lances armées, sur lequel estoit son 
heaulme, qui au dessus avoit une grant fleur de chardon à 
quatre grans feuilles d’or, qui toutes couvroient le chief du 
heaulme ; et au pié de la fleur pendoit une longue touaille de 
Plaisance [pièce d’étoffe] voilant, moult richement frangée de 
fil d’or et de grosses perles, et le surplus semée de lectres d’or 
branlans. 

Apres le heaulme venoit Saintré sur ung très bel et frin¬ 
gant destrier, qui en son chief portait ung champfrain d’acier 
à trois grans plumes en façon d'austrusse, et à ses trois cou* 
leurs très richement brodées; luy et son destrier houssez 
d’ung satin cramoysy tout semé à cueur d’harmines et bordé 
de grans franges d’argent capponnées [alternées d’argent et de 
soie] de soye à ses trois couleurs ; sur son chief un très bel et 
frisque [coquet] chappel de plumes, et luy armé de ses avant 
bras, harnoys de jambes et souleretz [armure des pieds], 
sans plus ; et en sa main droicte sa baniere, là où estoit nostre 
Dame et son enffant, de laquelle de pas à pas il se seignoit 
[signait]. 

Apres Saintré venoient messire François de Moncade et 
messire Araault de Pareilles, chascun son très bel coursier 
per à per [sur le même rang] ; et apres eulx tous les aultres 
chevaliers et escuyers à grant nombre, qui par l’ordonnance 
du roy l’accompaignoient Et, atout celle ordonnance et très 
bel compaignie, vint descendre en sa grant loge, toute bien 
tendue, que le roy aux entrées hors des lices pour chascun 
avoit fait faire, et illecques descendit, et avec luy ses quatre 
seigneurs conseilliez, et des siens ceulx qu’il avoit or¬ 
donnez. 

Et sy venoient, apres ledit Saintré et devant lesdictz sei¬ 
gneurs, ses quatre paiges montez sur quatre coursiers couvers 
de paremens qu’ilz avoient, et les paiges habilliez ainsi qu’ilz 
estoient à l’issue et au departement de Paris, comme cy 
devant est dit. 

CHAPITRE XXXIIII 

Comment messire Enguerrant entra pareillement dedans les lices 

en moult triumphant arroy [équipement]. 

L* ACTEUR DE LA VENUE DE MESSIRE ENGUERRANT ES LICES. — Et 

quant Saintré fut descendu, incontinent les roys d’armes, 
heraulx, poursuivans, trompettes et menestriers, pour faire 
honneur et compaignie, furent à messire Enguerrant, lequel 
aussy trouvèrent tout en point prest à monter; et aussy 
partirent tout premier les tambourins ; et apres les menestriers, 
venoient plusieurs seigneurs, chevaliers et escuyers, qui venus 
estoient pour le convoyer. 

Apres les chevaliers et escuyers venoient ses trois destriers 
sellez, et leurs selles couvertes de mesme drap d’or dont ilz 
estoient houssez, dont le premier destrier estoit housse d’ung 
très riche satin bleu, figuré et brochié d’or, à grans hourletz 
de fin gris. Le second destrier estoit housse d’ung aultre satin 
figuré bleu et brochié d’or, à grans bors de martres sebelines. 
Le troisiesme destrier houssé d’ung aultre très riche satin 
figuré en coulleur de pourpre tout broché d’or, qui estoient 
ses trois couleurs, et brodez d’ermines, et conduitz à main 
par trois varlets à pié. 

Apres les trois destriers venoient douze chevaliers sur 
beaulx coursiers qui portoient douze lances ; dont les six 
estoient deux à deux des trois mesmes draps d’or, et sembla* 
blement ourlés comme estoient les paremens. 

Apres ces douze lances venoient les trompettes du roy, et 
apres eux le roy d’armes d’Aragon, qui vestue avoit sa très 
riche cocte d’armes, et à son col portoit une moult luysante 
et legiere targe [bouclier carré] d’acier ouvrée [ornée] par 
tiers de trois draps d’or, et à chascun des quatre quartiers de 
la targe, avoit ung blason de ses quatre lignées dont il estoit 
yssu, et au milieu des quatre blasons le sien. 

Apres le roy d’armes, venoit le comte d’Orgel qui, sur ung 
très bel et puissant coursier, portoit sur ung tronsson de lance 
le demi heaulmé de messire Enguerrant, sur lequel estoit 
ung demy cerf, portant un collier où estoient par tiers un 
très bel rubis, et ung très bel diamant et ung très bel balaiz 
[rubis balais], chascun enclos entre deux belles perles. 

Apres le demy heaulme venoit mess ire Enguerrant armé 
de toutes ses armes, excepté du chief, auquel il portoit ung 
très bel chapellet de diverses fleurs et feuilles, sur ung très 
bel et puissant destrier, housse d’un très riche veloux cra- 
moysy, figuré, tout brodé d’or sur or, et bordé à grant bort 
d’ermines, et en sa dextre main ung tronçon de lance sur 
lequel son bras se reposoit 

Apres messire Enguerrant, venoient le comte de Prades et 
le conte de Cardonne, ses conseillers* et puis les autres sei¬ 
gneurs, chevaliers et escuyers, sans nombre, venuz pour le 
convoyer ; et ainsi, vint descendre en sa loge, et illecques 
fut armé de son demy heaulme, et servi de ce qu’il luy 
falloit 

CHAPITRE XXXV 

Comment le roy fist mesurer les lances des deux champions, et com¬ 
ment Saintré se contenoit honnestement quant il passoit par devant 
le roy et la royne, estans en leurs hours. 

L’acteur sur les armes. — Et quant ilz furent venus, le roy 
incontinent fist mesurer leurs lances, qui dévoient estre de la 
poincte jusques à l’arrest [pièce de l’armure où repose la lance] 
de xiij piés de long ; et quant elles furent mesurées et à 
ch asc une partie livrées, le roy manda à Saintré qu’il saillist 
le premier, et ainsi fist il ; mais quant il fut à cheval sur son 
destrier, il demanda sa banerolle, et en fist un grant signe de 
la croix, en disant sa benediccion, que ma dame luy avoit 
enseignée, comme dit est Et ainsy, soy seignant, pas à pas 
entra dedans les lices, en son reng ordonné, et avecques luy 
ses quatre seigneurs, ses conseillers, et ceulx à cheval et à 
pié, par semblable nombre, comme estoit ordonné. Et fist son 
tour d’aller et de venir tout le long de la toille qui toute 
estoit de fin drap vermeil ; et tant de l’aller que du venir, 
quant il estoit devant les hours où le roy et la royne estoient, 
tant bas qu’il povoit se inclinoit, et leur faisoit reverence ; 
par laquelle chose le roy dist à ses gens : Et vraiement, cest 
escuyer, en tous ses fais et en tous ses dis, monstre bien qu'il 
est gentil, et qu’il est nourry en la court et à l’escolle de tout 
honneur. La royne et toutes ses aultres dames ne le louèrent 

pas moins ; car n’y avoit celle qui ne dist bien et honneur de 
luy, dont la plus grant partie prioient Dieu qu’il luy feust en 
ayde. Lors pas à pas s’en va mectre au bout de son reng, et 
là print sa lance sur sa cuisse ; puis, en son arrest la coucha, 
et très fringamment d’aler et de retourner, la tourne de bout 
à aultre. 

Le roy fait messire Enguerrant venir, qui, pour abrégier, 
tout ainsi que Saintré vint faire, fist. Quand ilz furent en leurs 
bouts des renez, le roy ordonna qu'ilz feissent ce que faire 
dévoient. 

CHAPITRE XXXVI 

Comment Saintré fist le signe de la croix par trois fois devant que 
esbranler sa lance, puis coururent les deux champions vaillantement. 
Et comment à la première journée le roy fist saillir Enguerrant le 
premier des lices, disant que Saintré avoit gagné pour ce jour la 
victoire. 

L’acteur sur la première journée. — Alors Saintré, qui sa 
banerolle tenoit, recommença à faire le signe de la croix et 
par trois fois sa beneisson dire. Et puis sur la cuisse prist sa 
lance ; puis, en brochant [piquant] son destrier des espérons, 
la coucha; et le semblable messire Enguerrant fist : en 
laquelle première course fut comme faulte. Et à la deuxiesme 
course, messire Enguerrant, sa poincte clinssa [glissa] soubz 
la venue de Saintré, et Saintré atoucha au bas du grant 
gardebras [pièce de l’armure], et en brisant sa lance ung peu 
ploya. Et, à ce rompre de lance, trompettes à desroy [en 
désordre] commencèrent à sonner. 

La troiziesme cource, messire Enguerrant baissa trop sa 
lance qu’il rompy à l’arçon, et Saintré le cerf sur son demy 
heaulme emporta. Lors trompettes commencèrent à sonner ; 
mais pour cause que la lance n’estoit pas bien rompue, le roy 
commanda cesser. 

A la quatriesme course, ledit messire Enguerrant print au 
milieu de la piece et rompit très bien sa lance : et Saintré le 
fiert [frappe] au bas du demy heaulme, et sa lance clinssa entre 
la piece de la rondelle et la lance, si entra le fer entre la main 
et le gantelet, lequel luy emporta sans prendre à la chair, 

dont la main fut endormie tellement que, jusques an qua- 
triesme jour apres, ne peurent leurs armes parfaire. Et au 
trespasser qu’il fit, sa lance rompit auprès de la douelle 
[douille], qui ne fust point comptée. 

Alors le roy fist lire les lectres qui portaient l’ung actendre 
l’autre jusques à l’espace de huyt jours ; et, par ce, ordonna 
que chascun s’en voulsist par sa porte descendre en son 
hostel ; et ainsi chascun s’en retourna tout armé, fors que de 
leurs chiefs. Mais, tant voulut le roy honnourer Saintré, qu’il 
feist messire Enguerrant yssir [sortir] le premier, disant que 
la place estoit demourée à Saintré. 

CHAPITRE XXXVII 

Comment le roy envoya quérir les deux champions pour soupper avec- 
ques luy. Et puis comment le lendemain retournèrent aux lices, 
faisant merveilles l'ung à l'autre. 

L’acteur. — Et quand ilz furent tous desarmés et aucune¬ 
ment reposés, et messire Enguerrant appareillé [pansé] de sa 
main, le roy les manda quérir pour soupper avecques luy ; 
et fit Saintré seoir à sa dextre, comme estranger, et messire 
Enguerrant à senestre, comme subgect de l’hostel, lequel por¬ 
tent sa main lyée et en escharpe. Et quant les tables furent 
ostées, le roy fit venir la royne et les dames ; lors commen¬ 
cèrent les dances, et la royne print Saintré, et les aultres 
dames et damoyselles prindrent aussi chevaliers et escuyers 
qui estoient venus avecques luy. Là fut Saintré de tous et de 
toutes moult loué. Messire Enguerrant, de l’aultre lez, de tout 
son povoir, honnoroit et festoyoit Saintré, qui fut ainsi festoyé 
jusques à ce que messire Enguerrant fust bien guary. 

Et au quatriesme jour, pour parfaire leurs armes, le roy 
ordonna qu'ilz fussent sur les renez tous armez ; et tout ainsi 
que l’autre fois venuz estoient, ilz y vindrent, fors que du 
chief n’estaient point armez, eulx et leurs destriers de nou- 
veaulx paremens tous houssez. Et quand ilz furent tous en 
point es lices, le roy commanda qu’ilz feissent leurs devoirs. 
Alors l’ung contre l’autre, leurs lances arrestées, brochèrent 
leurs destriers. 

A ceste cinqniesme cour ce, messire Enguerrant print joi¬ 
gnant la broche au double du grant gardebras, et Saintré au 
pié du demy heaulme; et tous deux rompirent bien leurs 
lances, et tellement que les esclas voilèrent en l’air, dont leurs 
destriers furent en grant branle de cheoir. Et alors les trom¬ 
pettes de sonner, et les criz du peuple, tellement que à peine 
se peurent rappaiser, et par ainsi chascun très bien rompist 
sa lance. 

A la sixiesme course, messire Enguerrant print encor es au 
meillieu du gardebras, et Saintré au bas de la baniere, et tous 
deux rompirent leurs lances. Et, par ainsi, chascun a bien 
rompu ses trois lances. 

A la septiesme course, au joindre des lances, le destrier 
de messire Enguerrant se voistra [fit une volte], et par ainsi 
ne firent riens. 

A la huitiesme course, quant ce destrier vit Saintré appro¬ 
cher, tout à coup se tourna, et se Saintré n'eut au coup levé 
sa lance, il eust par derrière féru messire Enguerrant ; dont 
le roy, la royne, les seigneurs et aussi tout le peuple l’en 
louèrent grandement Et lors messire Enguerrant se partit, 
et s’en alla en sa loge pour changer destrier. Et quand ilz 
furent venus, lors couchèrent leurs lances et brochèrent leurs 
destriers, tellement que l’ung ne l’aultre ne toucha. 

A la neufviesme course, messire Enguerrant, pour la fureur 
de son destrier fraiz, haulsa ung peu trop sa lance, et Saintré 
l’actaint au bas de la rondelle, et clinssa sur la piece, puis sur 
l’arrest qui du tout se descloua; et au desclouer, messire 
Enguerrant très fort bransla. Et par ainsi Saintré eust bien ' 
ses quatre lances rompues. Et messire Enguerrant courut soy 
retraire pour sa piece changer ; et quant il fut sur les renez 
retourné, et que chascun eust sa lance sur sa cuysse, lors 
brochèrent tant qu’ilz peurent leurs destriers, et ne rencon¬ 
trèrent point. 

A ceste dixiesme course, fortune voulut que tous deux 
croisèrent leurs lances, et de la grant aleure des destriers, 
l’ung hurta à l’autre ; si qu’il n’y eut haye, qui de drap ver¬ 
meil estoit pendant alarde [à la corde], tellement que le des¬ 
trier de messire Enguerrant tomba, et celui de> Saintré fut 
espaulé. Alors Saintré descendit à terre et monta sur ung 
roussin, et en son logis, pour changer destrier, s’en alla; 
mais oneques pour conseil d’homme ne se voult desheaul- 
mer. Et quant messire Enguerrant fut relevé et retourné à 

son costé de la lice, il actendit Saintré qui briefvement vint. 

A la unziesme course, messire Enguerrant baissa un peu sa 
lance et arresta au bas des lames [pièces de l’armure enga¬ 
gées les unes sous les autres comme un toit de tuilesj, et 
Saintré à la rondelle qu’il faulsa bien avant. Alors messire 
Enguerrant, à cause du férir bas, ploya, et tous deux rom¬ 
pirent bien leurs lances ; et par ainsi messire Enguerrant n’en 
rompit que quatre, et Saintré les siennes cinq, dont les esclas 
voilèrent en plusieurs parts du champ. Alors trompettes de 
sonner, et voix du peuple de crier, tellement que bien grant 
temps fut passé avant de cesser. Et à ce coup que les cinq 
lances de Saintré furent rompues, ainsi qu’en l’emprinse estoit 
déclaré, messire Enguerrant, qui jà bien veoit et scet que les 
cinq lances de Saintré sont rompues, et qu’il en a l’onneur, 
requiert à Saintré la lance des dames, dont il fut content Et 
quant le roy entend qu’ilz veullent courir la lance aux dames, 
lors envoya deffendre la jouxte, pour le péril des armes à 
pié; et lors commanda que tous deux, ainsi qu’ilz estaient, 
vensissent devant lui. Et quant tous deux y furent, commanda 
les desarmer, puis par son roy d'armes, qu'il avoit fait sur 
son hourt monter, fist lire les parolles qui s'ensuyvent : 

CHAPITRE XXXVIII 

Comment le Hérault d’armes prononcea le dicton de la victoire que 
gaingna Saintré ; des pris et offertes faictes de l'ung à l'autre, et de 
l’yssue des lices. 

Le jugement de ces armes. — Mes deux seigneurs qui estes 
cy presens, sans nommer l’ung ne l’autre, nostre seigneur roy 
a bien veu voz chevalereuses armes, si très bien faictes et 
acomplies par chascun, que nul au monde porroit mieulx 
faire, ainsi que elles s’ensuyvent cy apres. Et toutes les 
courses, de point en point escriptes, les lent et puis dist : Et 
pour ce que à la dernière course par le noble escuyer Jehan 
de Saintré, vous avez tant de lances bien rompues per à per, 
par la cinquiesme que vous, très noble escuyer Jehan de 
Saintré, avez très bien rompue, et fin de voz armes à cheval, 
le seigneur roy vous en adjuge le pris. Alors messire Enguer- 

rant s'approcha de Saintré, pour soy acquitcr du ruby ; mais 
quant Saintré le vit à luy venir, lors brocha son destrier, et 
tant, comme il peut, s'advanca à luy. Lors en soy fort incli¬ 
nant lui toucha la main, et, au mieulx qu’il peut, l’accola 
[l’embrassa], puis luy dist : Monseigneur et mon frere, tant et 
de si bon cueur comme je puis, vous remercie du grant hon¬ 
neur que vous m’avez faict. Alors messire Enguerrant, 
comme saige et gracieulx chevalier, luy dist : Et que dictes 
vous, mon frere, c’est vous que je doy mercier de ce que 
m’avez très bien batu ; si prie à Dieu et à monseigneur sainct 
George, qu’il vous doint faire de bien en mieulx perseverer ; 
et aussi à vostre très belle dame qu’elle le vous vueille méri¬ 
ter, à laquelle humblement je me recommande, que, en 
tesmoing de toutes ces parolles, vers elle je m’acquite de ce 
ruby, qu’elle vous a fait loyaulment gaigner, luy priant qu’elle 
le vueille prendre en gré. Alors Saintré soy inclinant, le très 
bel ruby il print, et humblement l’en mercia, et puis luy dit : 
Or, monseigneur mon frere, c’est par vous que je l’ay gaigné, 
qui vous estes faint ; mais affin que vostre très desirée dame 
ne perde son droit, vous prie, en moy humblement recom¬ 
mandant à elle, ce petit dyamant vous plaise luy porter et 
donner. Et quant messire Enguerrant vit ce très bel et gros 
dyamant, et la franche, liberalle et haulte courtoisie de Sain¬ 
tré, se tourna aux aultres seigneurs prochains, et en son lan- 
gaige castellan leur dist : Et vrayement cestuy est bien la 
fleur de tous les jeunes gentilz hommes. Puis dist à Saintré : 
Certes, sire, je vous en remereye, de par ma seigneurie et de 
par moy ; et autant de gré vous en scavons que se je le pre- 
noye, ou se elle l’avoit receu ; mais vous me pardonnerez à 
ceste fois, car je ne le prendray point ; ains le donneray à 
celle qui l’a bien desservy et gaigné. Saintré moult l’en prie, 
et messire Enguerrant s’en deffent, en le refusant, tant que 
le roy demanda que c’estoit. Et quant il le sceut, et la royne 
aussi, n’est pas à demander se Saintré fut du roy et de la 
royne, des seigneurs et des dames, des chevaliers et des 
damoyselles, des escuyers et de tout le commun, très grande¬ 
ment loué. Toutesfois le roy, voyant les grandes prières de 
Saintré, manda à messire Enguerrant que le dyamant print, 
puis que de sa courtoysie il l’en requeroit tant qu’il ne le 
devoit point reffuser. Alors messire Enguerrant le print ; 
et ce fait, trompettes et menestriers commencèrent à sonner. 
Et le roy ordonna qu’ilz s’en allassent desarmer. Messire 

Enguerrant et Saintré par leurs grandes courtoysies vouldrent 
l’ong l’autre convoyer, illecques firent moult de prières ; mais 
en la fin, messire Enguerrant gaingna, et pour plus ample¬ 
ment monstrer sa courtoysie, le print par sa main dextre, per 
à per. Et quant ilz furent au logis de Saintré, Saintré fist 
tout son povoir et devoir de le reconvoyer, et l’eust bien fait, 
se les seigneurs de la court, tant d’un costé que d'aultre, 
n’eussent Saintré, oultre son gré, retenu. Saintré pria moult 
les seigneurs, ses conseillers, et aultres, de soupper celle nuyt 
avec luy, mais pour priere nulle, aucun n'y voulut demourer ; 
ains le laissèrent tous celle nuyt reposer. Et ainsi fut de 
messire Enguerrant, pensant lendemain aux armes à pié 
besongner; mais le roy, comme doulx, saige, gracieulx sei¬ 
gneur et prince, celle nuyt considéra la peine que celuy jour 
ilz avoient prinse, fit leurs armes pour ce jour delaier 
[remettre à plus tard], pour chascun bien à son aise reposer. 

0 0 


CHAPITRE XXXIX 

Comment Saintré, apres qu’il eut ouye la messe, envoya par deux 
heraulx d’armes deux haches à messire Enguerrant, selon le contenu 
de son entreprise. Puis comment le roy envoya son herault signifier 
à Saintré l'heure pour aller aux lices. 

L’acteur. — Au deuxiesme jour apres, jour des armes 
assigné, Saintré, avant que nulle chose ne fit, ouyt sa messe 
de sainct Esperit, où il se fist donner la beneysson. Puis par 
deux heraulx et ung varlet fist à messire Enguerrant porter 
ses deux haches couvertes, pour en prendre le chois, ainsi que 
en son emprinse estoit contenu. Et lesquelles haches, l’une 
choisie et prinse, les heraulx trouvèrent le roy d’armes 
d’Aragon, qui à Saintré tout premier venoit donner, de par 
le roy, l’heure à deux heures apres midy, pour venir es lices 
parfaire ses armes à pié ; auquel roy d’armes, Saintré remer¬ 
cia le roy très humblement, puis luy donna ung très bel 
mantel de damas cramoisy, broché d’argent et fourré de fines 
martres sebelines, pour la très bonne et joyeuse nouvelle 
qu’il apportait, lequel puis fist son rapport au roy. 

L’acteur. — Et quant une heure après midy fut sonnée, le 

roy et la royne, ainsi que dist est, furent montez en leurs 
hours, lors il envoya dire aux parties qu’ilz vinssent Alors 
Saintré, comme le commenceur et entrepreneur r et non mye 
appellant, fut à cheval le premier, saisi de sa banerolle et 
faisant le vray signe de la croix, en disant sa dicte beneysson ; 
et le surplus par la façon qui s’ensuyt. 

a a 


CHAPITRE XL 

« 

Comment les deux champions entrèrent la tierce fois dedans 

les lices sollennellement. 

L’acteur encores. — Et premier les tabourins, et apres les 
sommiers, et son haraois couvert, comme dit est, et mené par 
varletz ; et apres ses sommiers, ses deux armuriers à pié, et 
apres eux ses quatre menestriers, deux à deux. Apres venoient 
les poursuyvans, et puis les heraulx des seigneurs du pays ; 
tous heraulx et poursuyvans portans les codes d’armes en la 
façon qu’ilz les dévoient porter. Et apres les heraulx, venoient 
les chevaliers et escuyers francois de sa compaignie, tous 
vestus pareilz, et apres eulx venoient les rois d’armes et 
heraulx du roy, per à per à ceulx de France et à leur basse 
main. Et apres les heraulx, venoient ses trompettes et cla- 
rons, et puis ceulx du roy. Et apres les trompettes du roy, 
venoit le conte de Prades qui, sur un très puissant coursier, 
portoit sa hache devant Et aux deux costez du conte, alloient 
don Bernard de Car donne et don Federich de Lune. Et apres 
eulx venoit Saintré, tout desarmé, excepté de ses a vans bras, 
de son hamois de jambes et de ses solleretz, sur son très bel 
et puissant destrier qui, sur son chief, portoit ung très bel 
chappet où estoient trois belles plumes, en façon d’ostrusse, 
faictes de très riches broderies, vemées [ornées] de petits 
dyamans, rubis ballais et aultres piereries, naissans d’ung 
très bel et riche afficquet [ornement], où estoit ung très gros 
dyamant environné de trois gros ballais et de trois très grosses 
perles. Luy et son destrier housses d’ung satin cramoysi, tous 
couverts de branlans d’argent, esmaillez de blanc à trois lam- 
beaulx de fin or, qui estoient ses armes ; et en sa dextre main 
portoit sa banerolle, où nostre Dame et son enffant estoient, de 

laquelle de pas en pas il se seignoit. Et apres luy, venoient 
ses paiges montés sur beaulx destriers couvera de riches 
paremens. Et apres eulx, venoient, per à per, ledit messire 
Arnault de Pareilles et messire François de Moncade ; et apres 
tous les chevaliers et escuyera que le roy y avoit envoyez, 
pour le convoyer. Et en cest estât il vint en sa tente des¬ 
cendre, qui assez près des portes des lices estoit vers son 
cousté. Et illecques fut armé de toutes ses armes, excepté du 
chief. Et quant messire Enguerrant fut semblablement venu, 
en sa tente descendit. Lors le roy commanda à son roy 
d’armes faire appel ; alors Saintré, acompaigné de ses sei¬ 
gneurs et aultres, ses conseilliera, vint à la porte des lices, 
tout à pié; et illecques estoit le mareschal du roy, qui lui 
demanda qui il estoit, et qu’il venoit là faire ? Auquel hum¬ 
blement en soubzriant il respondit : Monseigneur le mares¬ 
chal, je suis Jehan de Saintré, venu au jour et heure que le 
très excellent prince, le roy cy présent, comme vray juge 
competant de monseigneur mon frere, messire Enguerrant de 
Servillon, et de moy, ainsi qu’il nous a ordonné pour à pié 
parfaire les armes de mon emprise, ainsi que mes lectres le 
contiennent Alors, ouyes ces parolles, le mareschal va au 
roy faire son raport ; lors le roy commanda luy faire ouvrir 
la porte des lices, pour soy retraire en son pavillon. Et quant 
les portes furent ouvertes, Saintré desmarcha pour entrer 
dedans ; et de sa bannerolle fist ung très grant signe de la 
croix, puis la baissa, et en son pavillon entra. Et messire 
Enguerrant, pour abregier, en ceste propre façon entra ; mais 
quant tous deux furent en leurs pavillons, ne tarda gu ères 
que le mareschal, accompaigné des quatre gardes, l’ung apres 
l’autre, vint ; et premier à Saintré commença ; et, armé de 
toutes ses armes, apres luy ses ordonnés conseillers, le mena 
et présenta au roy, qui en son hourt estoit Dont en allant, 
passa devant le hourt où la royne et les aultres daines 
estoient, lors faisant sa reverence, Saintré sur son genouil 
s’enclina ; lors veissez dames à joinctes mains prier Dieu qu’il 
le gardast de meschief [mauvaise aventure]. Et devant le roy 
s’en va, auquel semblablement fist reverence à genoulx ; et 
illecques tant fut que incontinent vint messire Enguerrant. 
Lors Saintré envers luy fort s’enclina, ce qui n’estoit point 
de coustume, puis luy dist : Monseigneur mon frere, sans 
préjudice de nully, je prie à Dieu qu’il vous doint bien et 
honneur. Et à vous aussi, mon frere, dist messire Enguer- 

rant. Lors tous deux devant le roy se misrent à geooulx ; 
alors le roy commanda à son mareschal prendre les sermens 
telz que en ce cas appartient Lors le mareschal les fist jurer 
sur les sainctes Evangilles, que sur la foy qu’ilz tenoient de 
Dieu, sur leurs vies et sur leurs honneurs, ilz ne portoient, 
ne savoient porter chose sur eulx, ne entendant porter, comme 
briefves parolles, charmes, herbes, conjurations, ne aultres 
diabolicques operations de mal engin ; pour quoy l’ung contre 
l’autre ne puissent offendre ne deffendre, et sans nulles 
haynes, ne envyes, ou mal tallent, fort seulement pour 
acquérir honneur et bonne renommée, et les très désirées 
grâces de leurs dames. Lesquels sermens faicts, chascun se 
leva, puis va en son pavillon ; mais au lever que Saintré fist, 
sur son desmarcher, il se tourna, et au roi de rechief fist sa 
reverence, et semblablement à la royne et aux dames, comme 
il avoit ja fait. Et lors se retrahit en son pavillon, et aussi 
messire Enguerrant, pour leurs bassinetz [casques de combat] 
faire cramponner [munir de crampons]. 

0 0 

CHAPITRE XLI 

Comment ilz yssirent de leurs pavillons pour faire leurs armes. 

Quant ilz furent tous deux en point, et, pour abregier, tous 
les criz et defences faictes que en tel cas appartient, le roy 
commanda les faire yssir hors de leurs pavillons. Mais à 
l’yssir que Saintré fist sa visiere levée, il baisa sa bannerolle, 
en disant sa beneysson que ma dame luy avoit monstrée, en 
faisant ung très grant signe de la croix ; puis la rebaisa, et la 
bailla à ung de ses conseillers. Et ce fait, baissa sa visiere et 
commença en son harnois à haulcer ses bras et ses espaulles, 
puis sur un genoil, puis sur l’aultre, aussi proprement que s’il 
feust en pourpoint sans armes, tenant sa hache en ses poings. 
Et quant tous deux furent hors de leurs pavillons, et leurs 
pavillons mis hors des lices, lors par le commandement du 
roy, le mareschal, au meillieu des lices, commença à haulte 
voix crier : Laissez les aller. 

CHAPITRE XLII 

Comment l’ung contre l’autre desmarcherent, et combatirent 

très vaillamment. 

Et quant le mareschal eut fait son cry, l’ung contre l'autre 
desmarcherent si que ce sembloit deux lyons deschainez ; 
mais au desmarchier que fist Saintré, il s'escria à haulte voix : 
A ma très doulce dame, à qui je suis ! Et lors commencèrent 
l’ung sur l’aultre à ferir. Messire Enguerrant, qui très vaillant 
chevalier estoit, fort et puissant, et plus grande personne 
que Saintré n’estoit, haussa sa haiche, et le ferit tel coup au 
dessus de la charnière, que tout le fit chancelier ; et Saintré 
l’actaint de l'estoc de sa hache au pertuis [à l’ouverture] de 
la visiere, qui le fist ung grant pas en arriéré desmarcher. 
Lors messire Enguerrant rehaulsa sa hache, et de toute sa 
force dessend son coup, ainsi que premier avoit fait ; mais 
Saintré, qui le premier coup avoit ja bien senti, se couvrit 
de sa hache, tellement qu’il ne fut point touché. Alors messire 
Enguerrant rehaussa sa hache pour ferir ; mais Saintré, au 
desmarcher qu’il fist, descharge et l’actaint du tranchant de 
sa hache sur les dois de sa main droicte, tellement que riens 
n’y vault la rondelle, que tous les dois ne luy froissast et 
endormist. Messire Enguerrant estant chault, non sentant le 
meschief qu’il avoit, cuyda hausser sa hache, mais, alors qu’il 
sentit sa dolleur, ne peut sa hache soubtenir, et, comme che¬ 
valier hardy et preux, tint fort sa hache en sa main senestre, 
ouvrant ses bras pour soy lyer avecques Saintré. Mais quant 
Saintré apercent sa voulenté, combien qu’il ne scavoit pas le 
meschief, pour paour d'estoc de sa hache, ferit souvent, et 
ne laissoit approucher de luy. Et quant il se fut ad visé, tout 
à coup luy donna tel coup sur la main senestre qui la hache 
tenoit, que du poing la lui fist cheoir à terre. Et quant mes¬ 
sire Enguerrant se vit sans hache, comme desesperé, tout à 
coup s'advanca et vint Saintré par le corps lyer ; et Saintré 
se deffent luy d’ung bras, car de l’aultre tenoit sa hache. Et 
quant le roy vit la hache de messire Enguerrant à terre, et 
leurs deux corps lyez, comme prince et juge droicturier, 
prestement gecta sa verge et dist : Ho ! Ho ! Alors par les 
gardes furent les champions despartis. Et à ces parolles le 

roy par le seneschal les fist devant luy venir, et puis leur 
£ist dire : Vous, messire Enguerrant, et vous, Jehan de Saintré, 
le roy vous mande que tous deux avez si haultement et si 
vaillamment fait voz armes, voz devoirs et voz honneurs, 
que on ne pcrarroit mieulx. Selon le contenu de la lectre de 
voz armes, Jehan de Saintré, le seigneur roy qui cy est, dit 
qu’elles concluent combattre de voz haches, tant que l’ung 
soit porté par terre, ou sa hache perdue de ses deux mains, 
dont le comprins d’icelles, Jehan de Saintré, le seigneur roy 
vous adjuge le pris. Alors tous deux, qui à genoulx estoient, 
le roy commanda lever, et les faire de leurs bassinetz desar¬ 
mer. Et quant Saintré entend le jugement et sentence du roy, 
tant humblement qu’il peut, l’en remercia, disant : Très 
excellent et puissant prince, de l’honneur que il vous plaist 
moy faire, et de la sentence de noz armes, que pour moy 
vous adjugez, si très humblement que scay et puis, vous en 
remercie ; mais au regard du pris que m'adjugez, si très hum¬ 
blement vous supplie que sur ce vous plaise trop mieulx 
penser et bien ad viser comment monseigneur mon frère, qui 
cy est, m’a de sa hache bien festoyé ; et ce que j’en ay fait, 
sire, n'a esté que d’adventure, dont y devez bien penser. 
Desquelles parolles dictes par Saintré furent tous les coeurs 
des escoutans esmerveillés, dont par ce les langues furent à 
tous et à toutes desliées pour le louer ; et quelque amour 
qu’ilz eussent à messire Enguerrant, tenir ne se povoient 
qu’ilz ne dissent de Saintré que vrayement il estoit bien la 
montjoye [le modèle] et l'addresse de tout honneur et 
d'humilité. Le roy en son hourt, et tous les seigneurs qui 
avecques luy estoient, en furent tous très esmerveillez ; la 
royne, ma dame Alienor de Car donne, femme dudit messire 
Enguerrant, et toutes les aultres princesses, cont esses, baron- 
nesses, dames et damoiselles qui au hourt de la royne 
estoient, se prindrent toutes à le très grandement louer. Et 
messire Enguerrant, aux aultres qui entour luy estoient, ne 
se povoit tenir de dire : Or escoutez le très noble parler de 
cestuy ; où est celluy, ne où fut oncques, qui d’ung tel honneur 
se voulsist desarmer en ceste maniéré, pour le donner à sa 
partie contraire? Le roy, qui tant prenoit plaisir à oyr les 
louanges qu’on disoit de Saintré qui ne prenoit garde à luy 
et encor es estoit à genoulx, subitement luy commanda à lever, 
et puis luy dist : Jehan de Saintré, à ce que vous me requerez 
que je me ad vise, je vous respons que j'en suis tout ad visé; 

et affin que chascun congnoisse que la grâce et honneur que 
Dieu vous a aujourd’hui donnée, je la vous vueil garder. 
Alors le roy ordonna que messire Enguerrant courtoisement 
luy rendist sa hache, et du surplus fist son devoir, quant 
seroit desarmé. Et lors messire Enguerrant se fist bailler sa 
hache, et de sa main blecée, au myeulx qu’il peut, à l’ayde 
de sa senestre, sa hache courtoisement luy rendit, disant : 
Mon frere, je vous rens vostre hache, et du surplus m’acqui- 
teray, ainsi que en voz lectres d’armes est contenu, priant à 
Dieu et à monseigneur sainct George, que de bien en mieulx 
vous accroissent voz honneurs. Et quant Saintré entent 
l'ordonnance du roy et le gracieulx parler de messire Enguer¬ 
rant, se fist bailler son bracelet, que l’ung de ses gens tenoit 
Lors, ayant receu sa hache, à messire Enguerrant s’enclina, 
et dist : Monseigneur mon frere, puis que le bon plaisir du 
roy est tel, je luy vueil obeyr ; mais vous, comme celluy qui 
l’avez bien desservi, je m’acquite et vous donne mon bracelet, 
en vous priant de très bon cueur que le preniez en gré. 
Messire Enguerrant et tous les aultres furent plus esmer- 
veillez que oncques n’avoient esté ; messire Enguerrant luy 
dist : Ha ! mon frere Jehan de Saintré, voz honneurs cesseront 
ilz jamais? De vostre bracelet et de l’honneur que vous me 
faictes, je vous remercie, tant comme je puis ; mais à vostre 
très belle dame vous le retournerez en vérité. Et à ces 
parolles le roy demanda quelz prières ilz faisoient? le 
mareschal luy dist : Sire, c'est Jehan de Saintré qui, à toute 
force, veult donner à messire Enguerrant son bracelet, ainsi 
que s’il l’a voit gaigné, ou eust le pris. Le bracelet ? dist le roy. 
Lors se tourna vers les princes et aultres seigneurs qui 
avecques luy estoient, et leur dist : Et que dictes vous de 
l’honneur et vaillance d’ung si jeune escuyer ? Oncques tel ne 
veis. Et vrayement, dirent les aultres, sire, aussi ne veismes 
nous; et, à la vérité, bien semble qu’il est de noble lieu 
party, et qu’il a bien veu et aprins en la très noble court où 
il a esté nourry ; et aussi le sont tous ceulx de sa compaignie. 
Et ces parolles finées, incontinent le roi ordonna que son 
bracelet voulsist garder ; et quant Saintré entend le roy, à 
genoulx luy dist : Ah! sire, pour Dieu mercy, au moins 
soyez content que en aultre part je l'employe. En aultre part, 
dist le roy, nous l’accordons ; le bracelet est vostre, employez 
le là où il vous plaist ; mais nous ne vouldrions que on dist 
que ce fust par nous, ne par nostre jugement, que l’eussiez 

donné. Sire, dist Saintré, vostre bonne mercy. Lors appella 
le roy d’armes d’Arragon, Thouraine et Lesignen, les heraulx 
qui estoient avecques luy venuz, et au roy d'armes bailla le 
bracelet, puis tous trois les envoya à ma dame Alienor de 
Cardonne, femme de messire Enguerrant, qui ou hourt de la 
royne estoit, en disant : Recommandez moy très humblement 
à elle, et comme à celle que par raison je doy penser et croire 
que sur toutes c’est celle qui myeulx a desservy [mérité] le 
bracelet; laquelle je requiers et prie que, de par ma très 
redoubtée dame qui le me donna, luy plaise le prendre en gré 
très plaisant, que pour l’honneur et amour d’elle il n’est pas 
riche et tel comme à elle appartient. La royne, ma dame Alienor 
et les autres princesses et dames, qui avecques elles estoient, 
aussi le roy, qui en son hourt à dextre estoit, et tous les 
aultres seigneurs de sa compaignie, n’est point à escripre se 
tous furent esmerveillez. Lors ma dame Alienor au roy 
d’armes et heraulx respondit : Roy d’armes, et vous aultres 
heraulx, mes amys, ce très gracieulx et vaillant escuyer de 
Saintré je remercie ; mais, sauve sa grâce, je ne suis pas celle 
qui ay ce bracelet gaigné, ne desservy envers luy, comme il 
dict, mais c’est bien à celle par qui il a ce jour tant de grâce 
et honneur acquis, et pour ce luy reporterez, et luy direz 
qu’il me soit pardonné. La royne, comme très saige et advisée 
dame, quant elle entendit celle parole, luy dist : Et vrayement, 
Belle Cousine, vous ne debvez pas cest honneur refuser, et 
d’ung si très accompli gentil homme comme cestui est ; si 
vous prie et requiers que le preniez. Lors ma dame Alienor 
fist le vouloir de la royne ; et en son bras senestre la royne 
voult estre celle qui au bras lui mist. Et quant ledit bracelet 
fut ou bras de ma dame Alienor mis, lors elle, du pendant 
* de son collier ung très bel et riche affiquet print, d’une très 
fine et grosse perle de quatre à cinq caratz, environnée de 
trois très gros dyamans et de trois très beaulx rubis, que au 
roy d’armes elle bailla, puis luy dist : Vous, et vous heraulx 
qui estes cy, donrez vous ceste petite bague à ce très gracieulx 
escuyer Jean de Saintré, en moy recommandant à luy de 
très bon cueur ; et luy direz que jacoit ce que son bracelet 
appartenoit trop plus et myeulx à sa très belle et très bonne 
dame qu’à moy, toutes fois à sa requeste je l’ay prins ; et 
qu’il me semble que sa très belle dame aucunement se doit 
- sentir de l’honneur qu’il a ce jour acquis ; et pour ce vous prie 
que de par moy ce petit afficquet vous luy bailliez, luy priant 

que, en moy bien recommandant à elle, le luy vueille présenter. 
Lesquelles parolles dictes, et bagues prinses et données, quant 
le roy le sceust, il en fut très content ; lors commanda que 
tous deux fussent desarmez. Lors chascun de son costé s’en 
retourna pour monter à cheval ; et quant Saintré fut à cheval 
monté, incontinent se trahit vers messire Enguerrant, qui 
pour la dolleur de sa main se faisoit aucun peu habiller ; et 
quant il apercent Saintré, lui dist : Ha ! frere, vostre dame 
vous a elle commandé que telz picaudes [piqûres] festoyez 
ceulx qui se jouent avecques vous? Et quant ilz furent 
montez à cheval, lors fut la grant priere entr’eulx, qui pour 
l’honneur l'ung de l’autre sauldroit le derrennier. Le roy, qui 
entendoit que l’honneur fust à Saintré, incontinent manda 
que tous deux saillissent per à per ; mais pour ce que Saintré 
avoit le pris, voult qu’il allast à la dextre main. Et puis chas¬ 
cun, comme il estoit venu, alla en son logeis ; mais au départir 
furent les grans prières, car chascun veut accompaigner son 
compaignon. Et quant le roy vit leurs prières, de rechief 
leur envoya dire que ces grans honneurs laissassent, c'est 
assavoir que chascun print son chemin. Lors prindrent 
congié l’ung de l'autre, et s’en allèrent en leur logis desarmer 
et reposer tout le jour jusques à l’heure du soupper, que la 
royne les envoya quérir. Dont, pour abréger, là furent de 
bons vins et viandes, de metz et d’entremetz, très largement 
serviz ; puis de chancons, de danses et de morisques [danses 
moresques] de plusieurs façons, moult joyeusement festoyez. 
Et à tant laisseray cy à parler des grans honneurs, des dis- 
ners et des soupers que le roy, la royne, les aultres seigneurs 
et dames, donnèrent à Saintré, et Saintré à eulx, et diray du 
congié qu’il print, et des dons qui des ungs aux aultres furent 
faictz. 

a a 


CHAPITRE XLIII 

Comment Saintré print congié du roy, de la royne, et de tous ceuli 

de la court, et des dons qui se firent. 

| 

Apres que Saintré eust ses armes faites, par la façon que ‘ 
avez oy, il demoura deux jours à Barselonne, festoiant et 
faisant bonne chere. Et au quatriesme jour il print congié du 

roy et de la royne, des seigneurs, des dames et damoyselles 
de la court, anssy des aultres princes, princesses et aultres 
dames du pays, là venues pour ces armes veoir, dont l’en 
tenoit assez plus de compte que l’en ne fait aujourd’hui ; et 
vouldrent le roy et la royne que, à ce congié, la coustume 
du pays fust rompue, en tant que touchoit les personnes de 
Saintré, des chevaliers et escuyers de sa compaignie ; c’est 
assavoir que tous fussent des dames baisiés. Et premier la 
royne voult commencer, qui baisa Saintré et puis les cheva¬ 
liers et escuyers de sa compaignie ; et ainsi firent toutes les 
dames et damoiselles, ce que par la coustume du pays 
oncques n’avoient faict, ne depuis ne firent, sinon par grant 
espedalité d’amys. Auquel congié prendre, helas ! amours, 
qui jà avait, d’ung costé et de l’autre, aucunes de ces très 
doulces ardans estinceiles leurs piteux cueurs alumez, qui à 
ce très dur départir, tenir ne se peurent que l’eaue de leurs 
très dolans ceurs ne saillit par les yeux aval leur face, quel¬ 
ques faintifs [trompeurs] semblant de ris que ils feissent. Et 
apres son congié prins et son bagaige party, fist au roy pré¬ 
senter le plus bel et le plus puissant de ses quatre destriers, 
couvert du plus riche parement qu'il eust, et ung très bel et 
gent paige, son nepveu, moult gentement habillé, dessus. Et 
d’aultre part à la royne fist présenter cent aulnes de la plus 
belle toille d’atour, et aultres cent aulnes de la plus fine toille 
de Reins qu’il avoit peu finer à Paris, et unes très belles heures 
garnies de fines pierres et de fin or ; et semblablement à 
toutes les dames et damoiselles de la court fist présenter 
aultres deux cents aulnes desdictes toilles que à la royne avoit 
faict présenter ; à la chambre du roy et de la royne, et aux 
aultres officiers par moitié cent escuz ; aux roys d’armes et 
heraulx d’Arragon et estrangers, excepté les siens, aultres 
cent escuz ; attx trompettes et tous menestriers, cinquante 
escuz ; à ma dame Aliéner, une très belle et blanche hacque- 
née, sellée et couverte d’ung très riche drap de veloux velouté, 
cramoisy, broché à grans ouvraiges de fin or, tous frangez 
d’or et camponnez de soye à ses couleurs ; à messire Enguer- 
rant envoya ung aultre de ses meilleurs destriers, sellé et 
couvert de l’ung de ses aultres plus riches paremens, avec- 
ques une très belle espée garnye de fin or ; et à chascun des 
aultres seigneurs, ses conseillers, envoya ung aultre coursier 
très bel. Le roy luy envoya ung très bel et puissant coursier 
puillois [de Pouille] et deux beaulx genetz de l'Andelosie, 

une très belle coupe et son aiguiere d'or, trente mars de 
tasses bien dorées et cinquante mars de vaisselle de cuysine 
bien belle ; et à ses trois chevaliers, chascun une piece de 
veloux cramoisy, et aux neuf escuyers trois pièces de damas 
cramoisy : à ses heraulx, trompettes et menestriers deux cents 
florins d’Arragon, et au surplus cent florins. La royne luy 
envoya ung très riche drap de veloux en pourpre cramoisy 
et broché d’argent, comme à l’escuyer, deux pièces de fin 
damas, l'une cramoysi et l'autre noir, et aux trois chevaliers 
de sa compaignie à chascun sa piece de satin plain et bleu. 
Ma dame Alienor luy envoya une trcs belle chaisne de quatre 
mars d’or. Messire Enguerrant luy envoya ung très bel 
coursier d’Espaigne et ung très bel genet de l’Andelosie, et 
sur chascun un paige more très bien habillez à la morisque, 
et une piece de damas cramoysi, broché d’argent. Le conte de 
Cardonne luy envoya cinquante mars de vaisselle d’argent. 
Don Federich de Lune luy envoya douze très belles et grosses 
arbalestres d’acier et douze brigandines [armures du torse], 
dont les quatre estoient couvertes de veloux plain, brochées 
et garnies d’or, les aultres quatre de veloux bleu, et les 
aultres de diverses couleurs de damas, garnies d’argent doré. 
Messire Arnault de Pareilles luy envoya ung more noir, très 
richement habillé, sur ung très bel et puissant genet, armé et 
habillé tout à la morisque ; et messire François de Moncade 
deux très biaulx haraoys tous completz, l’ung d'armes et 
l’aultre de j oust es, très richement garnis, et une très belle 
espée garnie d'or, toute esmaillée de blanc, et encores ung 
turcq, sa femme et ses enfans, très grands, en forme d’imayge, 
ouvrez très richement de fil d’or et de soye, que Saintré 
depuis donna à la royne, qui très grant joye en fist. Des 
aultres dames et damoyselles de la court, n’y eut celle qui 
ne luy donnast chemises brodées d’or et de soye, arcandolles 
[sortes de chemises], bourses et gants brodés tout à la façon 
du pays, mistes [élégants] oyselletz de Chippre et tant 
d’aultres odorifiques odeurs que très longue chose seroit à 
voloir tout reciter ; tant estoit le regard d’elles à luy et aux 
siens que à paine poroit on plus. Que vous dirois je ? Ce fut 
le gentil homme et aussi ses compaignons que, par avant ne 
apres, je aye leu, ne veu, ne ouy dire qui a si grant grâce et 
louange de tous en soi jamais parti. 

CHAPITRE XLIIII 

Comment Saintré, accompaigné de tous les seigneurs, se part de 

Barselone pour retourner en France. 

Et quant Saintré fut prest pour monter à cheval, print 
congié de son hoste et de plusieurs aultres. Là furent les 
contes de Prade, de Cardonne, d’Orgel et les aultres seigneurs 
que j’ay dit, et moult d’autres chevaliers et escuyers jusqu’au 
nombre de mille à douze cens chevaulx, pour le convoyer. 
Et en oultre, le roy le fist tout deffrayer tant que son royaulme 
dura, par ung maistre d’hostel et clerc de chambre aux 
deniers. Et à tant laisserai cy à parler des grans honneurs 
qui furent faicts à Saintré, et des offres et des congiez prins, 
et parleray de sa venue devers le roy, des veuz et des voyages 
pour luy que ma dame fist. 

0 0 


CHAPITRE XLV 

Comment Saintré et ses compaignons viennent, et de la bonne chcre 

que le roy, la royne et aultres leurs firent. 


Quant Saintré fut en son logis, le soir qu’il fut party de 
Barselonne, pour plus honnestement faire scavoir à ma dame 
le contenu de ses lectres et de ses armes, son retour et son 
faict, se advisa que se il envoyoit au roy aulcuns de ses 
heraulx, que on poroit penser que ce seroit en soy glorifiant 
de sa bonne nouvelle, dont aucunes foiz des gens en poroit 
estre reprins ; et, pour ce, se pensa qu’il le diroit à messire 
Pierre de Preuilly, auquel moult se fioit Lequel luy dist que 
vrayement plus honneste seroit de le faire par ung aultre, et 
non par nulz de ses heraulx, jacoit ce que ce feust leur office ; 
et encores que à roy, ne à royne, ne à quelconcques aultres, il 
ne escripvist ; mais se vous vouliez que j’envoye Guillaume, 
mon nepveu, au nom de moy, ce sera le meilleur ; et escripray 
au roy, à la royne et aux dames, l’honneur qu’avez eu ; et 
aussi Guillaume, qui est assez bien entendant, contera bien 

tout, et je l’en informeray à la vérité. Et ainsi fut fait. Et 
quant le roy, la royne, especiallement ma dame et les aultres 
de la court le sceurent, la joye fut tout par tout, que il fut 
plusieurs jours qu’à paine parloit on d’aultre chose. Très 
desirans de son retour, ma dame qui depuis son partement à 
paine cessoit elle que nuyet et jour ne fust en prières et 
oraisons, faisant tous les vendredis et sabmedis son promis 
veu de non porter sur sa chair nue aucun linge jusques à sa 
venue, comme dist est ; mais quant elle sceut puis la nouvelle 
que, à la court du roy d’Arragon, il seroit délivré par ung 
chevalier qui avoit l’octroy (la permission] du roy, acreut son 
veu que tous les mercredis feroit dire messes, et aulmosnes 
donner jusques à la despense de dix escuz, en oultre plus, de 
faire pellerinages secrettement par la ville. Adonc elle se 
penoit moult souvent, et en especial aux termes qu’elle savoit 
des armes; dont endementiers qu’elle estoit en prières, 
Guillaume de Preuilly, par messire Pierre, son oncle, envoyé 
à la court, apporta la nouvelle telle que j’ay dit. Et quant 
ma dame sceut celle très désirée nouvelle que Ysabel tout 
en courant luy apporta, lors ma dame, de ce bien acertainée 
[assurée], incontinent, en son cueur, levant les yeux au ciel, 
nostre Seigneur remercya ; puis s’en alla en sa chambre, et là 
à nudz genoulx et mains jointes, à part soy, nostre Seigneur 
remercya. Que vous dirois je ? Tant estoit sa grant joye d’un 
costé, que à peine tenoit sa contenance ; et, de l’autre costé, 
le désir de le veoir si grant, que, jour et nuyet, reposer ne 
povoit, et tel que à peu n’effaçoit le plaisir que de son bien 
y avoit. Et à tant laisseray cy à parler de la grant joye 
qu’elle avoit convertie en très dures douleurs, par Tardant 
désir de le veoir ; et diray de sa venue devers le roy, et du 
grant honneur et bonnes cheres qui luy furent faictes. 

CHAPITRE XLVI 

Comment Saintré par ses journées est venu devers le roy ; l’honneur 
et les bonnes cheres qui luy furent faictes, et le cueur de ma dame 
guery. 

Et quant Saintré et sa compagnie eurent tant chevaudhié, 
par leurs journées, qu’ilz furent à deux lieues de Paris, ite 
trouvèrent maintz barons, chevaliers, escuyers, bourgeois et 
aultres de la ville de Paris, tous venus à l’encontre pour 
l'honnourer et aconvoyer, tant estoit amé et bien volu de 
tous. Lors fut la joye des ungs aux aultres telle que c’estoit 
ung plaisir de les veoir. Et quant il eut au roy et à la royne 
faictes ses reverences, qui très grant joye luy firent, lors va 
à ma dame, qui de joye avoit tant que à paine savait soy 
maintenir ; et combien que, comme saige dame qu'elle estoit, 
sa très entière joye elle celloit. Puis va aux aultres, qui très 
grant joye luy firent, lesquelles aiant toutes baisiées, lors 
pour sa venue la royne commanda à dancer. Et endementiers 
que les dances estaient, ma dame, qui avecques la royne 
estoit, luy dist : Hé ! ma dame, vous avez oy que Saintré en 
Arragon a assez dancé, aussi est il las, pour ce faictes le 
appeller, et le faictes seoir cy en bas avecques nous, et luy 
demandez des estatz et des façons des dames d’Arragon. Et 
en vérité, dist la royne, ma Belle Cousine, vous dictes bien. 
Lors la royne fist Saintré appeller, et encores trois aultres 
dames, lors dist à Saintré : Saintré, mon amy, nous voulons 
que vous reposez. Puis dist aux aultres trois dames : Seez 
vous toutes, et la plus courtoyse le servira de la queue de sa 
robe. Ma dame, pour le veoir plus clerement vis à vis, ne 
voult pas estre la plus courtoise, ains fist le sourt. Lors la 
royne premier arraisonna Saintré de sa venue à la court 
d’Arragon, de la chiere que le roy et la royne, les seigneurs, 
et especiallement les dames luy firent ; puis demande de ses 
armes, tant à cheval comme à pié, des beaultez, des main¬ 
tiens et des habillemens des dames. Desquelles choses premier 
Saintré touchant ses armes en passa bien legierement, comme 
il devoit, et de ce qu’il en dist, fut plus à l’honneur de mes- 
sire Enguerrant que au sien ; mais du surplus, loua les dames 
en toutes façons grandement, et aussi fist le roy et tous les 

seigneurs, dont trop louer ne s’en povoit Et à tant laisseray 
cy à parler des louenges et honneurs dont il fut interrogué 
par la royne et les dames, et diray de la très parfaicte joye 
et bonne chiere que ma dame luy fit, et comment elle repais- 
soit ses yeux, de fois à aultre, quant elle osoit. 

L’acteur. — Ma dame, endementiers que ainsy devisoient, 
comme se rien n’y pensast, regardoit à dextre et à senestre, 
puis ca, puis là, et puis tout à coup son très doulx regard 
flechissoit sur luy ; et en ce faisant elle print de son atour 
une espingle, puis commença à purger ses dens, ainsi que son 
signal estoit. Et quant Saintré apperceust de ma dame son 
signal, incontinent luy respondit en frotant ung peu son ueil 
droit ; et ainsi, à très joyeuse destresse de leurs cueurs, pas¬ 
sèrent ce très long et ennuyeulx jour, et jusques à la nuyt et 
heure entr’eulx ordonnée, qu’ilz se trouvèrent au jardin ; et 
lors commencèrent l’ung à l’autre festoyer, où furent mains 
baisiers donnez, et mains rendus. Là furent leurs joyes, là 
furent leurs désirs conjoints, et leurs cueurs et maulx gueriz ; 
auxquels delitz ilz furent depuis unze heures jusques à deux 
heures apres minuit, que force leur fut l’ung de l’autre 
départir. Et à tant laisseray cy à parler de leurs parfaictes 
joyes, et diray de l'avancement de Saintré, et de la compai- 
gnie du premier dit Bouciquault 

CHAPITRE XLVII 

Cy parle comment Saintré fut chambellant du roy, et des aliances 

de lui et de l'escuyer dit Bouciquault. 

Le roy, qui jà tant aymoit Saintré, ainsi que avez ouy, 
l’honneur de luy peu à peu creut tant en peu de temps qu'il 
l’ordonna à dormir dans sa chambre, et puis son premier 
chambellant. Saintré, qui bien avoit retenu les doctrines de 
ma dame, quant elle, en son enfance, l’adrecoit à estre ver¬ 
tueux et bien moriginé, recordant le dit de Albertus, qui 
disoit : 

Non tua claudatur ad vocem pauperis auris. 

Et encores du très bel vers que Aristote dit ainsi : 

Vir bone, quam curas res viles et perituras, 

Nil profituras, dampno quandoque futuras. 

Nemo diu mansit in crimine, sed cito transit, 

Et brevis, atque levis in mundo gloria queris. 

Et plusieurs aultres enseignemens touchant ceulx qui sont 
eslevez es haulx estas. Et, pour ce, oncques pour estât qu’il 
eust du roy, oncques son cueur ne s’en orgueillit, ne ses 
maintiens n’en furent plus grans ; ains à ung chascun plus 
doulx et amyable et plus courtois se monstroit tous les jours. 
Et en celuy temps estoit en la court ung très jeune escuyer, 
très gracieulx, de la duchié de Thouraine, qui par esbastement 
fut nommé Bouciquault, grant pere des Bouciquaulx qui sont 
aujourd'hui ; très saige, subtil, et estoit celluy très advenant 
escuyer, qui assez avant en la grâce du roy estoit Celuy Bou¬ 
ciquault voyant Saintré qui si tant en la grâce du roy estoit, 
et plus que les aultres, s'en acointa. Saintré qui jeune estoit, 
le voyant si homme de bien, aussy pour l’amour du pais très 
voulentiers s’en acointa ; et tellement se accompaignerent et 
aymerent, que deux freres ne sceussent mieulx se plus entre 
aymer. Pour laquelle amour d’eulx, le roy, qui ja bien ay- 
moit Bouciquault, fut content et ordonna qu'il couchast avec 
Saintré en la couchette, c’est assavoir quant il ne couchoit 
avecques la royne. Que vous dirois je ? Ces deux escuyers 
se aymerent tant que oncques deux freres ne se aymerent 
plus, et furent, l’ung et l’autre, sy loyaulx et sy certains 
( fidèles] que oncques une seulle faulte ne fut faicte entr’eulx. 
Et quant l’un g •d’eulx alloit hors pour ses affaires, ou pour 
emprises, ou voyages d'armes, comme ilz faisoient souvent, 
l'ung à l’autre gardoit la place, tellement que nul n’y peust 
entrer. Et jacoit ce que Bouciquault fust puis très vaillant che¬ 
valier, oultre plus estoit il soubtil et attrempé [modéré] plus 
que Saintré n’estoit ; mais au faict des armes, Saintré estoit 
tenu le plus vaillant Et, pour ce, les heraulx et roys d’armes 
en firent un commun proverbe en disant : 

Quant vient à ung assault, 

Mieulx vault Saintré que Bouciquault ; 

Mais quant vient à un traité, 

Mieulx vault Bouciquault que Saintré. 

C’est assavoir : l’ung pour les armes, l’aultre pour le con¬ 
seil. Dont par ainsy tant qu’ilz vesquirent ensemble, leur 
amour et estât dura. Et à tant laisseray cy à parler d’eulx, 

et diray des aultres nouvelles armes que ledit Saintré fist à 
l’encontre du Seigneur de Loisselench, baron de Poullaine 
[Pologne], qui porte d’argent à ung beuf rampant de gueulles 
[rouge], cornes et ongles de sable [noirs] ; lesquelles armes 
furent à Paris devant le roy et la royne, ma dame et aultres 
seigneurs et dames sans nombre. 

CHAPITRE XLVIII 

Comment ma dame ordonna à Saintré d’oster l'emprise que le seigneur 

de Loisselench portoit. 

En apres que les armes de Saintré, à l’encontre de messire 
Enguerrant, furent accomplies, le seigneur de Loisselench, 
baron de Poullaine, grant, fort et puissant chevalier, qui, pour 
acquérir honneur et la très désirée grâce de sa dame, très 
bien accompaigné de quatre barons, aussi de Poullaine, c’est 
assavoir : le sire d'Andach qui porte de gueulles à ung faul- 
gob persé de sinople [vert], le seigneur de Nulz qui porte 
d’or à une teste de beuf de sable, le seigneur de Morge qui 
porte d’argent à trois testes de sable, et le seigneur de Terg 
qui porte d’or à une croix de gueulles vuydée [ajourée], qui 
tous quatre, faictes ces armes, alloient de compaignie à Saint- 
Jacques. Lequel seigneur de Loisselench portoit, pour em¬ 
prise d’armes à cheval et à pié, deux cercles d’or : l’ung au 
dessus du coulde du bras senestre, et l’aultre au dessus du 
coup du pié, tous deux enchainez d’une assez longue chayne 
d’or, et ce par l’espace de cinq ans, se, entre deux, il ne 
trouvoit chevalier ou escuyer de nom et d’armes, sans 
reprouche, qui le delivrast des armes qui s’ensuyvent. Et 
lesquelles, pour plus tost et plus honnourablement accomplir, 
s’appansa venir en la très belle court de France, où tous 
nobles et chevaleureux hommes estoient très honnourable¬ 
ment receuz, et aussi pour avoir cognoissance et accointance 
d’eulx. Lors, par Bruns vich, le herault qui avecques luy 
estoit, fist lire sa lectre d’armes, et declairer du langaige 
poullain [polonais] en francoys, qui, pour abregier, disoit 
ainsi : Que celuy qui le délivrera et luy, seront tenuz de 
courre à cheval, l’ung contre l’autre, dix courses de lances 

d’armes que le prince ordonner oit et de la mesure, et en har- 
nois et selle de guerre, sans aultre avantage nul ; sy vraye- 
ment que entre lesdictes courses ne fussent, premier trois 
lances bien et raisonnablement rompues, au dict du prince. 
Et se, à la fin desdictes dix courses, ou trois lances bien 
rompues, Dieu garde le corps de malle exoine ! le deuxiesme 
jour apres, ilz combattront à pié dix poulx [passades de 
lances] de lance sans reprinse ; puis seront reprins pour 
changer baston, c’est assavoir haches pareilles, desquelles ilz 
combattront d’estoc, de mail [maillet] ou de taille, ainsy que 
mieulx leur plaira, sans reprinse et aultres coups ; et apres 
l’emprinse, recombateront de leurs épées dix aultres coups, et 
semblablement feront des dagues d’armes. Desquelles lances, 
à pié et à cheval, toutes garnies, aussi des aultres bastons 
dessusdits, il sera tenu, et voult que en la lice il en donnera 
le choys. Et s'il advenoit que, en faisant lesdictes armes, 
l’ung d’eulx fust d’aucune piece de son harnois desarmé, 
il sera tenu en tel estât les accomplir ou quieter, pour soy 
acquiter d'iceluy pris. Et celuy à qui, des cinq armes ao 
compiles, Dieu aura donné le meilleur pour les armes à 
cheval, son compaignon sera tenu luy donner ung dyamant, 
sur la place, du pris de trois cens escus ou au dessus ; et pour 
les poulx des lances à pié, ung ruby de mesme pris ; et pour 
les haches, une fine perle de quatre caras ou au dessus ; et 
des espées, ung balay dudit pris ; et des dagues, un saphir 
dudit pris aussy. Et s’il advenoit, dont Dieu les deffende ! 
que, en faisant lesdictes armes à cheval ou à pié, l’ung d’eulx 
fust tellement exoiné, que, pour ce jour, parfaire ne les 
peult, ou qu’il fust hors de ses arsons, ou de ses piés porté 
à terre, ou fust de teste, de corps ou de bras, tellement 
desarmé, qu’il refusast en tel estât parfaire lesdictes armes, 
celles et cestes qui seroient fai et es, seroyent tenues pour par- 
fai et es. Et sera tenu celui de payer tous les pris des armes à 
faire, comme s’il les avoit, l’ung après l'autre, tous perdus. 
Chascun de nous sera tenu, avant le commencer des armes, 
les mectre es mains du prince pour les ordonner à son bon 
plaisir. 

L’acteur. — Lesquelles armes ainsi publiées, ma dame, 
sans plus y penser, fist à soy venir Saintré, et tout coyement, 
au plus brief qu’elle peut, luy dist : Mon amy, or est la 
journée venue que Dieu et fortune vous ont promis pour vous 
honourer et mectre sus, par la venue de ce chevalier po allai n, 

dont scs armes sont publiées ; si vous prie, tant comme je 
puis, que vous soyez tout le premier devant monseigneur le 
roy, faisant la requeste de le délivrer ; et de la despense ne 
vous souciez, car Dieu et nous pourvoirons à tout Et jacoit 
ce que vous soyez mon seul ami, trestout mon bien, celui que 
au monde plus je ayme et desire, parquoy sur tous aultres 
le vous devroye desconseiller, et qui plus est, deffendre de 
plus vous mectre en telz perilz ; mais tant est l'honneur 
bonne que je vous porte, que je vous vouldroye, en tous 
endroitz, le plus vaillant et le meilleur, espérant en Dieu 
qu'il vous partira de l’honneur. Et quant Saintré entend ma 
dame si haultement parler, jacoit ce que son erreur estoit 
conclu, lors à ung genoil se mect, et très humblement l'en 
remercia, et dist : Ma très redoubtée dame, sur l’amour et foy 
que je tiens à vous, j’estoye ores en ce pensement, et 
comment j'en poroye parler à vous. Allez tost, dist-elle, affin 
que nul soit le premier. Lors hastivement s'en va au roy, et 
incontinent à genoulx se mist, et luy fist sa priere ainsi qu'il 
appartenoit Le roy, qui moult l’aymoit, le regarde en soubz- 
riant, comme esmerveillé, en pensant que ung si jeune 
homme, et de assez menue façon, avoit cueur de si fortes 
armes emprendre à ung si grant et puissant homme, comme 
ce chevalier poullain estoit, et puis luy dist : Et Saintré, y avez 
vous bien pensé ? Sire, dist il, oyl, des aussi tost que je le 
vis, je n’eus oneques puis aultre désir. Et endementiers qu’ilz 
estoient en ces paroi les arriva le viconte de Beaumont, qui 
au roy fist semblable requeste. En la faisant, y vint encores 
le seigneur de Craon ; et sur ce, le seigneur de Vergy ; puis 
le viconte de Quaisnes, le seigneur de Saucourt, le seigneur 
de Hangest, et tant d’aultres faire tous au roy leur requeste. 
Et quant le roy entend la priere de tant de seigneurs, alors 
leurs dist : Mes amys, à telz choses les premiers vont devant ; 
vous voyez cy Saintré le premier, qui encores est à genoulx ; 
certes, combien qu’il soit jeune, nostre Seigneur est le Dieu 
des forts et des foibles, des vieulx et des jeunes ; et comme 
Dieu est pour les foibles autant que pour les fors, et pour les 
jeunes comme pour les vieulx, et, pour ce, nous sembleroit luy 
faire tort, veu le bon vouloir qu’il a. Alors chascun se leva, 
louant son bon vouloir et plaisir, et plus contens de Saintré 
qu’ils n’estoient l’ung de l’autre ; lors Saintré, tant humble* 
ment qu’il peut, remercya le roy. Le roy pour le lendemain 
fist prier le seigneur de Loysselench, les aultres quatre barons, 

chevaliers et escuyers de leur compaignie, ausquelz furent 
fais très grans honneurs. Et apres disner, les danses avecques 
les dames, la royne présente qui très amyablement tous 
recueillit, puis aucunement, par gens de deux langues, leur 
demanda des dames et estas de leurs pays, disans estre très 
desplaisant qu’elle ne les entendoit. Et quant les dances 
furent cessées, avant les espices venues et le vin du congié, 
lors fut Montjoye, roy d’armes des François, qui de par le 
roy fist relire la lectre d’armes, présent la royne, seigneurs et 
dames à planté. Et quant la lectre fut leue, Montjoye 
demanda audit chevalier s’il estoit celuy de ses armes, et s’il 
advouoit tout ce qui estoit en la lectre. Et quant en fut 
donné à entendre audit chevalier, il dist que son scel et sa 
lectre il advouoit. Alors Saintré à genoulx se mist devant le 
roy, et fist renouveller son congié ; lors se leva, et dist au 
chevalier : Monseigneur, vous soyez le très bien venu ; à 
l’aide de Dieu, de nostre Dame et de monseigneur sainct 
Michel, je vous desprisonneray de vostre veu, et des cercles 
et chaines dont vous estes emprisonné. Et lors s’advanca pour 
les cercles oster. Et quant le chevalier vit Saintré si jeune et 
si menu, comme de honte se recula, et en son poullain dist à 
ses gens : Et est celuy qui me doit délivrer ? n’y a il, en 
ceste court, si hardy que luy ? Lors luy fut dit qui il estoit, 
et comment le roy le aymoit, et que ja il avoit fait armes en 
Arragon, à cheval et à pié, et que de tous deux en avoit eu 
l'honneur. Lors le regarda moult fort, puis dist : Je ne le 
puis doncques refuser, face doncques son bon plaisir ; bien 
dis que telz gens sont plus à doubter aucunes fois que les 
plus puissans. Alors fust dist à Saintré que jà le voult re¬ 
quérir de plus avant : Saintré, faictes ce que avez commencé, 
car il vous remercie de très bon cueur. Alors Saintré osta les 
cercles ; et, ce fait, le roy donna de celuy jour au trentiesme 
jour enssuivant, pour le jour des armes à cheval, puis en sa 
chambre se retrahit. Et lors Saintré portant les deux cercles 
d’or, l’ung devant l’autre derrière, pendant à la chaine envi¬ 
ronnée entour son col, fut accompaigner, et plusieurs aultres, 
ledit chevalier en son hostel. Et cy laisseray à parler des 
grans honneurs et bonnes chieres que, tant qu’ilz furent 
là, leur furent faictes ; et diray des grans douleurs que ma 
dame eut en son cueur, et des belles parolles qu'elle dist 
à Saintré. 

CHAPITRE XLIX 

Comment ma dame se complaint à Saintré, et les doulces parolles 

qu’elle luy dit. 

Ma dame, qui encores n’avoit veu le chevalier que au 
lever les cercles, quant elle le vit si hault et corpulant, fut 
moult esbahye, et se repentit des parolles qu’elle a voit dictes 
à Saintré, que oncques puis ne fut joyeuse ; mais puis que la 
chose estoit si avant, aultre conseil ne se povoit prendre ; 
dont, jour et nucyt, ne cessoit de plaindre et de souspirer, et 
en ses plains disoit : Helas ! moy dolante, et que as tu faict? , 
Et que pensoyes tu quant tu conseillas et mis en voye de telz I 
perilz celluy que en ce monde plus aymoye, et que sur tous 
et toutes l’en dévoyé desmouvoir ? Helas ! il aura à faire à 
ung si grant homme, si fort et si puissant, qu'il n'est nul qui 
doubter ne le doye ; dont s’aulcun meschief du corps ou de 
son honneur luy en advenoit, ce que Dieu ne vueille ! lasse ! 
dolante, maleureuse, jamais mon cueur ne auroit joye. Et qui 
pis est, luy par advanture jamais ne te aymeroit ; et vraye- 
ment il auroit droit ; combien que à ce je l’aye conforté, seul- ^ 
lement pour estre entre les bons et les preux chevaliers 
renommez. Et, de ce, mon vray Dieu, je t’en appelle à tes- 
moing, et aussi ta benoiste mere, à laquelle je le voue de cire 
armé de son harnois, de son destrier, et houssé de ses armes, 
tout pesant trois mille livres ; à genoulx et à mains jointes, 
Vierge, toy suppliant que en honneur et en corps le me 
vueillez rendre et sauver ; et du surplus adviengne ce que 
pora ! Et quant ma dame eut finée ces parolles, elle vint où 
la royne estoit, si ne tarda gueres qu'elle apperceut Saintré ; 
lors print son espingle, et son signal luy fist. Saintré qui, de 
l'aultre part, moult desiroit parler à elle, incontinent luy res- 
pondit. Et quand la nuyct fut venue, et l’heure aussi, et qu'ilz 
furent ensemble, ma dame, qui le vit si très joyeulx, lors son 
cueur changea pourpos, et se mist de très grand dueil en très 
grant joye, et lors luy dist : Or, mon amy, pensez de bien 
faire, et vertueusement perdez ou gaignez honnorablement ; 
car quoy que de vous adviengne à ung tel et sy puissant , 
homme, vous n’y povez avoir que honneur ; et ne doubtez la 
grandeur, ne la force de ce géant, au regard de vous ; car 1 

Dieu est par dessus tous, et ayde à ses amys qui en ont 
besoing, et lui requerent dévotement ; et la raison est ceste : 
car les plus forts mesprisent les plus foibles et combatent en 
orgueil, et les foibles requièrent l’ayde de Dieu, qui les con¬ 
forte et est pour eulx ; dont d'omme à femme, de povoir à 
povoir, nul que Dieu n'en est certain. Et ceulx qui sont de 
povoir ou de nombre esgal, et qui tous de bon cueur requiè¬ 
rent l’ayde de Dieu, l'ung contre l’aultre, se garde bien qui 
aura tort ; car Dieu est le vray juge, ét rend à chascun son 
droit. Doncques, mon amy, adviengne de vous ce que à Dieu 
plaira ; se il en donne aucun peu d’honneur d’ung aultre, et 
s’il vous surmonte, comme ung géant qu’il est au regard de 
vous, il ne peult tant vous fouller que le monde ne vous en 
prise trop mieulx, que se n’aviez eu affaire à luy ; car j’ay 
aux preux des armes ouy conter, que le gentilhomme sans 
querelle, foullé en armes, est plus prisié qu’il n’estoit devant ; 
car les gens combatent, et Dieu donne lès victoires à ceulx 
qu’il luy plaist ; dont, mon amy, ne vous souciez que de bien 
faire. Et, quant au regard de vostre despence, et de vous 
habiller honorablement, veez cy en ce saichet six mille 
escuz, et les despendez honnorablement, et à Dieu soyez ! 

L’acteur. — Saintré, qui voit l’amour de ma dame envers 
luy fleurir tous les jours, tant humblement qu'il peut et sent, 
l’en remercia ; dont, pour abregier, print d’elle congié, et 
toute nuyct eut tant de joye que, de ce nouvel pensement, il 
ne dormit. Et quant le jour fut venu, ouye la messe et dictes 
ses heures, de besongnier il ne cessa, et tant que, à l’ayde de 
Dieu, du roy, de ma dame, il fut d’armes, de destriers, de très 
riches paremens et d’aultres habillemens sy bien en point ; 
que vous dirois je ? ce qu’il eut, bien eut suffist à ung baron 
royal. Et à tant laisseray cy à parler de toutes ces choses, et 
du grant bruit qui partout estoit de ses armes, et de la priere 
que chascun faisoit pour luy, qui tant estoit jeune et menu 
homme au regard de ce chevalier poullain, que il sembloit à 
chascun que, tous les coups, il le foulleroit ; or diray je des 
armes faides au terme et jour ordonné. 

CHAPITRE L 

Comment le seigneur de Loisselench et Saintré vindrent es lices fain 
leurs armes à cheval, présent le roy, la royne et plusieurs princes 
seigneurs et dames. 

Quant le xxx e jour fut venu apres ce que Saintré eust osti 
l'emprise au seigneur de Loysselench, et jour ordonné d< 
commencer leurs armes, le seigneur de Loysselench fist le 
matin, soubz le hourt du roy, porter vingt grosses lances, 
toutes armées, fors de fers, sans avantage, ainsi que en tel 
cas appartient Et quant le roy, la royne, et tous les aultres 
seigneurs et dames furent sur les hours et par les fenestre:; 
de la grant rue Saint Anthoine à Paris, le seigneur de Lois* 
selench par ung heraulx envoya ung coffret de cuir, tout plain 
de très biaulx fers de lances, dont ilz dévoient jouster, et: 
donner la mesure telle qui luy plairroit Et endementiers que 
les lances se ferroient à très belle et grande compaignie de 
seigneurs, chevaliers et escuyers françoys que le roy a voit 
ordonnez, arriva le seigneur de Loisselench, aussi les cheva- | 
liers et escuyers de sa compaignie, qui estoient plus de cent 
cinquante chevaulx, tous vestus de robbes neufves, apareillées, 
et devant luy cinq très biaulx destriers ; dont les quatre 
estoient houssez de paremens de veloux de diverses couleurs 
et de diverses façons d’orphaverie, et le cdnquiesme estoit de 
veloux figuré au blazon de ses armes, chargé d’orphaverie, 
c’est assavoir : d’argent, à un beuf rampant de gueulles, 
cornes et ongles de sable ; et sur chascun ung très bel et gent 
paige richement habillé. Et apres ce destrier, venoit le conte 
d’Estampes, qui sur ung coupon [tronçon] de lance portoit 
son heaulme, sur lequel estoit ung demy beuf de gueulles, 
entre deux penars [flèches] d’argent, naissans d’ung carcoys 
de mesme et de gueulles. Et apres luy, ledit seigneur de Loys¬ 
selench, sur ung très puissant destrier, armé de toutes ses 
armes, fors du chief, sur lequel il portoit ung très bel chappel 
de diverses violectes ; luy et son destrier, houssé d’ung très 
riche veloux cramoisy, velousté et broché d’or sur or, tout 
fourré de fines martres sebelines ; et, à sa dextre, venoit le 
duc de Berry qui, pour l’onneur et ordonnance du roy, 
comme estranger, l’acompaignoit Et quant ilz furent arrivés 

à l’entrée des lices, le roy sans milles serimonyes le fist entrer, 
et aller soubz l’ombre d’un bien grant ciel de tapisserie, cou* 
vert d’une bien grande couverture d’un bout à aultre à anne- 
lets [petits anneaux] courans, où estoit le lieu et dressouer 
pour l’arriver, vin, fruiz et espices à planté, pour tous 
rafreschir. Et endementiers qu’il étoit en l’ombre de son ciel, 
arriva Saintré, semblablement armé de toutes ses armes, ex¬ 
cepté du chief qui couvert estoit d’ung très bel chappel de 
bievre [peau de loutre], environné d’une très belle touaille 
de Plaisance voilant, toute brodée et frangée de fin or ; et au 
front estoit ung très riche afficquet d’ung très gros dyamant, 
environné de trois gros ballais et de trois grosses perles de 
, quatre carats, que ma dame luy avoit tout ainsy donné ; luy 
et son destrier, tout houssé de très fines harmines fourrées de 
martres sebelines, qu’il faisoit très bel à veoir. De ses six 
aultres destriers et de ses paiges très bien habillez, qui devant 
luy alloient, je m’en passe, car chascun le doit penser. Apres 
ces six destriers, venoit le duc d’Alençon, qui tant l’aymoit 
que, sur un tronçon de lance, son hamois de teste voult por¬ 
ter. Et apres luy, venoit Saintré, et à dextre le duc d’Anjou 
et de Thouraine, qui tant le voulut honnorer. Et apres eulx, 
sans nombre, chevaliers et escuyers qui le vouldrent accom- 
paigner. Et quant il fut à l'entrée des lices, il fist, comme bon 
chrestien, de sa banerolle où nostre Dame estoit, un très grant 
signe de la croix, en disant la beneysson que ma dame luy 
avoit apprinse ; et quant ma dame le veit, si lui sembla trop 
plus bel que oncques n’avoit faict ; dont, tant pour la grant 
amour qu’elle avoit à luy, comme pour le péril qu'il lui sem- 
foloit où elle l’avoit mis, tant se repentoit que peu à peu en 
, celle grant douleur, estant au hourt avecques la royne, le 
cueur luy faillit. Et quant la royne et ses aultres dames la 
, veirent pasmée, comme morte, car pas ne scavoient son mal, 
| pour non troubler le roi et sa compaignie, sans faire bruyt, 
arrouserent son viz et ses mains de vin aigre, et luy firent 
tous les remedes qui se peurent trouver. Et tant bien fut 
1 fx-otée et secourue, que peu à peu elle revint à soy. Lors se 
print à ouvrir les yeulx, et regarder, puis ca, puis là, puis 
' l’ung, puis l’aultre ; puis se print à parler, et dist : Ha ! très 
[ bcnoiste Dame, vueillez moy reconforter. Lors fut reconfortée. 
! vlais pour priere que la royne luy fist, oncques pour lors, à 
veoir les armes ne se voult tourner. 

L’acteur. — Saintré entrant dedens les lices, en soubzriant 

regarda les hourt du roy, et puis des dames, et en passant 
osta son chapellet tant humblement, et si bas qu’il peut, s'en- 
rlina ; mais de ce qu’il ne vit ma dame, en fut aulcunement 
[un peu] esprins [surpris]. Toutesfois il se appensa bien que 
c’estoit, doubtant que ma dame n’eust cueur souffisant à veoir 
ses armes, ainsi que jà elle luy avoit dit Lors, tout à cheval, 
entra dedens son grant ciel, ainsy courtiné, paré et garay, 
comme l’autre estoit ; et avecques luy, messeigneurs le duc 
d’Anjou et le duc d’Alençon, et ceulx qui ordonnés y estoient 
pour le servir, sans plus. 

L’acteur encores. — Et quant ilz furent tous deux venuz, 
et par la maniéré que j’ay dit, le roy, qui ja avoit ordonné 
la mesure des lances et fait toutes ferrer, ordonna qu’ilz 
fussent du tout armez, et que le seigneur de Loysselench, 
comme entrepreneur, fust sur les rênes le premier ; et ainsi 
fut faict Et apres ordonna que Saintré venist, et que sur son 
harnois de teste portast son chapel de bievres et ainsi garay, 
comme sur son chief il le portoit Et quant tous deux furent 
venus, le roy manda au seigneur de Loisselench, et luy envoya 
dix lances esgalles, par dix chevaliers, et qu’il en choisist les 
cinq. Le seigneur de Loysselench, comme saige et gracieulx 
chevalier qu’il estoit, remercia le roy très grandement, et puis 
les envoya à Saintré, qui choisist ainsi que en son emprinse 
estoit contenu. Saintré, pour abregier, l’en mercya, et dist 
que les cinq plus grosses l’on retint Lors ledit seigneur duc 
d’Anjou, qui le voult servir, en print l’une que sur sa cuysse 
luy mist jusques au départir. Et quant les dix lances furent 
baillées, le roy de par Dieu les ordonna partir. Lors à ces 
paroles chascun brocha son destrier l’ung contre l'aultre, si 
qu’il sembloit que jamais à temps n’y peussent venir. Et à 
ceste course, le seigneur de Loysselench actaint Saintré sur 
la double du coude senestre, qui esclissa, et Saintré actaint au 
faulx [défaut] du plastron ; et le coup fut ung peu bas, dont, 
en rompant sa lance par maints esclats, il ploya. Alors le cry 
des gens et des trompettes fut si grant que longue piece [long¬ 
temps] dura. A la deuxiesme course, le seigneur de Loysse¬ 
lench ataint Saintré à la buffe [partie du heaume qui couvre 
les joues], tellement que à bien peu ne l'endormit. Et Saintré 
l’ataint au front de son heaulme, et perça son beuf d’argent, 
tellement que au passer que les chevaulx firent, le sien tourna 
ce devant derrière ; et à ceste course, Saintré ung peu se reposa. 
A la troisiesme course, tout ainsi que Saintré l’avoit actaint, 

il actaint Saintré, et lui emporta son chapel dessus la poincte 
de sa lance, tout ainsi garny comme il estoit ; et Saintré l’ac¬ 
taint ou hault de son grant gardebras, qu’il luy faulsa, 
avecques son double, et rompit les tresses, et le gardebras 
vola par terre. Et alors recommença le cry et bruyt des gens 
et trompettes, tellement qu’à peine les povoit on faire cesser. 
Et quant le seigneur de Loysselench fut ainsi desarmé, le 
roy voulut reveoir la lectre des armes, pour bien veoir com¬ 
ment elle contenoit ; si trouva sur ce trois clauses, dont la pre¬ 
mière estoit que s’il advenoit, qu’en faisant lesdictes armes à 
cheval ou à pié, l’un d’eux fust tellement exoinié que pour ce 
jour parfaire ne les peust, ou qu’il fust hors de ses arsons 
ou de ses pieds porté par terre, ou qu’il fust de teste, de bras 
ou de corps, tellement desarmé qu’il refusast à parfaire les¬ 
dictes armes en tel estât, cestes et celles qui seroient à faire 
seroient tenues pour faictes ; et sera tenu celluy de payer 
tous les pris, ainsi que se l’ung apres l’autre il les avoit tous 
perdus. Et pour celle cause le roy fit cesser la jouxte, et au 
seigneur de Loysselench fist rémonstrer le contenu de sa 
lectre par les quatre seigneurs d'Andach, de Nulz, de Morg 
et de Xerg, barons poullains, venuz en sa compaignie, ainsi 
que dit est, qui présent eulx fut leue ; les priant que de sa 
part les recordassent, et qu’il ne voulsist pas mectre son 
ame, son honneur, son corps et par adventure sa vie, en péril 
de mort. Le seigneur de Loysselench, qui ouyt les choses 
dessusdictes, remercia très humblement le roy ; mais, comme 
très desplaisant de son meschief, dist que advenist de luy ce 
que à Dieu plairoit, car vraiement il parferoit ses armes. Les 
seigneurs francois, que le roy luy avoit baillez pour le servir, 
ne l’en peurent destourner. Lors lesdits seigneurs poullains 
luy dirent tout court, qu’ilz ne le serviroient plus en tel estât. 
Alors le seigneur de Loysselench dist : Vous voyez mieulx 
mon honneur et ma honte que moy, je les remets à vous et à 
voz mains. Alors luy dirent que sur eulx ilz le prenoient, 
pour le très grant dangier où ilz le veoient, le confortant que 
aux armes à pié il se poroit bien recouvrer ; et lors, à très 
grant peine et douleur de son cueur, il le consentit. Laquelle 
nouvelle rapportée au roy, il les fist tous deux retraire, et de 
leurs chiefz desarmer, et puis tout à cheval venir devant luy, 
chascun garny du pris qu’il devoit donner. Quant la royne 
et les aultres dames virent que le seigneur de Loysselench 
estoit ainsy desarmé, accoururent toutes à ma dame, qui sur 

les quarreaulx [coussins] d’or et de soye gisoit, faisant à Dieu 
et à nostre Dame de Liesse, à qui, comme dict est, l’avoit 
voué, prières et oraisons. La royne luy dist : Hé ! Belle Cou¬ 
sine, levez vous sus, et venez veoir tant de belles choses ; et 
comment nostre bon filz Saintré a le Poullain desarmé, tant 
que monseigneur les a faict cesser et venir devers luy, je ne 
sais pourquoy, fors que pour donner le pris. Ma dame, qui 
de celle très desirée nouvelle fut si joyeusement reconfortée 
que son cueur ne scavoit où il estoit, f aignoit aucunement que 
point ne lui en chailloit. Alors la royne luy dit : Ha ! ha ! 
Belle Cousine, bien appercevons que vrayement estes peu 
joyeuse de l'honneur que ce très vaillant escuyer a huy con¬ 
quis, dont monseigneur et moy y partons ; or sus, levez vous 
appertement. Lors la prent par la main, et les aultres dames 
par l’aultre, tant qu’elle fut levée et fut à la veue du hourt 
Ma dame qui tant avoit sa joie renouvellée, embuschée du 
deul soubz l’ombre du parler que la royne luy avoit dist 
[dissimulant sa maladie sous l’ombre du chagrin que lui cau¬ 
sait le langage de la reine], covrant sa restorée maladie, à la 
royne dist : Hé ! ma dame, comment est ce chevalier poullain 
ainsy desarmé ? Alors la royne luy compta toutes les armes : 
et comment Saintré rompit sa première lance, comment il 
perça le beuf d’argent du chevalier, et le retourna ce devant 
derrière, et comment il l’avoit desarmé. En devisant ces choses, 
ma dame de joie ses yeulx mouvoir ne povoit de regarder 
Saintré; et Saintré regardoit puis ca, puis là, et puis son 
regard tout à coup flechissoit sur elle. Alors ma dame luy 
fist son signal, auquel très gracieusement il respondit. Et 
quant ilz furent devant le roy, il leur fist dire par Mont joie, 
roy d’armes des François : Monseigneur de Loysselench, et 
vous, Jehan de Saintré, le roy, mon souverain seigneur, cy 
présent, m’a commandé vous dire, l'ung et l’aultre, que tous 
tous deux avez sy haultement et honnorablement fai et es vos 
armes du jour d’huy, qu'ilz ne sont hommes nulz qui mieulx 
les sceussent faire ; mais pour vostre gardebras, monseigneur 
de Loysselench, du coup de lance desarmé, à vous, Jehan de 
Saintré, le roy, par le contenu de la lectre, vous adjuge de 
ces armes le pris, et à vous, monseigneur de Loysselench, que 
vous acquitiez, et veez cy de quoy. Lors luy bailla le bel et 
riche dyamant du pris, que le roy avait eu en garde. Les¬ 
quelles parolles dictes, par Brunsvich, le herault venu 
avecques luy, furent de mot en mot données à entendre. Alors 

le seigneur de Loysselench s'enclin a devers le roy, et en son 
poullain le remercia très humblement de l’honneur qu’il luy 
avoit fait, et dist que vrayement Saintré avait loyaulment 
gaigné le pris. Et à ces paroles il print le dyamant, et vers 
Saintré s’advanca, et en son langaige très doulcement le 
remercya, et mist en sa main le dyamant Et lors le roy or¬ 
donna que chascnn s’en alla desarmer. Mais au départir l’ung 
de l’autre, en toutes façons, Saintré, per à per et à sa dextre, 
le convoya ; alors trompettes, clarons et menestriers commen¬ 
cèrent à corner. Dont la joie fut tant grande par la ville 
qu’elle ne se poroit compter. Et à tant laisseray cy à parler 
d’eulx qui s’en vont desarmer, et puis soupper avecques le 
roy, qui grandement honnora ledict chevalier et sa compai- 
gnie ; et de Saintré, que la royne voult retenir avec elle à 
soupper, je parleray. 

L’acteur. — Quant le souper fust prest, le roy envoya qué¬ 
rir le seigneur de Loysselench et tous les aultres quatre 
barons, chevaliers et escuyers poullains ; alors Saintré s’en va 
les quérir très bien accompaigné. Et quant ilz furent devers 
le roy, on leur fist très bonne chiere et grant honneur ; lors 
les tables furent dressées, et le souper prest. Et le roy fist le 
seigneur de Loysselench seoir à sa dextre, et à sa senestre les 
aultres quatre barons ; et les aultres, à l’aultre première 
table apres celle du roy ; de vins, de viandes de diverses 
façons furent très bien servis, et ne les fault ja deviser, car 
chascun peult penser et scavoir que ce fut haulte chose. Sain¬ 
tré, apres ce qu’ilz furent tous servis, s’en va soupper avec la 
royne, ainsi qu’elle luy avoit dit. Des bonnes chieres que ma 
dame et les aultres dames et damoiselles luy firent, ne fault 
point demander ; car il n’y avoit celle qui s’en peut cesser. 
Ma dame, qui sur toutes les aultres estoit celle qui plus legie- 
rement s’en passoit, toutes fois ne se peut tenir de regarder ce 
bel dyamant du pris, qu’il portoit à son col à une chaîne d’or ; 
alors la royne aussi le voulut veoir, et plusieurs aultres dames 
et damoiselles. Lors ma dame luy dit : Certes, Saintré, la 
dame est bien heureuse qui l’a gaigné. Lors la royne qui oy 
ces parolles, luy dist : Je prie à Dieu, Saintré, que, de bien 
en mieulx, puissez vous tous les aultres pris gaigner. Lors à 
genoulx leur dist : Ha ! mes dames, vostre bonne mercy ; 
mais je ne l’ay pas à Dieu desservy, et ce qui en est me vient 
de luy par voz bonnes prières. A ces parolles, le maistre 
d’hostel vint, qui fist laver la royne, et quant elle fust assise, 

malgré que Saintré en eust, elle le fist seoir à sa dextre. Que 
vous dirois-je ? La joye y fut telle, d'ung costé et d’aultre, 
qu’elle ne se poroit conter. Mais quant les tables furent levées, 
le roy d'ung costé, et la royne de l’aultre, s’en vont en la 
grant salle, pour veoir les dances et morisques de diverses 
façons ; mais pour les affaires que le seigneur de Loysselench 
avoit eu ce jour, et aussi Saintré de son cousté, le roy hasta 
les espices et le vin de congié ; puis se retrahit en sa chambre, 
et chascun print congié. Saintré et tous les aultres, chascun 
prend son escuier ou chevalier soubz le bras, et autre belle 
compaignie, menèrent Loysselench et les aultres, en son hosteL 
Et cy laisseray à parler des honneurs, vins et viandes que 
tous les jours leur envoyoit, et du jour des affaires pour les 
armes à pié ; et diray de ma dame et de Saintré, et de la par- 
faicte joye que, celle nuyet, ilz firent au preau. 

L’acteur. — Celle nuyet, ainsi que ma dame avoit à Saintré 
son signal donné, ilz se trouvèrent au preau ensemble ; alors 
furent les baisiers à grant largesse donnez, et les baisiers 
renduz. Que vous dirois-je ? Telz que oneques ne pensèrent 
estre à si parfaietz plaisirs. Et alors ma dame luy dist : 
Helas ! mon cueur, helas ! ma joye, helas I mon seul et souve¬ 
rain désir, je veiz huy l’heure que jamais ne vous cuydoie 
veoir vif ; et quand je vous veiz entrer es lices, de la grant 
paour que de vous j'euz, le cueur me amortist tellement que 
je, comme morte, cheuz ; et se je n'eusse esté tost secourue, 
vrayement je rendoye mon esprit ; mais quant je ouys de 
vous les vertueuses nouvelles, incontinent mon cueur se reves- 
quit [reprit à vivre] ; et ma dame avecques les aultres dames, 
me vindrent sourdre, et à la veue du hourt avecques elles 
me firent venir. Helas ! très haulte et excellente dame, que 
me dictes vous ? Las ! se je l’eusse sceu, qu’eust fait mon très 
doloreux cueur ? Pour lors, trop mieulx m’eust valu la mort 
que la vie ; je feusse demeuré, de mes armes à faire, à grant 
deshonneur; mais loué soit Dieu et gracié que je n’en ay 
riens sceu ! Lors que j’entray es lices, je vous vy de lez la 
royne ; mais quant je vins tout armé sur les rênes, je vy la 
royne et toutes les aultres dames, fors que vous ; si me pensay 
que n’aviez cueur de veoir l’esbatement de la j ouste, ainsy 
que ja m'aviez dit, et ne pensay en vostre mal plus avant. 
Ores, ma très redoubtée dame, loué soit Dieu et nostre Dame, 
de l’honneur que j’ay aujourd'huy eu par vous, en espérant, 
ma dame, de bien en mieulx. Si vous supplye que faictes 

bonne chiere, et du surplus ne vous souciez ; car Dieu, qui 
a esté à noz armes, sera aux aultres. Et à ces parolles 
prindrent, l'ung de l’aultre, son très gracieulx congié, et cy 
laisseray à parler de leurs affaires, et dii^y des armes à pié, 
et comment elles furent faictes. 

0 0 


CHAPITRE LI 

Comment le seigneur de Loisselench et Saintré vindrent es lices, 

et firent leurs armes à pié. 

Le jour que les armes dévoient estre, et à l’heure qui leur 
fut ordonnée, le roy et la royne, les seigneurs et les dames, 
furent sur leurs hours. Le sire de Loysselench, par les sires 
d’Andach et de Morg, envoya au roy deux lances à poul- 
cez [pour les joutes à pied], pareilles, ferrées et armées chas- 
cune de sa rondelle pour couvrir la main devant, et painctes 
en vermeil, et aussi deux haches, deux espées et deux dagues, 
toutes pareilles, sans nulle différence. Lors le roy, pour abre- 
gier, print de ces poinctes quatre, qu’il envoya à Saintré, et 
les aultres quatre rendit ausdits seigneurs d’Andach et de 
Morg, pour les reporter au seigneur de Loysselench. Et ce faict, 
le seigneur de Loysselench, armé de toutes armes, fors que du 
chief, se partit de son logeis, à telle ordonnance que, aux 
aultres armes à cheval, avoit fait Et tant plus que les contes 
de Nevers, de Boullongne, et de Tancarville, et de Restel, 
devant luy portoient les quatre pointes, à cheval ; et apres 
eulx, le duc de Berry, qui portoit son harnois de chief ; et 
puis luy, armé de toutes ses armes, houssé de son destrier de 
fin veloux, aux couleurs de ses propres armes, et apres luy, 
mains barons et aultres nobles hommes ; et en tel estât vint 
entrer es lices, et descendre en son nouvel pavillon que le 
roy lui avoit fait dresser, et avecques luy, ceulx qui ordonnez 
y estoient. Et quant il fut descendu, ne tarda guieres que 
Saintré vint à très belle et noble compaignie ; et devant luy, 
venoient les contes du Perche, de Clermont, de Sainct Pol et 
de la Marche, qui portoient ses quatres poinctes devant luy ; 
et apres eulx, le duc d’Anjou, qui semblablement portoit le 
harnoys de son chief ; et en celle très belle compaignie, vint 

pareillement descendre en son aultre pavillon que le roy 
aussi luy avoit faict dresser pour luy. Des rois d’armes, des 
heraulx, poursuyvans, trompettes, clarons et menestriers de 
divers instrumens, qui devant eulx alloient, je délaissé, pour 
abréger. Et quant ilz furent tous deux en point, le roy 
ordonna les faire yssir ; alors chascun des deux seigneurs 
ducz leurs baillèrent leurs lances à poulcez ; et au prendre 
par Saintré, il baisa sa banerolle, en faisant le signe de la 
croix. Lors à très grant pas desmarcha tout le premier, et vint 
trouver le seigneur de Loysselench, assez près de son partir. 
Et au premier coup qu’il Est, à haulte voix s’escria : A notre 
Dame, et à ma très doulce dame ! A cest assembler qu’il fist, 
le seigneur de Loysselench ne cuydoit pas moins que bientost 
le porter par terre ou le fouller ; et croy que par sa force, 
trop plus puissante que celle de Saintré, il luy fust bien ad¬ 
venu : mais à qui Dieu veult aidier, nulz ne luy peut nuyre. 
Lors le seigneur de Loysselench, de toute sa force, actaint 
Saintré sur le hault cousté du faulx du corps, et, sans attacher, 
sa lance clinssa une toise outre ; et Saintré de ce premier 
coup aussi clinssa sa lance. El, au clinssant qu’elle fist, le 
vinct actaindre entre la lance et la main droicte que par le 
meilleu, à tout le gantel et trois bons dois, la lui faulsa. Et 
quant ilz cuyderent le deuxiesme coup repousser, le seigneur 
de Loysselench sa main droicte ne peut à soy retraire, ne 
aussi Saintré sa lance, qui tant prinse estoit. Lors le seigneur 
de Loysselench habandonna sa lance pour soy joindre à 
Saintré, mais ne povoit ; car Saintré, voyant sa lance atachée, 
boutoit tant qu’il povoit avant ; et quant le roy apperceut la 
lance de Loysselench à terre, lors dist que de ses armes n’y 
avoit plus, et que Dieu estoit pour cest enffant. Lors les fist 
prendre tous deux, et en leurs pavillons aller pour leurs chiefs 
desarmer, et appareiller Loysselench, et puis devant luy venir. 
Ne vous poroye à demy dire le très grant dueil que le sei¬ 
gneur de Loysselench fist tant de sa male fortune, comme de 
ce qu’ung si jeune homme l’avoit à cheval et à pié foullé ; 
dont tout ainsi, la main persée, que ne se povoit, de chault 
ne de courroux, le sang estancher, vouloit parfaire ses aultres 
armes ; mais tant estoit de sang issu, que force luy fust de 
s’en désister. Et quand il fut mediciné, sa main lyée et son 
bras desarmé, à l’issue de sa tente Saintré le vint reconfor¬ 
ter, et le seigneur de Loysselench doulcement l’acolla, et puis 
en son poullain luy dist : Mon frère Saintré, se vous conti- 

n nez es armes ainsi qu’avez commencé, il ne sera celluy qui 
résister puisse à vous. Lors Saintré, estant informé de ce 
qu’il avoit dit, en soubzriant luy respondit : Ha ! monsei¬ 
gneur mon frère, tout ce que vous dictes est du bien de vous, 
et se en aucune maniéré je m’y employé, ce n'est que de por¬ 
ter la piece d’armes, c’est le baston ; car ma très redoubtée 
dame faict le surplus. Et à ces parolles, messeigneurs les ducz 
les menèrent devant le roy. Et cy laisseray ung peu à parler 
comment les pris furent donnés, et diray de la grant joye 
que la royne, ma dame et les aultres dames et damoyselles 
en font toutes, et comment ma dame se mist en contemplation. 

La .royne et ma dame, avecques les aultres dames et da¬ 
moyselles, ne cessoient de rire et de faire joye pour l’amour 
de Saintré, qui avoit du meilleur. Et quant ma dame, qui 
l’ueil dessus Saintré ne bougeoit, s’apensa que vrayement, 
actendu l’evidente grâce que nostre Seigneur luy avoit fait à 
la requeste de nostre Dame, qu’elle les en remerciroit ; et 
lors fist semblant d’avoir mal en sa teste, puis dist à la 
royne : Ma dame, il me soit pardonné, car il me faut ung 
peu coucher. Belle Cousine, dict la royne, faites tout à vostre 
plaisir. Et quant ma dame fut couchiée, en la chambre du 
hourt elle renvoya toutes ses femmes. Lors se leva, à genoulx 
se mist, les mains joinctes, les yeux levés au ciel, dévote¬ 
ment rend à Dieu et à nostre Dame mercy de la grâce qu’à 
Saintré avoient faicte, et à ce fut longuement. Et quant sa 
dévotion fut faicte, ainsi que toute guerie, à la royne vint 
joyeusement. Saintré qui, de fois à aultre et souvent les 
dames regardoit, et ne veoit point ma dame, pensa que ce 
fust ainsi que l’aultre fois. Mais quant il apperceust ma 
dame revenue, son cueur en fut cent mille fois plus joyeulx. 
Et cy laisseray à parler de ces choses, et diray comment les 
pris furent donnés. 

a a 


CHAPITRE LII 

Comment le roy ordonna que les pris fussent donnés. 

Le roy qui garny estoit des huit joyaulx suffisans, qui 
estoient le prix, quatre des ungs, quatre des aultres, pour les 

donner à celluy à qui il appartiendroit, ordonna andict 
Mont joie, roy d’armes des François, qui sur le hourt estoit, 
qu’il portast les paroles toutes telles qui s’ensuivent Lors 
par ung herault fut à haulte voix crié : Silence de par le 
roy, affin que chascun le puist ouyr. Lors dit Montjoye : 
Messeigneurs de Loysselench, et vous, Jehan de Saintré, le 
roy nostre souverain seigneur, qui cy est m’a commandé et 
ordonné de vous dire que de ces voz dernier es armes, tous 
deux, avez bien et vaillamment faict ; mais puis que vous, 
monseigneur de Loysselench, ne vous sentez aisé pour les 
accomplir, selon le contenu de voz lectres d’armes, luy, 
comme vostre juge, seul et competant vous ordonne que 
vous acquitez de voz quatre pris ; lesquels, de son comman¬ 
dement congié et licence, je vous rens. Et quant le Seigneur 
de Loysselench vit Montjoye qui eut finées ses parolles, 
demanda qu'il avoit dit lesquelles à luy declairées furent ; 
et bien ouye la sentence du roy, de laquelle il ne penso&t 
pas moins, à genoulx dist très humblement qu’il remercioit 
le roy, et bien se doulloit [avait de la peine] de sa male 
aventure, qui, tant à pié comme à cheval, n’avoit laissé ses 
armes parfaire, pour le plaisir des dames plus longuement 
durer ; mais puisque ainsy fortune le vouloit il estoit prest 
de soy acquiter, ainsi qu’il ordonneroit et que raison le 
voulloit Et ces parolles dictes, Montjoye descendit qui, pour 
soy acquitter, luy bailla ses quatre joyaulx ; et quant il les 
eut prins, à Saintré s'avança pour les bailler. Lors son cueur 
fut tellement estrainct qu’il ne peut ung seul mot parler. Les 
aultres quatre barons poullains congneurent bien son grant 
dueil; et à ce, chascun, qui mieulx le sceut dire, s’effor¬ 
cèrent de l’excuser. Alors Saintré, que monseigneur d’Anjou 
conduysoit s'avança en soy inclinant pour les quatre 
joyaulx prendre, puis en soubzriant luy dist : Monseigneur 
mon frere, de l’honneur qu’il vous a pieu me faire, je vous 
remercie, tant comme je puis et scay. Alors trompettes et 
clairons commencèrent à sonner, et par telle façon que à 
paine les povoit on faire cesser. Et ces choses faict es, le roy 
ordonna en leurs pavillons eulx retraire, et puis à cheval 
monter pour aller en leur logeis desarmer. Et quant Saintré 
fut sur son cheval monté, mon dit seigneur d’Anjou luy dist : 
Nous voulons, Saintré, que vous soyez honnorable et gracieulx ; 
lors le mena au seigneur de Loysselench, qui jà sur son 
destrier estoit monté. Lors les assembla tous deux, puis luy 

et monseigneur de Berry se misrent devant, et ainsi jusques 
à son logis, le conduyrent Des honneurs, des prières l’ung 
de l’aultre, je me veux passer, et des choses que depuis 
firent jusques à l’heure du soupper ; et diray des grans joyes 
et devises que la royne, ma dame et les aultres dames et da- 
moyselles firent, et aussi du roy et toute la cour, et aussi par 
toute la ville, tout ce jour et celle nuyt, qu’il n’estoit celluy 
ne celle qui taire se peust de louer Saintré. 

a a 


CHAPITRE LUI 

Comment le seigneur de Loysselench soupa avec la royne. 

Le roy et la royne, quant ilz furent descenduz en leur 
hostel de Saint Pol, lors le roy ordonna que la royne fist, 
par ses maistres d’hostel, prier le seigneur de Loysselench 
en sa compaignie venir au soupper, et voult que Saintré y 
fust aussi. Et quant l'eure du soupper fut venue, lors 
Saintré, bien accompaigné, les alla quérir; et quant ilz 
furent venuz à la royne, en devisant avecques les dames, le 
maistre d’hostel vint pour les faire soupper. Lors la royne 
print en sa main dextre le seigneur de Loysselench et le 
fist seoir, et puis dist à Saintré : Saintré, puisqu’il est au- 
jourd'huy l’ung des jours de voz testes, je vueil estre entre 
vous deux. Et à très grans excuses, honneurs et reverences, 
force luy fut d'obeyr. Ma dame, qui tant estoit joieuse du 
grant honneur de son amy, luy dist : Saintré, beau sire, 
Dieu vous accroisse voz honneurs. Ma dame, dit il, vous 
voyez que c'est du monde, et que c’est du commandement de 
la royne, et non point que je l’aye desservy ; et se aucune 
chose y a esté par moy faicte, c’est par celle que Dieu me 
doint bien servir. Alors la royne demanda le seigneur de 
Morg, pour ce que il parloit françois, et le fist seoir vis à vis 
du seigneur Loysselench, affin de mieulx deviser à luy. Les 
autres barons, chevaliers et escuyers poullains fist elle seoir 
entre les aultres dames et damoiselles, qui très grans hon¬ 
neurs et testes leurs firent. De vins et de viandes de di¬ 
verses façons, ne fault point escripre, ne demander ; et quant 
les tables, pour abréger, furent levées, les menestriers son- 

nerent pour dancer. Le roy, avccques messeigneurs ses 
freres et aultres du sang royal, ne tarda gueres qu'ilz 
vindrent Adonc, apres les dances et maintes chansons 
dictes, pour le traveil et blessure du seigneur de Loysse¬ 
lench, le roy manda le vin et les espices ; et, apres ce, tous 
prindrent congié. Lors Saintré, avecques très belle et grande 
compaignie, fut ledict seigneur de Loysselench convoier ; et 
au départir qu'il fist, le pria et toute sa compaignie pour le 
lendemain au disner. Que vous dirois je? A ce disner furent 
seigneurs, dames, damoiselles, chevaliers et gens d’estat, que 
de si long temps ung tel disner n’avoit esté faict ; dont, pour 
abréger, les tables ostées, les menestriers commencèrent 
pour dancer. Lors firent basses dances, chansons, morisques 
très riches, et aultres joyeusetés; car c’estoit le jour qu’il 
n’estoit mie mémoire que si belle et joyeuse feste eust esté 
faicte, ne sy bien ordonnée. Mais pour la paine que le sei¬ 
gneur de Loysselench portoit de sa main, convint la feste 
assez plus tost abréger; et lors tous et toutes, l'ung de 
l’aultre, prindrent congié. 

L'acteur. — Le cinquiesme jour apres, le seigneur Loys¬ 
selench, qui fut aucunement plus amandé, pria Saintré, et 
aucuns seigneurs et dames, pour le lendemain disner, à la 
façon de Poullaine, avecques luy. De vins, de viandes de 
merveilleuses façons, selon leurs coustumes, furent très 
grandement servis; dont au lever des tables furent les 
dances et maintes chansons dictes; et puis, après le très 
remply bancquet où fut faicte bonne chiere, et au départir 
des tables, le seigneur de Loysselench, portant ung grand 
bassin d’argent où avoit mains rubys et dyamans lyez en or, 
tous meslez ensemble, que au long des tables n’y avoit 
dame ne damoiselle qui ne print le sien : et ce fait, tous 
prindrent congié, les ungs des autres, et à Dieu pour celle 
nuyct. 


0 0 


136 


Digitized by Google 


Original from 

MICHIGAN STATE UNIVERSITY 


CHAPITRE LIIII 


Comment le seigneur de Loisselench print congié. 

Le jour ensuyvant, le seigneur de Loysselench et tous les 
aultres de sa compaignie furent prendre congié du roy, de la 
royne, et de tous messeigneurs les freres du roy et aultres 
seigneurs du sang royal et des dames, les prindpalles, pour 
eulx partir le lendemain pour faire leur voiage à Sainct 
Jacques. Et ce soir, le roy envoya payer leur hoste de tout 
ce qu’ilz avoient despendu ; et au seigneur de Loysselench, 
le matin, envoya une piece de veloux velouté, cramoysy, en 
pourpre et très richement broché d’or sur or, vingt marcz de 
vaisselle d’or et deux marcz de vaisselle d’argent doré, et ung 
très bel coursier puillois ; à chascun des aultres quatre barons, 
une piece de veloux cramoysy et ung autre bel coursier ; et à 
chascun des aultres chevaliers, une piece de veloux plain cra¬ 
moysy ; et aussi aux escuyers, une piece de satin cramoysy ; 
à Brunschwich, le herault, une de ses très riches robes et cent 
francz, avecques ung cheval. Et la royne, audict seigneur de 
Loysselench, donna une aultre piece d’ung beau veloux 
velouté d'azur, broché d’or, et ung très riche affiquet d’une 
table de dyamant environnée de trois grosses perles et trois 
bons rubis ; et aux aultres quatre barons, à chascun une piece 
de satin azuré, figuré et broché d'or ; et aux aultres escuiers, à 
chascun sa piece de satin plain, azuré. Ma dame luy envoya 
ung très riche dyamant de cinq cens francs. Et n’y eut 
celluy des freres du roy, que chascun ne leur donnast, les 
ungs coursiers, les aultres draps de soye brochés d’or, les 
aultres vaisselle dorée, et de blanche à planté. Et quant ilz 
virent les grans honneurs du roy, de la royne et de mesdicts 
seigneurs, aussi de ma dame, jacoit ce que ilz eussent prins 
congié, si ilz vouldrent arriéré retourner, pour les très hum* 
blement remercier. Et au partement de leur hostel, Jehan de 
Saintré, qui par tout les convoioit, luy présenta ung très puis¬ 
sant destrier, sellé et armé de toutes pièces, et de champfrain 
bien emplumé, et d'unes très cleres et reluysantes bardes 
[pièces d’armure du poitrail] de fin argent, bien dorées, 
avecques frappes de veloux veloutés, brochés et frangés 
d’or et de soye, à ses couleurs, qu’il faisoit très bel veoir. Et 

d'autre part, le seigneur de Loysselench luy présenta son 
bel destrier aussi couvert de drap d’or et de soye, à ses 
coulleurs, et fourré de martres sebelines, sur lequel il avoit 
fai et es ses armes avecques luy, qui jà pour luy donner 
estoit en point. Lors chascun d’eulx monta sur son destrier, et 
à celle très belle compaignie, Saintré les convoya plus d’une 
lieue. Et à tant laisseray cy à parler de Loysselench et de 
sa compaignie, qui s’en vont à Sainct Jacques, très grande¬ 
ment louant du roy, de la royne, des seigneurs, de ma 
dame et de toute la court de France, pour les dons et grans 
honneurs qu’on leur a faietz, disant partout que vrayement la 
court de France est la fleur de toute largesse et l'estoille de 
tout honneur. 

L’acteur. — Apres le partement de ces seigneurs de Poul- 
laine, Saintré fut bien à loysir festoyé du roy, de la royne, 
des dames et de toute la court. Des très doulces et amyables 
cher es, aussy que ma dame, à loisir, luy fist, ne fault plus 
escripre ne demander, car chascun le peut et doit bien 
penser. Et ainsi fut l'espace d'environ ung an, que ma dame 
s'appensa que vrayement il estoit temps qu’il renouvellast 
aucune chose, pour faire encore parler de luy ; et que 
comme François aussi avant au service du roy, comme il 
estoit, seroit bon qu’il emprint de faire contre les Anglois 
aulcunes armes. Et quant ilz furent ensemble, elle luy dist : 
Mon seul désir et toute ma pensée, jour et nuict je ne cesse 
de penser à l’accroissement de vostre honneur ; si me suis 
appensée que à tant d’armes que vous avez faictes, ne vous 
estes encore point fait congnoistre aux Anglais. Pour ce 
vous prie qu’entendez que Dieu, nostre Dame et bonne for¬ 
tune sont avecques vous; que, apres le congié de monsei¬ 
gneur le roy, trois jours de la sepmaine de ce premier jour 
de may, ayant loyal sauf conduit du roy d’Angleterre, vous 
tenez ung pas [un pas d’armes] entre Gravelines et Callais, 
où n’a que trois lieues et tout plain chemin, pour recepvoir 
à la j ouste de guerre ung chevalier ou escuyer seulement, le 
premier qui, à l’ung des trois jours de la sepmaine, se vendra 
sur les renez présenter à cheval, armé en selle de guerre 
pour courre contre vous, et vous contre luy, dix courses de 
lances, toutes d’une mesure ; si vrayement que l’ung de vous 
deux eut bien rompues trois lances, où fust exoiné de corps ; 
et celluy, à qui Dieu aura donné du meilleur, gaignera ung 
dyamant ou ruby de cent nobles [monnaie anglaise] ou au des- 

subz. Et par ainsi que l’adventurier ait lectre9 de son roy 
ou de prince royal, à scel pendant, qu’il est gentil homme de 
nom et d’armes, sans reprouche ; et pour avoir juges corn- 
petans, et aussi que plus voulentiers ilz y viennent, mon¬ 
seigneur le roy et le roy d’Angleterre, chascun pour son 
party, y commectra ung de ses roys d’armes, qui sont pu¬ 
bliques personnes, l’ung François et l'autre Anglois. Et 
quant vostre pas sera faict, se Dieu vous gard le corps de 
exoine, comme je l’en requiers dévotement, et il soit aucun 
noble homme, comme dit est, qui vous vueille requérir de 
faire aulcunes autres armes à cheval ou à pié, mon ami, je 
vueil que, à l’ayde de Dieu, de nostre Dame ef de monsei¬ 
gneur sainct Michel, à Paris, devant monseigneur le roy, ou 
là où il voudra, vous luy accomplissez ; affin que vostre 
bonne renommée florisse de bien en mieulx. Et à ces pa- 
rolles ma dame cessa. 

L’acteur. — Lesquelles sy haultes et si nobles parolles luy 
pleurent moult, pour lesquelles incontinent à genoulx se 
mist, et, tant humblement qu’il peut et seut, l’en remercia. 
Et quant ilz furent l’ung de l’aultre départis, nuict et jour ne 
cessa que secrètement il eust son bon congié du roy, qui à 
grant difficulté fut Lors luy accorda, et ordonna, pour son 
juge, François, roy d’armes d’Anjou, de Thouraine et du 
Maine ; et ce jour ne cessa de quérir bons destriers, de soy 
armer et armer et housser de douze paremens pour les 
douze jours, riches, frisques et apparans. Et endementiers 
qu’ainsi se mectoit en point, il manda le herault des 
Normans, et l’envoya au roy d’Angleterre luy signifier 
son pas, luy supplyant qu’il ne vaulsist reffuser les trêves 
des deux moys : c’est assavoir du quinziesme jour d’avril 
jusques au quinziesme de juing, par le pays de Guynes et 
de Boullaine [Boulogne], francois et anglois, et es frontières 
de Callais, affin que chascun y peust venir. Lesquelles 
à très grant joye consentyes des deux party es, fut la nou¬ 
velle par tout espandue ; parquoy y furent plusieurs gens. 

L’acteur en cores. — Quant le quinziesme jour d’avril fut 
passé, et les treves commencées, lors Saintré envoya maistres 
de Paris pour dresser bois, et planchoyer deux maisons 
semblables, l’une pour luy, et l’aultre pour les seigneurs an¬ 
glois et ceulx de leur compaignie qui viendroient faire armes 
en son pas. Esquelles maisons avoit gentes salles, chambres, 
garderobes, chalis [bois de lit], dressouers, bancs, tables, es- 

tables et aoltres nécessitez. Et l’une et l’antre des maisons 
par dedans bien tendue de tapisserie, à demy trait d’arc 
loin g l’une de l’aultre, toutes closes de fortes hayes, et dedens, 
estables pour trois cens chevaulx. Et au bout des rens, à 
l’endroit de ferir, avoit faict ung bel eschafault bien tapissé, 
où les deux juges et heraulx dévoient estre. Et quant le, 
terme du pas s’approcha, et que Saintré eust prins congié 
du roy, de la royne, de ma dame et de tous les seigneurs, à 
très belle compaignie de trois cens chevaulx arriva à Gravel- 
lines, où il logea celle nuyct Des dons, des conforts que ma 
dame luy fist, et aussi des beaulx parler s, je m’en passe, 
pour abréger. Et quant il veit les deux logis sy bien appa¬ 
reillés, fut très joyeulx. Lors la nouvelle fut à Guynes et à 
Callais, que Saintré estoit venu, et par toutes les frontières ; 
dont le conte de Boucaingham, qui ja estoit à Callais pour 
commencer les armes, saichant la venue de Saintré, fut bien 
content Lors luy envoya le roy d’armes de la Jaretiere, 
commis à juge pour leur party, et avec luy quatre heraulx 
pour le veoir, et soy offrir à luy, et certiffier, de par leur 
roi, que tous les douze qui venoient faire armes à son pas, 
estoient seigneurs du sang, et aultres barons dénommés et 
ordonnés de par le roi, pour oster la voulenté de tant qui y 
vouldrent venir. Ausquels roy d’armes et heraulx, Saintré 
fist très grant chere, et apres disner les mena veoir leurs 
logis, en leurs priant qu'ilz le prenissent en gré. Et quant le 
roy d’armes fut retourné, dist au conte tout le bien qu’il 
avoit trouvé, et la grant noblesse et grant estât qu'il avoit 
illecques amené, et puis du logis si bien tappissé et orné, 
fors que de linge et de lictz qui encore n’y estoient. Lors 
commencèrent tous à tant le louer, que à peine on ne poroit 
mieulx. Et ainsi furent jusques au troyziesme jour ensuy- 
vant, qui fut le premier jour du moys et ouverture du 
pas. 

LE COMMENCEMENT DU PAS. 

Le dimenche premier jour du moys et ouverture du pas, 
arriva ledit seigneur et conte de Boucaingham, le matin 
apres la messe, en très grande et belle compaignie, qui fist 
sur le hault pignon de son logis mectre sa baniere qui 
portoit d’Angleterre à une bordure d’argent, et crioit : 
Angleterre, Sainct George. 

L’acteur. — Et quant l’heure fut venue de commencer le 

pas, leurs deux juges, roys d'armes de Champaigne et Jar- 
tierre, accompaignés de tous leurs heraulx, furent montés 
sur leur hourt, pour mieulx juger, lors commença la jouxte, 
qui fut forte, fiere et très honnourable pour tous deux; 
mais non pourtant que ledit conte, à la derniere cource, fut 
aulcun [quelque peu] blessé fen sa main droicte. Pour avoir 
sa lance mieux rompu, il gaingna le dyamant. 

Le deuxiesme jour vint le conte Mareschal, qui aussi fist 
mectre sa bannierre sur le pignon, en très grant estât, qui 
portoit d’Angleterre, à trois lambeaulx d’argent, et crioit : 
Angleterre, Sainct George. Lequel fist très honnestement ; 
mais pour les lances bien rompre, Saintré gaigna le dyamant. 

Le troysiesme jour vint le seigneur de Gobehen, en moult 
bel estât, qui portoit de gueulles à ung chevron d’or, à trois 
lyons de sable sur le chevron, et cryoit : Sainct George, 
Gobehen. Et fist mectre sa bannière sur le pignon ; mais de 
la septiesme course, luy et son destrier furent portés par 
terre ; dont par ainsi il paya le rubis. 

Le premier jour de la seconde sepmaine, vint le seigneur 
Dangorde, en très bel estât, qui fist mectre sa bannière, 
comme les aultres, qui es toit d’ermines à chevrons de 
gueulles, et dessus trois besans [disques] d’or, et cryoit : 
Sainct George, Dangorde. Lequel gaigna le dyamant. 

Le deuxiesme jour de la seconde sepmaine, vint, en très 
bel estât, le conte de Warvich, qui ainsi fist mectre sa ban¬ 
nière, qui estoit de gueulles à une faisse [fasce] d’or à croi- 
settes de mesmes, et cryoit : Sainct George, Warvich. Qui 
perdit le dyamant. 

Le troisiesme jour d’icelle sepmaine, vint, en moult bel 
estât, le seigneur de Clisfort, qui aussi fist mectre sa ban¬ 
nière, qui estoit chiquetée [divisée en carrés comme un échi- 
quierj d’or et d’azur à une bordure d’armines, et cryoit : 
Sainct George, Clisfort. Et perdit le dyamant. 

Le premier jour de la troisiesme sepmaine, vint le conte 
de Hostindon, en très bel estât, qui ainsi fist mectre sa ban¬ 
nière, qui estoit d'azur, semée de croisettes d’or recroisetées 
aux longs piés, au chief d’or, et cryoit : Sainct George, 
Hostindon. Et perdit le ruby. 

Le deuxiesme jour d’icelle sepmaine, vint, en bel estât, le 
conte d’Arondel, qui fist aussi mectre sa bannière, qui estoit 
de gueulles au lyon langué [tirant la langue] et armé d’argent, 
et cryoit : Sainct George, Arondel. Et perdit le ruby. 

Le troysiesme jour ensuyvant, vint, en très bel arroy, le 
seigneur de Beanchamp, qui ainsi fist mectre sa bannière 
qui estoit de gueulles à une faisse d’or, et cryoit : Sainct 
George, Beanchamp. Et perdit le dyamant. 

Le premier jour de la demiere sepmaine, vint, en très bel 
et grant estât, le conte de Norfort, qui semblablement fist 
mectre sa bannière qui estoit party en pal [pièce verticale] 
d’or et de sinople, à ung lyon de gueulles, à une fasse d’or 
sur le tout armé d’argent, et cryoit : Sainct George, Norfort 
Et gaigna le dyamant. 

Le deuxiesme jour de la demiere sepmaine, vint, en très 
bel et moult grant estât, le seigneur de Brues, qui ainsi fist 
mectre sa bannière qui estoit de gueulles au lyon d’or à 
queue forchée [double], et cryoit : Sainct George à Brues. 
Qui perdit le ruby. 

Le troysiesme et dernier jour du pas, vint, en très grant 
estât, le comte de Cambrages, qui fist sa très riche baniere, 
qui estoit d'Angleterre à trois lambeaulx couponnez d’argent 
et de gueulles, mectre comme les aultres, et cryoit : Angle* 
terre, Sainct George. Et gaigna le ruby. 

L’acteur. — De laquelle jouste entre les juges fut grant 
difficulté, car les lances furent si bien rompues, qu’ilz ne 
scavoient du meilleur. Si furent une fois délibérés que chas* 
cnn se partist sans prix ; toutesfois ilz conclurent à la fin 
que nul ne perdist son droit ne sa peine, et ordonnèrent 
que, se perte y avait, l’ung le payast à l’aultre, et que le 
conte commencast, car Saintré avoit rompu le premier. Et 
par ainsy Saintré perdit trois dyamans et en gaigna huyt 
qui sont unze, et le douziesme perdu et gaigné. 

L’acteur encores. — Lesquelles armes et coups qui y 
furent faite, je me passe, car trop longue chose seroit à es* 
cripre, fors que tous firent très bien et mieulx les ungs que 
les aultres, et, Dieu mercy ! sans aulcune mort et grant effu¬ 
sion de sang ; dont, au départir les ungs des aultres, firent 
tant d’honneurs et de reverences que s’ilz estoient freres ; et 
n’y eut celluy qui ne donnast à l’aultre, oultre le pris gaigné, 
dons, bagues, draps d’or et de soie, chambres de tapisserie, 
coursiers, hacquenées, vaisselle d'or et d’argent, et maintes 
aultres choses ; dont par ainsi les uns des aultres très contens 
se départirent Et donna Saintré à soupper à eulx tous, 
apres que les armes furent faictes, et au départir donna à 
Jartiere la première houssure de son destrier, qui estoit de 

cramoysy chargé d’orphaverie à grans hors de martres sebe- 
lines, et deux cens frans à cheval [sorte de monnaie fran¬ 
çaise] ; et aux attitrés heranlx donna leurs dicts logis, leur 
hourt, et cent francs aux trompettes, clarons et menestriers 
angloys ; donna à tons ensemble deux cens frans ; et an roy 
d’armes de Champaigne, l’nng de ses juges, donna sa der¬ 
nière housse are de son destrier, qui estoit d’ung très riche 
cramoysy de satin figuré en drap d’argent, tout fourré de 
martres sebelines, et trois cens frans ; et aux aultres heraulx et 
poursuyvans francois, donna son logis et deux cens frans ; 
aux trompettes et menestriers de sa compaignie, qui grant 
nombre estoient, donna trois cens frans. Et n’y eut cheva¬ 
lier, escuyer, herault, ne aultre de sa compaignie, qui n’eust 
robbe de livrée, sans les aultres dons qu’il donna à part à 
certains chevaliers et escuyers qui accompaigné l’avoient ; 
qui eut bien souffiz à ung des haulx princes de la couronne. 
Et ainsi, les ungs des aultres, très haultement contens de 
luy, se partirent. 

L’acteur. — Et quant Saintré fut retourné devers le roy, 
Dieu scet l’onneur et la haulte chiere qu’il lui fist, aussi la 
royne, et tous et toutes, pour abréger. Ma dame, comme dit 
est, ne fault point escripre ne parler, car chascun en soy le 
doit penser, tant à cause de l’amour que à luy avoit, que 
pour le grant bien que chascun en disoit. Et à tant laisseray 
cy à parler de ces honneurs et des amours de ma dame et die 
Saintré, qui par ung aultre assault d’armes fut assailly. 

a a 


CHAPITRE LV 

Comment messire Nicolle de Maltestes chevalier, et Galias de Mantua 

escuyer, vindrent faire arme à la court. 

Le quinziesme jour apres ce que Saintré fut revenu, 
arrivèrent à Paris deux jeunes hommes nobles et vaillans 
des Italies, que nous disons Lombards ; l’ung chevalier et 
l’aultre escuyer, en très belle compaignie, qui venoient de 
faire armes devant l’empereur au seigneur de Wallambergue, 
qui portent d’ermines à ung escusson de gueulles, et au 
seigneur d’Estaindenbourg, qui portoit à trois tourteaulx 

. - t_. = 143 


Digitized by Google 


Original from 

MICHIGAN STATE UNIVERSITY 


[disques de couleur] de gueulles. A cause de l'emprise que 
lesdictz Lombars portoient, l’empereur voyant leur bataille 
si fiere et si bien combatue, à l’honneur des deux parties, 
commanda qu’ilz fussent prins. Et par ainsi leur partie, qui 
contenoit l’ung party ou l’aultre estre remis, demoura sur 
piés et en leur emprinse première. 

L'acteur. — Et quant ilz furent arrivés à Paris et logiés à 
l'hostel de l’Ours, à la porte Baudoier, ung des heraulx du 
roy congneut l'ung des deux, et sceut qui ilz estaient, et 
pourquoy ilz venoient ; incontinent le vint dire an roy, 
présent la royne et ma dame. Lors ma dame fait quérir hasti- 
vement Saintré, et au herault deffendre que à nulz plus ne 
publie ceste nouvelle. Et quant Saintré fut à elle, elle luy 
dist hastivement la venue de ces Lombars, venuz en grant 
estât pour faire armes, luy demanda se son cueur estoit assez 
souffisant pour estre l’ung des deux à accomplir leurs armes. 
Souffisant, dist-il, helas ! Ma dame, et qu'avez vous plu veu 
en moy que mon cueur vous samble estre moins souffisant 
que les aultres fois ? Or sus, dist elle, pour abréger, avant 
que nulz autres expédient, me semble de bien tost requérir 
Bouciquault, vostre frere, et avant tous, s’il vouldroit estre 
le deuxiesme. Et quant Saintré ouyt de ma dame ceste très 
plaisante nouvelle, sans faire semblant, très humblement l’en 
remercia ; puis à Bouciquault s’en va, et luy dist: Frere, 
Dieu et nostre Dame avant, bonnes nouvelles vous apporte ; 
ilz sont à présent descenduz en l’hostel de l’Ours, à la porte 
Baudoier, les deux gentilz hommes lombars, en très bel estât, 
portant emprinse d’armes, et sont venuz icy pour estre 
délivrés. Qu’en dictes vous ? les délivrerons nous ? Délivrer, 
dist Bouciquault, frere, vous et voz bonnes nouvelles, soyez 
le très bien venu ; mais tant comme je puis vous en requiers 
et prie, et pour estre les premiers, allons au roy hastivement 
requérir la grâce, que le roy, à grant difficulté et priere, leur 
voulut consentir ; mais que premier ilz sceussent qui ilz 
estoient et quelle emprise ilz portoient Alors ilz mandèrent 
le roy d’armes de Guyenne, saige et souffisant herault, pour 
soy informer bien du tout. Lequel rapporta qu’ilz estoient 
ung chevalier nommé messire Nicolle de Maltestes, moult 
noble et puissant baron de la marche d’Enchonne [Ancône] ; 
et l’aultre estoit ung escuyer lombart, moult noble homme, 
nommé Galias de Mantua, qui tous deux portoient aux 
coudes de leurs bras senestres une grant garde de bracellet 

d’or et avironnés de fines perles ; lesquels portoient par les 
cours des six roiaulmes chrestiens, car des Sarrazins fier ne 
s’y osoient, se premier ne trouvoient deux chevaliers ou 
escuyers de nom et d’armes, et sans reproche, comme ilz 
estaient, qui à pié les eussent combatuz de haches et d’espées, 
de corps seulement, tant que l’ung partist ou l’aultre fust 
porté à terre, ou faict perdre leurs bastons. 

De Galias de Mantua, je croy qu’il fut puis celluy, moult 
renommé chevalier, qui combatit à oultrance messire Jehan le 
Maingre, mareschal de France, devant le seigneur de Padua 
dernier, peu de tems avant que les Venissiens, par durée 
de très long siégé, l'eussent conquis, que puis en prison le 
firent mourir et estrangler ; dont fut très grant dommaige, et 
fut moult plaint par toutes les Ytalies, comme le pere et 
l’ospital [le refuge] de tous les aultres desvoiés. 

0 0 


CHAPITRE LVI 

Comment Saintré et Bouciquault furent quérir les deux champions, 
pour venir parler au roy de France, et jousterent contre eulx. 

L’acteur. — Doncques, pour revenir à mon propos, quant 
Saintré et Boussiquault sceurent la très joyeuse nouvelle, 
comme cueurs très amoureux et vaillans, au roy s’en vont 
hastivement luy dire au long la nouvelle, réconfortant leur 
très désiré congié. Laquelle nouvelle et venue des Lombars, 
et le consentement du roy, fut incontinent par toute la court 
espandue ; dont chascun de vouloir plus requérir cessa. 
Alors les deux freres, très bien accompaignés, par semblant 
de les veoir et festoyer, d’eulx memes sceurent franchement 
leur emprinse, telle que dit est. Et quant l’heure fut venue, 
que le roy les voult veoir, Saintré et Boussiquault, à très 
belle compaignie, les allèrent quérir ; ausquels le roy, la 
royne et tous les seigneurs firent très bonne chiere. Que vous 
dirois-je ? Là devant, Saintré leva l’emprinse de messire 
Nicolle, et Bouciquault de Gallias. Et lors le roy donna le 
jour. Et quant le jour fut venu, et que le roy, la royne, les 
seigneurs, ma dame, et que tous furent sur les hours, et eulx 
venuz en leurs pavillons, des honneurs et triumphes je me 

passe, pour abréger ; le roy, qui, es aultres batailles, l'avoit 
sommé et requis de le faire chevalier, encor es à ceste le 
requist ; mais à toutes s'excusa, disant que jamais ne le seroit, 
se ce n’estoit soubz la baniere des Sarrazins, ou encontre 
eulx. Et quant ilz furent en leurs pavillons, et qu’ilz eurent 
fais leurs sermens, et puis leurs pavillons boutés hors, et que 
le mareschal eut fait son esdit, tous quatre, qui assis estoient 
sur les escabelles viz à viz, alors se despartirent comme 
lyons deschaynés, et lors fut la bataille dure et fiere, qui dura 
moult longuement sans scavoir qui eust du meilleur. Dont 
en combatant, Saintré encontre messire Nicolle, par meschief 
à Saintré sa hache luy voila à terre, et n’est point à doubter 
se ma dame et tout le party furent espouvantez. Lors, comme 
escuyer pourveu d’advis et de hardement, sans perdre ung 
pié de terre, incontinent tira son espée, de laquelle à deux 
mains se va couvrant, et à chascune haulcée de la hache que 
messire Nicolle faisoit, Saintré s’approchoit, tant qu’il le 
desmarcha de son espée et qu’il le gecta bien loing ; mais à 
la parfin messire Nicolle, à cause du grant advantaige qu’il 
avoit de sa hache, s’avança, et vint enferrer d’un coup 
d’estoc la pointe de sa hache en ung des pertuys de la visiere 
à Saintré, si que ung peu l’esbranla. Lors, voiant que sa 
pointe tenoit fort, par ardent désir de le desmarchier, 
habandonna cueur et corps, et avecques la force de ses bras 
boute Saintré qui ferme et sur sa garde se tenoit, tellement 
que, au démarcher, à costé du pié droit, qu’il fist, avecques 
le bouter de son espée tenue courte à ses deux mains, contre 
sa hache, le coup et desmarcher fut tout ung. Lors par la 
grant force de bouter, messire Nicolle tomba des deux mains 
à terre. Alors tout à coup Saintré haulsa son pié pour le f erir 
au costé et le faire renverser à terre ; mais, pour son honneur 
garder, s’en tint Lors s’en va à l’ayde de son frere, qui ja 
avoit gaigné sur Gallias plus d’une grant lance de terre ; et 
endementiers que Saintré alloit, messire Nicolle fui levé, qui 
encore s tenoit sa hache en l’une de ses mains, et part pour 
courre sus à Saintré ; mais le roy, qui là estoit, en son 
desmarcher le fist prendre. Alors Gallias, qui à tous deux se 
combatoit, estant porté par terre, très voulentiers se rendit. 
Et lors par ainsy leur emprinse d’armes, très vaillament des 
deux costez, fut mise à fin. Des honneurs, des dons et des 
bonnes chieres qui leur furent faictes, autant ou plus qu’à 
nulz aultres, pour abréger, je me passe d’en parler ; fors que 

tant par tout ilz s’en louèrent, eulx merveillans de tant 
de noblesses, de richesses, et de gens de bien qui tant estoient 
en celle court, que escripre ne dire ne se poroit Et ainsi 
prindrent congié du roy, de la royne, et de tous les aultres 
seigneurs et aussi des dames, et s’en partirent, de Saintré, de 
Bouciquault et de plusieurs aultres très bien accompaignés. 
Et cy laisseray à parler d’eulx et d'aultres choses qui à la 
court survindrent, pour deviser d’aultres matières. 

0 0 


CHAPITRE LVII 

Comment Saintré jousta contre le baron de Tresto, 

et furent jugiez estre pareilz. 

L’acteur. — La nouvelle de ceste bataille fut en brief 
temps par tout sceue, et especialement à la court du roy 
d’Angleterre, par laquelle fut renouvellée la condicion du 
pas de Saintré ; et tellement que le baron de Tresto, ayant 
ouy dire que la lectre contenoit qu’apres le pas tenu, s’il 
estoit chevalier ou escuyer de nom et d’armes, sans reproche, 
qui le vaulsist requérir de faire aucunes armes, à cheval ou 
à pié, que devant le roy de France, son souverain seigneur, 
ou son commis, en gardant Dieu son corps de péril et loyal 
exoine, il accompliroit sa requeste. Lors il s’appensa que 
vrayement il le requerroit de quatre poinctes à combatre, 
corps à corps, jusques à oultrance, ou les quatre bastons 
perdus. Et ainsi fust donc, pour abréger, la bataille devant 
le roy, la royne, les seigneurs et ma dame, très forte et fiere ; 
et tellement qu’en combatant, Saintré perdit sa hache, qui 
luy revint à ung grant bien ; mais il print sa grant espée 
d'armes qui, à son costé dextre, pendoit à ung crochet, et de 
celle se combatoit et se couvroit très vaillamment. Et, en 
combatant l’ung contre l’aultre, fortune voult que le baron 
de Tresto rencontrast la hache de Saintré gisant à terre» 
tellement que la poincte luy entra bien avant au pié ; et lors, 
en reculant, pensant faire tomber la hache, Saintré le pour- 
suyvoit très fierement ; quant le roy, pour garder l'honneur 
de l’ung et de l’aultre, gecta sa fleiche, et furent prins, et per 
à per fist yssir hors des lices à cheval. Puis audict baron fist 

de grans dons et très bonnes chier es. Lors print congié, et 
s’en retourna en Angleterre. Et à tant laisseray cy à parler 
de toutes ces armes et des aultres que puis il fist, car très 
longue chose seroit à dire, et parleray du surplus. 

L’acteur. — Estant Saintré en la grâce du roy, de la royne, 
des seigneurs, de ma dame et de tous les aultres, pour 
abréger, le plus aymé et honnouré escuyer de France, à 
cause de sa grant doulceur et humilité, et aussi de sa largesse, 
qui ayde bien ; car oncques pour gloire d'armes, d’amour de 
roy ne d'aultres, ne d’honneur qu'il eust, ung seul semblant 
d’orgueil ne fut oncques en luy. Et en ce temps ne tarda 
guieres que la nouvelle du trespas de son pere luy vint 
Dont, par ainsy, il fut seigneur de Saintré. 

a a 


CHAPITRE LVIII 

Comment la dame requist à Saintré d’aller en Prusse contre les Sar- 
nu ins [les Slaves non chrétiens] ; et comment il luy promist d’y aller, 
et le fist le roy chief de cinq cens lances. 

L'acteur encores. — Advint que celle mesme année le 
voyage de Prusse se tint Alors ma dame luy dist : Mon seul 
désir et toute ma pensée, tant est l’amour saine et entière que 
j’ay en vous, pour vous faire le meilleur et le plus vaillant 
du monde, que vrayement elle estaint de mon cueur la 
doubteuse crainte que j’ay et doibz avoir de vous, mais pour 
ceste fois seullement et non plus, vous y vueil advanturer ; 
par armes que vous ayez faictes à la requeste de monsei¬ 
gneur le roy et aultres, n’avez volu estre chevalier, vous 
excusant que jamais ne le seriez, se ce n’estoit contre les 
Sarrazins, et soubz la baniere de mondict seigneur, dont 
vouldroye bien que luy eussiez faict ce plaisir; dont par 
ainsi, voz biens en armes vous y seroient comptez. Mais 
d’une chose me resconforte, que nul bien fait ne fut oncques 
perdu ; et pour ce, me suis appensée que vrayement il vous 
fault estre comme voz prédécesseurs ont esté ; et pour ce 
faire, il me semble que plus sainctement et honnorablement 
ne le povez estre que à ce très puissant voyage de Prusse, à 
celle très sainte bataille qui doit estre à l’encontre des Sar- 

razins ; nous voulons que vous y aillez, en grant estât, à 
l’honneur de monseigneur qui vous aydera, et aussi ferons 
nous. Quant Saintré entend ce très noble et hault vouloir de 
ma dame, incontinent à genoulx se mist et luy dist : Ha ! ma 
très noble et souveraine deesse, celle qui me peut et doit plus 
commander, et celle à qui je vueil et doy plus obeyr que à 
tout le demourant du monde, tant et si humblement que je 
puis, de vostre bon voloir, conseil et commandement, à 
joinctes mains vous remercye ; auquel vostre voloir, à l’ayde 
de Dieu, de nostre Dame et de la saincte vraye croix, je 
obeyray et accompliray de très bon cueur, espérant, en leur 
saincte mercy, que vous en aurez nouvelles telles que 
vous desirez. Et ces parolles finées, quoyque fust du surplus, 
il print congié d’elle. Alors s'en va au roy, auquel, jour et 
nuyct, ne cessa de faire ses prières, tant qu’il eut congié. Le 
roy, qui, comme vous ay dict, plus que nul aultre, hormis les 
seigneurs de son sang, le aymoit, luy donna de ses finances 
largement ; et oultre ce, tant le voult honnorer que, pour le 
service de Dieu et de saincte religion et foy chrestienne, à 
ce très sainct passage de Prusse qui hastivement contre les 
Sarrazins se faisoit, le vault faire chief de cinq cens lances, 
tous nobles hommes, et trois mille hommes de traict, sans les 
seigneurs qui alloient à leurs despens, qui furent plus de 
deux cens lances avecques le traict ; et pour accompaigner 
sa baniere, ordonna que des douze marches de son royaulme 
en yroient cinquante ; dont la nouvelle par tout respandit, 
tant par son royaulme que dehors, et les seigneurs et les 
nobles vindrent qui se présentèrent ; desquels le roy, 
contrainct à grans prières, en accorda tant qu’ilz furent cent 
et soixante banieres, desquelles il donna, comme dit est, la 
charge à Saintré. Et quant Saintré, qui excuser ne se peut, en 
eut très humblement remercyé le roy, il assembla à part 
tous les seigneurs, et puis en riant leur dist : Messeigneurs, 
vous avez veu comment le roy de sa grâce, pour quelconque 
excusation [excuse] que j’aye faicte, a voulu moy tant hon¬ 
norer que de moy donner ceste si grant charge, qui souffiroit 
bien à ung des seigneurs royaulx, et a faict de moy, ainsi 
que dit ung petit moyne, dont l’histoire dit ainsi : U fut jadis 
ung seigneur, qui, tout housé [chaussé] et esperonné, à toute 
sa gent va en une abbaye pour ouyr messe, qui près de son 
logeis estoit. Et quant la messe fut dicte, illec furent cinq ou 
six des plus petits enfans de celle eglise, moyneaulx [petits 

moines] qui desboucloient ses espérons. Lors qu’il se vit de 
telz gens assailly par les deux piés, il demanda que c’estoit ? 
Ses gens, en riant, luy dirent : La coustume de toutes celles 
églises est de rachapter des novisses les espérons que l’on 
porte aux cueurs. Lors leur fist bailler ung escu ; puis appella 
le plus jeune et innocent de tous, et luy dist : Je vueil scavoir 
lequel est le plus saige de vous tous ? Adonc l’enfant, sans 
penser, luy dist : Monseigneur, celuy que damp Abbez veult ; 
laquelle responce moult fut notée. Dont par ainsi se peut dire 
de moy, car combien que je soye le plus simple de vous, 
toutes fois par celle raison il faut que je soye le plus saige, 
puisque le roy le veult De laquelle plaisant nouvelle, tous se 
prindrent à rire, et dirent que le roy scavoit bien qu’il 
faisoit. Dont pour obeyr, et pour amour de luy qui le vouloit, 
tous furent lyez et contens. Et à tant laysseray cy à parler 
de ces choses, et diray des seigneurs, barons et banieres qui 
y furent, dont les blasons s’ensuyvent. 

S’ensuyvent les noms des princes et seigneurs qui furent contre les 

Sarrazins en Prusse. Et premièrement ceulx de la marche de l’Isle 

de France. 

Le seigneur de Montmorency, qui porte d’or à une croix de 
gueulles, à cinq aygletes d’azur, et crye : Dieu ayde au 
premier chrestien. Le seigneur de Trie, qui porte d’or à une 
bande d’azur, et crye : Boulongne. Le seigneur de Rosny, 
d'or à deux faisses de gueulles, et crye : Rosny. Le seigneur 
de Forest, de gueulles à six merlectes d’argent. Le seigneur 
de Viez Pont, qui porte d’argent à dix anneaulx de gueulles. 
Le vidame de Chartres, d’or à trois faisses de sable, à ung 
orle [bordure étroite] de six merlectes de mesmes, et crye : 
Merlo. Le seigneur de Beaumont, geronné [semé de triangles] 
de douze pièces d’argent et de gueulles. Le seigneur de Sainct 
Brison, d’azur à fleurs de lis d’argent Le Boutellier, escartellé 
d’or et de gueulles, et crye : Les Granges. Le seigneur de 
Marolles, bandé [orné de pièces transversales] de sept pièces 
d’argent et de gueulles. 

CEUX DE BEAULXVOYSIN, DE LADICTE MARCHE DE FRANCE. 


Le conte de Clarmont, de gueulles à deux barres d'or 
endoussées [adossées], à croisettes recroissetées de mesmes 

aux longs piés, et crye : Clarmont. Le seigneur d’Offemont, 
semblable à trois lambeaulx d’or, et crye : Offemont Le 
seigneur de Gaucourt, d'ermines à deux barres endoussées 
de gueulles, et crye : Gaucourt. Le seigneur d’Espineuse, 
d’ermines à ung escusson de gueulles. Et plusieurs aultres 
chevaliers et escuyers de ladicte marche de Beaulxvoysin. 

CEULX DE LA MARCHE DE CHAMPAIGNE. 

Monseigneur Jehan de Champaigne, d’azur à une bande 
d’argent, à deux croisettes d’or potencées [dont les extrémités 
sont en forme de potence], contre potencées, à trois lambeaux de 
gueulles, et crye : Passe avant Le comte de Retel, de gueulles 
à trois rateaulx d’or desmanchés, et chascun de six dens de 
mesmes, et crye : Retel. Le conte de Brienne, d’azur au lyon 
d’or billecté [semé de billettes] de mesmes. Le vicomte de 
Rosel, barré d’or et d’azur, à deux faisses de gueulles. Le 
seigneur de Castillon, de gueulles à trois paulx | pieux] de vair 
[couleur changeante], au chief d’or, et crye : Castillon. Le 
seigneur de Conflans, d’azur au lion d’or, à billectes, à ung 
baston de mesmes. Le seigneur de Roussy, de Castillon à une 
aigle de sable sur le chief, et crye : Castillon. Le seigneur de 
Janville. Le seigneur de Marneil en Brie, de gueulles à trois 
tourteaulx d’or, et crye : Marneil. Et maints aultres cheva¬ 
liers et aussi escuyers d’icelle marche de Champaigne. 

CEULX DE LA MARCHE DE FLANDRES. 

Le seigneur du Gaure, qui portoit de Flandres à trois 
lambeaulx de gueulles, et crie : Flandres au lion. Messire 
Henry de Flandres, qui portoit de Flandres, au baston 
coupponné d'argent et de gueulles, et crye : Flandres au 
coupplet. Messire Jehan du Gaure, qui portoit les pleines 
armes de Gaure, qui estoient de gueulles à trois lions d’argent, 
couronnés et armés d’or, et cryoit : Gaure. Le seigneur de 
Roddez, qui portoit d’azur au lyon d'or, langué de gueulles 
et armé d'argent, et cryoit : Roddez. Le seigneur de Ghistelle, 
de gueulles au chevron d’ermines, et crioit: Ghistelle. Le 
seigneur de Commines, d’or à l'escusson de sable, diapré, à 
ung orle de roses de gueulles, et cryoit : Commines. Le 
seigneur de Hallung, d’argent à trois lyons de sable cou¬ 
ronnés, langués et armés d’or, et cryoit : Hallung. Et maints 
aultres chevaliers et escuyers de Flandres. 

CEULX DE LA MARCHE d’aCQUITAINE. 

Le conte de Perigort qui portoit d’argent au fer de molin 
de sinople, à une bande de gueulles, et cryoit : Perigort Le 
conte de Bigorre, qui portoit d’or à deux lyons passans de 
gueulles, couronnés d’argent, et cryoit : Bigorre. Le conte de 
Vantadour, qui portoit eschaquecté [échiqueté] d'or et de 
gueulles, et cryoit : Vantadour. Le viconte de Caours, qui 
portoit de sable à trois lyons d'argent, et cryoit : Caours. Le 
viconte de Limoges, qui portoit d’ermines bordé de gueulles, 
et cryoit : Limoges. Le seigneur d’Albert, qui portoit d’argent 
à un lyon de gueulles, couronné d'azur, langué et armé de 
sable. Le viconte de Combronne. Le seigneur de Lesparre, 
losengé d’or et de gueulles, et cryoit : Lesparre. Le seigneur 
de Villars, escartellé d’or et de gueulles, et cryoit : Villars. 
Le seigneur de Herpadame, de gueulles à une harpe d’or, et 
crioit : Herpadame. Le seigneur de Cardillac, de gueulles au 
lyon d’argent, à ung orle de besans de mesmes. Le seigneur 
de Barbesan, d’azur à la croix d’or, et crioit : Barbesan. Le 
seigneur deMontmiral, qui portoit burellé [couvert de petites 
fasces] d'argent et de sable, à ung lyon de gueulles, et cryoit : 
MontmiraL Le seigneur de la Trimoille, d’or à trois aigles 
d’azur, à ung chevron de gueulles. Le seigneur de la Salle, 
ondoyé d’argent et de gueulles, de huyt pièces, et cryoit : 
Mars. Et mains aultres chevaliers et escuyers de Guyenne 
françois. 

CEULX QUI Y FURENT DE LA DICTE MARCHE TENANT LE PARTY DES 

ANGL0IS, ET QUI, POUR ESTRE A CELLE TRES SAINCTE JOURNÉE, 

VOULDRENT PASSER SOUBZ LA BANIERE DU ROY. ET PREMIERS: 

Le conte de Beara, qui portoit d’or à deux vaches de 
gueulles, couronnées d’azur, collées et couponnées d’argent, 
et cryoit : Beam. Le Capptau de Bueil, d’or à une croix de 
sable, à cinq coquilles d’argent Le Loup de Fouiz, qui portoit 
de gueulle à ung loup d’or, langué, onglé et denté d’argent. 
Le seigneur de Montferrant d’or à quatre paulx de gueulles, 
à la bordure de sable, et cryoit : Montferrant Le seigneur 
d’Auras, qui portoit à ung lyon d'azur à la bande d’argent et 
cryoit : Auras. Et plusieurs aultres chevaliers et escuyers 
dudict party et marche d’Acquitaine. 

CEÜLX DE LA MARCHE D’ANJOU, OU SONT THOURAINE ET LE MAYNE. 

Et premiers d'Anjou : le viconte de Beaumont, qui portoit 
de France à lyon langué et armé de gueulles, et cryoit : 
Beaumont Messire Hue de Craon, losengé d'or et de gueulles 
à une bord’ire d'argent et cryoit: Craon. Le seigneur de 
Maulevrier, d’or au chief de gueulles, et cryoit : Maulevrier. 
Le seigneur de Mateselon, qui portoit de gueulles à sir 
escussons d’or, et cryoit : Mateselon. Le seigneur d’Avoir, 
qui portoit d'argent au lyon d'azur, à trois lambeaulx de 
mesmes, et cryoit : Avoir. Le seigneur de Chastel Fromont, 
qui porta la baniere, et portoit de gueulles à une croix d’or 
ancrée, et cryoit : Chastel Fromont Le seigneur de Bueit 
d’azur à sept croyzettes d'argent les pointes contre mont, à 
six croisettes d’or recroisettées aux longs piés, et cryoit : Bueil. 
Le seigneur de Montejehan, qui portoit d’or frété [couvert 
de bâtons entrelacés] de gueulles, et cryoit : Montejehan. Le 
seigneur de Beauveau, d’argent à quatre lionceaulx de 
gueulles et couronnés d’azur, langues et armés d’or, et cryoit 
Beauveau. Et mains aultres chevaliers et escuyers d’Anjou. 


CEULX DE THOURAINE, DE LA DICTE MARCHE, QUI Y FURENT. 

Le seigneur d’Amboise, qui portoit pallé [couvert de pals] 
de six pièces d'or et de gueulles, et cryoit : Amboise. Le 
seigneur de Mally, ondoyé d’or et de gueulles, et cryoit : 
Mally. Le seigneur de Pressigny, qui portoit pallé, contre 
pallé, à quatre quartiers, gironné et faissé, contre faissé d’or 
et d’azur, à ung escusson d'argent ou meilleu, et cryoit : 
Pressigny. Le seigneur de Lisle Bouchart, de gueulles à deux 
liepars [léopards| d’argent, langués et armés d’azur, et cryoit : 
Lisle Bouchart. Le seigneur de Montbason, qui portoit de 
gueulles au lyon d’or, et cryoit : Montbason. Le seigneur de 
Sainte More, qui portoit d’argent à la faissé de gueulles, et 
cryoit : Sainte More. Le seigneur de Mermande, qui portoit 
d’or à deux fasses de sable, et cryoit: Mermande. Le dict 
seigneur de Saintré, qui portoit de gueulles à la bande d'or, à 
trois lambeaulx de mesmes, et cryoit : Saintré. Et mains 
aultres chevaliers et escuyers de ladicte duchié de Thouraine 
et marche d’Anjou. 

CEULX QUI Y FURENT DE LA CONTÉ DU MAINE. ET PREMIERS î 

Le seigneur de Laval, qui se fist faire chevalier, qui portoit 
d'or à une croix de gueulles, à cinq coquilles d’azur et quatre 
aiglettes de mesmes sur chascun quartier, et cryoit : Lavai. 
Le seigneur de Tucé, qui portoit de sable à quatre faisses 
d'argent jumelles, et cryoit : Tucé. Le seigneur de Sarcel, de 
sinople au lyon d’argent Le seigneur de Cormes, d’argent à 
trois faisses jumelles de sable. Le seigneur des Eschelles, qui 
portoit de gueulles à trois fasses d’argent Le seigneur de la 
Forest, qui portoit d’argent, au chief endenté [dentelé] de 
sable. Le seigneur Beauchamp, qui portoit à une faisse de 
gueulles en chief, à une orle de six merlectes de mesmes. Le 
seigneur de Montfort, de gueulles à deux liepars d’or, armés 
d’argent. Et mains aultres chevaliers et escuyers de ladicte 
conté du Maine et marche d’Anjou. 

CEULX DE LA MARCHE DE PONTHIEU. 

Le viconte de Quesnes, qui portoit d’argent à une croix de 
gueulles, frétée d’or. Le seigneur de Rambures, d’or à trois 
faisses de gueulles. Le seigneur de Bruneu, d’argent à trois 
aigles de gueulles, membrées d’azur. Le seigneur de Prequi- 
gny, qui portoit fassé d’argent et d’azur, à la bordeure de 
gueulles, et cryoit : Prequigny. Le seigneur de Cambronne, 
fassé de huit pièces d’or et de gueulles. Le seigneur de Cres- 
qui, d’or à ung crequier [cerisier] de gueulles, et cryoit: 
Cresqui. Le seigneur de Baconne, de gueulles à deux bras 
d’or, endoussés et croisettés, recroisettés de mesmes. Le sei¬ 
gneur de Linieres, d’argent à la bande de gueulles, et crye : 
Linieres. Et mains aultres chevaliers et escuyers d’icelle 
marche. 

DE LA MARCHE DE VERMANDOIS. 

Le seigneur de Angest, qui portoit d’or à la croix de 
gueulles, et cryoit : Angest. Le seigneur de Jeuly, d’argent à 
une croix de gueulles, à cinq coquilles d’or. Le seigneur de 
Moy, de gueulles frété d'or, et cryoit : Cercelles. Le seigneur 
de Flavy, d’ermines à la croix de gueulles, à cinq coquilles 
d’or, et cryoit : Angest. Le seigneur de Roye, de gueulles à la 
bande d’argent, et cryoit : Roye. Et mains aultres chevaliers 
et escuyers de ladicte marche. 

CEULX DE LA MARCHE DE CORBIE QUI Y FURENT. 

Le seigneur de Sancourt, qui portoit d’argent frété de 
gueulles, et cryoit : Sancourt. Le seigneur d’Herilly, qui por¬ 
toit de gueulles à la bande d’or, et cryoit : Herilly. Le sei¬ 
gneur de Mailly, d’or à trois mailles de sinoples, et cryoit : 
Mailly. Le seigneur de Rubenpré, d’argent à trois faisses ju¬ 
melles de gueulles, et cryoit : Rubenpré. Le seigneur de 
Miraumont, d’argent à six tourteaulx de gueulles, et cryoit : 
Miraumont Le seigneur d’Aubigny, d’argent à une fasse de 
gueulles, et cryoit : Aubigny. Et mains aultres chevaliers et 
escuyers de ladicte marche. 

CEULX DE LA MARCHE DE NORMANDIE. 

Le seigneur de Chastel Gontier, filz au conte dn Perche, 
qui portoit d’argent à deux chevrons de gueulles, et cryoit : 
Le Perche. Le seigneur d’Yvry, qui portoit d’or à trois che¬ 
vrons de gueulles, et cryoit : Yvry. Le seigneur de Manny, de 
sable à une croix d'argent eslessée [abisée], et cryoit : Manny. 
Le seigneur de Graville, qui portoit d'azur à une faisse d’ar¬ 
gent croisettée d’or, et cryoit : Graville. Le seigneur de Forges, 
d’azur à six tourteaulx d’or, et cryoit : Forges. Le seigneur 
de la Haye, d’argent à trois escussons de gueulles, et cryoit : 
La Haye. Le seigneur de Braquemont, de sable à ung chevron 
d’argent. Le seigneur de Tronville, qui portoit d’argent à deux 
bandes de gueulles, à ung orle de cocquilles de mesmes. Le 
seigneur de Ferrieres, de gueulles à ung escusson d'ermines, 
à une faisse de gueulles, l'escu ourlé de fers à cheval d’or, et 
cryoit : Ferrieres. Le seigneur de Gamaches, d'argent au chief 
d’azur, à ung baston de gueulles, et cryoit : Gamaches. Et 
plusieurs aultres chevaliers et escuyers de Normandie. 

CEULX DES MARCHES DE BERRY, DE BOURBONNOIS ET D’AUVERGNE. 

Le conte de Sansserre, qui portoit d’azur à une bande 
d’argent, à deux costisses [petites bandes] d’or potencées, à la 
bordure de gueulles, et crye : Passe avant Le viconte de 
Villemin, qui portoit d’argent au lyon d’azur, et cryoit : A la 
Belle. Monseigneur Philippe de Bourbon, qui portoit d’or au 
lyon de gueulles, à ung orle de coquilles, et cryoit : Bourbon, 
Le seigneur de Chastel Morant, de gueulles à trois lyons d’ar- 

gent, couronnés et armés d’or, et cryoit : Chastel Morant. Le 
seigneur des Barres, d’or à la croix de sinople, et cryoit : 
Les Barres. Le seigneur de la Tour d’Auvergne, qui portoit 
de France à une tour de gueulles, et cryoit : La Tour. Le sei¬ 
gneur de Montagu, qui portoit de gueulles à ung lyon d’er- 
mines, et cryoit : Montagu. Monseigneur de Chalençon, qui 
portoit de gueulles à trois testes de lyon d’or arrachées, et 
cryoit : Chalençon. Et mains aultres chevaliers et escuyers de 
ladicte marche. 

CEULX DE LA MARCHE DE BRETAGNE QUI Y FURENT. 

Le conte de Lisle, qui portoit de gueulles à la croix d’or 
vuidée, eslessée [alésée] et pommelée [aux montants terminés 
en boules], et cryoit : Lisle. Le viconte de Lesbesliere, qui 
portoit escartelé d’argent et de gueulles, et cryoit : Lesbes¬ 
liere. Le seigneur de Chastel Briant, de gueulles semé à fleurs 
de lys d'or, et cryoit : Chastel Briant. Le seigneur de Raiz, 
qui portoit d’or à une croix de sable, et cryoit : Raiz. Le sei¬ 
gneur de Malestroit, de gueulles à tonrteaulx d’or, et cryoit : 
Malestroit. Et mains aultres chevaliers et escuyers d’icelle 
marche. 

CEULX DE LA MARCHE D’ARTOYS. 

Messire Loys d’Artoys, qui portoit d’Artoys, c’est de gueulles 
à ung lyon d'or armé d’azur, et cryoit : Artoys. Le conte de 
Saint Pol, qui se fist chevalier, d’argent au lyon de gueulles 
à la queue fourchée et croisée, couronné et armé d’or. Le 
seigneur de Frennes, qui portoit d’argent au lyon de sable, 
et cryoit : Frennes. Le seigneur de Bethune, qui portoit d’ar¬ 
gent à une fasse de gueulles, et cryoit : Bethune. Le seigneur 
de Renty, d’argent à trois dolloueres [ haches] de gueulles, et 
cryoit : Renty. Le seigneur de Creseques, d’azur à trois 
faisses jumelles d’or, et cryoit : Bourboing. Le seigneur de 
Bailleul, d’azur frété d’or et de sable, et cryoit : BailleuL Le 
seigneur d’Inchy, faissé de six pièces d’or et de sable, et 
cryoit : D’Inchy. Le seigneur des Humieres, d’argent frété 
de sable à trois lambeaulx de gueulles. Et mains aultres che¬ 
valiers et escuyers d’icelle marche. 

DE LA MARCHE DU DUCHIÊ ET CONTÉ DE BOURGOIGNE. 

Le conte de Bourgoigne, qui, pour servir le roy, s’offrit à 
aller sotxbz sa bannière, combien qu’il ne fust point son sub- 
ject, qui portoit d’azur à ung lyon d’or, et cryoit : Chastillon. 
Le conte d’Ausserre, qui portoit de gueulles à la bande d’or, 
et cryoit : Ausserre. Le seigneur de Montagu, d’azur au lion 
d’argent, et crioit: Montagu. Le seigneur de Vergy, de 
gueulles à trois quintes feuilles d’or, et cryoit : Vergy. Le 
seigneur de Saint George, de gueulles à une croix d’or. Le sei¬ 
gneur de Chargny, de gueulles à trois escussons d’argent, et 
cryoit : Chargny. Le seigneur de Chassennay, de gueulles à 
la faisse d’or. Le seigneur d’Auchigny, de sable à deux braz 
endossez d'or, à croisectes recroisectées de mesmes, et cryoit ; 
Auchigny. Et mains aultres chevaliers et escuyers desdits 
pais de Bourgongne. 

CEULX DE BARROTS ET DE LORRAINE QUI, POUR HONNORER LA 

BANNIERE DU ROY, S*Y FIRENT MECTRE. 

Le seigneur du Pont à Mousson, qui portoit de Bar à trois 
lambeaulx d’argent, et cryoit : Le Pont Le seigneur de Pier- 
refort, de Bar bordé de gueulles, et cryoit : Pierrefort. Le sei¬ 
gneur de Duni, qui portoit d’or à la bordure d’ermines, et 
cryoit : Duni. Messire Jeffroy de Vaudemons, qui portoit 
burellé [couvert de petites fasces] d'argent et de sable, et 
cryoit : Vaudemons. Le seigneur de Beffromont, voiré [bigarré] 
d’or et de gueulles, et cryoit : Beffromont. Le seigneur d’Apre- 
mont, de gueulles à la croix d’argent, et cryoit : Apremont. Le 
seigneur de Tolon, qui portoit de Vaudemons au baston de 
gueulles. Le seigneur de Ruppes, qui portoit de Beffromont 
au baston d’azur. Le seigneur des Armoyses, qui portoit 
geronné [couvert de triangles] de douze pièces d’or et d’azur. 
Le seigneur de Ludres, bandé de six pièces d’or et d’azur. Et 
mains aultres chevaliers et escuyers et gentilz hommes. 

CEULX DE LORRAINE ET DE BARROYS TOUS ENSEMBLE. ET PREMIERS î 

Monseigneur Nicolle de Lorraine, qui portoit de Lorraine 
à une bordure endentée d’azur, et cryoit : Pregny. Le conte 
de Chiny, burellé d’or et de gueulles au lyon de sable, et 
cryoit : Chiny. Le conte de Clarmont en Bassigny, qui portoit 

de gueulles à un cerf d’argent Le conte de Grant Pré, burellé 
d’or et de gueulles. Le seigneur de Grancy, qui portoit d’ar¬ 
gent au chief de gueulles. Le seigneur de Brey, eschaquecté 
d'or et de sable. Le seigneur d’Archimont, qui portoit à la 
bande d’argent, à deux costisses de mesmes. Et mains aultres 
chevaliers et escuyers des marches d’Almaigne, que on dit 
les ruyers [forestiers?]. 

CEULX DU DAULPHINÉ QUI SE OFFRIRENT AU ROY, ET Y FURENT. 

Le seigneur de Clermont, qui portoit de gueulles à deux 
cerfs d’argent en saultoirs [en forme d’X], et cryoit : Clermont 
Le seigneur de Vaubonnoys, de gueulles semé de fleurs de 
* liz, et cryoit : Vaubonnoys. Le seigneur de Sassenayge, bu¬ 
rellé d’argent et d’azur au lyon de gueulles couronné d’or, 
et cryoit : Sassenayge. Le seigneur de Maubec, qui portoit de 
gueulles à trois liepars d’or armez d’argent, et cryoit ; Mau- 
bec Le seigneur de Montchenu, de gueulles à la bande 
engreslée [bordée de dents fines à intervalles arrondis] d’ar¬ 
gent, et cryoit : Montchenu. Le seigneur de Chasteau Neuf, 
d'argent au chief de gueulles, et cryoit : Chasteau Neuf. Le 
seigneur de Belle Combe, d'or à la bande de sable, et cryoit : 
Belle Combe. Le seigneur de Mollor, d’or au lyon de voir 
[vair]. Le seigneur de Chastel Vilain, geronné d’argent et de 
sable de huit pièces. Le seigneur de Grere, de vair au chief 
de gueulles, à ung demy lyon d’or. Et mains aultres cheva¬ 
liers et escuyers pour servir le roy, soubz sadicte bannière, 
en la bataille, où furent plus de cent soixante bannières. Or 
laisseray cy à parler de ceste très puissante noblesse, des sei¬ 
gneurs, barons et bannières ; et diray du très piteux et 
regretteux partement de Saintré, et de tous les seigneurs fran- 
coys, quant se partirent du roy et de la court. 

CHAPITRE LIX 

Comment, apres que le terme fut venu pour aller en Prusse, le roy 
bailla sa baniere à Saintré, le commettant son commissaire. Puis 
comment ledict Saintré et les aultres seigneurs prindrent congié du 
roy, de la royne et des dames, qui menèrent grant dueil au départir, 
especiallement la dame. 

Et quant le terme de partir fut venu, et que Saintré et 
toute la compagnie furent en bon point, et eurent mandé 
leurs hamoys et leurs bagaiges, par chariolz et aultrement, et 
aussi leurs gens de traict, qui tous portoient jacquettes ver* 
meilles où la croix blanche dessus estoit, alors Saintré et tous 
les nobles qui vestus estoient aussi de semblables robes 
comme leurs gens, qui estoient très belles choses à veoir, 
apres la solempnelle messe ouye, que l’evesque chanta à 
Nostre Dame de Paris, eulx tous confessez, leur donna la béné¬ 
diction et la papale de paine et de coulpe absoludon ; et illec 
présent le roy, fut benoiste sa baniere et toutes les aultres. 
Lors accompaignerent le roy, puis allèrent disner. Et quant 
vint aux deux heures, que tous furent absoubz, allèrent au 
roy, qui en la grant salle estoit ; la royne, messeigneurs et 
dames, là tous presens, vindre prendre congié. Et quant tous 
furent à genoulx, le roy dist à Saintré : Saintré, je vous baille 
de ce voyage la conduite, et la charge de ma bannière qui 
représente ma personne, aussi des seigneurs et aultres nobles 
qui cy sont, et seront en la compaignie. Et puis aulx aultres 
seigneurs dist : Mes amys, vous tous estes nobles et de nobles 
maisons partiz, esquelles il a eu de très vaillans hommes 
assez, ausquelz vous avez par voz vaillances maintes fois 
semblé ; ores vous allez au service de nostre vray Dieu Jésus 
Christ, où vous pourez acquérir le vray sauvement de voz 
âmes; et vous recommande à tous nostre bannière, la très 
saincte foy et voz honneurs. Les gens combatent, et Dieu à 
ses gens donne les victoires ; dont n'est point à doubler, que 
se vous et les aultres princes et seigneurs chrétiens, et tous 
ceulx qui combatre doivent, que se vous estes bien avec Dieu, 
qu’il ne soit assez mieulx avecques vous, pour quelconque 
grant puissance que les Sarrazins soient, qui sera telle que le 
nombre ne s’en pourra extimer ; et, quant à moy, je vous jure 
ma foy que, se ne fussent les grans affaires que j’ay, nous 

serions tons d'une compagnie. Et de ce je me cesse, mais 
d’une chose à tous je vous prie, du plus grant au plus petit, 
que soyez amys et freres, sans envyes, sans desbas et sans 
noyses ; car, par ce, sont maintes fois compaignies rompues 
et mises à deshonneur et perdidon. Et alors prent sa baniere 
et la baille au baron de Chastel Fromont à porter, et puis leur 
dist : Ores, mes amys, comme vostre roy et vostre chief à 
tous, je vous vueil donner ma benedicion. Lors fist le signe 
de la croix, et dist : Au nom du Pere, nostre Dieu créateur, 
au nom du Filz, nostre rédempteur, et au nom du sainct 
Esperit, nostre Dieu illumineur, ung vray seul Dieu en trois 
noms et en trois personnes, puissez vous tous aller et retour¬ 
ner au saulvement de voz âmes et de voz honneurs ; vous 
priant tous, que chascun, perte ou gaingne, que soyez hono¬ 
rablement, vous recordant que nul ne retourne s’il fait autre¬ 
ment Et à ces parolles, en lermoyant des yeulx, et à grant 
peine disant : A Dieu, mes amys ; il toucha la main à tous. 
Lors ouyssiez de tous coustez cueurs tendrement souspirer, et 
veissiez yeulx de toutes gens pleurer, qu’il n'estoit celluy ne 
celle qui peust ung seul mot parler. Lors vont à la royne, qui 
pour ses pleurs estoit avecques ses dames traicte arriéré et 
de cousté, adonc Saintré pour tous, en mieulx qu’il peust, 
commença à parler et dist : Notre souveraine dame, est il 
nulle chose qu'il vous plaise moy commander? La royne 
envers eulx se tourna, et sans dire mot à tous toucha les 
mains. Puis vont à mes trois seigneurs les freres, et dirent 
semblablement ; lors dist monseigneur d'Anjou : Saintré, et 
vous aultres beaulx cousins et noz très bons amys, vous avez 
ouy ce que monseigneur le roy a dist allez joyeusement, et 
le faides ; si ne pourrez que bien finer. Puis vont à ma dame ; 
de celle ne fault point à parler, car combien qu’elle efforcoit 
sa nature et la très griefve passion qu’elle avoit en regardant 
Saintré, que à bien peu s’en faillit qu’elle ne se pasma, et fust 
à l’envers tombée, se elle ne se feust bien tost levée. Puis s’en 
vont aux aultres dames et damoyselles, qui toutes ensemble 
tel dueil fai soient plus que se tous leurs parens et amys fus¬ 
sent mors, disant entre elles : Helas ! dolentes, jamais ensem¬ 
ble telle et si joyeuse compaignie ne verrons. Les officiers de 
la court tous pleuraient, en regrettant Saintré, l’ung à l’aultre 
disans : Helas ! or s’en va celuy qui en noz adversitez nous 
confortoit, et qui en noz affaires nous conseilloit, et qui en 
noz nécessités nous secouroit ; et si ne scavons se jamais le 

verrons. Lors de tons coustés le prenoient, faisans prières et 
veuz en leurs cueurs, que à très grant peine le peurent 
laissier. Et ainsi s’en vont tous pour ce jour reposer. 

L’acteur. — Et quant lendemain fut venu, au matin les 
trompettes, pour mectre selles, commencèrent à sonner. Lors 
trestous vont au moustier, et quant les messes furent dictes, 
chascun monta à cheval, et commencèrent à partir ; là furent 
mes trois seigneurs d’Anjou, de Berry, de Bourgoigne et tous 
leurs gens, qui, pour honnorer la bannière du roy, hors de 
Paris les vouldrent accompaigner ; et des aultres chevaliers 
et escuyers, bourgeois et marchands de la ville, tant que à 
peine y en demoura ung seul. 

LE PARTEMENT DES BANNIERES. 

Premièrement partirent les poursuyvans à cheval, portant 
coctes d’armes vestues, le devant et le derrière sur les bras, 
deux à deux. 

Apres eulx, venoient les heraulx, portans les coctes d'armes 
de leurs seigneurs vestues à l'endroit deux à deux. 

Apres venoient les trompettes grant nombre, deux à deux. 

Apres venoient les roys d'armes des marches, portant les 
coctes d’armes du roy vestues à l’endroict, deux à deux. 

Apres venoit Montjoye, le roy d’armes des Francoys, la 
cocte d’armes royalle vestue, tout seul. 

Apres venoit le seigneur de Chastel Fromont, qui portoit 
la bannière du roy, entre messeigneurs d'Anjou et de Berry. 

Apres venoit monseigneur de Bourgoigne à dextre main, et 
Saintré à senextre [à gauche]. 

Apres Saintré, venoient les trois premières banieres, et 
plus anciennement levées par l'ordonnance du roy, aux rela¬ 
cions des plus anciens livres des Montjoyes, roys d’armes 
des François, qui anciennement en soulloient [avaient cou¬ 
tume] avoir la congnoissance par les visitacions des marches 
du royaulme, accompaignez des aultres roys d’armes des 
susdictes marches, pour garder les honneurs où il appar- 
tenoit, et eschever les dames et seigneurs d’envies et de 
noyses. Et apres lesdictes trois banieres, venoient les trois 
seigneurs à qui elles estoient ; et ainsi de trois en trois, sans 
nulle desordonnance, ilz allèrent par Paris. Lequel parlement 
et ordonnance fut à tous une très somptueuse chose, tant fut 
belle à veoir ; du tout ce jour, à cause de ce partement, n’y eut 

homme qui ouvrast [travaillât] néant plus que le jour de 
Pasques. Mais, quant ainsi ilz alloient par la ville, maintes 
dames et damoyselles, bourgeoys, bourgeoy ses et gens de tous 
mestiers, est oient sur les estaulx et par leurs fenestres, pour 
veoir celle très belle et très noble compaignie passer. Lors veis- 
siez de regret et de pitié tous souspirer, plaindre et plorer, et 
n'y avoit celluy ne celle qui tenir se peust à mains joinctes et 
haulte voix crier : Ah ! gentil escuyer Saintré, Dieu te doint 
grâce, et à ta compaignie à très grant joye et honneur retour¬ 
ner ! Et, en ce, promectant à Dieu messes, pellerinages, veux 
et aulmosnes. Et quant ilz furent aucun peu esloignez de 
Paris, ils prièrent à messeigneurs de retourner, et illecques 
d’eulx et des aultres ilz prindrent congié. El à tant de leur 
congié et de leurs regrets laisseray cy à parler, et des grants 
regrets que le roy et la royne, messeigneurs, dames et da¬ 
moyselles, et chascun fait d’eulx, et prindpallement ma dame, 
qui oncques puis ne cessa de faire veux, faire aulmosnes, 
faire dire messes, et à part de plaindre et plorer ; et diray de 
Saintré et de sa compaignie, qui sont tous à très grant joye 
en Prusse et en la ville de Torrin [Thorn] arrivez. 

L'acteur. — Saintré, atout sa compaignie de gens d'armes 
et de trait, par leurs journées errerent tant qu’ilz sont venuz 
en Prusse, et arrivez en ladicte ville de Torrin, où l’assem¬ 
blée se faisoit Et là trouvèrent les prélats, princes et sei¬ 
gneurs qui s’ensuyvent, dont la plus grant partie furent au 
devant, pour honnourer la bannière du roy, qui très joyeulx 
furent, quant ilz virent tant de noblesse, de bannières et de 
gens si bien en point que, pour cinq ou six mille bons com- 
batans, on ne pourroit mieulx. 

L’acteur. — Au regard du roy d’Angleterre, pour les 
affaires qu’il avoit emprins, n’y voulut aller ne envoyer, mais 
à bien grant peine donna aux seigneurs, qui sont cy apres 
nommez, congié de y aller, et lesquels y furent. C’est à savoir : 

Au conte de La Marche, qui portoit d’azur à trois faisses 
d’or, à l’escusson d’argent sur le chief, et cryoit : La Marche. 

Au conte de Northestonne, qui portoit d’azur à une bande 
d’argent, à trois molectes [étoiles à six rayons] de gueulles 
sur la bande, et cryoit : Northestonne. 

Au conte de Suffolc, qui portoit de sable à la croix d’or, et 
cryoit : Suffolc. 

Au seigneur de Gobeheur, qui portoit de gueulles au che¬ 
vron d’or, à trois lyons de sable, et cryoit : Haston. 

Au seigneur de Clifort, qui portoit eschaqueté d’or et 
d’azur, à la bande d’ermines, et cryoit : Clifort. 

Au seigneur de Lisle, qui portoit d’or à deux chevrons de 
sable, et cryoit : Lisle. 

Au seigneur des. Moulins, qui portoit de sable au chief 
d’argent, à trois losenges de gneulles sur le chief, et cryoit : 
Moulins. 

Au seigneur de Rocqueby, qui portoit d’argent au chevron 
de sable, et cryoit : Rocqueby. 

Lesqueulx huit seigneurs allèrent ensemble, accompaignez 
de cent lances et de trois cens archers. 

Et pour oster et affoiblir la très grant puissance et assem¬ 
blée des Sarrazins, les quatre roys d’Espaigne, c’est à scavoir : 
de Castille, d’Aragon, de Portingal et de Navarre, s’estoient 
allez pour guerroyer, par mer et par terre, les roys de Gre¬ 
nade, de Maroch et de Bellemarine, Sarrazins les plus pro¬ 
chains ; mais jà pourtant ne demoura que leur assemblée ne 
fust si grande que merveilleuse chose estoit, ainsi que cy 
apres s’ensuyt : 

LES PRELÀTZ, PRINCES ET LES AULTRES SEIGNEURS QUI LA FURENT. 

ET PREMIEREMENT î 

Le duc de Brunswich pour l’empereur qui pour sa maladie 
n’y peult estre, et avoit la charge de sa bannière, qui estoit 
d’or à ung aigle de sable, à deux testes couronnées d’or, et 
membré de sable ; et de tous les princes et seigneurs com¬ 
mandés pour l’accompaigner, c’est à scavoir : le duc d’Oste- 
rich, le duc de Bavière, le duc de Brabant, le duc de Statin, 
le duc de Lenbourg, le duc de Luxanbourg, le duc de Mons, 
le marquis de Maisse, le marquis de Brandebourg, le conte 
de Haynau, le conte d’Estambourg, le comte de Lemont, le 
conte de Nasso, le conte de Espehem, le conte de Montgellin, 
le conte de Vrackenberghe, le conte de Sone, le conte Berem- 
bourg, le conte de Maigne, le conte de Vindo, le conte de Ni- 
vert, le conte de Vallestain, le conte de Guerlles, le conte de 
Hollandes, le conte de Zellandes, le conte de Sene, le conte de 
Oste, le conte de Cille, le conte de Puilly, le conte d’Ausse- 
bourg, le conte de Lost, le conte marquis de Blencquebourg, 
le conte de Lindo, le conte de Witembourg, le conte de 
Saulne, le conte de Viermenbourg, le comte de Limoges, le 
conte de Salebrune, le conte de Richecourt, le conte de War- 

dance, le seigneur d'Anghien, le seigneur d’Aurech, le sei¬ 
gneur d’Entourg, le seigneur de Lingue, le seigneur de Fon¬ 
taines, le seigneur de Boussut, le seigneur de Barbenson, le 
seigneur de Lehamede, le seigneur de Lalain, le seigneur de 
Coudde, le seigneur de Marquettes, le seigneur de Quesnoy, 
le seigneur de Sainct Wast, le seigneur de Fontenay, le sei¬ 
gneur de Jumont, le seigneur de Trasiguies, le seigneur de 
Homes, le seigneur de Roberssart, le seigneur d’Oysy, le sei¬ 
gneur de Clermont, le seigneur de Crepy, le seigneur des 
Meries, tous hannoyers qui y furent. 

LES ASSEBENOYS DE LA CONTÉ D*ALOST QUI Y FURENT. 

Le seigneur d’Argemont, le seigneur de Moirraumes, le 
seigneur Descouvenost, le seigneur Deslemalle, le seigneur 
du Serf, le seigneur de Gaulles, le seigneur de Semalle, 
messire Robert de Namur, le seigneur de Rochefort, le sei¬ 
gneur de Chaudemont, le seigneur de Gentel, le seigneur de 
Don, le seigneur de Haepam, le seigneur de Baressies, le 
seigneur de Rummes, le seigneur de Landry, le seigneur de 
Duras, le seigneur de Bangines, le seigneur de Montgardin, 
le seigneur de Salles, le conte de Namur, le seigneur de Opel, 
messire Anthoine de Namur, le seigneur de Huffalaise, le 
seigneur de Wassebech, le seigneur de Ville, le seigneur de 
Sulx ; tous ruyers assebenoix. 

VES RUYERS DES DUCHIEZ DE LEMBOURG, DE LUXEMBOURG 
ET DE BLANCQUEBOURG, QUI Y FURENT. 

Le conte des Mons, le seigneur de Fauquemont, le seigneur 
de Lesselle, le seigneur de Haulsedenge, le seigneur de Ra- 
meberg, le seigneur de Collebellans, le seigneur de Winbourg, 
le seigneur d’Estelles, le seigneur de Rodemarch, le seigneur 
de Trumenge, le seigneur de Humbeghe, le seigneur de Lempast, 
le seigneur de Blasemarre, le seigneur de Riche Espée, le 
seigneur de Zarmalle. 

LES ALEMANS DE BAVIERE QUI Y FURENT. 

Le seigneur de Sesmalhe, le seigneur de Naudes, le seigneur 
de Houdines, le seigneur d’Estenbourg, le seigneur de Rodon, 
le seigneur de Boncourt, le seigneur de Palengest, le seigneur 

de Lesigny, le seigneur de Walemberghe, le seigneur de 
Hellens, le seigneur de Maudresset. 

LES RUYERS ALEMANS DE BRABANT. 

Le seigneur de Malines, le seigneur de Wasemale, le seigneur 
de Waselar, le seigneur de Brauch, le seigneur de Warbays, 
le seigneur de Hulhe, le seigneur de Pirressein, le seigneur 
de Bellare, le seigneur de Her, le seigneur de Briqueval, le 
seigneur de Grauberghe, le seigneur de Roselar, le seigneur 
de Rolye, le seigneur de Souberf, le seigneur d'Hornes, le 
seigneur de Walein, le seigneur de Gousseberghe, le seigneur 
de Diestre, le seigneur de Durs, le seigneur de Houdeberghe, 
le seigneur de Handeberghe, le seigneur de Grietz, le seigneur 
d’Anvers, le seigneur du Roy, le seigneur de Braindres. 

LES RUYERS HOLLANDOIS ET ZELLENDOIS QUI Y FURENT. 

Le marquis de Julles, le seigneur de Bredderode, le sei¬ 
gneur de Waltrelie, le seigneur de Houdrues, le seigneur de 
Pullane, le seigneur de Harbar, le seigneur de Lisestain, le 
seigneur de Raderoude, le seigneur de Tranebor, le seigneur 
de la Leque, le seigneur de Castendrich, le seigneur de 
Hamestede, le seigneur Dierbie, le seigneur de Hornes, le sei¬ 
gneur de Licque, le seigneur d’Argemonde, le seigneur 
d’Abecot, le seigneur de Lavore, le seigneur de Wuoste, le 
seigneur de Bandebourg, le seigneur de Houdeberghe, le sei¬ 
gneur de Thomas ; tous venuz très bien en point ou service 
de Dieu et au mandement de l’empereur, qui furent trente 
mille chevaulx, et de gens de traict douze mille, et aultres 
vingt mille combatans à pié. 

LES PRELATZ DES ALLMAIGNES QUI Y FURENT. 

L’archevesque de Coulongne, à trois mille chevaulx, deux 
mille hommes de traict, et trois mille combattans à pié. 

L’archevesque de Treves, à trois mille chevaulx, deux mille 
hommes de traict, et cinq mille combattans à pié. 

L’evesque de Mayance, à deux mille chevaulx, mille hommes 
de traict, et quinze cens combatans à pié. 

L’evesque de Passo, à deux mille chevaulx, mille hommes 
de traict, et quinze cens combatans à pié. 

L’evesque de Liege, deux mille chevaulx, mille hommes de 
traict, et quinze cens combatans à pié. 

Le maistre de Prusse et tout l’ospital [l’ordre teutonique], 
quatre mille chevaulx, deux mille hommes de traict, et cinq 
mille combatans à pié. 

Et y furent le dispost [roi] de Romenie, pour son frere 
l’empereur de Constantinople, avecques sa baniere, accom- 
paigné de trois mille chevaulx et quatre mille hommes à pié. 

Le conte de Sil, pour l’empereur de Trapesonde fTrébi- 
zonde], avecques sa bannière, accompaigné de deulx mil che¬ 
vaulx et deulx mil hommes à pié. 

Le duc de Lestot, pour l’empereur de Boulguerie [Bulgarie], 
avecques sa bannière, accompaignié de mille cinq cens che¬ 
vaulx et deux mille hommes à pié ; tous trois venuz en¬ 
semble. 

Et si y fut le roy de Behaigne en personne, qui portoit de 
gueulles à ung lyon d’argent, la queue nouée, fourchée et 
croisée, couronné et armé d’or ; et en sa compaignie, le duc 
de Sazoungue, le marquis de Blandebourg, le conte Palatin, 
le conte de Grave, le conte de Marque, le conte de Waute- 
bourg, le seigneur de Usembourg, le seigneur d’Estremem- 
bourg, le seigneur de Plomineau, le seigneur de Doury, le 
seigneur de Brunech, le seigneur de Flamenqueton, le seigneur 
de Bousseielt, le seigneur de Misque, le seigneur de Stone, 
le seigneur de Wertemberghe, et plusieurs aultres chevaliers 
et escuyers ou nombre de dix mille chevaulx, six mille 
hommes de traict, et huit mille hommes combatans à pié. 

Et si y fut le duc de Lectonem, pour le roy de Poullaine, 
qui portoit de gueulles au cheval d’argent, chevaulché d’un 
hom armé, tenant une espée d'argent ou poing, croisée et 
pommée d’or ; et avecques luy le duc de Crasponne, le duc 
d’Orighe, le duc de Surduich, le marquis de Nasse, le conte 
de Velendech, le conte de Surtainberghe, le conte de Craine, 
le seigneur de Loysselench, le seigneur de Cliselich, le sei¬ 
gneur d’Andach, le seigneur de Briquebourg, le seigneur de 
Lisemberge, le seigneur de Nulz, le seigneur d’Enterg, le sei¬ 
gneur de Salleberg, le seigneur de Don, le seigneur de Morg, 
le seigneur de Pargehe, le seigneur de Sauserg, le seigneur 
de Sablomg, le seigneur de Vuarsnich, le seigneur Dtmasmes, 
le seigneur de Ploin ; et plusieurs aultres chevaliers et es¬ 
cuyers, ou nombre de unze mille chevaulx, huit mille hommes 
de traict, et dix mille combatans à pié. 

L’acteur. — Et si fut le seigneur de Migrane, avecques la 
baniere du roy de Honguerie, qui estoit faissé de huyt 

= : —y. = 166 . = 


Digitized by Google 


Original from 

MICHIGAN STATE UNIVERSITY 



- - - ■ - JEHAN DE SAINTRÉ 

pièces de gueulles et d’argent, avecques grant compaignie de 
ducs, de princes, de marquis, de contes, de vicontes, de barons, 
de cinq banieres, de bacheliers, et d’aultres chevaliers et 
escuyers, desquelz pour abréger je me passe, jusques au 
nombre de douze mille combatans à cheval, et deulx mille 
combatans à pié. En laquelle assemblée furent de cent à six 
vingt mill e combatans à cheval, où estoient de trente à qua¬ 
rante mille chevaliers et escuyers bien en point ; et de gens 
de traict et aultres, de cent à quarante ou cinquante mill e 
bons combatans. 

0 0 


CHAPITRE LX 

Comment les Sarrazins estoient en grant nombre de Turcz et infidclles, 
plus qu’on n’avoit veu depuis le temps de Mahommet. 

L’acteur. — Delà partie des Sarrazins estoit la plus grande 
armée que depuis la loy de Mahommet ilz eussent faicte ; 
car tous les souldans, les roys, les seigneurs des trois régions 
y estoient, c’est assavoir : d’Asie la Ma jour, où sont six pro¬ 
vinces, c’est assavoir : Judie [Judée), Persie, Sirie, Egypte, 
Surie et Asie. Ceste partie de Judie est enclouse de la mer 
qui est devers le midy, que aucunz dient la mer Noire, et 
aultres l’appellent la mer bastue, pour le grant desbatement 
en quoy elle est jour et nuyt, à cause de sept mille cinq cens 
quarante et huyt isles qui y sont, desquelles en y a une bien 
grande, où sont dix cités ; la principale s’appelle Gelbona, et 
en ceste cité a grant quantité d’or et de pierreries précieuses, 
et y multiplient plus les olifans [l’ivoire] que en aultre partie 
du monde ; laquelle fut jadis convertie par sainct Thomas, 
Lapostre, jacoit ce que la plus grant partie du pays soient 
mescreans. 

Et ceulx de la seconde région des Sarrazins qui y furent, 
estoient de Perse, c’est de Turquie qui a de diverses pro¬ 
vinces, c’est assavoir : Auffricque, Medie, Persie, Mésopotamie, 
où est la grant cité de Ninive qui a trois journées de long, et 
ores est dicte Babilonne ; et illec est le commencement de la 
merveilleuse tour de Babel, qui a quatre mille pas de large ; 
et illec sont les provinces de Caldée, d'Arrabie, de Sabba et 

de Tarsie. Et en ceste, est le mont de Sinay, où les anges 
portèrent le corps de ma dame saincte Katherine, qui ores 
gist en l’eglise saincte Marie de Ruer, assez près dudit mont. 

L’acteur. — Ceuir de la tierce région qui y furent, estoient 
de la région de Surie, en laquelle sont les provinces de 
Damas, d’Antioche, et la terre de Finicie ; dont furent Thir et 
Sidon, et là est le mont de Liban, dont sault le fleuve de 
Jourdain ; et là sont les cités de Palestine, de Judée, de 
Hierusalem, de Samarie, de Gabeste, de Gallilée et de Naza¬ 
reth, et en ceste terre furent les deux cités de Sodome et de 
Gomorre, qui par leur très abhominable pechié fondirent en 
abisme. Et de ces trois régions à celle grant bataille furent 
tant de roys, de seigneurs et de peuple, que toute la terre en 
estoit couverte, cuydans conquérir le surplus, ainsi que j’ay dit. 
Desquelz seigneurs sarrazins j’en nommeray aucuns cy apres. 

L’acteur. — Et quant le jour prefiz [fixé d’avance] de la 
bataille fut venu, et que tous les seigneurs chrestiens furent 
sur les champs, ouye leur haulte et solempnelle messe bien 
matin que l’archevesque de Couloigne dist, et tous estans en 
estât de grâce, comme il appartenoit à tous bons chrestiens, 
et apres l’absolucion donnée par le cardinal d'Ostie qui légat' 
du pape estoit, et les ungs aux aultres requerans pardon ; 
lors, qui se voult desjeuner, des jeûna. Puis tous montèrent à 
cheval, chascun en ses batailles ordonnées. Saintré monte sur 
son destrier, et s’en va au roy de Behaigne ; lors devant luy 
tira son espée, et de par Dieu, et nostre Dame et monseigneur 
sainct Denys, luy requist l’ordre de chevalerie. Le bon roy, 
qui aymoit ledit Jehan et tous les François, à très grant joye 
l’acollée et ordre luy donna, priant à Dieu qu’il luy donnast 
honneur et joye, telle qu’il desiroit ; et des lors par tout fut 
appellé le seigneur de Saintré. Lors, qui voult estre chevalier, 
s’avança ; là furent maintes banieres levées et coupées les 
queues de maints penons. Et quant tout ce fut fait, et retour¬ 
nez en leurs lieux, lors, chascun faisant le signe de la croix, 
commencèrent à chevaulcher. 

l’ordonnance des batailles. 

Dieu avant et nostre Dame, fut ordonné que la bannière 
de France, celle de l’ordre de Prusse, celles des cinq prelatz, 
avecques celles de certains ducs, contes, princes et barons 
allemans, avecques celles des Anglois, jusques au nombre de 

treize mille chevaulx, où estoient quatre mille chevaliers et 
escuyers esleus [choisis], feroient l’avant garde qui estoit d’ar¬ 
gent à une croix de sable. 

Le roy de Behaingne et sa compaignie, qui estoit dix mille 
chevaulx, feroient une des esles à dextre cousté. 

Le duc de Lectonem, avecques la baniere du roy de Poul- 
laine, dont il avoit la charge, et sa compaignie qui estoient 
unze mille chevaulx, feroient l’autre esle au senestre cousté. 

La banière de nostre Dame, que portoit messire Gadiffer 
de la Salle, qui une aultre fois l'avoit portée, et celles des 
quatre empereurs, c’est assavoir : d’Almaigne, de Constanti¬ 
nople, de Trapesonde et de Boulguerie, avecques celles des 
aultres ducs, princes, barons et nobles hommes, qui estoient 
à cheval de vingt cinq à trente mille bons combatans, feroient 
la grant bataille ; et que le duc de Migrane qui avoit la charge 
de la bannière du roy de Honguerie, et sa chevalerie qui 
estoient douze mille chevaulx, feroient l’arrière garde ; et des 
soixante mille hommes à pié seroient fai et es deux batailles, 
parties de moytié, l'une à dextre et l’aultre à senestre, tout 
per à per, aucun peu devant ; et aux deux letz de l'avant 
garde, poursuyvroient une enseigne sans passer homme 
devant ; et ceulx qui n’estoient point de traict, porteroient 
chascun ung grant pavays qui se appuyroient, tous pains à 
grans croix blanches, et ceulx s’arresteroient quant l’enseigne 
s’arrestroit, pour couvrir les gens de traict. Et quant tous 
furent ainsi ordonnez, et que tous furent dejeunez, et tous 
très liement reconfortez par leurs conducteurs et princes, en 
telle maniéré que oneques gens ne furent mieulx asselirez, à 
celle belle ordonnance par le grant plain de Bellehoch, pas à 
pas, chevaulcherent Si ne tarda gueres qu'ilz virent leurs 
chevaulcheurs revenir, qui leur apportèrent la très joyeuse 
nouvelle de leurs ennemys ; et quant ilz en furent à une lieue 
près, lors s’arresterent, pour les gens à pié, et mandèrent 
chevaucheurs pour les garder, qu'ilz dirent qu'ilz n’avoient 
que trois batailles près à près, et sans nulles esles [ailes], où 
avoit du menu peuple assez. 

l’ordonnance et façon des batailles aux sarrazins. 

Les Sarrazins avoient faict six batailles, c’est assavoir : trois 
à cheval et trois à pié ; lesquelles à pié dévoient suyr et ferir 
tantoet en apres, pour tuer tous ceulx qu’ilz abatroient, et 

tailler jambes et piés des Chrestiens et de leurs chevaulx ; 
dont à la première voullut estre Abazin, le grant Turcq de 
Perse, qui pour lors estoit, et qui en sa baniere portoit de 
gueulles à une grande espée turquoyse d’argent, et bande 
amanchée d'azur, croisée et pommellée d’or, qui, pour le 
grant orgueil de sa puissance, qui estoit bien accompaigné de 
trente à quarante mille chevaulx et plus de cent mille hommes 
à pié, ne prisoit riens les Chrestiens. 

Et en la seconde bataille venait Zidach, qui se disoit empe¬ 
reur de Cartaige [Carthage], et qui en sa baniere portoit de 
sable aux deux testes de chevaulx d’or, endossées ; et Alemoch, 
Soubdam de Babillonne, qui en sa bannière portoit tout d’or, 
sans plus ; et Arachul, Soubdam de Mabaloth, accompaigné de 
soixante mille chevaulx ; et apres eulx, cent et soixante mille 
hommes à pié. 

Et à la tierce bataille furent les roys de la grant Hermenie 
[Arménie], de Sep, de Allapie [du pays d’Alep], et Bazgazul, 
seigneur de Valaquie [Valachie], qui avoient soixante mille 
chevaulx, et de trois à quatre cens mille hommes à pié, 
d’Hermenie, de Barbarie, de Russie, de Samare et de Tar¬ 
tane, que toute la terre couverte en estoit. 

0 0 


CHAPITRE LXI 

Comment en la bataille des Sarrazins Saintré tua le Turcq de prime 
face, et faisoit si bien son debvoir, que tous les ennemis luy faisoient 
place. Et puis comment l’empereur de Cartaige, les deux Souldans 
de Babillonne et Mabaloth, le grant Turcq, furent mis à mort, et 
aultres plusieurs tant d’ung party que d’aultrc. 

CY COMMENCE LA BATAILLE. 

Et quant les rings des aultres furent approchés, ainsi comme 
le trait d'ung arc, le Turcq fist sa bataille arrester, pour veoir 
l’ordonnance de Chrestiens, et pour tenir eulx tous et leurs 
chevaulx en alaine ; mais quant il vit que l’avant garde ne 
bougeoit ou mouvoit, et que le grant traict des canons et cou- 
levrines, des arcs et arbalestres des deux esles, grandement 
les dommageoient, lors se pensa de rompre son propos, et 

manda faire deux pars de ses gens à pié, qui derrière luy 
estoient, et que chascune part courust sus aux batailles des 
gens de traict ; mais quant ilz se sentirent et furent du traict 
si merveilleusement touchez, n’y eut celluy qui osast appro¬ 
cher, et qui ne recullast. Alors le Turcq, comme desesperé, 
fist avancer ses bannières, et tant que chevaulx peurent aller, 
les ungs parmy les aultres, eulx escriant, viennent vers 
l’avant garde ; lors les nobles François cryerent à haulte voix : 
Jhesus, nostre Dame, Montjoye, sainct Denys ! La bannière 
du roy et toutes les aultres là furent, et tant que destriers 
peurent aller, les ungs parmy les aultres très s’entrefierent, 
tellement que le seigneur de Saintré, qui, sur son très puis¬ 
sant destriers, armé estoit, tous deux très richement houssés 
d’orfaverie, esmaillé de ses armes, et sur son bacinet une 
très riche houppe, par sus tous moult apparant, comme à 
Dieu pleut, actaint de sa lance le Turcq par l’estroict de sa 
visiere, si que il luy mist tout le fer dedans ; et, à l’empraindre 
[le pousser] que il fist, le renversa tout mort à terre. Lors 
commença la bataille très dure et forte, car gueres d’eulx 
encores ne scavoient la mort de leur seigneur; lors veissiez 
gens et chevaulx cheoir et tresbuscher les ungs sur les 
aultres, et de toutes pars cryer, que c’estoit merveilleuse 
Chose. Mais quant le seigneur de Saintré se vit desgarny de 
sa lance, incontinent met la main à l’espée, et fiert à dextre 
et à senestre, qu’il n’y avoit Turcq qui place ne luy fist ; et 
quant il volt joindre à la bannière, lors fut de toutes pars 
assailly, que, se ne fut l’ayde de Dieu, et qu’il fut bien tost 
Secouru, sans nul remede il estoit mort ; mais la bannière du 
roy, qui par tout le suyvoit, à l’ayde des bons et vaillans 
François et des aultres qui la conduysoient et faisoient de 
merveilleuses armes, donnèrent de fors affaires aux ennemys. 
Et de les nommer seroit trop longue chose, et de declairer 
leurs proesses ; et aussi qui ne feroit declaracion des armes des 
ungs comme des aultres, en pourroit estre en malle grâce ; 
parquoy, je prie à tous que à tant leur vueille seuffire, et 
soye tenu pour excusé ; mais du seigneur de Saintré, duquel 
l’istoire parle par exprès, me convient plus avant procéder. 
Quant le seigneur de Saintré fut ainsi délivré, alors brocha 
son destrier des espérons, et vint au Turcq qui tenoit la ban¬ 
nière, et luy donna si grant coup sur le bras de son espée, 
si qu’il en fist la bannière cheoir à terre ; les aultres Turcs 
qui actendoient, en combatant, leurs secours, se deffendoient 

comme les plus vaillans d’eulx tous. Et endementiers que 
ceste si fière bataille se faisoit, les deux Souldans s’appro¬ 
chèrent ; mais quant ilz virent la bannière du grant Turc à 
terre, se arresterent pour prendre conseil quel party ilz pren- 
droient, et quelle chose ilz feroient. Les Turcs, qui ne se 
peurent plus porter, ne la charge soustenir, tant à cheval comme 
à pié, se rompirent Alors, tant que chevaulx peurent aller, les 
deux Souldans à grant haste envoyèrent faire haster la 
tierce bataille pour les venir secourir ; et à ce coup fut heur 
que pour conforter, ayder et secourir l’avant garde de noz 
gens qui lassez et travaillez estaient, le roy de Behaigne et 
sa bataille qui faisoient une des esles, et le duc de Lectonem 
qui faisoit l’aultre esle d’autre part, les vindrent tellement 
hurter, que tous passèrent jusques aux bannières, dont l’une 
fut portée et gectée par terre ; et quant leur bataille de pié, 
qui apres eulx venoit, apperceut la bannière de leur seigneur 
à terre, n’y eut celluy qui osast passer plus avant. Et quant 
la troysiesme bataille, que conduysoient les roys de la grant 
Arménie, de Sep, de Maroch et de Allapie, et le seigneur de 
Vallaquie, virent les aultres deux batailles desconfites, et que 
encores n’avoient assemblé à la grant bataille l’arriere garde, 
ne les deux esles des gens de pié, furent tous esbahis ; tontes- 
fois pour ce que venus estoient pour combattre, et estoient de 
gens à cheval et à pié si très puissans, conclurent que le 
plus tost qu’ils pourroient fussent assemblez. Et quant la 
grant bataille des Chrestiens virent la demiere bataille des 
Turcs approcher, lors les princes qui la gouvernoient, et qui 
n’avoient encores veu qui leur fust, ou eust esté besoing 
d'assembler, mandèrent à l’arriere garde que quant ilz les 
verroient assemblez, que hastivement s’approchassent pour 
ferir du cousté ; car, en ce grant plain, n’avoient boys ne 
vallées où gens se peussent embuscher; laquelle chose et 
ordonnance fut bien tenue, et sur ces parolles furent tous 
assemblez. Là fut la très fiere, cruelle et mortelle bataille qui 
eust fait du mal assez ; mais l’arriere garde, au cry de nostre 
Dame et du rç>y de Honguerie, c’est assavoir Lancelot, tant 
qu’ilz peurent^ courre les lances couchées sur les arrests, 
frappèrent au travers ; et les deux esles du traict ferirent sur 
eulx d’autre part. Et incontinent qu’ilz sentirent le traict, se 
rompirent et mirent en fuyte ; alors fut la mortalité si grande 
sans plus de deffence, comme se fust de brebis. Mais la 
bataille des gens à cheval dura très longuement, et eust eu 

assez plus de durée pour le grant nombre qu’ilz estoient, se 
l'arriere garde ne se fust avancée, qui fut cause de leur des¬ 
confiture plus briefve ; et à ce coup furent leurs bannières 
portées par terre et desconfites, et du surplus de ceulx qui 
s'en peurent eschapper par la grâce de Dieu, mis à la fuytte 
Là fut d’eulx l’occision si grande que, paravant ne oncques 
puis la bataille de Pharsale, où Pompée fut desconfit, ne fut 
faicte la semblable. Et \à furent morts l'empereur de Cartaige, 
les deux Souldans de Babillonne et de Mabaloch, le grant 
Turcq Bazul, le seigneur de Valaquie, les roys de Maroch et 
de Alapie prinz, et tant d’aultres grans seigneurs prinz et 
mortz, que, pour abréger, je m’en passe; dont dura la 
bataille plus de six heures, et pour la nuyct qui survint, fut 
besoing à noz gens de retraire, et d’eulx loger sur les marays 
d’ung estang et à l’entrée d’un boys ; et là se raffrechirent 
et reposèrent eulx et leurs chevaulx, qui moult laz et tra¬ 
vaillez estoient, et medecinerent les personnes et chevaulx 
blessez, jusques au lendemain bien matin qu’on alla visiter et 
recongnoistre les trespassez. Et quant furent sur la place, 
trouvèrent entre les morz maints Sarrazins, navrez et feruz, 
qui tendoient les mains pour eulx rendre, mais tous furent 
mis et rendus à mort Et lors tirèrent tous les Chrestiens qui 
furent cogneus aux croix qu’ilz portoient de diverses couleurs ; 
et ceulx qui n’estoient morz, furent prins et menés en l’ost, 
et puis es bonnes villes pour les guérir ; et les morz à très 
grans honneurs et solempnels services de Dieu furent 
enterrez ; et, par sur tous, les Francoys furent exemple des 
aultres, car tous se vestirent de noir, et par celle amour 
qu'ilz monstrerent porter l’ung à l’autre, furent de tous très 
grandement louez. 

CHAPITRE LXII 

Comment les nouvelles coururent par tout, spécialement en France, 
que le petit Saintré avoit faict merveilles ; speciallement entre les 
autres choses, avoit tué le grand Turcq et abatu sa bannière : dont le 
roy fut grandement joyeulx, et en remercya Dieu et les saincts en 
grant sollempnité. 

L'acteur. — De laquelle très saincte victoire les nouvelles 
allèrent par tout, ainsi que fist de Perseus pour Pegasus, le 
cheval volant ; de laquelle chascun escript en ses marches, 
et comment avoit esté, dont entre les vaillances que chascun 
avoit faictes, celles d'ung jeune et nouvel chevalier de France, 
que on nommoit le seigneur de Saintré, furent par tout por¬ 
tées et dictes ; et comment à l’assembler des premières 
batailles, du coup de sa lance il porta le grant Turcq mort à 
terre, et puis par sa très grant proesse et valleur, tant fist 
d’armes qu’il vint à la bannière d’icelluy Turcq, qu’il porta à 
terre, et tant d’aultres armes merveilleuses, que l’escripture 
seroit longue chose. 

L'acteur. — Et quant celle très sainte nouvelle fut ainsi 
par tout publiée, lors tous vrays chrestiens, de quelque part 
qu’ilz fussent, incontinent coururent aux églises, à grans sons 
de campanes [cloches], nostre Seigneur remereyer ; dont 
entre les aultres princes chrestiens, le roy de France incon¬ 
tinent monta à cheval, et s’en alla en la grant eglise remer¬ 
eyer Dieu et nostre Dame, et puis sainct Denys. Mais ne 
tarda gueres que le roy d'armes d’Anjou, qui à la bataille 
avoit esté, vint au roy, et de bouche luy dist la chose ainsi 
qu’elle avoit esté faicte et les vaillances des nobles de son 
royaulme, vifz et morz, que on ne pourroit compter, et en 
especial celles du seigneur de Saintré, ainsi que toutes les 
lectres le contenoient. Et quant le roy eut entendu la vérité 
de ceste chose, lors dist : Ha ! beau sire Dieu, soyes tu loué ! 
Vueilles avoir mercy de ceulx qui en ton service sont tres- 
passés ! Et pour yceüe bonne nouvelle audict roy d’armes 
donna sa robe et trois cens escuz. Alors fut la joie, par la 
court et par la ville, telle que on doit et peut bien penser ; 
fors que des dames et damoyselles et de ceulx qui avoient 
perdu leurs amys. Et à tant laisseray cy à parler d’eulx et 
de ces choses, et reviendray audict seigneur de Saintré. 

CHAPITRE LXIII 

Comment Saintré et toute la noble compaignie des chrestiens francois, 
apres la desconfiture des infidelles, retournèrent à Paris, où ilz furent 
joyeusement receuz du roy, de la royne et de tout le peuple. 

Quant le seigneur de Saintré et celle noble et chevalereuse 
compaignie furent venuz à Sainct Denys, et faites en l’eglise 
leurs devodons pour entrer à Paris, furent au devant d’eulx 
les trois seigneurs ducs dessusdicts et tant d'aultres, qu’à 
peine en demoura ung seul ; et en celle mesme ordonnance 
revindrent, comme partis en estoient, descendre en la grant 
court de Sainct Pol, fors que des bannières des morz et du 
seigneur du Chastel Fromont et aultres qui estoient demou- 
rez navrez ; et en son lieu porta le seigneur de Maulevrier la 
bannière du roy, par élection de tous. Lors furent faictes à 
eulx très grans honneurs et bonnes chier es, aussi des aultres 
à eulx. Et quant ilz furent devers le roy et la royne, ma 
dame et leurs compaignies qui en la grant salle estoient, et 
eurent au roy à l’entrée faictes leurs reverences premières, 
le roy, qui assis estoit, pour les honnorer et pour la grant 
joye qu’il avoit, se dressa sur piés, et fist ung ou deux pas 
au devant, puis à celle très grant joye toucha les mains à 
tous ; et endementiers que tous le touchoient, le seigneur de 
Saintré et les aultres allèrent faire la reverence à la royne, à 
ma dame et à toutes les dames qui là estoient, et de leur 
venue très grant joye faisoient, fors aucunes à qui leurs parens, 
amys estoient demourez. Et quant tous eurent faict leurs 
reverences, et les dames et damoyselles baisées et accollées, 
le roy reffut en sa chaire assis, qui leur dist : Mes amys, 
nostre Seigneur soit loué et sa très benoiste mere, quant à tel 
honneur et joye estes retournez, et vueille Dieu pardonner 
aux âmes de ceulx qui y sont demourez, ainsi que, selon nostre 
saincte foy, le devons croire, et qu’ilz sont sauvez ; mais affin 
que nostre Seigneur vueille délivrer leurs âmes des paines 
de purgatoire et les mectre en repoz et en son très glorieux 
royaulme de paradis, nous voulons et ordonnons que aux 
vespres nous soyons tous à Nostre Dame, et ferons dire les 
vespres et vigilles des morz, et demain les recommandacions 
et solempnelles messes que l’evesque dira ; et par toutes les 
aultres églises seront dictes messes de Requiem, par tant qu’il 

y viendra de prebstres; si vous prie que tous y soyons, 
lequel service voulons et ordonnons estre ainsi par trente 
jours continué : et, en outre ce, ordonnons une messe perpé¬ 
tuelle, à tous les jours, au service de Dieu. Et ainsi fut. Et à 
tant laisseray cy à parler de ces choses, et diray comment 
ma dame, très désirant de parler audict seigneur de Saintré, 
luy fist son signal, et comment par le sien il luy respondit. 

L’acteur. — Après ce que toutes choses furent ainsi faictes, 
ce soir que le roy et la royne, messeigneurs, les dames et da- 
moiselles et ung chascun, au mieux que pouvoient, festoyoient 
les seigneurs nouvellement revenuz, et especiallement le sei¬ 
gneur de Saintré, ma dame qui pas si grant semblant que les 
aultres n’en faisoit, toutesfois pour la grant joye de son cueur 
tenir ne se peut que devers luy devant tous ne s’approuchast, 
et luy dist : Sire Saintré, au moins quant les aultres dames 
vous auront bien festoyé, que nous vous voyons à nostre tour ; 
nous avons veu le temps qu’on vous tenoit ung gracieulx 
escuyer, estes vous, à cause de voz vaillances et que l’on vous 
dit monseigneur et de nouvel chevalier, point changié ? Et en 
disant ces parolles, elle print son espingle et en fist son signal, 
auquel incontinent le seigneur de Saintré respondit, et en 
soubzriant luy dist : Ma dame, quoyque soit en moy, ne quel 
que je soye depuis que ne me veistes, je suis tout tel et celuy 
que j'estoye par avant. Puis illec, présent tous, entrèrent en 
aultres parolles jusques à l’heure du soupper; dont furent 
aucuns qui, apres que les tables furent ostées, parlèrent de 
dancer, laquelle chose ouye, le roy et la royne dirent que, 
pour l’amour des trespassés dont l’on ne devoit mye estre 
joyeulx, ja n’y seroit chanté, ne dances faictes ; mais, pour le 
matin estre tous à l’eglise, demandèrent les espices et le vin 
de congié. 

Comment Saintré requist au roy que pour sa bien venue couchast avec- 
ques la royne, ce qu’il luy promit; et comment la royae en fist 
grande risée, luy demandant pourquoy il avoit faict celle requeste. 
Puis enfin comment, sus la minuyt, il alla parler à la dame en 
secret, qui luy fit la plus grant chiere du monde, non pas sans plu¬ 
sieurs baisers et accollemens. 


L’acteur encores. - Et quant le roy fut en sa chambre, le 
seigneur de Saintré en riant luy dist : Sire, pour nostre bien 
venue, je vous prie que ce soir avecques la royne dormiez. 
Le roy, qui très gracieulx prince estoit, et qui tant l’aymoit, 
en riant luy dist : Tousjours fustes et serez gracieulx, et du 
party aux dames ; et, pour l’amour de vous, je le vueil. Alors 
tout en riant vint à la royne, et luy dist : Au moins, ma dame, 
donnez moy ung grant mercy. Et quant la royne le vit ainsi 
rire, luy dist : Et de quoy, Saintré, vous donneray je ung 
grand mercy ? Ma dame, donnez le moy et puis je le diray. 
Non feray, dist elle, car vous vous farceriez de moy. Ma 
dame, c’est chose où le roy, vous et moy prendrons plaisir ; 
ne vous fiez vous pas en moy ? Si fais, dist elle, et puis 
qu’ainsi est, je vous dis grant mercy. Alors le seigneur de 
Saintré luy dist : Ma dame, faictes bonne chere, car j’ay 
espouoir que ceste nuyt, s’il n’est faict, vous ferez ung très 
beau filz ; car, pour notre bien venue, le roy m’a accordé de 
dormir avec vous. Hé ! dist la royne, que vous estiez bon ! il 
n’a que yer entre deux que je dormys avecques luy. Mais je 
vous prie que me dictes la chose qui ores vous a esmeu de 
faire ceste requeste à monseigneur ? Ma dame, dist-il, je le 
vous diray ; vous scavez que quant aucun seigneur ou dame 
viennent là où les enfans sont à l’escolle, par coustume à 
leur requeste les escolliers sont délivrez et allent jouer. Ha î 
dist elle, Saintré, Saintré, ce n’est mye la droicte porte par 
où vous cuydez entrer ; je vous adjure, sur armes et sur 
amours, que me dictes vérité. Lors le prent par la manche et 
dit : Tant que je le scaiche, vous ne me eschapperez. Alors le 
seigneur de Saintré appela ma dame, et luy dist : Ma dame, 
vueillez moy ayder, car veez cy la royne qui me veult effor¬ 
cer. Et luy compta la requeste faicte au roy, et ce qu’il avoit 
dit à la royne, tout au long. Lors dist ma dame à la royne : 

Hé ! ma dame, laissez le aller, car il vous a dit la vérité. Non 
a, dit elle ; aultre chose y a soubz le mortier ; car monsei¬ 
gneur me dist yer qu’il desiroit moult sa bien venue pour 
bien avecques luy deviser, et il a trouvée ceste façon pour 
aultre part aller. Ma dame, qui se doubtoit, ainsi que chose 
vraye fai et adoubter, que leurs riz et signeaulx ne la feissent 
souppeconner, pour bien couvrir leur emprise, dist ainsi au 
seigneur de Saintré : Hé ! sire, sire, se ma dame me croit, 
avant que luy eschappez, vous luy direz la vérité. Alors il 
leur dist : Et par voz foiz, mes dames, se je le vous dis, me 
laisserez vous aller ? Ouy vrayment, dist la royne. Et vous, 
ma dame, avec la royne le me promectez. Lors il dist : Ma 
dame, il y a ung moys ou six sepmaines que ne cessasmes 
de chevaulcher, et pource que le roy me vouldroit arrai¬ 
sonner, et je me vouldroye dormir et reposer ; pource, ma 
dame, suis je ainsi eschappé. Ha ! dist la royne, à ceste fois 
je vous croy. Lors dist ma dame, en renouvellant son signal : 
Vrayement, ma dame, c’est bien faict, vous le povez bien lais¬ 
ser aller. 

L'acteur. — Et quant la très desirée heure fut venue, que 
bien à loysir ma dame et son amy peur eut parler ensemble, 
que vous dirois-je ? Là furent les baisers donnés et baisiers 
■rendus, tant qu’ilz ne s’en povoient saouller, et demandes et 
responses telles qu’amours voulloient et commandoient Et 
en celle très plaisant joye furent jusques à ce que force leur 
fut de partir ; en laquelle retourner ne povoient, se la royne 
ne dormist avecques le roy, où ilz s’employèrent toutesfois 
que au roy plaisoit. Que vous dirois je plus ? Hz furent ainsi 
par quinze mois. Et à tant laisseray cy à parler de leurs 
amours qui furent si loyalles et secrettes que oneques plus 
loyalles, ne mieulx conduytes, en ce monde ne furent 

CHAPITRE LXV 

Comment le petit Saintré délibéra de porter une visiere de bassinet 
d’or par l'espace de trois ans: et comment le roy luy concéda, 
nonobstant que ce fut contre sa volonté. 

L*acteur. — Advint que au quinziesme mois qu'il fut 
retourné de Prusse, par maintes fois se mist en ung nouvel 
pensement, et en soy mesmes disoit : Helas ! povre de sens, 
povre d’avis et de tous biens, que tu es ! oneques par toy 
aucun fait d’armes ne fut empris que ta très noble et doulce 
deesse ne t’y ayt mys; ores vrayement je «ne concluz et 
délibéré que, pour l’amour d'elle, je vueil faire aucun bien. 
Lors s’appensa de trouver cinq chevaliers des plus puissants, 
dont il en seroit l'ung, et cinq des escuyers les plus suffisans 
et des meilleurs en armes qu’il pourroit trouver en France ; 
lesquels il requerroit estre tous ensemble compagnons et freres, 
à porter, par l’espace de trois ans, une visiere de bassinet [coif¬ 
fure de guerre] d’or pour les chevaliers, et d’argent pour les 
escuyers, ausquelles y auroit ung riche dyamant à l’entrer d’une 
des deux, lumières des yeulx. Si vrayement que s’ilz ne trou- 
voient semblable nombre de chevaliers et d’escuyers qui les 
combatissent jusques à oultrance, pour estre quictez chascun 
desditz dyamans, et les aultres de semblable, et que nulle 
personne ne le sauroit jusques au dernier jour .d’avril, qu’il 
feroit sa requeste aux chevaliers et escuyers qu’il esliroit. Et 
quant il fut du tout délibéré à ce, il envoya à Florance ung 
patron de toille paint, en forme d’un saptin figuré tout blanc, 
où seroient visieres d’or et brochées très richement, qui 
seroient pour leurs robbes et paremens des chevaulx, et 
semblablement seroient parés de fin damas, tout blanc, bro¬ 
ché à semblables visieres d’argent, pour les robbes et pare¬ 
mens des chevaulx des escuyers ; et d'autre part fait quérir 
chevaulx tous blancs, les plus beaulx et les plus fringans 
qu'on pourroit finer, qu’ilz fusssent menez et tenuz en cer¬ 
tain lieu secret. Et encores fist faire dix les plus beaulx et 
nouveaulx chappeaulx de broderies semblables, en façon de 
plumes d’ostrusse, chargés d’orfaveries d’or pour les cheva¬ 
liers, et d’argent pour les escuyers. Et quant les draps de 
soye furent apportez de Florance, et lesdits chevaulx trouvez, 

lors fist tailler lesdictes robes sur personnes semblables de 
corps de ceulx qu’il vouloit requérir, et aussi des draps 
mesmes fait faire dix très beaulx paremens, à grans franges 
blanches de soye, coupponnées de fil d’or et d’argent, qui 
tous furent faitz secrettement. Et quant lendemain jour 
d’apvril fut venu, il semont à soupper le seigneur de Presigny, 
le seigneur de Bueil, le seigneur de Mailly, messire Hues de 
Craon, et luy cinquiesme des chevaliers, le seigneur de Genly, 
le seigneur de Moy, le seigneur d’Herby, le seigneur des 
Barres et le seigneur de Clermont, escuyers, ausquelz il fist 
très bonne chiere en son logis. Et quant les nappes furent 
levées, sans oster la table, tous rendirent grâces à Dieu ; il 
appella le varlet qui gardoit sa chambre, et se fist bailler un 
petit coffret ; lors fist vuyder chascun de la salle pour aller 
soupper, et alors en riant dist : Messeigneurs et mes freres, 
se je estoye présomptueux des choses que vous vueil dire, 
chascun me pardonne, car, sur ma foy, je vueil estre de tous 
qui cy sommes le maindre, et ce que j'ay en pensée et que 
vous vueil dire n’est que pour accroistre noz honneurs, ainsi 
que tous nobles cueurs doyvent desirer de faire ; et pour ce 
que sur tous ceulx de ce royaulme, je vous ay choisis pour 
estre tous ensemble freres et compaignons, pour faire quelque 
bien en armes, pour l’amour de noz dames et honneurs ; or 
ca, messeigneurs et mes freres, qu’en dictes vous? Alors 
chascun de joye regarde l’ung l’aultre pour respondre et luy 
faire honneur, en disant : Respondez. Mais vous? Alors le 
seigneur de Genly qui premier parla, dist : Monseigneur de 
Saintré, die chascun sa voulenté, mais à si très noble compai- 
gnie, et aussi requeste, me semble qu’il ne fault point grant 
delay ; quant à moy, je suis celuy qui de ma part, à l’ayde de 
Dieu et de nostre Dame, le vous accorde, remerciant quant 
vous m’avez en tel nombre et compaignie prins et esleu. Et 
en ensuivant ung chascun d’eulx très liberallement se offrirent. 
Mais tant estoient les vaillances, comme avez oy, les largesses, 
doulceurs et courtoisies, qui passoient les bornes et mectez 
[limites] de tous, dont n’y avoit celluy qui n’eust mis son corps 
pour luy, et tant plus que le roy l’amoit par dessus tous, dont 
chascun avoit joye de lui faire plaisir. Alors tous les remer- 
cya en la meilleure façon qu’il peut, et ouvrit son coffret, et à 
chascun donna sa visiere, toutes pareilles de façon et de 
diamans, puis leur dist : Or, messeigneurs et mes freres, ou 
nom de Dieu le Pere, le Filz et le sainct Esperit, aussi de la 

benoiste vierge ' Marie sa fille et mere, je les vous baille, et 
vous les prenez par telle condidon que chascun de nous les 
portera sur son espaule senestre, et par l'espace de trois ans, 
se dedans ledit terme nous ne trouvons semblable nombre de 
chevaliers et d’escuyers de nom et d’armes, sans reprouche, 
qui de lances de giet, de haiche d’armes, d’espées de corps et 
de dagues, nous ayent combattuz, et nous eulx, jusques à 
prendre chascune partie ses quatre poinctes, ou estre portés 
par terre r et la partie à qui Dieu donnera du pire, chas¬ 
cun de nous sera quicte pour donner ung dyamant, en 
sa visiere, et ilz seront quiet es pour donner ung semblable 
dyamant, que sont les nostres. Et du poursuyr noz déli¬ 
vrances d’envoyer à la court du roy des Romains, puis en 
Angleterre, et là où mieulx nous semblera, actendez vous en 
à moy ; aussi je m'employeray devers le roy, qui nous aydera à 
supporter nostre despence. Alors chascun de bien en mieulx 
l’en remercya. Et pour mieulx nous acquiter, et faire noz 
devoirs, je loue que chascun voyse à sa dame, et pour la 
première fois supplier que la visiere luy vueille sans plus à 
la main asseoir sur l’espaulle senestre, sans la lier autrement 
jusques au matin que, tous ensemble, les porteront ; mais 
pour faire nostre chose plus nouvelle, je vous prie que soyez 
cy à quatre heures au plus matin, si yrons esveiller le roy et 
la royne, qui coucheront ensemble, et, s’il leur plaist, nous 
les merrons [mènerons] au may. Si furent tous si très contens 
que plus ne pouvoient. Lors fut le seigneur de Moy, qui dist : 
Helas ! et comment fera celuy qui n’a point l’octroy de dame ? 
Alors le seigneur de Saintré luy dist : Ha ! mon frere de Moy, 
tant aura il plus de cause de franchement requérir sa grâce 
et mercy ; car se elle n’est pas la plus fiere des aultres, pour 
ung tel bien jamais elle ne le refusera. Et alors les ungs des 
aultres prindrent congié, et allèrent chascun où dit estoit. Et 
à tant laisseray cy à parler de ces seigneurs et de leurs dames, 
et diray comment il en print au seigneur de Saintré envers sa 
dame. 

CHAPITRE LXVI 

Comment Saintré fut au preau parler à la dame, et luy compta son 
entreprise, dont elle fut moult dolente et marrie ; toutes fois tant la 
supplya le petit Saintré que à sa requeste la dicte dame luy attacha 
son entreprise sur l’espaule. 

Le soir qui fut la veille du premier jour de may, apres ce 
que le roy eut prins les espices et le vin de congié, le seigneur 
de Saintré s'approcha de la royne, puis appela ma dame, et 
en riant à la royne dist : Que me donrez vous, ma dame, se 
ceste nuyt je fois que vous dormez avecques le roy ? He î sire, 
dist la royne en riant, de ce je ne vous scauray ja nul gré. Et 
en riant de ces parolles il fait à ma dame son signal ; ma dame, 
qui bien congneut son parler que ce fut pour l’adviser du 
coucher du roy avec la royne, ne fut mye sourde, ne muette ; 
car incontinent par son signal luy respondit. Et quant le roy 
fut en son lict, et le seigneur de Saintré, ainsi que de cous- 
tume estoit aux princes et princesses, seigneurs et dames 
d’estât, que les chambellans aux seigneurs et les dames aux 
grans dames leur donnoient de l’eau benoiste, quant ilz 
estoient en leurs lits ; ce que à plusieurs aujourd’huy est honte 
et chose mal faicte, tant sont asseurez de l’ennemy ; et quant 
il eut donné de l’eau benoiste, et closes les couvertures, et, 
donné la bonne nuyt, il s’en alla en sa chambre, où il 
demoura tant que la très desirée heure vint que ma dame et 
luy furent ensemble. Lors de baisier et de rebaisier, de jouer 
et deviser aux jeux et devises que le jeu d’amours leur avoit 
commandez ; et quant ilz eurent grant pièce devisé, le sei¬ 
gneur de Saintré lors à genoulx se mist, puis à madame dist : 
A ! ma très haulte deesse sans per, tant et si très humblement, 
comme je scay et puis, grâce, pardon, mercy et miséricorde 
vous requiers. Et de quoy, dist ma dame, mon amy? Ma 
dame, dist il, du temps qu’il a que je suis vostre très humble 
serf et loyal serviteur, oncques en moy n’eut tant de bien 
que pour l’amour de vous j’eusse nulz faitz d’armes emprins ; 
mais tous ceulx que j’ay faitz, et où je me suis trouvé, ont 
esté par voz commandemens, par voz conseils et advis ; et 
pour ce que je me congnois si grandement avoir mespris et 
failly, et que trop mienlx vault faire bien tart que jamais, 

pour ce, ma dame, très humblement vous supplye et requiers 
que ceste emprise que pour l’amour de vous, moy dixiesme 
ay mise avant et emprise de porter, vous plaise pour la pre¬ 
mière fois de vostre main l’asseoir sur mon espaule senestre, 
ainsi que tous mes compagnons ont fait au bon gré de leurs 
dames, lesquels sont telz, et telz, et telz ; et lors les nomma 
tous. Et, en ce disant, tira son emprise de sa manche, enve¬ 
loppée d’ung délié ceuvrechief, et, en luy présentant, la cuyda 
baisier. Ma dame, quant eust oy ces parolles, très grandement 
se coursa [courrouça], et ne le voult approcher, puis luy dist : 
Avez vous levée emprise et départie, ca et là, sans mon sceu 
et congié ? Jamais, tant que je vive, de bon cueur ne vous ayme- 
ray. Qui fut esbahy de ces parolles? certes ce fut il ; car il ne 
scavoit pas se c’estoit par joieuseté, ou par yre. Lors se print à 
la regarder, et quant il veit qu’elle tenoit son yre, alors luy 
dist : Helas ! ma dame, veez cy povre nouvelle, quant pour 
bien faire je doy estre pugny, moy qui vous ay tant et si 
loyaulment servie, et ay mis mon cueur, corps et vie, pour 
vous obeyr ; et ores que je eu y doy e en vostre service faire 
mon honneur, fault que je perde celle à qui je suis tant atenu; 
ha ! ma très redoubtée dame sans per, ayez de vostre povre 
serviteur mercy, et ceste fois plaise vous moy pardonner ; car 
se jamais j’y retombe, que je soye bien pugny. Alors ma 
dame luy dist : Allez bientost rompre votre emprise à voz 
compaignons. Helas ! ma dame, et comment ? car elle est ja 
si avant que, se c’estoit ma mort ou ma vie, je ne puis pen¬ 
ser qu’il me fust possible de la rompre. Vous estes celle que 
sur toutes je doy obéir le plus : et pour ce, ma dame, à 
genoulx et à mains joinctes, très humblement vous supplye 
que liement et de bon cueur me pardonnez, et que mon 
emprise mectez icy : et du surplus ne vous soueyez, car j’ay 
espoir en Dieu et en nostre Dame, qu’ilz nous en feront con- 
tens. Et à ces parolles ma dame tout morvement [de mauvaise 
grâce] la print, et sur l’espaule senestre l'assist ; et puis 
moytié ouy, moytié non, souffrist qu’il la baisast. Puis pour 
l’heure tarde, d’elle print congié très humblement, s’en 
partit. Et à tant laisseray cy à parler de ma dame, et diray 
de la venue des neuf compaignons au seigneur de Saintré, et 
de leur très belle assemblée en son logeiz. 

CHAPITRE LXVII 

Comment les neuf compaignons vindrent le matin devers le roy. 

L’acteur. — Lendemain, qui fut le premier jour de may, 
et que les neuf compaignons, bien matin, au logeis de Saintré 
furent pour abréger, apres que leur messe fut leans [à cet 
endroit] oye, le seigneur de Saintré en sa chambre les fist tous 
venir. Lors à chascun donna sa robbe de drap de soye, avec- 
ques les visieres d’or et d’argent brochées, ainsi qu’avez oy ; 
puis fist venir les dix chappeaulx, si beaulx et si apparens 
comme ilz estoient, et puis à chascun son cercle d’or et d’ar¬ 
gent pour saindre sur leurs robbes, dont tous furent esmer- 
veillez. Alors demanda les visieres ; puis, de sa main, à chas- 
cun pour ceste fois, sur leurs espaules senestres les attacha, 
et en riant leur demanda comment chascun estoit content de 
sa dame. Helas ! mais il ne dit mye de la sienne, ne de la 
saincte douleur que son triste cueur portoit. Et quant ilz 
furent pour yssir tous hors de l’hostel, là furent les dix frin- 
gans et tous blancs coursiers qu’il avoit secrètement fait 
achapter, tous enharnachez richement, et de mesmes draps 
dont leurs robbes estoient, qui, au bout des pendans ou 
meillieu et par les carrefours, estoient semez de visieres 
d’argent dorées pour les chevaliers, et blanches pour les 
escuyers. Et lors fut garny de trois dez, et dist : A la fortune 
de chascun ! celuy qui plus aura de pointz à la veue de l’œil 
choisira. Lors chascun, qui mieulx peut et sceut, l’en remer- 
cya, disant l’ung à l’aultre : Ne fut oncques tel ! Et au monster 
chascun fut pourveu de nouveaulx et semblables espérons, 
qui dorez estoient pour les chevaliers, et argentez pour les 
escuyers, dont les courrois estoient de tissus de soye, comme 
l’on souloit au bon temps porter. Lors à l’yssir de l’ostel, veis- 
siez chevaulx saillir, bondir en l’air, crier, huer, où chascun 
acouroit; pourtant que oncques chose plus joyeuse à veoir ne 
fut. Et ainsi s’en allèrent en la grant cour de l’hostel Saincti 
Pol ; lors chascun sa joye conforta, car bien scavoient que le 
roy estoit esveillé. Et quant le roy ouyt le bruyt des gens, fist 
le\ er les damoyselles qui en la chambre gysoient, pour sca- 
voir que c’estoit. Lors allèrent aux fenestres treilliées [cou¬ 
vertes d’un treillis], et incontinent au roy dirent : Ha! sire, 

sire, venez veoir la grant merveille, que oneques si belle 
chose ne veismes. La royne, qui pas ne dormoit, désirant 
veoir que c’estoit, dist au roy : Eh ! monseigneur, allons veoir 
que c’est. Alors revindrent les damoyselles, de joye si très 
prinses que à peine scavoient-elles parler ; lors le roy et la 
royne se firent abiller ; puis le roy, atout son abillement de 
nuyt sur sa teste, vint à la grant fenestre, et la royne aux 
treilliz. Et quant les dix compaignons qui fringoient et chan¬ 
taient, apperceurent le roy, lors tous vers luy accoururent, 
et puis quant ilz apperceurent la royne, à haulte voix s’es- 
crierent : Sire, sire, et vous, ma dame, le très bon jour et le 
très bon may vous soit huy donné ! Et le roy leur dist : Bon 
jour, bon jour, compaignons! Alors le roy et la royne se 
retrahirent pour eulx abiller, et les dix compaignons descen¬ 
dirent et vindrent en la chambre du roy, qu'ilz trouvèrent 
accompaigné de ses varlets de chambre qui l’abilloient. Alors, 
tous à genoulx, le seigneur de Saintré commença à parler, et 
dist : Nostre souverain prince, messeigneurs mes freres, qui 
cy sont, et moy en leur compaignie, avons tous aujourd’huy 
voué que, à vostre bon congié et licence, nous porterons ceste 
emprise d’armes sur noz espaulles senestres, que cy veez, par 
l’espace de trois ans, et le surplus ainsi qu’en ceste lectre de 
noz armes pourrez plus à plain veoir ; vous très humblement 
supplyant que vostre bon plaisir soit la nous laisser poursuyr. 
Et quant le roy entend ceste nouvelle, et vit sur leurs 
espaulles leurs emprises, ne fut mye bien content, pourquoi 
il leur dist : Mes amis, vous faictes comme celuy qui espouse 
sa cousine, puis en demande dispensacion ; c’est à vous chose 
mal faicte d'entreprendre, et puis d’executer, sans licence de 
son seigneur, ou de celuy qui a son povoir et sa charge ; et 
qui vouldroit regarder à la rigueur, quelque bien qu’il en 
vonlsist, il en devroit très griefvement estre pugny qui le fait 
aultrement. En disant icelles parolles, print leur lectre d’em¬ 
prise, puis leur dist : Je verray qu’il y a ; et quant à vous, 
Saintré, vostre cueur et vous ne cesserez jamais d’entre¬ 
prendre armes et voyages, il me semble que c’est assez. Ah ! 
sire, dist Saintré, ce n’est mye mon cueur, ne moy, maiz 
c’est honneur qui à ce tous nous esmeut, et en laquelle vous 
partez. Et à tant [alors] le roy fut prest, et s’en alla à la 
messe. A ces parolles, arrivèrent messeigneurs les freres du 
roy, qui virent les dix compaignons ainsi abillez et leurs 
nouvelles emprises, ausquelz firent leurs reverences, puis 

leur recommandèrent leur faict ; mai z ilz dirent : Quant au 
faict de voz emprises, monseigneur a très bon droit, et vous 
avez mespris, jacoit ce que avez retenu son congié, plaisir et 
ordonnance ; car se aultrement estoit, ce serait très simple¬ 
ment besongné ; nous serons avecques luy et l’en prierons. 
Apres le roy et les seigneurs, ne tarda guieres que la royne 
vint, qui a très grant joye les receupt ; apres venoit ma dame 
qui guieres de chiere ne leur fist Lors furent tous au service 
de la grant messe ; là veissiez dames et damoyselles, cheva¬ 
liers et escuyers regarder à merveilles ces compaignons. Et 
quant le roy fut en sa chambre, appella mes trois seigneurs 
ses freres, et leur monstra les lectres d’armes, et puis leur 
demanda conseil. Et, pour abréger, la conclusion fut telle que 
pour ceste fois le roy leur en donnoit congié ; et que, sur 
peine de son indignacion et d’en estre pugnis, eulr, ne aultre 
de son royaulme, ne portassent emprises avant son bon plai¬ 
sir. Alors tous vindrent très humblement le remercier. Quant 
les testes furent passées, ilz ne cessèrent d’eulr mectre en 
point, et pour tous les jours de la sepmaine firent robbes 
pareilles pour leurs corps et tous leurs gens d’une livrée, et 
les haraois de leurs chevauix, qui estoit moult belle chose à 
veoir. Que vous dirois je ? tout le royaulme en bruyoit ; et 
endementiers qu'ilz s’abilloient, Saintré et ses compaignons 
ordonnèrent une très belle lectre d’armes, adressans à la 
court de l’empereur, comme la prindpalle des aultres, et 
incontinent par le roy d’armes de Normandie les firent por¬ 
ter. Et icy laisseray à parler ung peu de ces choses pour 
revenir au surplus de la matière. 

CHAPITRE LXVIII 

Gomment le roi parle à Saintré, et des dons qu'il luy fist 

et à sa compaignie. 

L’acteur. — Endementiers qu'ilz s’abilloient, tout ainsi 
qu’avez ouy, le roy, qui aymoit tant Saintré, luy dist : Saintré, 
qui vous a esmeu de ceste emprise faire sans mon congié? 
où sont les scellez des promesses de fortune qui tant a esté 
pour vous, qu’elle ne vous puisse revocquer ? et d’autre part, 

la yre de nostre Seigneur, ne la craignez vous pas, qui nous 
deffend telles vaines choses ; et s’il vous en a par tant de fois 
enrichy, de tant luy en estes vous plus tenu, et vous vous 
devez garder de plus le offendre, se vous estes bon chres- 
tien ; ores que ceste chose est si publiée que ne se peult 
retourner, pour ceste fois je m’en contente, et vous deffends 
que n’y retournez plus. Ah ! sire, dist il, me soit pardonné, 
s’il vous plaist. Ores [pour l’instant], dist le roy, je le vous 
pardonne de très bon cueur ; où entendez vous faire vos 
armes ? Sire, nous entendons les signifier à la court de l’em¬ 
pereur, et se là ne trouvons qui nous vueille délivrer, nous 
les signifierons à la cour du roy d'Engleterre, espérant que 
en l’ung de ces deux ne taillerons mye. Or bien, dist le roy, 
quelz habillemens ? quel nombre de gens ? ferez vous tous une 
bourse, ou comment ? Et quant le roy eut sceu la responce 
de tout, il luy dist : Je vous donray quatre mille escuz, et à 
chascun de voz compaignons mille et cinq cens. Et la royne 
luy en donna mille et cinq cens, une piece de veloux cra- 
moysy, taint en poupre, et cent mars de vaiselle d'argent ; et 
à chascun des aultres, six cens escuz; aux chevaliers à 
chascun, une piece de veloux gris; et aux escuyers, une 
piece de damas aussi gris. Messeigneurs les ducz chascun, 
mille et cinq cens escuz et quarante mars de vaisselle, et aux 
aultres six cens escuz. Et ne tarda guieres que leur partement 
fut ; et quant le jour fut venu, ils vindrent tous ensemble 
prendre congié du roy, de la royne, de messeigneurs et de 
mes dames, dont les beaulx parlers qu’ilz leur dirent, et de 
leurs biens remercier, je me passe, pour venir aux secrets 
pleurs et plains, et très angoisseux souspirs que le très dou¬ 
loureux cueur de ma dame faisoit du partement de son amy, 
dont plus que oncques mais, son partement lui deplaisoit, et 
toutesfois se failloit il départir. Et à tant laisseray à parler 
du congié qu’ilz ont prins, et de leur voyage, où ilz vont en 
la court de l’empereur ; et diray du dueil que ma dame maine, 
et d’un aultre nouvel party. 

DU TRES GRANT DUEIL DE MA DAME, ET DE SON PARTEMENT 

DE LA COURT. 

L’acteur. — Ma dame, qui est ainsi demourée seulle d’amy, 
ne voit bahoura [divertissements guerriers], ne joustes, dances, 
chasses, ne aultres déduits où son cueur peust prendre plaisir ; 

et quant elle voit les dames per à per deviser ensemble, lors 
renouvellent toutes douleurs en son cueur. Et, en ceste 
langoureuse vie, fust ahurtée [émue] tellement qu'elle en 
laissoit le boire et le manger pour jeusner, et le dormir pour 
le veiller ; et tellement que peu à peu sa très vive face collorée 
s’est changiée en très pâlie coulleur, dont chascun s’esmer- 
veilloit. La royne, qui la veoit mal disposée, pale et pensive, 
plusieurs fois luy demande qu’elle a. Ma dame, dist elle, ce 
n’est riens ; vous scavez qu’entre nous femmes, sommes 
malades quant il nous plaist. Mais à bon escient dites nous, 
Belle Cousine, que vous avez et où ce mal vous tient, et se 
nous vous y pourrions ayder, car vous devez estre certaine 
que de très bon cueur nous y emploierons. A ! ma très doulce 
dame, humblement je vous remercie. Et sur ce, finirent leurs 
parolles ; mais la royne, qui bien l’aymoit, n’oublia pas 
mander à son medicin, maistre Hues de Fisol, très 
suffisant medicin et philosophe, qui, de par la royne, 
se informa de son mal, et luy ordonna qu’elle gardast son 
estât, et que le matin la viendroit veoir ; et ainsi fut. Le 
matin que maistre Hues eut tout bien veu son faict, trouva 
son corps sain et nect de douleur de teste, de fiebvres et de 
tous aultres maulx, fors que en son cueur avoit douleur 
enclouse ; que, se briefvement n’y estoit pourveu, sans remede 
en dangier de mort estoit ; car, par celle estroicte douleur, en 
elle se mouroient tous les esperits naturelz, respondans à son 
cueur, et que ja presque tous estoient oppillez [comprimés] ; 
toutesfois, au mieulx qu’il peut, il la réconforta, puis luy 
dist : Ma dame, au regart de vostre corps, je le treuve très 
bien disposé ; mais vostre cueur ne l’est mye, qui a en soy 
aulcune grant douleur secrete, que, se pourveu n’y est brief¬ 
vement, vous tomberez en une grant langueur très forte à 
guérir ; et pour ce, ma dame, ostez de vous ceste douleur, et 
je penseray du surplus. 

CE QUE DIT MA DAME A MAISTRE HUES, ET COMMENT IL LA 

RECONFORTA. 

Quant ma dame eut ouy maistre Hues ainsi de son mal 
parler, luy dist : Maistre Hues, lessez moy, je n’ay douleur 
en mon cueur que une, en laquelle de vostre parolle seulle- 
ment me povez bien ayder ; et par ma foy, se ainsi vous 
plaisoit, je vous en seroie à tousjours bien atenue ; et, en 

oultre, je vous donroyc ung bon mantel de la plus fine escar- 
late que l’en pourra finer. Quant maistre Hues oyt parler du 
mantel, à très chiere lie luy dist : Na dame, commandez 
moy, car il n’est chose que pour vous, à mon povoir, ne face. 
Voire, dist ma dame, maistre Hues, et nous vous en remer¬ 
cions ; medessins sont confesseurs ; et ce que vous vueil dire 
ne touche à vostre deshonneur, ne dommage, si vous prie 
que le tengniez secret. Ma dame, dictes hardiment, car, par 
ma foy, jamais parolle n’en sera dicte. Or, maistre Hues, nous 
vous disons que la desplaisance et maladie de nostre cueur 
n’est fors que du désir que nous avons d’aller, deux moys ou 
trois, veoir noz terres, dont il est grant besoing ; car sont plus 
de seize ans que nous n’y fusmes, dont noz affaires n’en 
vallent que pis ; et nous scavons que se madame scavoit que 
de nous venist, suis acertainée qu’elle n’en seroit mye con¬ 
tente. Ho ! ma dame, dist maistre Hues, j’en prens la charge, 
et faictes bonne chiere, car vous yrez, et scay bien la façon 
comment ; mais il faut que trois ou quatre jours vous tenez 
en chambre, et du surplus laissez faire à moy. Maistre Hues 
vint à la royne, et luy dist : Ma dame, je viens de veoir ma 
dame vostre cousine. Helas ! dist la royne, maistre Hues, 
comment le fait elle ? Ma dame, pour le vous dire, très peti¬ 
tement, et n’y voy qu’un seul remede. Las ! que dictes vous, 
et quel remede? Pour Dieu, ma dame, qu’elle s’en voy se 
esbattre en son air naturel deux moys ou trois. Helas ! se 
elle y estoit, seroit elle guarie ? J’espere en Dieu que ouy, et 
je voy s penser de ses viandes et d’aucuns lectuaires confor- 
tatifz [élixirs reconstituants]. La royne s’en va incontinent 
veoir ma dame, qu’elle trouva couchée en son lict ; lors la 
réconforta au mieulx qu’elle peut, especialement qu’elle seroit 
tantost guerie, se elle estoit en son air naturel, comme luy 
avoit dit maistre Hues, et que pour Dieu fist bonne chiere, et 
se disposast d’aller où elle vouldroit pour sa santé et guarison 
trouver. Madame, qui autre medicine ne queroit [cherchait] 
avoir que de fuyr les desplaisirs que son cueur sentoit, quant 
elle veoit les aultres amans dancer, chanter, jouer, et les ungs 
avecques les aultres deviser, et elle ne povoit ainsi faire jusques 
à la venue de son très parfait amy, si print en elle resconfort 
de s’en partir ; et, pour abréger, le plus tost qu’elle peut, print 
congié du roy et de la royne. La royne ne luy donna congié 
que pour deux moys, se elle estoit lors en bon point, luy 
promectant de revenir. Et lors prent congié, et s’en va. 

CHAPITRE LXIX 

Comment ma dame est en son hostel venue ; et comment 

on la va festoyer. 

L'acteur. — Or nous fault ycy lesser le nom du pais, et de 
la terre, et de son hostel où elle alloit, car l’istoire s'en taist 
pour aucunes causes et choses qui apres viendront ; mais 
faindray que son principal hostel fust à une lieue d'une 
bonne cité ; et à une lieue de son dit hostel fust une abbaye 
que ses prédécesseurs fondèrent, et de celle abbaye n’avoit 
que une aultre lieue jusques à ladicte cité. Dont par ainsi 
l'ostel de ma dame, l’abbaye et la cité, estoient ainsi corne en 
ung trepier. 

DE LA VENUE DE MA DAME, ET DE LA JOIE ET BONNE CHIERE 

DES GENS DU PAIS. 

Quant la nouvelle fut par le pais sceue de la venue de ma 
dame en son hostel, seigneurs et dames, escuyers et damoy- 
selles, bourgeoys et bourgeoyses, la vont veoir ; dont par leur 
venue, peu à peu, son grant dueil commença à passer. Et à 
tant laisseray à parler aulcun peu du séjour de ma dame, et 
diray de l'abbaye et de damp [seigneur] Abbez. 

L’acteur cy parle de damp Abbez et de son abbaye. —Comme 
j’ay dit, ceste abbaye, qui cy n’a point de nom, les prédéces¬ 
seurs de ma dame la fondèrent ; et tant y firent de biens 
que aujourd’huy elle est une des dix meilleures abbayes de 
France. Damp Abbez, qui pour lors estoit, fut filz d’ung très 
riche bourgeoys de la ville, qui, pour dons et pour prières 
de seigneurs, aussi des amys de la court de Romme, donna 
tant que son filz en fut Abbez, qui de l’aage de vingt cinq 
ans estoit ; grant de corps, fort et abille pour luicter, saillir, 
gecter barres, pierres, à la paulme jouer, ne trou voit moyne, 
chevalier, ne escuyer, ne bourgeoys, quant il estoit à son 
privé, qui son maistre en feust. Que vous diroy je ? En toutes 
joyeusetés s’employoit, affim qu’il ne fust trop oyseulx ; et 
d’aultre part, large et liberal de tous ses biens, dont estoit 
moult amé et prisé de tous bons compaignons. Quant damp 
Abbez sceut la venue de ma dame, il fut très joyeulz ; lors 

fist ung de ses chars charger de cymiers de cerfs, de hures, 
de costes de sangliers, de lievres, de connins [lapins], de 
faisans, de perdriz, de gras chappons, de ponllai lies et de 
pigeons, et une queue [mesure de capacité] de vin de Beaulne ; 
et tout envoya présenter à madicte dame, luy supplyant 
qu’elle print en gré. Ma dame, qui vit ce beau présent, ne 
demandez mye se elle fut joyeuse, et commanda festoyer le 
presenteur, et à damp Abbez remercyer. En celuy temps on 
estoit près de karesme, et en l’abbaye estoient de grans 
pardons le lundy, le mercredy et le vendredy de la sepmaine. 
Ma dame, esprinse de grant devodons, délibéra d’y aller, 
mais que la presse et foison du peuple fut passée, et les quinze 
premiers jours. Lors manda à damp Abbez qu’elle seroit 
demain à la messe, en son abbaye, pour gaigner les pardons. 
Damp Abbez, qui oncques ne l’avoit veue, en fut très bien 
joyeulx ; lors ordonna à parer le grant autel de reliques, 
l’oratoire ou la chapelle où gisoient ses prédécesseurs ; et 
d’autre part l f Abbez, à la bonne ville, fist retenir lamproyes, 
saulmons, et d’autres meilleurs poissons de mer et d’eaue 
doulce que l’en porroit trouver. Puis commanda les estables 
à chevaulx appareiller de toutes choses, et fist semblablement 
appareiller viandes de diverses façons, et faire feuz en 
plusieurs chambres, car encores en estoit de saison. Et quant 
ma dame fut venue et descendue à la porte du moustier, là 
furent les officiers, les plus nobles religieux de l’eglise, qui, 
de par damp Abbez, à genoulx, offrirent tous les beaulx 
joyaulx de leans avecques leurs services, ce que ma dame 
remercya grandement. Et quant elle eut au grant autel son 
oblacion faicte, fut en sa chapelle conduicte pour sa messe 
oyr. Lors au partir, à la fin des heures, fut damp Abbez, 
accompaigné des prieurs et du couvent, qui à genoulz luy 
dist : Ma très redoubtée dame, vous soyez la très bien venue 
en nostre maison, bien sommes très lyez et joyeulx, quant 
Dieux nous a donné la grâce de vous y veoir ; comme nostre 
patronne et fonderesse [fondatrice], nous vous offrons l’abbaye, 
les corps et les biens. Alors ma dame luy dist : Abbez, à 
très bon cueur vous remercions ; aussi s’il estoit chose que 
pour vous nous puissions faire, et pour tout le couvent, nous 
l’accomplirons .de très bon cueur. Alors ma dame demanda à 
veoir les reliques ; damp Abbez se leva, qui à genoulz estoit, 
lors prent les chiefs, les bras et les ossemens de corps saincts 
à grant planté qui là estoient, disant : Ma dame, cy gist le 

très vaillant prince, nostre premier fondeur, qui des premières 
conquestes de la Terre Sainte apporta cest chief, ceste main 
et ces os de messire sainct tel et tel ; monseigneur son frere 
donna céans en don ces machoueres et ces os de bras de 
monseigneur sainct tel et tel, et saincte telle. Et, pour abréger, 
ont tous vos prédécesseurs donné toutes ces relicques, et 
faide ceste eglise et grant partie du surplus tel que voyez ; 
et le surplus ont faict mes prédécesseurs Abbez, et les 
seigneurs et dames, mes voysins, qui gisent céans. Quant ma 
dame eut les relicques baisiées, et donné une chappe et deux 
tunicques, avec le parement du grant autel, tout de fin veloux 
velouté cramoysy et très richement broché d'or, et ce fait, 
elle s’en cuyda retourner. Et tandiz que les chevaulx des 
charriotz, et aultres, mengeoient, qu’on hastoit pour brider, 
damp Abbez mena ma dame en sa chambre chauffer, qui 
estoit très bien tendue et necte, tapissée, verrée. Comme 
celuy qui bien aise et joyeusement s’en tenoit, et comme très 
bon compaignon, dist à chascun : Saillons tous hors, et lais¬ 
sons ma dame chauffer, et soy un peu aiser en son privé; 
et ainsi fut Et quant ma dame et toutes les dames et damoy- 
selles de sa compagnie se furent très bien chauffées et aysées, 
ma dame fist demander se les chariotz estoient prests. Alors 
damp Abbez, qui ja avoit dit au maistre d’hostel que madame 
disneroit leans, et que tout le manger estoit appareillé, luy priant 
qu’il luy voulsist tenir la main, à ces parolles entra devers ma 
dame ; puis la mena en sa très gente sallette, telle comme une 
chambre de parement très bien tendue, tapissée et natée, et 
les fenestres verrées, et très beau feu ; et illec estoient trois 
tables couvertes de très beau linge merveilleusement, et le 
dressouer garni de très belle vaisselle à grant largesse. Et 
quant ma dame vit les tables ainsi mises, dist à damp Abbez : 
Abbez, voulez vous jà disner? Disner, fit il, ma dame, n’est 
il pas temps? veez cy l’hourloge, qu’il avoit fait avancer 
d’une heure et demye, et qui sur l’heure de midy frappée 
estoit. Ma dame, qui oyt sonner mydy, se voult haster de 
partir ; et damp Abbez luy dist : Ma dame, par la foy que 
je vous doy, ne partirez jusques ayez disné. Disné, dist ma 
dame, certes je ne pouroye demourer, car j’ay moult à 
besongner. Hé ! maistre d’ostel, et vous, mes dames, souffrerez 
vous que je soye de ma requeste reffusé ? Alors les dames 
et damoyselles, et aulcunement le maistre d’ostel, qui jeus- 
noient et avoient bon appétit, pensant que trop mieulx disne- 

roient que de l’ordinaire de l’ostel, l’une guignant, l’aultre 
boutant, tant prièrent pour la première requeste de damp 
Abbez, que ma dame se consentit Alors damp Abbez, comme 
joyeulx, gracieulx et amyable, à genoulx prestement se mist, 
et ma dame remercya, et aussi les autres dames et damoy- 
selles. Lors furent les chevaulx es estables retournez, dont 
toute la compaignie, jacoit ce qu’ilz fussent bien desjeunez, 
si en furent ilz très joyeulx. Alors dist damp Abbez : Ma 
dame, vous estes au sainct temps de penitence, et pour ce ne 
vous esmerveillez point se vous estes petitement servie ; et 
pour aultre raison que jusques au soir bien tart, de vostre 
venue n’en scavoye riens. Abbez, dist ma dame, nous ne 
povons que bien estre. Alors damp Abbez demanda l’eaue 
pour laver les mains, qui estoit toute eaue rose tiede, dont 
ma dame et les aultres firent grant joye. Ma dame voult que 
damp Abbez, comme prélat, lavast le premier, mais il ne le 
voult oncques faire ; mais pour donner aux prières de ma 
dame, il s’en alla laver au dressouer. Lors fut la table levée* 
et ma dame dist à damp Abbez qu’il se seist [s’assit], et il 
respondit : Ma dame, vous estes dame et abesse de céans, 
seez vous, et laissez faire à moy. Quant ma dame fut assise, 
et au bas bout de sa table ma dame Jehanne, ma dame Kathe¬ 
rine et le seigneur de Gency, qui avecques elle estoit, y 
furent assis, à la deuziesme table, le prieur du couvent, 
Ysabel et aultres damoyselles et deux ou trois escuyers, et 
messire Geoffroy de Sainct Amant viz à viz de ladicte 
Ysabel ; alors damp Abbez, une serviette sur son col, s’en va 
au dressouer au vin, et fait servir ma dame de toustées 
[rôties] à l’ypocras blanc, et aussi toutes les tables, puis les 
figues de karesme, avecques le succre rosties ; à ma dame, 
qui moult le prie de seoir et ne le puist faire seoir, disant : 
Madame, ne vous soit à desplaisir, je tiendray compaignie an 
maistre d’ostel, et pour ceste fois luy montreray le chemin. 
Et quant damp Abbez et le maistre d’ostel furent venuz, et 
le premier mets assis, ma dame dist à damp Abbez : Vraye- 
ment, Abbez, se vous ne vous seoyez, nous nous lèverons. Or 
bien, ma dame, je vous vueil et doy obeyr. Ma dame voult 
faire retirer la table, mais damp Abbez dist : A Dieu ne 
plaise que la table en bouge jà pour moy. Lors fist apporter 
une escabelle, et viz à viz de ma dame, ung petit plus bas, se 
assist ; lors faict servir de vin blanc de Beaulne, puis du 
vermeil de trois ou de quatre façons, dont tous en furent 

serviz. Que vous diroye je ? Les prières de faire bonnes 
chieres, et de boire les ungs aux aultres y furent bien faictes ; 
et tellement que grant temps avoit que ma dame n’avoit faict 
si bonne chiere. Dont en beuvant, ma dame à damp Abbez, et 
damp Abbez à ma dame, les yeulx, archiers de cueur, peu à 
peu commencèrent l’ung des cueurs à l’aultre traire ; et telle¬ 
ment que les pies, couverts de la très large touaille jusques 
à terre, commencèrent de peu à peu l’ung à l’aultre toucher, 
et puis l’ung sur l’aultre marcher. Alors ce très enflammé 
dart d'amours fiert le cueur de l’ung, et puis de l’aultre, telle* 
ment qu’ilz en perdirent le menger ; mais damp Abbez, qui 
de ceste queste nouvelle estoit sur tous le plus joyeulx, boyt 
à l’une, puis à l’aultre. Que voulez vous que je vous dye ? 
Oncques abbez ne fut si joyeulx ; une fois se lieve, et fait 
porter son escabelle devant les dames, et là aucun peu 
s’assiet, et puis va devant les damoyselles, et les prie de 
mangier et faire bonne chiere joyeuse ; puis va aux femmes 
de la chambre, et boyt à elles, et revient à ma dame, et de 
joye, viz à viz d’elle, se siet. Alors recommencèrent leurs 
archiers d’amours plus fort à traire, et de leurs pies l’ung sur 
l’aultre marcher plus qu’encores n’avoient faict. Des aultres 
bonnes chieres, de vins, de viandes, de lemproies, de saul- 
monz, de mains aultres poissons de mer et d’eaue doulce, 
pour abréger, dont ilz furent serviz, je laisse tant qu’à 
présent à en parler plus avant, pour venir au surplus de 
l’istoire qui est gracieuse. 

0 0 

CHAPITRE LXX 

Comment ma dame et damp Abbez devisèrent, et comment 

elle le remercya. 

L’acteur. — Quant les tables furent levées, et le maistre 
d’ostel et tous les aultres furent allez disner, ma dame 
remercya damp Abbez de la bonne chiere qu’il luy avoit 
faicte ; et de parolles en parolles, de pas en pas furent à 
l'aultre bout de la salle, où devisèrent de joyeusetez jusques 
à ce temps que tous furent disner. Et endementiers que les 
derniers disnoient, pour reposer ma dame, damp Abbez fist 
de très beau linge son lict appareiller. Et quant le maistre 

d’ostel eut disné, ma dame commanda les chariotz traire. 
Comment, ma dame, dist damp Abbez, voulez vous rompre 
les bonnes coustumes de céans ? Et quelles sont elles ? Ma 
dame, elles sont telles que s’aucunes dames d’honneur ou 
damoyselles y ont disné, il fault qu'elles et leur compaignie 
se couchent, dormant ou veillant, soit en yver ou en esté, et 
celles y ont souppé ; pour celle nuyt je leur laisse ma cham¬ 
bre, et m’en voys ailleurs logier; et pour ce, ma dame, 
l’usaige de ceste vostre abbaye ne devez mye refuser. Tant 
furent les prières de damp Abbez et des dames que ma 
dame fut gracieuse, et voult entretenir celle coustume. Lors 
ma dame entra en sa chambre, et là fut le vin et les espices 
appareillés ; la porte fut fermée, et ma dame jusques au vespre 
s’en va reposer. 

CHAPITRE LXXI 

Comment damp Abbez fut loué. 

Quant les dames et damoyselles furent appareillées, lors 
Ysabel se print à parler, et dist : Vous ne dictes riens, ma 
dame, ne vous aultres sotes, de la bonne chere de damp 
Abbez, et comment il nous a festoyez, et tenu aises de bons 
vins, de bonnes viandes et de bons poissons, à grant largesse. 
Certes, dist ma dame, il me semble estre homme de bien. 
Comment de bien, dist ma dame Jehanne, oncques si gra- 
cieulx moynne ne vyz. Et vous, ma dame, dist Katherine, 
vous vous faisiez prier de demourer ? Ha ! dist Ysabel, je 
congneuz bien à ses prières que la chose alloit bien, et le 
faisoit de cueur. Alors les dames toutes ensemble, ainsi que 
femmes ont accoustumé, louèrent les largesses, les joyeu- 
setez et la belle personne de damp Abbez, tant qu’elles ne se 
scavoient taire. Ma dame, qui ja en estoit ferue, et qui ses 
dueilz avoit oubliez, dist à briesves parolles : Il est très 
homme de bien. Et endementiers que de damp Abbez partaient, 
vespres commencèrent à sonner ; et pour y estre, sans dormir 
les convint lever. Et quant vespres furent dictes, et que ma 
dame cuyda monter, damp Abbez la print par la main, et 
elle luy dist : Abbez, hé ! où nous menez vous ? Je vous prie, 
ma dame, dist damp Abbez, que je vous maine à ung peu de 

collacion, car il est temps de la faire. Et en ce disant, damp 
Abbez la vous print par dessou bs le bras, et en estraingnant 
la main, la maine en la salle basse bien tappissée et à bon feu, 
où estoit le dressouer et les tables mises, les sallades dessus, 
cresson, vin aigre, plats de lemproyes rousties et en pastez, 
et en leurs saulces grantz solles bolies [bouillies], frictes et 
rousties, au verguz d’oranges rouges, barbeaulx, saulmons 
roustis, boulliz et en pastez, grans carreaulx et grosses carpes, 
plats d'escrevices, grans et grosses anguilles renversées à la 
gallentine, plats de divers grains couvers de gellée blanche, 
vermeille et dorée, tartres bourbonnoises, talemouses [sortes 
de gâteaux] et flans de cresmes d’amendes très grandement 
succrées, pommes et poires cuites et crues, amandes sucrées 
et pellées, cerneaulx [noix vertes] pelez à l’eaue rose, aussi 
figues de Melicque, d’Allegarbe et de Marseille, et raisins 
de Corinthe et de Orte, et maints aultres choses, dont, pour 
abréger, je me passe ; tout mis par ordonnance en façon de 
bancquet. 

CHAPITRE LXXII 

Comment ma dame fist sa collacion fourrée. 

Ma dame, qui jeunoit et ne pensoit prendre que des 
espices et du vin, trouva ses tables ainsi garnies ; car le 
traictre dieu d’amours l’avoit à son disner si fierement 
assaillie, que de ses amoureux dars l’eut de mangier toute 
remplie ; neantmoins nature se volt acquiter, qui luy donna 
tel appétit qu’elle ne se fist guieres prier. Et quant les 
aultres de sa compaignie virent ma dame assise, et damp 
Abbez ou meilieu de la table viz à viz, chascun ou la plus 
grant partie se laissèrent aux prières de damp Abbez couler 
et consoler, aussi pour obeyr à ma dame et l'acompaigner ; 
aux deux boutz de la table et des deux coustez tous s'assié¬ 
ront, et pour plus estre joieusement, quatre ou cinq 
moynnes des plus gracieulx entre deux. Lors veissiez boire 
d’autant, et menger à l’avenant. Que vous dirois je ? La joye 
et la lyesse y fut tant que à tel nombre de gens oncques 
n’avoit esté faicte ; mais il fault, pour celle fois, à grand 

regret et soupirs de ma dame et de damp Abbez, départir. 
Mais au monter au* chariot, illec fut damp Abbez et les 
prieurs remercier ma dame très humblement, en recom¬ 
mandant l’eglise et le couvent. Lors ma dame dist : Nous 
vous verrons assez souvent, car nous entendons acquérir 
nostre part de voz pardons plus grandement ores que tous, 
dont en furent très contens ; mais quant à vous, Abbez, nous 
vous prions que de voz grans appareils de viandes vous 
despartez, car sans faulte vous en avez esté trop oultrageux, 
et n’en voulons plus. Et bien, ma dame, de la tostée à la 
pouldre de duc, au vin blanc, et ypocras au muscadet, à la 
Granaiche, à la Malleveisie ou au vin grec, tout ainsi qu’il 
vous plaira, apres la messe, pour le dangier du temps, ce ne 
defendez vous mye ? Si faiz, dist ma dame, car à ces jours 
nous entendons jeusner. Jeusner, ma dame, jà pour ce ne 
laisserez vous à jeusner, et je vous en donray l'absolution. 
Et, à ces parolles, damp Abbez monte à cheval, et une piece 
convoya ma dame, et puis print congié d’elle. 

CHAPITRE LXXIII 

Comment ma dame et ses femmes se louèrent l’ung à l’aultre 

de damp Abbez. 

L’acteur. — Quant damp Abbez fut party et retourné en 
son abbaye, commencèrent les louanges à qui mieulx le 
povoit ; Ysabel, qui estoit la plus joieuse, commença la pre¬ 
mière à parler, et dist en riant : Ha ! ma dame, tant je vous 
louereye quant vous reffusez le bien quant il vous vient. 
Alors dist dame Jehanne : Eh ! vrayment, Ysabel, vous avez 
tort ; ma dame entent de y venir souvent, dont à chascune 
fois y doit elle disner ? L’une et l’aultre vous avez tort, dist 
dame Katherine, il n’y auroit point de raison que à chascune 
fois ma dame y deust disner ; ne aussi ne blasmerois je 
point que de fois à aultre elle print en gré l’offre, car sur 
ma foy il fait de très bon cueur, se je ne suis deceue, et 
voulentiers, et qui ne nuit mye à jeu, j’entens qu’il a bien de 
quoy ; et qu’en dictes vous, ma dame, ne dis je pas bien ? 
Ma dame, qui les avoit toutes oyes, respondit : Il souffist de 

prendre soubz brebis la laine, et pour ce je m’arreste aux 
testées et à la pouldre de duc, à l'ipocras et aultres vins 
estranges et délicieux, qui nous doyvent bien soufüre ; mais 
vrayement nous entendons à gaigner tous ces pardons ou la 
plus grant partie, car ne savons se y pourrons retourner en 
aultre temps. Et à tant sont à l’ostel venuz. Ma dame, qui de 
ce nouvel feu d'amours avoit son cueur enflammé, toute nuyt 
ne cessa de soy plaindre, gémir et souspirer, tant désirant 
estoit de revoir damp Abbez, et à lui povoir bien deviser. Et 
damp Abbez assailly de celles mesmes amours par les doulx et 
amoureulx semblans et regards qu'ilz avoient l'img à l’aultre 
faits, ne fut myetoute celle nuyt à séjour, car soupirs et désirs 
de ses très enflammans amours le gardèrent bien de dormir. Et 
quant le très désiré jour fut venu, ma dame dist à ses femmes 
que, pour mieulx et dignement gaigner les pardons, que 
vrayement à damp Abbez, qui prélat estoit de grant devocion, 
se vouloit confesser. Lors dist dame Jehanne à ma dame : Ce 
seroit bien fait ; quant à moy, je y fuz hier. Lors ma dame 
Est monter à cheval le petit Perrin de sa chambre, et manda 
à damp Abbez qu’il venist incontinent à elle. Damp Abbez 
fut diligent, et à ma dame hastivement obeyt. Lors ma dame, 
faicte la reverence par toutes ses femmes, publiquement 
luy dist : Abbez, pour mieulx dignement gaigner vos pardons, 
nous sommes disposées de nous confesser. Ha ! ma dame, dist 
damp Abbez, or estes vous avecques Dieu ; et, ma dame, qui 
est vostre confesseur, pour luy donner quelque puissance, se 
besoing est? Lors, dist ma clame, il n’en y a cy nul plus 
digne, ne plus souffisant que vous. Ha ! ma dame, c’est donc à 
cause de la crosse, car du surplus je suis le plus ygnorant de 
tous. A ces parolles ma dame, en sa chambre d’atour bien 
tendue et tapissée, à très bon feu, entra, et damp Abbez dévo¬ 
tement la suyt ;puis fut la porte close jusques à deux heures, 
elle de ses bienfaits et amours loyaulx très repentant et 
contricte ; en tout bien et en tout honneur, à jeu sans 
vülennie, damp Abbez la confessa très doulcement, et au 
départir qu’ilz firent, ma dame alla à son coffret, et print ung 
très bel et gros rubyz balloyz en or lié, que en son moyen 
doigt luy mist, disant : Mon cueur, ma seule pensée et mon 
vray désir, pour mon tout seul amy je vous retiens et espouse 
de cest annel. Alors damp Abbez, si très humblement que il 
peut, l’en mercia ; puis se pensa d’un commun proverbe qui 
dit : celuy qui sert et ne persert, son loyer pert [Celui qui 

sert et ne reçoit rien perd le loyer de ses services]. Lors à ma 
dame donna l’absolucion, et par charité la baisa très doulce- 
ment, et print congié ; et an passer que il faict par la cham¬ 
bre, tout saigement dist aux dames et damoyselles : Jusques 
à ce qu’elle appelle, nulle n’entre leans ; mes sœurs et mes 
amyes, jusques au retour, à Dieu vous commende. Ma dame, 
qui pour reprendre sa couleur, que des pénitences avoit 
perdue, demoura seulle aucunement. Ses dames et damoy¬ 
selles et tous ses gens, qui pour oyr messe actendoient tant 
que l’orloge sonnât unze heures, lors ma dame appella 
Jehanne, et de son plus simple atour s’atourna ; et, pour 
mieulx couvrir sa face, fist mectre son grant ceuvrechief, et 
en cest estât, simple et coye de sa chambre yssit ; les yeulx, 
et la chiere basse, va à la messe en devocion, et puis disner ; 
et ainsi passa ce jour. Lendemain mercredy, que recommença 
le pardon, ma dame y retourna pour les acquérir. Damp 
Abbez, tout plain de joye, fist à grant foyson tostées appa¬ 
reiller, et apprester ypocras, vins estranges de diverses 
façons, harencs blancs et soretz, et aultres viandes pour les 
compagnons, et au surplus fist très bien penser les chevaulx. 
Quant ma dame eut messe oye, damp Abbez la vous prent, 
par dessoubz le bras, et en sa chambre à bon feu la maine, 
où tout le desjeuner estoit appareillé. Et quant ma dame 
fut bien desjeunée, damp Abbez la prent, et luy dist : Ma 
dame, entendis que vostre compaignie fait bonne chiere, je 
vous vueil monstrer mon édifice nouvel. Lors de chambre en 
chambre tous deux allèrent, tant que les dames ne les sceu- 
rent trouver. Et au départir de la chambre secrette, damp 
Abbez donna à ma dame une piece de fin veloux noir et plain, 
que depuis secrètement elle envoya quérir. Et lors ma dame 
en la grant chambre de parement, où tous estoient, revint ; 
et quant ses femmes furent venues, ma dame, comme cour¬ 
roucée, les tensa, disant : Hé ! d’où venez vous ? avoye dit et 
cuydoye que vous me suyvissiez ; mais vous aymez mieulx 
garder le bon feu et les tostées que moy accompaigner. Ma 
dame, nous ne peusmes si tost aller apres vous que trouver 
vous puissions. Ah ! ma dame, dist damp Abbez, pour ceste 
fois il leur soit pardonné. Alors ma dame commença les 
édifices de damp Abbez qu'elle avoit veuz très gran¬ 
dement à louer ; puis s’en va à son chariot monter ; illec 
print damp Abbez d’elle congié. Que vous diroye je ? Ne 
passa sep main e de karesme que, comme devote, n’allât 

les pardons gaigner ; et maintes fois, sans grant compaignie, 
premièrement disner, banequeter et sonpper ; et, apres son 
dormyr, aux regnars, taissons [blaireaux], et aultres deduitz 
[amusements], par les bois souventesfois chasser. Et par ainsi 
toute celle karesme passa le temps joyeusement. 

0 0 


CHAPITRE LXXIIII 

Comment la royne escript à ma dame la première fois. 

L’acteur. — Advint que les deux moys qu’elle avoit pro¬ 
mis de retourner à la royne furent passés, sans faire savoir 
nouvelles d'elle par lectre, ne aultrement ; dont la royne, de 
ce très esmerveillée luy rescripvit une lectre en la maniéré 
quis'ensuyt : 

A NOSTRE TRES CHIERE ET TRES AMÉE COUSINE. 

« Très chiere et très amée Cousine, actendu la promesse 
« de vous à nous, dont les deux moys et demy sont ja passés, 
« et oneques puis vostre partement une seuile parolle de par 
« vous ne sceusmes, dont sommes très esmerveillez, vous 
« requérant de vostre foy que pour tout ce présent moys 
« vous vueillez acquiter, tant avons désir de vous veoir; 
« et se chose voulez, que nous peussions, de très bon cueur 
« l’accomplirons, ainsi que vous dira nostre vaillant secre- 
« taire Julien de Broy, auquel sur ce vueillez adjouster foy 
« comme à nous mesmes. Très chiere et amée Cousine, notre 
«c Seigneur soit garde de vous. Escript en nostre ville de 
« Paris, le huitiesme jour d’apvril. » 

Bonne. 

0 0 


CHAPITRE LXXV 

Comment ma dame, sans oyr la creance, fait à la royne sa responce. 

L’acteur. — Endementiers que ma dame estoit à l'abbaye 
pour acquérir les pardons, arriva ledict maistre Julien de 

Broy, secrétaire de la royne, qui la trouva à table assise, où 
elle disnoit ; à laquelle franchement et lyement, comme l’ung 
de ses especiaulx amys de court, pensant avoir très bonne 
chiere, luy présenta les lectres de la royne. Ma dame, qui de 
sa venue n'eut que desplaisir, à très peu de parolles print les 
lectres de la royne et les leut ; dont, pour plus tost estre 
délivrée de luy, se hasta de disner et lever les tables ; puis 
incontinent s'en va en son hostel pour rescripre la responce, 
puis dist : Ah ! maistre Julien, disnez et incontinent venez 
à moy. Damp Abbez, qui gracieulx estoit, fist, à maistre Julien 
très bonne chiere, et s’assist, pour deviser, viz à viz de luy ; 
et entandis qu’il disnoit, vint à damp Abbez ung de ses bra¬ 
conniers [valets de chasse], qui dist avoir destoumé ung très 
grant cerf, accompaigné de dix ou douze biches. Pour veoir 
ung si bel deduyt, lors dist damp Abbez, je plains que ma 
dame n’est cy ; mais, à tout prendre, nous actendrons à 
demain. Et comment, dist maistre Julien à damp Abbez, ma 
dame va elle chasser voulentiers ? Voulentiers, dist damp 
Abbez sans y penser, ouy, deux ou trois jours la sepmaine, 
tant à pié qu’à cheval, puis à une chasse, puis à l’aultre. Et 
monseigneur l’Abbez, dist maistre Julien, estes vous garny 
de bons chiens et lévriers ? Se j’en suis garny ? oy, et de 
très bons oyseaulx aussi bien que prélat de France quel 
qu’il soit. Saincte Marie ! dist maistre Julien, ce vous est ung 
grant honneur. Et, en devisant avecques damp Abbez, il vit 
en son doy le bel et gros ruby ballay qu’il avoit autresfois 
veu à ma dame, si n’en dist mot, mais pourtant ja n'en pensa 
moins ; et quant il eut disné et retenu des parolles de damp 
Abbez ce qu’il veult, lors prent congié, le remerciant très 
humblement et très grandement ; puis monta à cheval, et 
alla à ma dame, comme elle luy avoit dit, à laquelle il dist sa 
creance ainsi que sa lectre contenoit. Ma dame, qui de soy 
en délivrer fut deligente, luy bailla sa lectre de responce à 
la royne, qui fut telle qui s’ensuyt : 

A MA TRES REDOUBTÊE ET SOUVERAINE DAME, LA ROYNE. 

« Ma très redoubtée dame et souveraine, à vostre très 
« bonne grâce humblement, tant que je puis, me recommande 
« par maistre Julien de Broy, vostre secrétaire. J’ai receu 
« vos lectres et bien veu le contenu d’icelles, dont tant hum- 
« blement, comme je puis, vous supplie que de ma promesse 

« faillie vous plaise moy pardonner, à la nécessité qui m’a 
« tenue jusques à cy ; combien que, Dieu mercy, je commance 
« fort à amander [aller mieux]. Et ung peu apres que j’auray 
« besongné avec mes gens, incontinent seray devers vous, 
« pour acquiter ma foy ; et au surplus vous plaise moy mander 
« et commander pour très liément à mon povoir obéir. Au 
« plaisir du sain et Esperit, ma très redoubtée et souveraine 
« dame, que vous esjouissez comme desirez. Escript de ma 
« main, le seiziesme jour d’apvril. » 

Vostre très humble et obéissante. 

0 0 

CHAPITRE LXXVI 

Comment ma dame bailla ses lectres à maistre Julien, et luy dist 

sa creance. 

Et quant ma dame, par sa grant deligence pour soy au plus 
tost délivrer de maistre Julien, incontinent luy bailla sa 
responce, et luy fist assez bonne chiere, et fait boyre de son 
vin sans plus, et luy dist sa creance telle qu’il luy pleut : 
comme quoi en la court il estoit l’ung de ses plus obeissans 
amys et privé d’elle, et pour ce la royne luy avoit envoyé ; 
mais du grant désir que ma dame avoit de son expedicion, 
et qu’il s’en fust allé, oneques ne luy demanda du roy, ne 
de seigneurs, ne cfe dames de la court, mais luy dist tost 
adieu. Maistre Julien, qui avoit oyt de ma dame et de damp 
Abbez les deduiz des chasses qu’ils faisoient, n’en pensa 
guieres moins de la vérité : il print congié d’elle, et tira son 
chemin là où il peut aller le soir au giste ; et erra tant par 
ses journées qu’il vint à la royne qui luy dist, de tant loing 
qu’elle le vit : Belle Cousine vient elle, maistre Julien ? Ma 
dame, dist il froidement, elle se recommande très humble¬ 
ment à vostre bonne grâce, et dit que l’aurez bien briefve- 
ment. Lors luy présenta sa lectre, et puis sa creance dist ; et, 
comme saige, pour lors ne luy dist plus avant. La royne, qui 
de la responce ne de la creance ne fut gueres contente, à 
maistre Julien dist : Est elle en bon point ? En bon point, 
dist maistre Julien, oneques en meilleur point ne la vyz. Et 
que fait elle ? en quoy est elle occupée ? Et par ma foy, dist 

maistre Julien, je ne scay, car je n’ay mye arresté une heure 
avecques elle que je ne fuz despeschié [congédié], ne oncques 
peus parler à ma dame Jehanne, à ma dame Katherine, Ysabel, 
à homme, ne à femme de ses gens, fors à dire : Vous soyez le 
très bien venu ; et au retour : A Dieu soyez. Et que peut ce 
estre, vous qui estiez des principaulx amys qu’elle ait ? Lors 
luy compta comment, quant il avoit esté vers elle, en une 
abbaye, pour gaigner les pardons, il la trouva avecques damp 
Abbez viz à viz à table, à bien peu de gens ; et comment il 
luy présenta les lectres, et que, apres lectres receues, elle fist 
très mathe chere [très triste figure], tantost fist oster les tables 
et brider pour soy en aller en son hostel ; comment damp 
Abbez le fit seoir à table et disner, et comment le braconnier 
apporta la nouvelle d’avoir destoumé ung grant cerf et plu¬ 
sieurs biches, où ma dame devoit aller à la chasse, et plu¬ 
sieurs aultres choses luy dist ; mais du ruby balay qu’il vit 
au doy de damp Abbez, comme saige, n’en parla ü oncques. 
La royne, qui entend ces parolles, pour ceste fois se teust, et 
luy deffend que à quelconques personne n’en dye riens, pour 
garder l’onneur de ma dame, en disant qu’il se falloit aulcunes 
fois, puis es ungs puis es antres, esbanoyer [égayer ]. Et à ces 
parolles, la royne toute pensive se départit, non cuydant que 
ma dame ainsi mesprint, ou voulsist mesprendre et faire faulte ; 
et pensa que, tout ce mois et demy l’autre, actendroit pour luy 
renvoyer messaige, ne escripre. Ce moys et l’aultre furent 
passez que ma dame devers la royne ne vint, ne escripvit 
aulcunement ; lors la royne, de ce esmerveillée, fist faire une 
aultre lectre sur la substance des precedans. Le chevaucheur 
de son escurie qui porta les lectres, hasté de bien tost revenir, 
fist deligence telle que sur les champs avec damp Abbez la 
trouva, et présenta ses lectres ; ma dame, qui avecques damp 
Abbez estoit et devoit soupper là sur les champs, fist sa res- 
ponce par escript, qui contenoit que briefvement seroit à elle. 
Lors le chevaucheur print congié sans boire, sans mangier 
et sans guieres aultre chose dire, et fist grant deligence de 
retourner. La royne, reçues et bien leues les lectres, ainsi 
qu’il luy dist qu’il l’avoit sur les champs avec damp Abbez 
trouvée, fut dolente, et en soy pensa que plus ne luy escrip- 
roit, et que elle venist, ou demourast tant que elle vouldroit. 
Ma dame, qui de laissier son beau pere, luy estoit une mor¬ 
telle douleur, luy dist : Mon seul amy, tant que je pourray 
fuyr et retarder, votre désirée compaignie, soyez certain, 

n’abandonncray. Que vous diroye je ? En chasses et en voul- 
lers [chasses au faucon], en gibiers et maints aultres deduytz 
une partie de l’esté passèrent. Et à tant laisseray cy à parler 
des grans plaisirs que l’ung et l’aultre prenoient, et retour- 
neray au seigneur de Saintré et à ses compagnons. 

0 0 


CHAPITRE LXXVII 

Comment le seigneur de Saintré et scs compaignons vindrent à la court 

de l’empereur ; et comment à leur grant honneur furent, par les 

seigneurs ci apres nommez, délivrez de leurs armes, tous hommes 

nobles de nom et d’armes. 

C’est assavoir : le conte d’Estainbourg, qui portoit de 
gueulles au chief d’argent. 

Le conte d’Espenchen, qui portoit eschaqueté d’or et de 
gueulles. 

Le seigneur d’Escruvenosse, qui portoit à tourteaulx de 
gueulles et d’argent. 

Le seigneur de Floraille, qui portoit d’argent à ung saul- 
touer [un X] de gueulles. 

Le seigneur d’Esmalle, qui portoit d’or à une croix de 
sinople. 

Le seigneur de H uf allai se, qui portoit d’or à une croix 
d’asur. 

Le seigneur de Wassebech, qui portoit d’or à ung escusson 
de sinople. 

Le seigneur du Huppain, qui portoit de gueulles à trois 
lousenges d’argent. 

Le seigneur de Congié, qui portoit d’or à une faisse de 
gueulles. 

Le seigneur de Feulx, qui portoit de gueulles à une croix 
d’argent. 

Quant la nouvelle fut à la court de l’empereur que dix 
barons de France venoient et portoient emprises d’armes, le 
bruyt qui les deüvreroient en fut grant Lors furent les sei¬ 
gneurs et barons cy devant nommez, qui ensemble furent 
à l’empereur supplier qu’il lui pleust consentir qu’ilz les 
délivrassent ; et l’empereur voulentiers leur octroya. Alors 

chascun se mist en point de tontes choses necessaires, tous 
dix ensemble firent aux François leur gracieuse responce ; 
et n’y eut celuy qui ne donnast au roy d'armes robbes, bagues 
et vaisselle d’argent. Si ne tarda mie long temps que leurs 
fourriers, pour prendre leur logis, vindrent, puis eulx dedans 
huyt jours. L’empereur, comme très saige prince, fist à luy 
venir lesdits seigneurs, et voult savoir s’ilz estoient d’acord 
lesquels choysiroient ; si fist mectre en escript le nom des 
Francoys, ainsi que en la lectre nommez estoient, pour les 
oster du desbat, lors fist jouer au sort celuy qu’üz choysi¬ 
roient, dont chascun fut très content 

CHAPITRE LXXVIII 

Comment les Francoys vindrent, et le grant honneur qu'on leur fist. 

Quant le seigneur de Saintré et sa très belle compaignie 
furent de la cité de Coulongnes [Cologne] à demye journée 
près, place ordonnée où l’empereur et l’emperiere [l’impéra¬ 
trice] furent venuz pour veoir les armes, firent à leurs gens 
savoir que là estoient et qu'ilz seroient à eulx au soupper. 
Laquelle venue sceue, l’empereur au devant eulx envoya son 
cousin le duc de Brunsvich, pour conduire le seigneur de Sain¬ 
tré, et neuf contes viz à viz chascun des aultres, et avecques 
eulx plusieurs barons, banneretz, chevaliers et escuiers, tous 
nobles hommes grandement accompaignez ; et ainsi fut. Et 
quant ilz furent assez près de la ville, l’empereur ordonna que 
les deux contes et huit barons, qui délivrer les dévoient, feus- 
sent tous vestuz pareilz, ainsi que les Francoys estoient et au 
devant d’eulx bien et grandement accompaignez ; et ainsi fut 
que très grans joyes et honneurs se firent. Lors, ainsi comme 
l’empereur eut ordonné, chascun d’eulx à la senestre de son 
compaignon se mist, quelconques prières que les Francoys 
feissent, et à la dextre les premiers contes. Et en celle belle 
ordonnance et compaignie, par la cité et devant le palais où 
l’empereur et l’emperiere estoient furent conduytz en leurs 
hostals. Des aultres serimonies et ordonnances des heraulx, 
des trompetes et des menestriers, pour abréger, je me passe ; 

aussi des honneurs et bonnes cher es que les ungs aux aultres 
firent, par l’espace de quinze jours que illec séjournèrent. 

0 0 


CHAPITRE LXXIX 

Comment la bataille fut, et l’ordonnance de l’empereur. 

L’acteur. — Le huitiesme jour apres leur venue, fut jour 
ordonné que la bataille seroit. Les lices faictes, l’empereur en 
son hourt, accompaigné des princes de sa court, et d’aultres 
princes et barons venuz pour veoir les armes, et l’emperiere 
en son hourt à la senestre, accompaignée de maints princes 
et d’aultres dames de grant façon, l’empereur demanda 
premier le cry du seigneur de Saintré nommément, et de ses 
neuf compaignons, lesquelz au second appel furent venuz. Et 
ainsi fut il des Allmans, dont, pour abréger, à très belles et 
grandes compaignies vindrent. Et quant les ungs et les 
aultres en leurs pavillons furent, et eurent faits leurs sermens 
acoustumés, l’empereur les fist yssir d’une part et d’autre, 
leurs coctes d’armes vestues, que très belle chose estoit, et 
Saintré ou meillieu des siens. Les deffenses furent criées ; 
chascun Francoys, qui tenoit sa bannerolle en sa main, en fist 
un grant signe de la croix, puis la baisa et la bailla. Lors 
chascun, armé de ce qu’il devoit, prent sa peusine [bouclier] 
en sa main senestre, lors baissa sa visiere, et sa lance de gect 
en sa dextre main, et en très belle et joieuse contenance, les 
ungs devant les aultres, jusques au commander de l’empereur 
qu’ilz feissent leurs devoirs, et que on les laissast aller. Alors, 
tant d’ung cousté comme d’aultre, desmarchans comme lions, 
à l’assembler et gect de lance, deux Francoys furent blessiez, 
mais non de chose de quoy ilz laissassent à besongner, et 
trois des Allmans, dont l’ung eut le pié percé. Lors commença 
la bataille si fiere et si dure que c’estoit merveille, et tousjours 
fut combattue sur la partie des Allmans, que pour tel nombre 
de gens oncques semblable ne fut, qui dura moult longue¬ 
ment ; en laquelle le seigneur de Saintré avoit ja son 
compaignon desmarché fort arriéré. Quant l’empereur veit la 
vaillance de cest gens, ou que l’ung party ou l’aultre falloit 
que rompist, alors s’escrya, et dist : Helas ! où estoit mon 

cueur de souffrir ung tel inconvénient? Lors hastivement 
gecta sa flesche, en disant : Ho ! Lors furent tous prins et 
tirés chascun party à son pavillon. Adonc l’empereur les fist 
tous devant luy venir, et de leurs chiefs et gantelets desarmer, 
et ordonna faire appareiller les blessez ; puis fist demander à 
tous les vingt compaignous leurs prix qu’ilz dévoient payer 
l'ung à l’aultre, s’ilz eussent perdu, lesquels luy furent 
apportez. Lors les bailla au roy d’armes de l’empire, et 
ordonna rendre à chascun le sien, et de sa part leur dire les 
parolles qui s’ensuyvent. 

a a 


CHAPITRE LXXX 

Comment le roy d’armes de l’empire rendit les priz, et parla 

aux champions. 

L’acteur. — Les parolles de l’empereur finées, le roy 
d’armes descendit, et quant vint aux champions, leur dist : 
Messeigneurs les contes et aultres seigneurs Allmans et 
Francoys, tous qui estes cy ; le très chrestien et vertueux 
prince et nostre souverain seigneur, le roy des Romains et 
empereur, qui est cy, m’a commandé vous dire que vous tous, 
tant d’un cousté que d’aultre, Allmans et François, avez au¬ 
jourd'hui si haultement combattu et honnourablement faictes 
voz armes et voz devoirs, que ne sont aucuns qui l’eussent 
peu mieulx faire ; et tant que, à paine, quant fustes prins 
porroit on juger lequel de vous tous, ne lequel party avoit 
du meilleur ; et pour ce, voult et ordonne que les ungs aux 
aultres, chascun à son compaignon, donne courtoisement et 
amiablement son pris, comme s’il avoit gaigné ; mais pour ce 
que, vous, messeigneurs les Francoys, par voz vaillances 
avez sans desmarcher tenue la bataille sur le party et terrain 
de messeigneurs les Allmans, l’empereur voult, juge et 
ordonne que, pour ce, ilz s’acquictent et vous paient les 
premiers, et puis vous à eulx, affin que vos très belles dames 
ne perdent mie leurs drois ; et encores que au saillir des lices, 
soiez deux à deux, per à per ; et, vous, messeigneurs les 
François, pour l’honneur de voz armes, ystrez à la main 
dextre. Alors tous à genoulz à l’empereur remercièrent, puis 

s’acquiterent à grans honneurs, les ungs aux aultres de leurs 
pris ; et puis, comme ordonné estoit, ilz yssirent hors. Lors 
les ungs des aultres prindrent congié, et s’en vont désarmer 
en leur logeis jusques au soir, qu’ilz soupperent avec l’empe¬ 
reur, et le lendemain disnerent avec l'emperiere qui leur fist 
très grant chiere et honneurs ; et les ungs avec les aultres 
disnerent et soupperent tous les jours jusques au quinziesme 
jour de leur venue, qu’ilz disnerent de rechief avec l’empe¬ 
reur. Et lors de luy, de l'emperiere et des aultres seigneurs 
et dames prindrent congié, qui leur donnèrent drap d’or et 
de soye, v ai selle d’argent et de baulx destriers, et maints 
aultres beaulx dons, et aussi leurs compaignons à eulx, et eulx 
à leurs compaignons. Lors, apres leurs congiés prins, à cheval 
montèrent, très grandement accompaignez de plusieurs sei¬ 
gneurs une bonne lieue ; alors à très grans honneurs et cour¬ 
toisies, les ungs des aultres prindrent congié. Et par maints 
jours apres louèrent tous et toutes, leurs grans honneurs et 
vaillances, et aussi du bel estât et compaignie qu’ilz menoient, 
disant les ungs aux aultres publiquement, que se l'empereur 
eut tant soit peu tardé de les faire prendre et départir, que 
vrayement ilz estoient au dessoubs ; car l’ung estoit fort blecié 
au pié tout oultre tant qu’il n'en povoit plus, et les aultres 
deux avoient ja perdu de leur sang tant qu’ilz estoient 
presque pasmez, et oultre avoient perdue place grandement ; 
si que la journée estoit pour eulx. Et à tant laisseray cy à 
parler de leurs armes et de leur très joyeulx retour, et 
diray de leur venue devers le roy. 

a a 


CHAPITRE LXXXI 

Comment le seigneur de Saintré et ses compaignons sont venuz . 

à Paris devers le roy. 

L'acteur. — Quant le seigneur de Saintré et les aultres 
seigneurs ses compaignons vindrent, par Lusarches, à Sain et 
Cosme et Sainct Damien pèlerins, puis le soir à Sainct Denys, 
la nouvelle fut par tout de leur très joieuse et desirée venue ; 
dont le roy, la royne, les seigneurs et dames, et ung chascun 
furent très joyeulx. Au devant leur furent, par ordonnance du 

roy, messeigneurs les ducs de Berry et de Bourgongne, freres, 
qui ou meillieu d’eulx menèrent le seigneur de Saintré. Et y 
furent les contes de la Marche, de Flandres, de Clermont, de 
Rethel, de Brienne, du Perche, de Beaumont, d’Armignac et 
le conte Dauphin d’Auvergne, ordonné chascun de accom- 
paigner le sien. Et quant ilz furent devers le roy, il leur fist 
très bonne chere, aussi la royne et les aultres seigneurs, 
dames et damoyselles, et tous ceulx de la court ; dont, pour 
abréger, quant tous eurent faictes leurs reverences et bonnes 
chieres, et que de leur retour furent aucun peu repousés, le 
seigneur de Saintré, tout esbay et esmerveillé de ce qu’il ne 
veit ma dame, comme celle que plus ou monde il desiroit, 
doubta qu’elle fut malade ; lors se traict devers ma dame de 
Sainte More, sa cosine, et d’une parolle apres les aultres, 
comme se riens n’y pensast, luy dist : Hé ! vraiement, ma 
cosine, quant je me advise, est ma dame malade, car elle 
n’est mie ycy ? Ma dame, dist elle, est bien malade ; quant au 
cueur de la royne, elle a bien pyssé en son jacques de soye ; 
car environ trois sepmaines apres que fustes party, une ma¬ 
ladie la print telle que à veue d’oeil elle seichoit, tellement 
que, selon le dit du phisicien de la royne, elle estoit bien 
brief ethicque ou morte, se son ayr naturel ne l’eust retournée. 
Et lors pour deulx moys la royne luy donna congié, et au 
bout de deux moys et demy, actendu qu’elle ne venoit, la 
royne l’envoya requérir de sa foy, et luy escripvit par 
maistre Julien de Broy, et depuis au chief d’aultres deulx 
moys encor es luy escripvit, et elle tous jours dist : Je viens, 
je viens ; et encores est à venir. Quant monseigneur de Saintré 
entend qu'elle fut ainsi malade, si pensa aux choses qu’elle 
luy avoit dictes, c’est que jamais son cueur n’auroit joye 
jusque s il feust revenu ; si s’apensa, ainsi que vray estoit, que 
pour oblier ses amoureuses douleurs s’en estoit allée. Lors 
fut assez plus joieulx qu’il n’avoit esté ; si s’apensa que vraye- 
ment, avant qu’elle sceust sa venue, par laquelle aussi tost 
que elle la scauroit, tantost elle retourneroit, mais vraiement 
il convenoit que avant son retour il l’allast veoir, pour plus 
à loisir avec elle deviser. Si fut en ce pensement dix ou 
douze jours, lors dist au roy : Sire, se c’estoit vostre plaisir 
pour aulcuns jours moy donner congié pour aller veoir huit 
ou dix jours ma dame ma mere qui le m’a mandé, très hum¬ 
blement vous en vouldroye supplier. Le roy luy dist : Et 
comment, Saintré, vous ne povez arrester ? mais pour ce que 

vastre mere le vous a mandé, pour ung moys nous vous 
donnons congié. Et quant le Seigneur de Saintré l’eut remer- 
cyé, lors jour et nuyct ne cessa de faire habiller ses gens, et 
luy aussi, et ses chevaulx, pour plus amoureusement complaire 
à celle qui tout son cueur avoit Puis prent congié du roy, de 
la royne et de messeigneurs, et ne cessa oncques tant qu'il 
vint à la bonne ville, à une lieue de l’hostel où ma dame 
estoit, et là disnast Puis se mist en point d’un pourpoint de 
cramoisi broché de fin or, de chausses d’escarlate brodées de 
très fines perles, aux couleurs et devises de ma dame, une 
barecte d’une très fine escarlate, que en ce temps on portait, 
où estoit ung très bel et riche aficquet ; accomp&igné de deux 
chevaliers et douze escuiers de son hostel, bien en point, et 
tous vestus de semblables robbes à la devise de ma dame, la 
vint veoir en son hostel. Et quant il fut à la porte, le portier 
vint, qui leur demanda qu’ilz vouloient ; et il luy dit que il 
fist assavoir à ma dame que là estoit monseigneur de Saintré. 
Vraiement, dist le portier, elle est allée ce matin à l'abbaye 
oir messe, et puis disner là. Lors s’en alla en celle abbaye, et 
trouva que ma dame et damp Abbez estoient allez, apres 
disner et dormir, en gibier des espreviers. Lors se fist mons- 
trer quelle part il les trouverait, et quant il fut ung peu 
eslongné, il appela quatre ou cinq de ses gens, et leur dist : 
Picquez des espérons, et allez là, et vous là, et vous là ; et se 
voyez dames à cheval, venez à moy. Lors chascun alla sur les 
champs, et ne tarda guieres que l’ung tout courant retourna, 
et dist : Monseigneur, j'ay veu environ vingt chevaulx, où 
sont sept ou huit dames, on damoyselles attoumées. Alors le 
bon chevalier, qui encores les faulces amours de ma dame 
n’avoit sceues ne pensées, chevaucha tant que cheval peut 
galopper, ne cuydant jamais veoir l’eure que sa très belle et 
desirée dame il peust veoir. Et quant il l’apperceut, il eut 
tout le cœur ravy de joye, ainsi joly qu’il et tous ses gen6 
estoient, brocha son bel et fringant destrier droit à elle. Là 
estoit ung des moyimes de damp Abbez, qui les vit et s’appro¬ 
cha de damp Abbez, et luy dit. Quand damp Abbez, qui per 
à per de ma dame estoit, vit chevaulx courir, qui fut seur ne 
fut il mye; car il pensa que ce fussent aulcuns pareils 
de ma dame qui se fussent ad visez de leurs amours, et 
luy voulsissent son habit fourrer. Lors vira, et tallonna 
sa mulle bien tost à cousté ; et, son esprevier sur le poing, 
hû, atout ses moynnes qui portoient grans bouteilles et 

le gardemenger pour refreehir, tant qu’il se tira à l’equart, 
comme se il n’osoit de ma dame approcher ; et de faict l’aban¬ 
donna. Ma dame, pour veoir quelz gens c’estoient, son espre- 
vier sur le poing, et sur sa grosse hacquenée, toute coye, 
avec ses gens les actendit. Et quant ses gens recogneurent 
que c’estoit le seigneur de Saintré : Dieu, dist elle, vous mecte 
tous et toutes en malle estrance [mauvais état] ! Faut il que 
pour ung homme ainsi desvoyez ? et, en disant ces parolles, 
le seigneur de Saintré, le cueur ray y de joye, prestement 
descendit, et quant ma dame le vit à terre, commença à crier 
si hault que plusieurs l’entendirent, et luy dist : Ha ! sire, le 
très mal venu soyez vous. Le seigneur de Saintré, qui mye 
n’entendoit ces parolles, à très grant joye, un genoil bas, luy 
toucha la main, et dist : Ha ! ma très redoubtée dame, comment 
vous est ? Comment, dist elle, faut il demander ce qu’on voit ? 
Ne voyez vous pas bien que je suis sur ma hacquenée et 
tiens mon esprevier. Alors vira se hacquenée et appelia sec 
chiens pour giboyer, comme celle qui de luy ne tint compte, 
et qui le mesprise. Saintré, qui oyt de ma dame sa taes 
cruelle responce, ne sceut que penser, fors que au passer que 
les dames et damoyselles firent, à toutes toucha la main, 
accolla et baisa, puis monta à cheval et va apres ma dame ; 
et lors chascun luy vint faire la reverence et saluer. Et quant 
il fut approché de ma dame, tout pensif luy dist : Hé ! ma 
dame, esse à bon escient, ou pour moy essayer, que si foible 
responce m’avez faicte, moy qui suis celuy qui tant vous ay 
aymée, et suis celuy qui oncques ne vous desobeys ? Hé ! ma 
dame, est il nully qui vous ay dit le contraire ? s’il est aucun, 
vous en verrez la vérité. Ma dame, qui desplaisir prenoit de 
sa compaignie et en toutes ces parolles, luy dist : Savez vous 
aultre chanson que ceste ? se n’en scavez, que vous taisez. Et 
endementiers que ces parolles estoient, damp Abbez fust 
asseuré, et fist demander au maistre d’hostel, par ung de ses 
lâoynnes, qui ce seigneur estoit. Et quant damp Abbez sceut que 
c'esloit le seigneur de Saintré, lors le vint saluer, et dist: Mon 
très honoré seigneur, vous et vostre compaignie, soyez vous 
les très bien venuz, car, sur ma foy, j’avoye plus grant désir 
de vous veoir, que seigneur de ce monde. Le seigneur de 
Saintré, qui à ces parolles comprint que c’estoit l'Abbec, et 
aux moynnes qui derrière luy venoient, luy dist : Damp Abbez, 
vous soyez le très bien trouvé, et aussi vostre compaignie. 
Monseigneur, dist damp Abbez, qui du tout fut asseuré, et que 

dictes vous de ma très redoubtée dame, qui tant s’est voulu 
incliner que de prendre la patience avec son pauvre moynne, 
pour venir giboier. Ma dame, dist le seigneur de Saintré, faict 
comme dame de tout bien et de tout honneur, et est honnou- 
rable occupadon pour plus joieusement passer le temps, et si 
a tousjours amé saincte Eglise. Et à ces parolles, pas à pas 
damp Abbez se esloigna, et lessa ma dame et le seigneur de 
Saintré ensemble, car jà estoient vespres sonnées. Damp Abbez 
s’approcha de l’ostel, et manda par ung de ses moynnes au 
maistre d’ostel qu'il sceut à ma dame se on retendroit le 
seigneur de Saintré au soupper. Le maistre d’ostel s’approcha 
de ma dame, et luy dist ce que damp Abbez lui mandoit ; ma 
dame, qui pas bien ne l’entendit de prime face, luy demanda 
qu’il disoit ; lors redist si hault que le seigneur de Saintré 
l’entendit. Et quant ma dame l’eut entendu, si pensa ung peu, 
et puis luy dist : Mandez luy que ce qu’il vouldra en face, 
mais ne luy déchirez mye sa robbe de trop prier. Le seigneur 
de Saintré, qui tout ce eut oy, et qui congneut bien la chose, 
se pensa et en soy dist qu’on ne luy rompist mie sa robbe, 
que pour bien veoir la face au premier prier se consentiroit. 
Ma dame, qui de ses premières amours ennuyée estoit, dist 
qu'elle estoit traveillée, et qu’on tirast à l’ostel. Damp Abbez, 
qui estoit gracieulx sire, estoit ja devant, qui a voit fait ja 
tout apprester. Le seigneur de Saintré descendit de dessus son 
cheval, et voult à ma dame aider à descendre, mais elle 
demanda ung de ses gens ; et quant elle fut à pié, le seigneur 
de Saintré voult prendre de ma dame congié ; et ainsi qu’elle 
luy tendoit la main, damp Abbez, pour monstrer sa courtoisie, 
dist à ma dame : L’en laisserez vous aller? Je m’en attens 
à vous et à luy, dist elle. Lors damp Abbez luy dist : Hé ! 
monseigneur de Saintré, ne prendrez vous mye avec ma dame 
la patience ? et je vous en prie, demourez. Alors le seigneur 
de Saintré dist à damp Abbez : Monseigneur, à vostre 
première requeste ne vueil mye desobeyr, ne reffuser. Lors 
le seigneur de Saintré retint deux escuyers, ung varlet et un 
page sans plus, et le surplus renvoya à la bonne ville soupper, 
et au maistre d’ostel dist que bien tost à l’hostel de ma dame 
revensissent devers luy. Lors furent les tables mises, et le 
soupper tout prest. Ma dame lava ses mains seulle, damp 
Abbez et le seigneur de Saintré apres. Lors, pour cause d’estat 
et de la dignité, danp Abbez fut assis au hault bout de la 
table, le viz tourné au bas bout devers ma dame, et le doz 

an bout du banc appuyé ; ma dame apres, et puis le seigneur 
de Saintré, dame Jehanne et dame Katherine apres. Lors tout 
premier furent serviz de sallade que ma dame et damp 
Abbez mengeoient voulentiers ; puis les grans platz tous 
combles de lapereaulx, de perdriaulx et de gros pigeons 
d’ostel, et de très bons vins de Beaulne, de Tournon et de 
Sainct Boursain. Et quant les pances furent comme remplies, 
à l'étiré que les langues commencèrent à deslier, alors damp 
Abbez se commença à reveiller, et dist : Ho ! monseigneur de 
Saintré, reveillez vous, reveillez ! je boy à vostre pensée, et 
qu’est ce cy ? vous ne faictes que penser. Lors le seigneur de 
Saintré luy dist : Monseigneur l’Abbez, je me combas à tant 
de bonnes viandes et de bons vins que je voy devant moy, 
que je n’ay loysir d’aultre chose faire. Monseigneur de Sain¬ 
tré, dist damp Abbez, vous ne savez, j’ay plusieurs fois pensé 
si peut estre que entre vous aultres nobles hommes, chevaliers 
et escuiers, qui faictes si souvent armes, et quant ilz revien- 
gnent, ilz dient qu’ilz ont gaigné. Lors tourna son parler à ma 
dame, et luy dist : Ma dame, n’est il mie ainsi ? Vrayement, 
Abbez, dist ma dame, vous dictes vérité, et que puisse ce 
estre ? beau sire, dictes nous vostre cuyder. Ma dame, dist 
damp Abbez, voulez vous doncques que je le dye, ce sera de 
vostre congié et commandement, je ne scay se monseigneur 
de Saintré m’en saura aucun mauvais gré ; mais puis que le 
voulez, ma dame, mon penser est tel : Ilz sont plusieurs che¬ 
valiers et escuyers en la court du roy et de la royne, et 
d’aultres seigneurs et dames, et aussi d’aucuns aultres, qui 
dient estre des dames si loyaulx amoureux ; et pour acquérir 
voz grâces, s’ilz ne les ont, pleurent devant vous, souspirent 
et gémissent, et font si les douloureux que par force de pitié, 
entre vous, povres dames qui avez les cueurs tendres et 
piteux, fault que en soyez deceues, et que tombez en leurs 
désirs et leurs lacs ; et puis s’en vont de l’une à l’aultre, et 
prennent une emprise d’une jartiere, d’ung bracelet, d’une 
rondelle ou d’ung navet, que scay je ? ma dame, et puis vous 
dient ung tout seul à dix ou douze : Hé ! ma dame, je porte 
ceste emprise pour l'amour de vous. Hé! povres dames, 
comment estes vous abusées de voz amoureux en plusieurs 
faitz, desquelz n’est mie en ce cas toute loyauté envers sa 
dame. Alors le roy, la royne et tous les seigneurs, les louent 
et prisent, et donnent de leurs biens largement, dont ilz se 
mectent bien en point. Et n’est il mie vray ? ma dame, qu’en 

dictes vous ? Ma dame, qui de ce oyr fut bien aise, en soubz- 
riant lui dist : Et qui le vous a dit, Abbez? quant à moy, je 
croy qu’il soit ainsi. Et en disant ces parolles, elle marchoit 
sur les pies de damp Abbez. Encores, ma dame, vous dis je 
plus, quant ces chevaliers ou escuiers vont faire leurs armes, 
et ont prins congié du roy, s’il faict froit, ilz s’en vont à ces 
poil es d’Allemagne, se rigollent avecques ces filletes tout 
Fyver ; et s’il fait chault, ilz s’en vont en ces délicieux 
royaulmes de Cecille et d’Arragon, à ces bons vins et viandes, 
à ces fontaines et bons fruictz, et à ces très beaulx jardins, et 
tout l’esté repaistre leurs yeulx de ces très belles dames et 
gentilzhommes, qui leur font très bonne chiere et honneur 
assez ; puis ont ung vieil menestrier ou trompeté qui porte 
un vieil esmail, et luy donnent une de leurs vieilles robbes, 
et cryent à la court : Monseigneur a gaigné ! Monseigneur a 
gaigné, comme vaillant, le pris des armes ! Et, povres dames, 
n’y estes vous pas abusées ? et par ma foy je vous plains. 
Ma dame, qui de ces parolles estoit si ayse que plus ne po- 
voit, tourna ung peu sa teste, et dist au seigneur de Sain- 
tré : Qu’en dictes vous, seigneur de Saintré? Le seigneur de 
Saintré, très desplaisant de la charge et injure que donnoit 
aux gentilzhommes damp Abbez, dist à ma dame : S’il vous 
plaisoit tenir la part des gentilzhommes, vous scavez bien le 
contraire, ma dame. Lors dist ma dame : Nous avons bien 
veu d’aucuns qui n’ont mye faict ainsi ; mais que savons nous 
des aultres? Quant à nous, nous sommes de l’oppinion de 
l’Abbez. En disant ces parolles, elle luy marchoit sur le pié, 
en soubzriant, et guignoit à damp Abbez. Ha ! ma dame, dist 
le seigneur de Saintré, vous parlez ores bien à vostre vou- 
lenté ; si prie à Dieu que congnoissance parfaite vous en 
doint. Lors dist damp Abbez : Et quelle congnoissance vou¬ 
lez vous plus que ma dame ayt de la vérité de la chose ? De la 
vérité, dist le seigneur de Saintré, monseigneur l’Abbez, au 
parler de ma dame je ne dyz riens, elle peult dire que luy 
plaist ; mais je répons à voz parolles, dont avez chargé les 
chevaliers et escuyers, que se vous feussiez homme à qui je 
deusse respondre, que trouveriez à qui parler ; mais, actendu 
la dignité et celuy à qui vous estes, je ne dyz plus riens, et par 
avanture quelque fois vous sera recordé. Damp Abbez, qui 
estoit dm feu d’amours tout alumé, comme par mocquerie à 
ma dame dit : Ma dame, c’est par vous que je suis en vostre 
ostel menassé. Et en ce disant, la guerre des piés de l’ung à 

l’aultre estait sans cesser. Et quant il vit ma dame soubzrire 
et guigner, sceut bien que le jeu à ma dame plaisoit, si dist : 
Ho ! monseigneur de Saintré, je ne suis batailleur, ne homme 
d’armes, je suis ung povre et simple moynne, qui vis de ce 
que avons, pour l’amour de Dieu; mais s’il estait homme; 
quel qu’il soit, qui voulsist dire le contraire sur ceste querelle, 
je lucteray à luy. Feriez, dist tantost ma dame, seriez vous 
bien si hardi ? Ma dame, je ne puis que tomber, mais j'espere 
en Dieu et en ma bonne et saine querelle que je viendray an 
dessus ; avant, a il icy homme qui responde de trestous ces 
batailleurs ? Le seigneur de Saintré qui veoit les oultraygenses 
parolles de damp Abbez, qu’il luy sembloit de part en •pzrt 
avoir le cueur percé, et tant plus de la faveur que ma dame 
luy faisoit, voulsist estre mort. Ma dame, qui ce veoit sans 
dire mot, luy dist : Hé ! seigneur de Saintré, vous qui estes 
si vaillant et avez faict, comme on dit, tant de belles armes, 
n’oseriez vous lucter à l’Abbez ? certes, se vous ne le faictes, 
je diray comme luy. Hé ! ma dame, vous savez, dist il, que 
oneques je ne fuz lucteur, et ces seigneurs moynnes en sont 
les maistres, aussi de jouer à la paulme, gecter barres, pierres 
et paulx de fer, et se essayent en tout quant ilz sont à leur 
privé ; et pour ce, je scay bien, ma dame, que contre luy riens 
je ne pourroye. Et je vous en prie, dist ma dame, or verray 
se vous m’escondyrez [refuserez] ; et par ma foy, se ne le 
faictes, en toutes places je vous repprouveray, et tiendray 
pour ung très lasche cueur de chevalier. Hé ! que dictes vous ? 
ma dame, j’ay assez plus faict pour aulcune dame ; mais 
puisque ainsi est, j’acompliray vostre plaisir. Qu’est ce qu’il 
dit, dist damp Abbez? Il dist, dist ma dame, qu’il ne vous 
fauldra mye à cest besoing, et qu’il a fait plus forte chose. Le 
dit il, ma dame ? or le verrons. Alors, sans plus actendre, ne 
lever aulcune chose dessus les tables, damp Abbez, tout plain 
de joye, saillit le premier de là, puis ma dame et le seigneur 
de Saintré, et de ce furent tous les aultres esmerveillez. Lors 
damp Abbez print ma dame premièrement, et en ung très 
beau preau la maine, ou quel le soleil estait passé, et luy dist : 
Ma dame, seez vous cy soubz ce bel aubespin couronné, et 
serez nostre juge. Et ma dame s’assit si très joyeuse que plus 
ne pouvoit, et fist ses femmes asseoir empres elle ; des choses 
qu’elles appercevoient, combien qu’elles dissimuloient, peu en 
y avoit à qui la chose pleust. Lors fist damp Abbez ce que 
sainct Benoist, sainct Robert, sainct Augustin, ne sainct Ber- 

nard, qui furent prelatz de sainte Eglise, n’eussent mie faicte 
en leur vivant, car illec publicquement se mist en pourpoint, 
destacha ses chausses, qui en ce temps ne s’entretenoient mie, 
et les avalla [fit descendre] soubz les genoulx ; apres vint 
devant ma dame tout le premier, et apres sa reverence faicte, 
riseement fist ung tour, en saillant en l’air, monstrant ses 
grosses cuysses pellues et vellues comme ung ours. Apres 
vint le seigneur de Saintré, qui à ung bout du preau s’estoit 
deshabillié, ses chausses estant richement brodées à grosses 
perles ; et vint à ma dame faire sa reverence, en faignant la très 
amere douleur qu’il a voit au cueur. Lors l'ung devant l’aultre 
furent ; mais, avant que la lucte fust commencée, damp Abbez 
se vira à ma dame, et par mocquerie, à ung genoul à terre, 
luy dist : Ma dame, à mains joinctes, je vous prie que à mon¬ 
seigneur de Saintré me recommandez. Ma dame, qui congnois- 
soit bien la force de l’Abbez, en soubzriant dist au seigneur 
de Saintré : Hé ! seigneur de Saintré, je vous recommande 
nostre Abbez, et vous prie que l’espargnez ung peu. Le seigneur 
de Saintré, qui congneut bien la mocquerie, dist : Ha ! ma 
dame, j’auroye plus grant besoing d’estre à luy recommandé. 
Ces parolles finées, damp Abbez et le seigneur de Saintré 
s’entreprindrent, et tournoyèrent ung ou deux tours. Lors 
damp Abbez estent sa jambe, et par dedans la lye à celle de 
Saintré, puis, tout à coup se deslie, et par dehors tellement le 
trousse que les piés du seigneur de Saintré furent assez plus 
hauts que la teste, et sur l’erbe l’abatit ; et en le tenant soubz 
luy, damp Abbez à ma dame dist : Ma dame, recommandez 
moy au seigneur de Saintré ! Lors ma dame, en très fort riant, 
luy dist : Hé ! seigneur de Saintré, ayez pour recommandé 
nostre Abbez. Mais de joye qu’elle a voit, et de rire, à peine 
povoit elle parler, Lors damp Abbez se leva et se remist sur 
ses piés, et en riant ma dame luy dist : Encore une aultre 
fois, si hault que tous l’entendoient Alors damp Abbez dist : 
Ma dame, ce que j’ay faict, c’est pour l’amour de la querelle 
dont Dieu et amours m’ont esté tesmoins ; mais se le seigneur 
de Saintré voulloit soubztenir qu’il aymast plus loyaument sa 
dame que je ne fais la myenne, veez cy ung foible et simple 
moynne qui à ceste bataille le combatra. Feriez, dist ma 
dame ? Se je le feroye ? par Dieu, ouy, contre tous ceulx qui 
vouldront venir à moy. Alors ma dame au seigneur de Sain¬ 
tré dist tout en riant : Qu'en dictes vous, beau sire, est il 
cueur de gentilhomme qui n’y respondit ? Ma dame, dist le 

seigneur de Saintré, il n’est cueur de gentilhomme qui à son 
pareil ne respondist, et en la façon que en tel cas appartient. 
Ce sont des excusacions, dist ma dame, aussi vouliez excuser 
de l’aultre querelle ; bien fait à reproucher le cueur d’ung 
gentilhomme qui, pour une lucte, n’ose soubztenir sa loyaulté ; 
et en vérité je croy que qui bien y querroit, en vous peu s’en 
trouveroit. Helas ! ma dame, dist le seigneur de Saintré, et 
pourquoy dictes vous cecy ? Je vous le dy, car vous vous 
sentez avoir tort, et il est ainsi. Alors le seigneur de Saintré 
dist : Or voy je bien, ma dame, qu’il faut recommencer, et 
qu’il n’est excuse, tant soit raisonnable, qui en peust desmou¬ 
voir, et puis qu’il vous plaist, j ’en suis content. Damp Abbez, 
qui oyoit toutes ces choses, par maniéré de farce dist : Ha ! 
ma dame, je n’oseroye, car se ne fust le bon droit que j’avoye, 
il m’eust foulé et mis au bas, tant ay treuvé de force en luy 
qu’il n’est mie de merveilles s’il a tant de gens desconfit ; mais 
puisque j’en ay empris la querelle, je la vueil soustenir. Et 
lors crie : arriéré ! arriéré ! et chascun en arriéré se retraict. 
Damp Abbez, qui estoit esmouvé et hors de toute contenance 
ou sens arresté, se print à escryer : Ha ! loyaulté, garde ton 
droit ! Et à ces parolles, au seigneur de Saintré se traict, et 
par le tour d’une estrappe [croc-en-jambe] à bien peu qu’il ne 
l’emporta ; mais tant virèrent et tournèrent que d'une trousse 
[attaque], assez plus forte que la première, le seigneur de 
Saintré abatit, et puis dist à ma dame : Et nostre juge, ay je 
bien fait mon devoir ? qui est le plus loyal ? Qui l’est, dist 
ma dame, vous qui l’avez gaigné. Le povre seigneur de 
Saintré, qui de la lucte et du grant plaisir que ma dame y 
avoit prins, et mesmement à le veoir le plus foible sachant, au 
moins de lucter, ne scavoit ung seul mot dire ; lors chascun 
s’en alla revestir. Les deux escuyers qui, pour le servir, 
demourez estoient, cuyderent bien de dueil mourir, quant ilz 
virent que ma dame et damp Abbez farçoient et derizoient 
le seigneur de Saintré qui tant estoit honnorable et vaillant 
chevallier, que de son pareil ne peult on mye finer ou royaulme 
de France, et luy dirent : Vous ne seriez mye homme, se vous 
ne vous vengez de ceste dérision. Et il leur dist : Ne vous en 
souciez, aiez en padence comme moy, et me laissez faire. Le 
seigneur de Saintré, qui de tous poins avoit si autement perdu 
l'amour de sa dame, par la desloyaulté d’elle, que tant et si 
loyaulment servie l’avoit, comme bien attrempé, print en soy 
maniéré telle comme se du tout ne feust riens esté. Lors à grant 

façon de lie chiere vint redoubler la liesse de ma dame avecques 
celle de damp Abbez, et dist : Helas ! ma dame, et que ce fut 
ung grant dommage quant ung si bel et puissant corps d’omme, 
comme monseigneur l’Abbez est, n’a esté mis aux armes pour 
tenir en une frontière contre les eimemys de ce royaulme ; 
car je ne congnois ne deux ne trois, tant soyent puissans 
hommes, qu’il ne les eust bien mys à fin. Damp Abbez, qui 
oyt de luy telles nouvelles louanges, se lieve en l’air, et tour 
en tour saulte ung sault devant ma dame et sa compaignie. 
Et lors il commanda le vin et les serises pour refreschir. 

DE L*AMBASSADE DU COUVENT. 

L’acteur. — Et endementiers que ces parolles estoient, les 
prieurs et anciens religieulx du couvent* ausquels la vie de 
damp Abbez desplaisoit grandement, et tant plus qu’ilz 
avoient oy parler de la lucte et des mocqueries de ma dame 
et de damp Abbez qui aussi ne faisoit mie, ne monstroit les 
œuvres de bon religieux, mais dissolue et chetive vie, ordon¬ 
nèrent que deux à damp Abbez yroient parler de par le 
couvent, et luy diroient les parolles qui s’ensuyvent : 

Reverend pere en Dieu et mon très honnoré seigneur, les 
prieurs et administrateurs de vostre couvent, una voce 
dicentes [parlant d’une seule voix], apres leurs humbles et 
convenable recomman dacions, à vous nous envoyent ; ilz ont 
sceu que vous, par plusieurs fois, avez donné à nostre très 
redoubtée dame mains diners, soupers et aultres deduitz, 
dont en tant qu’elle est nostre patrone et fonderesse, tout le 
couvent en est content ; et de tant mieulx quant avez à ce 
soir amené ung tel seigneur, comme le seigneur de Saintré, 
duquel sont par tout les belles nouvelles, et qui est si prochain 
famillier de nostre sire, le roy. Mais de tant que vous estes 
avancé et ingéré de l’avoir requiz à lucter, et plusieurs fois 
abatu et vous en estre mocqué, ce qui n’appartient pas à 
estât de prélat, ne à aultre religieux, de faire en la façon que 
avez faict, ainsi publiquement, qui est chose à vous et à 
nous deffendue par noz reigles et statuts, dont tout le cou¬ 
vent en est très desplaisant et courcé, vous priant et suppliant 
que vous en déportez, et que, avant son partement, faictes 
tant qu’il n'ayt cause de soy blasmer de vous, ne du couvent ; 
ou aultrement, le couvent par nous vous fait assavoir que 
s’aulcune malle vueillance ou nouvelle en adviengne, qui au 

couvent porte préjudice ne inconvénient, quel qu’il soit, il 
s'en excusera et deschargera du tout sur vous, et de ce vous 
plaise à chascun pardonner. 

LA RESPONCE DE DAMP ABBEZ, ET LE REMEDE Qu’lL Y PRINT. 

L’acteur. — Damp Abbez, ayant oy les nouvelles et parolles 
de son couvent, leurs respondit : Prieurs, allez au couvent, 
et leurs dictes que ce que j’ay faict n’a esté que par joyeu- 
seté, et qu’ilz ne s’en soucient mie, car avant qu’il parte je 
mectray bonne fin en tout. 

0 û 


CHAPITRE LXXXII 

Comment damp Abbez rapaisa le seigneur de Saintré. 

L’acteur. — Endementiers que l’embassade du couvent se 
faisoit, le vin et les serises furent apportées ; lors burent les 
ungs aux aultres, par aussi bonne chere que gens puissent 
faire. Et quant tous eurent beu, damp Abbez print le sei¬ 
gneur de Saintré par la main, et à part luy dist : Monsei¬ 
gneur de Saintré, il a pieu à Dieu, moy faire tant de grâce, 
que une foiz je vous voy en mon hostel qui est bien vostre, 
s’il vous plaist, laquelle chose je desiroye des pieca [depuis 
longtemps], pour le bien qui en vous est ; vous suppliant que 
demain encores, avec ma dame, me faciez tant d’onneur 
que de prendre le disner en pacience, et que de ce ne me 
reffusez, et en vérité me ferez très singulier plaisir. 

RESPONCE DU SEIGNEUR DE SAINTRÉ, ET LES PRIERES DE DAMP ABBEZ. 

Saintré. — Monseigneur l’Abbez, de vostre souper et de la 
très grande et bonne chiere que pour la première fois m’avez 
faicte, tant comme je puis, vous en remereye, aussi de l’offre 
de vostre disner à demain, lequel en vérité, pour les affaires 
que j’ay à la bonne ville, ne vous en puis ores accorder. 

Helas ! non, dist damp Abbez, monseigneur, se par joyeu- 
seté j’ay fait chose qui à vostre deplaisance soit, vueillez le 

moy pardonner ; monseigneur, j’ay une des belles et bonnes 
mulles de ce royaulme, et la meilleure ce scay je bien ; et ay 
nng des bons faulcons aux hérons et à la riviere que on peust 
trouver, et aussi ay trois mille escuz, aussi bien que le pape 
ou que le roy, et non plus ; si vous requiers, prie et supplie, 
tant comme je puis, que l’une des trois de mes offres vous 
vueillez prendre en gré, et que je demeure en vostre grâce, 
et me pardonnez. 

Le seigneur de Saintré, qui n’a besoing de ses escuz, 
d’oyseaulx, ne de mulle, très gracieusement le mercye, et, 
pour le contenter, luy dist : Monseigneur l’Abbez, je ne 
monte mye sur mulle, de voz trois mille escuz je m’en ser- 
viroye, s’il en estoit besoing, et de vostre très bon faulcon, 
pour l’amour de vous, je le retiens, par ainsi que le me gar¬ 
derez, affin que s'aulcun le vous demande, que puissiez dire 
qu’il est mien ; mais d’une chose vous prie, que pour ma 
première requeste ne m’esconduisiez. Et quelle ? dist damp 
Abbez, monseigneur, commandez moy, car sur ma foy, s’il 
m’est possible, je l'accompliray voulentiers. Ferez, dist mon¬ 
seigneur de Saintré ? Ouy, par ma religion. Lors luy dist : 
Que demain, vous et ma dame, viendrez disner avecques 
moy. Cela, dist damp Abbez, et je vous le prometz pour elle 
et pour moy, que vostre plaisir en sera faict par telle façon 
que ce sera disner de compaignon. 

L’acteur. — Lors à très grande et lye chiere sont venuz 
tous deux à ma dame, et lors le seigneur de Saintré la prie. 
Et quant ma dame l’a entendu, prestement luy reffuse, disant 
quielle avoit moult à besongner ; et n’y vault le prier du 
seigneur de Saintré. Lors damp Abbez à part la tyre, et luy 
dist : Ma dame, vous y viendrez, car je l’ay pour tous deux 
promis et juré, et me feriez grant honte et desplaisir de moy 
faire ainsi mentir ; aussi, ma dame, il pouroit penser de noz 
amours ce qui en est ; et savez que c’est de ces fringans et 
rotiers [routiers] de court, comme de feu s’en convient garder. 
Et pour ce, ma dame, puisque j’ay promis, vous y viendrez, car 
par ce je seray son amy, ou je cuyde qu’il soit mal de moy, à 
cause de la lucte. Ma dame, qui ne peut damp Abbez reffu- 
ser, ne esconduire, luy dist : Puis que vous le voulez, je le 
vueiL Alors damp Abbez appela joyeusement le seigneur de 
Saintré, et luy dist : Monseigneur, ma très redoubtée dame, 
que veez cy, vous a reffusée, doubtant que voulsissiez faire 
ung trop grant et excessif appareil, et une grant feste et 

solemnité oultrageuse ; mais je l’ay asseurée que non ferez. 
Lors le seigneur de Saintré dist : Ma dame, et vous, mon¬ 
seigneur l’Abbez, entre nous gens de court, laissons à vous, 
seigneurs prelatz, faire ces grans festes, et nous en passons 
legierement ; bien voulons aucun peu de bonnes viandes et 
de bons vins, se en povons finer ; et de ce que trouver se 
pourra, ma dame et vous prendrez en gré. Et, ces parolles 
dictes, les hacquenées et les chevaulx furent tous prests ; lors 
ma dame et le seigneur de Saintré à damp Abbez remer¬ 
cièrent, et jusques à demain prindrent congié. Et quant ma 
dame fut sur les champs, tant que hacquenée povoit aller, 
s’en alat battant ; le seigneur de Saintré, en galoppant son 
destrier, de fois à aultres s'approcha d’elle, et luy dist : 
Ha ! ma très redoubtée dame, et que vous ay je meffait ? et 
est il ou monde qui osast dire et soubstenir que je ne vous 
aye Joyaument servie, et aymée de tout mon cueur ? Ha ! 
sire, dist ma dame, que vous l’avez bien à vostre lucte mons- 
tré ! Or ne parlons plus de ces choses, et me laissez en paix. 
Le seigneur de Saintré, qui tout cler veoit la chose telle 
qu’elle estoit, ne desiroit mie en sa grâce retourner, ne à la 
requeste d’elle ne l’eust daignée jamais plus aymer, ne servir ; 
mais bien luy vouloit monstrer le villain tort qu’elle luy 
tenoit et avoit fait, sans rien dire qu'il se fust apperceu de 
ses nouvelles amours. Et quant ilz furent à l’ostel de ma dame 
venuz, avant que de descendre, elle luy dist : Allez vous en, 
seigneur de Saintré, car j’ay aucun peu à besongner, et aussi 
avez vous. Ainsi eut congié et adieu jusques à demain. Le 
seigneur de Saintré, qui de toutes ces nouvelles choses fut en 
pensement, se mist à la voye, avecques ce peu de gens qu’il 
avoit, droit à la cité, et s’en alla où ses gens estoient ; si ne 
erra guieres que toute sa compaignie trouva, comme il avoit 
ordonné. Lors appella son maistre d’ostel, et luy dist que ma 
dame et damp Abbez venoient demain en son logeiz disner, 
et qu’il fist toute deligence d’avoir bonnes viandes et de bons 
vins pour en estre bien servis, et pour leur compaignie de 
mesmes vins et viandes dont ilz seroient serviz largement ; 
d’aultre part luy ordonna qu’il eust du tout compté et bien 
payé à son oste ce qu’ilz avoient despendu, tant de bouche 
que les chevaulz, et que, quant seroit bien payé, luy donnast 
encores dix escuz pour le faire bien content, et deux escuz 
pour le service des varlets et meschines [servantes] de l’ostel. 
Et si ordonna que le bien matin ses coursiers, ses bahus et la 

plus grant partie de ses gens s’en voysent, et ne demeurassent 
que douze de ses gens, et ainsi fut fait Et quant il fut en son 
logez descendu, il fist appeler l’oste, et à part luy dist : Bel 
hoste, en ceste ville a il nul gentil homme ou bourgeois de 
la forme de ce grant escuyer cy ? Et luy montra ung de ses 
gens. Monseigneur, dit l’oste, ouy, assez. Mais faut qu’ilz 
ayent hamois complaitz, et qu’ilz soyent beaulx. Ils ont har- 
nois completz et beaulx. Lors demanda le nom de celuy qui 
estoit le mieulx armé, et il luy pria qu’il le fist venir ; et 
ainsi fist Et quant le bourgeois fut venu, et faicte sa reve- 
rence au seigneur de Saintré, auquel gracieusement s’acointa, 
il luy dist : Jacques, qui est le bourgeois de ceste ville qui 
est le mieulx armé ? Monseigneur, dist Jacques, mains en y a ; 
mais jacoit ce que ne les vaille, si suis je aussi bien armé, 
pour cinq ou six paires de hamoys complets, que bourgeois 
de ceste ville, ne gentilhomme de ce pays. Voire, dist mon¬ 
seigneur de Saintré, par monseigneur sain et Jacques, de tant 
plus en estes vous à priser et à louer ; vous avez les hamois 
pour vostre corps, n’en finerez vous pas bien encore d’ung 
aultre qui servist à ce chevalier que veez là ? Et luy monstra 
ung chevalier semblable à sa personne. Monseigneur, dist il, 
je vous foumiray du tout aussi beaulx et aussi bons que vous 
en serez content ; mais voulez vous badnets, sallades à 
banieres [sortes de casques], ou heaulmes? Jacques, mon 
frere, je vueil bacinetz, et aussi deux haches appareilleez ; et 
ne vous souciez, car vous n’y perdrez riens. Par Dieu, dist 
Jacques, qui très joieulx estoit d’avoir la cognoissance du 
seigneur de Saintré, tout tant que j’ay, monseigneur, est 
vostre et à voz commandemens ; quant vous plaira de les 
avoir ? Je les vouldroye avoir tout maintenant ; mais que an 
coffres ou en saez les me faides apporter, que nul ne s’en 
puisse apparcevoir. Jacques incontinent s’en va en son hostel, 
et les deux hamois beaulx et clers avecques les haches secrè¬ 
tement fait apporter, dont ledit seigneur de Saintré fut très 
montent. Et quant la nuyt fut passée et le jour fut venu, que 
le seigneur de Saintré eut sa messe oye, tout son bagaige et 
ses gens partiz, fors les douze qu’il avoit retenuz, la viande 
du disner fut comme preste et les tables mises, monta à 
cheval avecques sa compaignie ; lors au devant de ma dame 
va. Et quant eust erré environ la moytié de la voye, trouva 
ma dame et damp Abbez sur les champs ; lors gracieusement 
s’entresaluerent, et damp Abbez commença et dist : Haro ! 

qui parle du loup, il en voit la queue ; les oreilles, monsei¬ 
gneur de Saintré, vous comoient elles point ? Je ne scay, dist 
le seigneur de Saintré, car je pensoye à la grant pascience 
que prendrez. Avez vous point desjeuné, ma dame ? et vous, 
monseigneur l’Abbé ? Ouy, dist ma dame, pour la doubte de 
ces bruines avons desjeuné des tostées à l’ypocras et à la 
pouldre de duc. Bon preu [profit] vous puist il faire, dit il à 
ma dame, et à monseigneur l’Abbez aussi ! Dont en devisant 
tous trois ensemble, le parler de ma dame toujours s’adressoit 
à l’Abbez. Le seigneur de Saintré, voyant perdre ses parolles, 
tint sa bride, et à ma dame Jehan ne voult parler, mais elle, 
hiy dist que arriéré d’elle se mist ; puis va à ma dame Kathe¬ 
rine et à Ysabel, toutes luy dirent ainsi, car à toutes estoit 
deffendu de parler à luy ; lors retourna à ma dame et à 
damp Abbez, et ne tarda plus guieres que au logeis sont 
venuz. Lors le seigneur de Saintré print soubz le bras ma 
dame et en sa chambre elle et ses femmes mena ; damp Abbsc 
tira en ung aultre. Et endementiers que en leurs chambres 
ilz se aisoient, dist à son maistre d’ostel que incontinent 
qu’ilz seroient à table, que les chevaulx fussent sellez et bri¬ 
dez en Testable, et tous prests à monter. Lors, pour abréger, 
le disner fut tout prest ; et quant ma dame et damp Abbez 
eurent leurs mains lavées, au hault du banc au bout de la 
table, comme prélat, damp Abbez fut assis, et ung peu apres 
ma dame qui ne le voult mye de loing abandonner, et puis 
les aultres deux dames au baz bout ; et luy, pour prières, ne 
volt oncques estre assis, mais mist sur l’espaule la serviette, 
et va ca, puis là, trestous bien servir de bons vins et viandes, 
largement et de bonne maniéré, et aussi de plusieurs façons. 
Qu. vous diroye je ? Là fut la joye de damp Abbez au sei¬ 
gneur de Saintré telle qu’à peine se pourroit deviser. Et 
quant les pances furent bien plaines et farcies, et les esto- 
matz bien arrousez et bien abruvez, le seigneur de Saintré 
demanda à damp Abbez s’il fut oncques armé. Armé, dist 
damp Abbez, non, vrayement Hé ! dist monseigneur de Sain¬ 
tré, que ce seroit belle chose de vous veoir armé ! Et qu’an 
dictes vous, ma dame ? n’est ce mye vérité ? Vrayement, dist 
ma dame, je cuyde bien, et suis certaine que s’il estoit armé, 
tel y a, qui de luy se mocque, qui guieres n’y gaigneroit Ma 
dame, je ne scay nul qui s’en mocque, mais je dis que 
oncques ne veis homme qu’il fist plus beau veoir armé ; et 
lors dist à Perrinnet de sa chambre qu’il feist ce qu’il luy 

avoit dit. Lors Perrinnet dressa au bout de la salle une table, 
puis il mist dessus le plus bel et le plus grant haraois, sans 
hache ne espée. Et quant damp Abbez veit ce très bel et 
luysant harnois, auquel il print grant plaisir, et s’estoit ouy 
si grandement louer, pensa que, pour la largesse du seigneur 
de Saintré, il luy donneroit cest harnois, et que pour ceste 
cause l’avoit il fait apporter. Si s’appensa que s’il le reque- 
roit d’armer, qu’il n’en seroit mye reffusant ; lors, pour 
monstrer que très bien il aymoit ce harnois, le commença 
très fort à louer. Et puis qu’il est à vostre gré, dist le sei¬ 
gneur de Saintré, s’il vous est bien en point, vous l’aurez. 
L’auray, monseigneur ? Ouy, damp Abbez, et meilleure chose, 
se le me voulez requérir. Et par ma foy, pour l'amour de 
ma dame, je ne mangeray, ne beuveray jusques à tant que 
je seray armé. Alors s’escria: Ostez, ostez ces tables, nous 
n’avons que trop mangié. Damp Abbez, tout plain de joye, se 
. mist en pourpoint, et tost le seigneur de Saintré print ung 
poinçon, et mist les esguilletes, et arma de corps et de 
jambes entièrement damp Abbez, et le bassinet sur la teste 
luy mist bien cramponné, et puis en ses mains les ganteletz. 
Et quant damp Abbez fut ainsi du tout armé, si se tourna 
devant et derrière, en soy coutoyant, et en disant à ma dame 
et à ses femmes : Qu’en dictes vous de veoir ung moynne 
armé? le fait il bon veoir? Moynne, dist ma dame, telz 
moynnes sont bien ders semez. Hé ! Dieux, que n’ay je une 
haiche et ung qui me voulsist combattre et oultraiger ! Puis 
en farsant dist à ma dame : Vrayment cest harnois poise 
plus que le mien, mais il me souffit, puisque je l’ay gaingné. 
Et en disant ces paroles, le seigneur de Saintré luy dist : 
Vous ne l’avez mie encores gaingné, mais tan tost le gain- 
gnerez. Lors fist aporter l’autre harnoiz, duquel il fut tantost 
armé. Quant ma dame oyt ces parolles, et veit le seigneur de 
Saintré hastivement armer, se doubta de ce qui en advint, 
et luy dist : Sire de Saintré, que entendez vous à faire ? Ma 
dame, dist il, quant il fut prest, tantost le verrez. Je le verray, 
dist ma dame, sire couart, voulez vous combatre à ung Abbez ? 
Le seigneur de Saintré estant tout armé, ordonna à ses gens 
de bien garder l’huys que aucun n'entrast, ne yssit hors de la 
salle, et dist aux dames et damoyselles, aux moynnes et à 
tous aultres qui leans estoient : Tenez vous là à cest huys, et 
n’y ait homme, ne femme qui se meuve, car qui fera le con¬ 
traire, je luy fendray la teste jusques aux dens. Lors veissiez 

dames et moynnes de trembler, pleurer, et mauldire l’heure 
que ilz estoient là assemblez. Lors il vint à ma dame, et luy 
dist : De vostre grâce très voulentiers voulsistes estre juge de 
la lucte de damp Abbez et de moy ; or vous prye et supplie, 
si très humblement que je puis, que le vueillez estre de la 
lucte à laquelle j’ay apprinz à lucter, et que avec moy soyez 
à faire la requeste à damp Abbez. Je ne scay quelle requeste, 
dist ma dame ; se vous luy faictes ung seul desplaisir, je 
l’advoue fait à moy, et le prens en ma garde. Le seigneur 
de Saintré vint à damp Abbez, et luy dist : Damp Abbez, à la 
requeste de ma dame et de la vostre, je luctay deux fois à 
vous, deux saulx de trousse, dont encore me sens, et n’y 
valut me excuser que, à sa requeste et à la vostre, ne passasse 
par là ; ores je vous requiers et prie, aussi pour l’amour de 
ma dame que si loyaulment aymez, que nous luctons à la 
façon que j'ay apprins à lucter. Ha ! monseigneur de Saintré, 
dist damp Abbez, je ne scauroye lucter armé. Alors le sei¬ 
gneur de Saintré dist : Par cy, ou par la fenestre passerez. 
Ma dame, qui de tous poins veoit le seigneur de Saintré à 
combatre meu et délibéré, felonneusement [traîtreusement] 
luy dist : Sire de Saintré, nous voulons et vous commandons, 
sur paine d'encourir nostre indignacion, que incontinent tous 
deux vous desarmez ; et se vous ne le faictes, comme fel 
[félon] et couart, nous vous ferons du corps et de la vie 
courcer et pugnir. Quant le seigneur de Saintré se voit ainsi 
villainer et menacer, à la faveur et pour l’amour de damp 
Abbez, luy dist : Or, faulce, desloyalle, telle, telle et telle 
que vous estes, je vous ay si très loyaulment servie longue¬ 
ment que oncques homme puist servir et complaire à femme, 
et maintenant pour ung ribault [débauché) moynne, dont 
vous estes accointée si faulcement et desloyaulment, vous 
estes deshonnorée, et m’avez habandonné ; et à celle fin qu’il 
vous en souviengne, que pour luy ne aultre ne me devez 
villainer ne menasser, je vous donray tel loyer, non mye 
tel qu’il y affiert à l'exemple des aultres desloyalles femmes. 
Lors la prent par le toupet de son atour, et haulsa la paulme 
pour luy donner une couple de souffletz ; mais à coup se 
retint, ayant mémoire de grans biens qu’elle luy avoit faitz, 
et qu’il en pouroit estre blasmé. Et tout en plourant, et 
comme de dueil pasmée, la fist cheoir sur le banc, que 
oncque ne s’en osa mouvoir. Lors fist apporter deux haiches 
et deux dagues, qu’il fait saindre et bailler es mains de damp 

Abbez pour en prendre cheoiz, puis luy dist : Damp Abbez, 
souviengne vous des injures qu’avez dictes des chevaliers et 
escniers qui vont par le monde faire armes pour leurs hon¬ 
neurs accroistre, car vous le comparerez [paierez] ; or vous 
deffendez, damp Abbez ! Et lors baissa sa visiere, et fiat baisser 
celle de damp Abbez, et desmarcha contre luy. Et quant damp 
Abbez vit que c'estoit contre luy, forcé de soy combatre et 
xevancher, haulsa sa haiche, et par telle force que s’il eust 
actaint le seigneur de Saintré, à la puissance qu’il avait, et 
aussi à l'avantaige d’estre plus grant, sans nul remede il l’eust 
à terre porté ou navré ; ce que ma dame eust bien voulu ; 
mais par la voulenté de Dieu et des avantaiges qu’il scavoit 
en telz faicts d’armes, il se couvrit et receut ce coup sur sa 
haiche ; et ce fait, le seigneur de Saintré, de fa pointe de sa 
■haiche, l'enferra, et le ftst à force reculler jusques à ung 
banc viz à viz de ma dame ; et là tomba à la renverse, et au 
cheair se donna un tel coup qu’il sembloit que tout fondit en 
bas, criant : Mercy ! mercy ! mercy ! ma dame. Ah ! monsei¬ 
gneur de Saintré, pour Dieu, mercy ! Le seigneur de Saintré, 
esprins de mal tallent à cause des villainies et mocqueries 
dont a esté cy devant parlé, délibéré fut de le mectre à fin ; 
et en haulsant sa haiche, en mémoire luy vindrent les vers 
qui s’ensuivent, ausquelz sont contenues les sainctes parolles 
que nostre Seigneur dist ou vieil Testament, au neufviesme 
chapitre de Genesis, qui dient . Quicumque effuderit huma - 
num sanguinem, fandetur sanguis illius. Encores dist en la 
Passion : Qui giadio perçussent, gladio peribit. Encores dist 
il à David : Nonedificabis michi domum, quia vir sanguinis es. 
Encores dist il par la bouche de David : Vir sanguineus et 
dolosus non vidébit dies suos. Encores par la bouche de 
David dit : Virum sanguinum et dolosum abominabitur 
Dominas. Encores là mesme dist : Si occideris , Deus, pecca- 
tores : viri sanguinum, declinate à me. Et tant d’aultres 
petiz mercys et miséricordes nous a il commandé et en sa 
propre personne monstré, que, par ce, ledit seigneur de Sain¬ 
tré se tint de procéder à la mort ; toutesfais fut par vengeance 
et par divine voulenté, que à cause du si très évident et ma¬ 
nifeste pechié, eust permis ainsi le faire pugnir, il gecta au 
loing sa haiche, et print sa dague en main ; puis luy haulsa 
sa visiere, et luy dist : Ores, damp Abbez, congnoissez que 
Dieu est le vray juge, quant vostre force et vostre maulvais 
•et injurieux parler n’ont eu povoir que ne soyez chastié, et 

présent celle de qui vous vous teniez si fier, par laquelle 
avez si deshonnestement menty et parlé contre les chevaliers 
et escuiers ; et pour ce, celle très faulce langue le comparera. 
Lors luy persa de sa dague la langue et les deux joues, et 
en ce point le laissa, et luy dist : Damp Abbez, ores, avez 
vous le harnois bien et loyaulment gaigné. Si se fist desar¬ 
mer, et quant il fut tout desabillé, et vit ma dame deschevelée 
et son atour renversé, luy dist : Adieu, dame la plus faulce 
qui oneques fut ! Et, en ce disant, la veit sainte d'ung tyssu 
bleu, ferré d’or, lors la dessaingnit, disant : Et comment, ma 
dame, avez vous cueur de porter sainture bleue ? car cou¬ 
leur bleue signifie loyaulté, et vraiment vous estes la plus 
desloyalle que je congnoisse ; plus ne la porterez. Lors 
luy osta, puis la ploya et mist en son seing. Puis vint aux 
dames et damoyselles, aux moynnes et aux aultres gens 
qui, comme brebis, aux coings de la salle estoient plourans, 
si leur dist : Vous estes temoings des choses dictes et faides, 
qui à mon grant desplaisir sont cause d'avoir fait ce que 
j’ay fait ; et quant à la desplaisance que avez eue, et avez, 
le me pardonnez, je vous en prie, et à Dieu soyez ! Lors fut 
l’huys ouvert, et descendit en bas, et à l’oste dit : Se damp 
Abbez veult le grant harnoys, si luy laissez ; mais le petit et 
les deux haiches à Jacques les rendrez, et luy dictes qu’il 
viengne à moy bien brief ; bel hoste, estes vous bien content ? 
Et, en ce disant, il monta à cheval, et commande à Dieu son 
hoste. Et à tant laisseray cy à parler de luy qui s'en va à la 
court; et diray de ma dame, de damp Abbez et de leurs 
gens, qui demourerent bien esbays et en très grant dueil et 
melencolie, n’en fault mye doubter. 

0 0 


CHAPITRE LXXXIII 

Comment ma dame et damp Abbez avec leurs gens sont demourez 

Quant ma dame se fut atournée, et que toutes eurent assez 
plouré, et que damp Abbez fut désarmé, fut le surgien [chi¬ 
rurgien] mandé ; là veissiez pleurs et soupirs, et mauldire leurs 
vies quant oneques s’est oient là arrivez. Damp Abbez, qui 
ne povoit parier, fut devestu et couchié, et puis convint ma 

dame despartir et laisser son amy. Et qui pour ce ouyst ses 
pleurs, plains et gemissemens à cause de damp Abbez, il sem- 
bloit que tous ses prouchains parens et amys fussent mors. 
Ses femmes disoient : Ha ! ma dame, nous n'en pensasmes 
oncques moins, quant nous le vismes arriver, et que meschief 
n'en advenist de tant charger l’onneur des gentilzhommes. 
Voyre, dist l’aultre, et de l'avoir ainsi traictié et bledé ; et à 
ce est bien fait Ne vous chault, dist ma dame, il en sera bien 
vengié, mais qu’il en soit guery ; aussi qu’il m’a voulu batre 
et m’a villainé, puis ma sainture emporté, comme meurdrier 
et larron qu'il est. Et à tant laisseray cy à parler de ma dame 
et de la guérison de damp Abbez* qui par l’espace de deux 
mois s’estoient donnez du bon temps ensemble, meilleur que 
jamaiz n’avoient eu par avant, et en fut dure la départie. 

a a 

CHAPITRE LXXXIIII 

Comment ma dame revint à la court. 

L’acteur. — Endementiers que ma dame et damp Abbez 
ainsi s’esbatoient, le roy d’ung cousté, et messeigneurs les 
ducz s’esmerveilloient de ce que leur Belle Cousine demouroit 
tant, dont une fois, entre les aultres, à la roy ne en parlèrent. 
La royne, ja très desplaisante des nouvelles que elle pres- 
sentoit, pour son honneur s’en teust. Lors luy prièrent qu’elle 
luy voulsist escripre par maniéré qu’elle vensist La royne 
leur dist que desjà par deux foys l’avoit elle fait, et escript 
par deux messaigiers qu’elle avoit envoyez vers elle ; et que 
vraiement vensist quant elle vouldroit, mais jamais ne luy 
en escriproit. Messeigneurs, qui comprinrent bien les parolles 
de la royne qui très mal contente d'elle estoit, luy escriprent 
et luy envoyèrent l'ung de leurs chevaulcheurs. Lors fut a ma 
dame mortel desplaisir de laissier doulx Abbez, et donner 
jour qu'elle seroit à la royne, sans point faillir ; et par ainsi 
le beau pere et confesseur print congié d’elle, et elle de luy, 
et revint à la court. 

L’acteur. — Hé ! amours très faulces, maulvaises et traistres, 
semblerez vous tousjours enfer qui d’engloutir âmes jamais 
ne fut saoul ? ne serez aussi jamais saoulez de traveiller 

cueurs et les meurdrir ? Dieu et nature vous ont ilz donné 
telle puissance que de prendre, et mectre en vos lacs, cueurs 
de papes, de cardinaulx, d’evesques, d'archevesques, d’empe¬ 
reurs, d'emperieres, de roys, de roynes, de ducz, de duchesses, 
de patriarches, de marquis, de marquises, de princes, de 
princesses, cueurs d’abbez et d’abbesses, de contes, de contesses, 
et de gens de tous aultres estats, et religieuses espirituelles 
et temporelles ? Que d'aulcuns en avez prins les cueurs, ainsi 
qu’en maintes histoires se treuve par escript, dont vous en 
estes très faulcement et mauvaisement serviz, et puis à la fin 
habandonnez, et méritez cTavoir perdu leurs âmes, se Dieu 
n’en a mercy, et leurs honneurs ; tesmoings ceulx cy, dont, 
pour venir à mon propos, je m’en délaissé, qui dit ainsi. 

L’acteur. — Quant ma dame par telle force fut contraincte 
de laisser damp Abbez et soy départir, tant estoient grans 
leurs douleurs à souffrir que je ne scauroye reciter, ne 
escripre. Toutesfois les promesses de damp Abbez furent que 
souventesfois en habit dissimulé la yroit veoir ; et par celle 
doulce esperance, à très grans destresse de leurs cueurs, 
prindrent congié l'ung de l’aultre, et eust esté bonne la corn- 
paignie, se ne fust le départir. 

0 0 


CHAPITRE LXXXV 

Comment ma dame fut à la court, et la bonne chicre que chascun 

luy fist. 

L’acteur. — Ma dame, toute pasmée et dolente de ses 
amours, vint à la court, acompaignée de plusieurs seigneurs, 
contes, barons, chevaliers et escuyers, qui au devant luy 
furent ; et quant elle fut arrivée, fist sa reverence au roy qui 
assez bien la recueillit, puis va à la royne qui luy dist : 
Vostre venue a esté bien longue, il me semble que bien aymez 
l’air du pays. Puis va à messeigneurs les ducz qui assez gra¬ 
cieusement la receurent, puis luy dirent : De vostre venue 
dictes nous grant mercy. Et puis les aultres dames et damoy- 
selles, chevaliers et escuyers, tous luy vont faire la reverence 
et festoyer ; et ainsi passa environ ung moys. Advint que ung 
soir, apres soupper, estant le roy et la royne en ung beau 

préau, en grant nombre de dames et de seigneurs, lors le 
seigneur de Saintré dist à la royne et aux aultres dames : 
Seez vous toutes cy, si vous compteray une vraye nouvelle 
et merveilleuse histoire qu’on m'a de bien loing çscripte. 
Avant, dist la royne, et pour Dieu, que nous le saichons, ma 
dame, seez vous là. Lors appella ma dame Belle Cousine. 
Et entre vous dames, seez vous toutes cy, et escoutons ceste 
nouvelle que nous veult dire le seigneur de Saintré. Lors la 
royne s’assist, et fist seoir ma dame auprès d’elle, et puis les 
aultres dames et damoyselles entremeslées d'aucuns seigneurs, 
chevaliers et escuyers qui là estoient. Lors, en riant, dist la 
royne : Monseigneur de Saintré, maistre des nouvelles, com¬ 
mencez à deviser. 

a a 


CHAPITRE LXXXV1 

Comment le seigneur de Saintré, sans riens nommer, compta l’istoire 
de ma dame, de darap Abbez et de luy ; et rendit la sainture à ma 
dame devant la royne et plusieurs aultres dames et damoyselles. 

L’acteur. — Le seigneur de Saintré lors commença son 
compte en la meilleure façon et maniéré qu’il sceut, et dist : 
Ma dame, j'ay naguieres veu unes lectres d’une ystoire 
vraye et nouvellement advenue en Almaigne, d’une très 
noble et puissante dame qui de sa grâce print plaisir en ung 
jouvencel bien gentil, et tant de biens, d’amours et d’onneurs 
luy monstra que, par certain espace de temps, elle le fist ung 
très renommé chevalier ; et tant loyaulment se entre amerent, 
comme la lectre dit, que oneques plus loyaulx amours ne 
amans plus secretz, ne furent 
L’acteur. — Mais la fortune, la traitresse comme dit le bon 
Boece, 

A sa dextre plaine d’orgueil, 

Voult ses sergens mectre en dueil ; 

Plus soudainement les surprent, 

Que le flot de mer ne s’esprent. 

Et les trestoume en si peu d’eure 
Que le plus bas vient au dessure, 

Et au dessoubz vient le plus hault ; 

Ne de leurs pleurs, riens ne leur chault. 

Et quant ont plus douleur et yre, 

Alors se prend plus fort à rire. 

Sa joye est que, en peu d’espace, 

Le plus heureux le chétif fasse. 

Saintré. — Ainsi fat il, ma dame, de ce povre maleurenx 
qui tant estoit en grâce de sa dame que oncques avant de 
dames ne fut mieubc amé. Advint que par la voulenté de 
fortune, pour l'amour d’elle et pour accroistre son honneur, 
il vint en France faire armes, dont il yssit à son honneur. Et 
endementiers que ces choses estoient, sa dame s'accointa 
d’ung grant, gros et très puissant de corps moynne qui estoit 
damp Abbez d’une abbaye bonne et riche, et tant se entre 
amerent qu’elle en oublia son très loyal amy et serviteur du 
tout. Et lors, respondist la royne, elle fist sa malle joye 
que pour ung moynne laisser celuy qui tant l’aymoit. Ma 
dame, il fut ainsi, car je l’ay ainsi veu par lectre qui mye ne 
me menliroit. Or, escoutez, ma dame, et orrez la raison et la 
fin. Or, dictes doncques, dist la royne, et achevez. Et lors de 
mot à mot l’istoire compte : et premier, comment l’amant les 
trouva au gibier, comment l'Abbez manda à ma dame se on 
le retiendroit au soupper, et la responce qu’elle en fist; 
comment l’amant, pour veoir l’affaire, ne se fist gueres prier ; 
comment l'Abbez et ma dame blasonnerent [raillèrent] les 
chevaliers et escuiers qui par le monde alloient faire armes ; 
comment elle mist sus la lucte, et en fut juge ; comment ilz 
lucterent et se desvestirent en pourpoint, et les beaulx saulx 
que l’Abbez faisoit devant ma dame ; le ris, les jeux, les 
mocqueries qu’ilz faisoient à l’ocasion de la lucte, et de ce que 
l’Abbez en avoit l'onneur ; l’ambassade que le couvant en fist ; 
et pour abréger, comment il fut en la cité disner, comment ilz 
furent armez, et leur bataille ; comment à l’Abbez en print, 
aussi les parolles que ma dame dist à l’amant, en le villaine- 
ment menassant pour l’amour de son nouvel amy ; comment 
il mist la main à son toupet, faisant semblant qu’il la voult frap¬ 
per ; les parolles que l'amant luy dist, et comment il luy osta 
sa sainture, que porter ne debvoit de la couleur qu’elle 
estoit, pour sa desloyauté. Et apre9 ce qu’il eut conclud, fut 
illecques la dame, que on cuydoit estre d'Almaigne, très 
grandement blasmée et mesprisée, et fut l’amant de sa 
bataille, qu’il avoit emprise, très grandement loué. Et de ceste 
belle nouvelle fut illecques la joye si grande qu’à peine se 
povoit on départir, ne cesser de rire; mais ma dame, là» 

simple et coye, sans dire mot, à male chiere escoutoit tout. 
Lors le seigneur de Saintré dist à la royne et à toutes les 
aultres dames qui là estoient : 

Ma dame, et vous, mes dames, l’istoire demande qu'il doit 
estre dit de ceste dame, si elle a bien fait ou non ? et à vous, 
ma dame, j'en demande la première. Quant ma dame la 
royne ouyt parler des amours de damp Abbez et d’une dame, 
doubta aucun peu que pour sa Belle Cousine ne fust ; mais, 
pour ce qu’elle n’avoit sceue l’amour d’elle et du seigneur de 
Saintré, de certain ne scavoit que penser ; lors, pour veoir 
que ma dame diroit, le commencer à parler d’icelle dame 
remist à elle. Lors elle respondit : Ma dame, il me soit par¬ 
donné, car à ce qu’il a devisé riens n’y pensoye ; mais, s’il 
vous plaist, faictes dire les aultres, jacoit ce que l’on s’en 
devroit taire, et quant vous et toutes en aurez dit, je diray 
apres ce qu’il me semble. Alors la royne dist : Mais puisqu’il 
fault que comme royne nous commençons, vrayment, Saintré, 
s’il est ainsi que vous avez dit, nous disons que telle dame 
est faulce et maulvaise, et n’en disons plus. 

Saintré. — Or ca, ma dame de Rethel, qu’en voulez vous 
dire ? J’en dit ce que la royne en a dit, et oultre plus que on 
la devroit bannir de toute bonne compaignie, se elle y 
estoit. Or ca, vous, ma dame de Vendosme, qu'en dictes vous ? 
J’en dis, beaulx amys, qu'on la devroit lyer sur ung asne, le 
viz devers la queue, et mener par la vüle à grant dérision. 
Et vous, ma dame du Perche, quelle est vostre opinion? Je 
dis que la royne et les dames, qui en ont jà dit, ont si bien 
dit que on ne porroit mieulx, et si dis oultre que telle dame 
debvroit estre despouillée toute nue des la sainture en amont, 
et toute rezée [raséej, puis oincte de miel, et menée par la 
ville, affin que les mouches luy courrussent sus, et la pic- 
quassent, la faulce dame qu’elle est, se elle est vive, d’avoir 
laissé son si parfaict et loyal serviteur, chevalier ou escuyer, 
pour ung moynne ; et benoist soit l’amant qui ainsi la pugnist. 
Lors n’y eut dame ne damoyselle qui toutes n'en rissent, et 
qui ne s’accordassent esdictes oppinions ; desquelles oppinions 
furent les dames de Beaumont, de Craon, de Graville, de Mau- 
levrier et d’Ivry ; les hommes qui là estoient escouterent à 
grant deduyt et n’en dirent riens. Et par ainsi devant elle 
furent données ses oppinions, et oy le jugement de sa 
desloyaulté. 

Et quant le seigneur de Saintré eut à chascune demandé, 

et en eurent dit ce que dessus est dit et assez pis, il se tourna 
à ma dame, et le genoil à terre luy demanda son oppinion, 
comme aux aultres. Ma dame, qui moult estoit esbahye et ne 
scavoit que dire, comme celle à qui l’istoire touchoit de bien 
près, tant fut par la royne et autres dames contraincte, que 
force luy fut qu’elle en dist son advis comme les aultres ; 
lors dist : Puisque il faut que j’en dye, il me semble que 
celuy amant, chevalier ou escuyer, quel qu’il soit, fut très 
mal gracieulx d’avoir dessainte celle dame et emporté sa 
sainture, comme vous avez dit. Voire, ma dame, dist le sei¬ 
gneur de Saintré, vous ne dictes et ne respondez riens qui 
soit à mon propoz, ne à ma demande qui est cy : La dame a 
faict bien ou non d'avoir ainsi habandonné son loyal amant 
et serviteur ? et n’y scavez vous aultre chose, fors que pour 
avoir dessainte sa très faulce dame de sa sainture bleue, et 
emportée comme très indigne de telle couleur porter ; et 
dictes que pour ce il fut très mal gracieulx ? Lors tira de sa 
manche la sainture ferrée d’or, en lui disant : Ma dame, je 
ne le vueil plus estre si très mal gracieulx. Et devant la 
royne et sa compaignie de dames, de chevaliers et d’escuyers, 
très gracieusement un genoil bas, il la luy mist en son giron. 
Et quant la royne et sa compaignie virent et oyrent ceste mer¬ 
veilleuse chose, par merveilles et grant esbahyssement l’ung 
l’aultre regarda ; et de ma dame furent tous et toutes, comme 
chascun le peut penser, très esbahys. Et ne fault mye à 
demander s’elle estoit bien honteuse, car illecques elle perdit 
toute joie et honneurs. Et cy commenceray la fin de ce 
compte, priant, requérant et suppliant à toutes dames et 
damoyselles, bourgeoises et aultres, de quelque estât qu’ilz 
soient, que toutes preignent exemple à ceste si très noble dame 
oyseuse, qui par sa luxure se perdit, et vueillent bien penser 
audit commun proverbe qui dist : oncques ne fut feu sans 
fumée, tant fut il en terre parfond; c’est à entendre que 
oncques ne fut bien ou mal, tant fust il secret, repozé ou 
obscur, que à la fin ne soit sceu ; car ainsi l’a ordonné le vray 
et tout puissant juge de toutes choses, auquel ne fault, ne ne 
peut on riens celler, pour mériter les bons et les justes, et 
pour pugnir les pécheurs et les maulvais, soit en ame, soit en 
corps ou en honneur ; ainsi qu’il fist de ceste dame, et de 
maints aultres hommes et femmes qui sont pugnis pour leurs 
desordonnées voulentez. Hz sont bien des fumées sans feu, 
c’est à entendre qu'ilz sont maintes faulces langues desliées 

de flateurs à gecter les fumées sans feu, c’est à dire, porter 
et rapporter faulces et mauvaises nouvelles et renommées à 
hommes et femmes, sans cauæ et contre raison ; mais elles ne 
peuvent porter le feu ; c’est la véritable preuve dont ilz 
demeurent d'ame, d’honneur et maintes fois du corps, perduz 
et dampnez, et sont par derrière villainez et mocquez. 

Et cy donneray fin au livre de ce très vaillant chevalier, 
qui, oultre les armes que j'ay dictes, fut en mainctes aultres 
batailles par mer et par terre, et fist corps à corps maintes 
aultres armes, et en especial fut l’ung des seize chevaliers et 
escuyers qui combatirent au Carre [Caire], devant le souldan, 
vingt deux chrestiens renoyez [renégats J, et les desconfirent 
pour la foy de nostre seigneur Jésus Christ ; et voyagea très 
longuement, qui seroit trop longue chose à vouloir tout reci¬ 
ter. Et quant le plaisir de Dieu fut à soy vouloir prendre son 
ame par la mort qui n'espargne nully, le jour qu’elle dost la 
porte à la clarté de ses yeulx, il estoit le plus vaillant che¬ 
valier tenu du royaulme de France ; lequel de sa vie natu¬ 
relle fina ses jours en la ville de Sainct Esprit sur le Rosne, 
ayant prins tous les saincts sacremens, ainsi que tous bons et 
vrays chrestiens doyvent faire ; duquel si très vaillant che¬ 
valier, plusieurs nobles preux ont recordez que ceulx qui 
faisoient sa sépulture, ont trouvé ung petit escrinet [écrin] 
d’yvoire, auquel avoit ung bresvet qui disoit : Cy reposera le 
corps du plus vaillant chevalier de France, et plus, qui pour 
lors sera. Duquel plusieurs dient qu’il se doit entendre le plus 
vaillant du monde qui en son temps fust. Doncques, pour 
amour de ses vaillances, j’ay prins plaisir de veoir où son 
corps gist ; et, de la lame [pierre tombale] couchiée sur luy, 
prins en mémoire les lectres entaillées qui, en latin, disoient 
ainsi : 

HIC JACET DOMIMUS JOHANNES DE SAINTRÉ, MILES SENESCALUS 
ANDEGAVENSIS ET CENAMANENSIS, CAMERARIUSQUE DOMINI DUCIS 
ANDEGAVENSIS, QUI OMIT ANNO DOMINI MILLESIMO CCC. LX. VIII. DIE 
XIV. OCTOBRIS. CUJUS ANIMA IN PACE REQUIESCAT. AMEN. 

[CI-GIT LE SEIGNEUR JEHAN DE SAINTRÉ, SÉNÉCHAL D’ANJOU ET DU 
MAINE, CAMÊRIER DU SEIGNEUR DUC D’ANJOU, QUI MOURUT EN L’AN DU 
SEIGNEUR 1368, LE 25 OCTOBRE. QUE SON AME REPOSE EN PAIX. 
AINSI SOIT-IL.] 

ses dames, qu'il ne vauldroit jamais riens. Et apres cela s’en alla ledit 

avoit baillé; et puis comment la dame parla à luy, à laquelle il dist 
que sa mere luy avoit envoyé l'argent duquel il s’estoit habillé. Cha¬ 
pitre xii. 55 

quelles il donna à chacune une verge d'or; et comment la royne en 

Vol. i 3 . Les Poètes de la Pléiade : 
BAIF, du BELLAY, BELLE AU, 
PONTUS de TH YARD, JO- 
DELLE. Pièces choisies. 

Vol. 14. AMYOT : Morceaux choi¬ 
sis. • 

Vol. t 5 a 20. l.es Essais de MON¬ 
TAIGNE. 


XVII e SIECLE 


Vol. 21. MALHERBE 
Vol. 23; RÉGNIER : 
pages. 


Œuvres. 

Meilleures 


Vol. 23 . AGRIPPA D’AUBIGNÉ : 

Les Tragiques . 

Vol. 24. DESCARTES : Discours 
de la Méthode et œuvres di- 
verses. 

Vol. 25à28.CORNEILLE:Théâtre. 
Vol. 29 à Si. RACINE : Théâtre. 

Vol. 32 à 35 . MOLIÈRE : Théâtre. 
Vol. 36 /PASCAL : Pensées. 

Vol. 37. LA ROCHEFOUCAULD : 
Sentences et Maximes morales , 
Pensées et Réflexions diverses. 
Vol. 38 . BOSSUET : Oraisons fu- 
nèbres. Sermons. Réflexions et 
Maximes sur la Comédie. 

Vol 3 g. MASSILLON, FLECHIER, 
BOÙRDALOUE : Extraits. 

Vol. 40. Cardinal de RETZ : Meil¬ 
leures pages des Mémoires. 

Vol. 41. BOILEAU : Œuvres poé¬ 
tiques. 

Vol. 42. LA FONTAINE : Fables 
et Petits Poèmes. 

Vol. 43. Madame de SÉVIGNÉ : 

Choix de Lettres. 

Vol. 44. FÉNELON : De l'Educa¬ 
tion des Filles , Fables , Mémoires 
politiques et Lettres. 

Vol. 45. LA BRUYÈRE : Les Ca¬ 
ractères. 

Vol. 46. SAINT-EVREMOND : 

Pages choisies. 

Vol. 47. Romanciers et Conteurs 
du XVIP siècle : BALZAC, SO- 
REL, SCARRON, Mme de La 
FAYETTE, PERRAULT, TAL- 
LEMANT des REAUX. Mor¬ 
ceaux choisis. 


XVIII e SIÈCLE 


Vol. 48. Les < Petits Poètes du 
X VHP siècle : La MOTTE, J.-B. 
ROUSSEAU, LEBRUN, THO¬ 
MAS, BËRNIS, DORAT, PAR- 
NY. SAINT-LAMBERT, ROU- 
CHER, GILBERT, PIRON, 
DELILLE. Morceaux choisis. 

Tous les Chefs-d’Œuvre 
de la Littérature Française 

LISTE DES CENT VOLUMES (suite) 


Vol. 49. LE SAGE : Le Diable boi¬ 
teux et divers. 

Vol. 5 o. FONTENELLE et VAU- 
VENARGUES : Extraits. 

Vol. 5 i et 52 . MONTESQUIEU : 
Œuvres. 

Vol. 53 . VOLTAIRE : Poésies. 

Vol. 54. — Théâtre. 

Vol. 55 . — Romans. 

Vol. 56 . — Philosophie. 

Vol. 57. - Histoire. 

Vol. 58 . MARIVAUX : Théâtre. 

Vol. 59 à 61. DIDEROT : Chefs- 
d’œuvre. 

Vol. 62 à 69. J.-J. ROUSSEAU : 
L'Emile, les Confessions, le Con¬ 
trat Social et diverses œuvres. 

Vol. 70. BEAUMARCHAIS : Le 
Barbier de Séville, le Mariage 
de Figaro, etc. 

Vol. 71. BERNARDIN de SAINT- 
PIERRE : Paul et Virginie et 
Extraits des Etudes de la Nature. 

Vol. 72. SAINT-SIMON : Extraits 
des Mémoires .. 

Vol. 73. A. CHENIER : Poésies. 

Vol. 74. Les Epistoliers du XVIIP 
siècle : Mme de ST A AL, Prési¬ 
dent de BROSSES, VOLTAIRE, 
MIRABEAU, Mlle du DEF- 
FAND, Mlle de LESPINASSE, 
Mme d’ÉPINAY, FREDERIC II, 
Mme ROLAND, CATHERINE II, 
le Prince de LIGNE. Morceaux 

Vol. 75. Romanciers et Contetns 
du XVIIP siècle: MARIVAUX, 
l’Abbé PREVOST, CREBILLON 
Fils, LOCHES, RESTIF de lu 
BRETONNE, FLORIAN. Mor¬ 
ceaux choisis. 

Vol. 76. Les 
D’ALEMBERT 


Encyclopédistes 

l\ CONDILLAC, 


BUFFON, MARMONTEL, HEL¬ 
VÉTIUS, d’HOLBACH, TUR- 
GOT, CONDORCET. Morceaux 
choisis. V* 

Vol. 77. Les Orateurs de la Révolu¬ 
tion : MIRABEAU, BARNAVE, 
VERGN 1 AUD, DANTON, RO¬ 
BESPIERRE, ST-JUST, CA¬ 
MILLE DESMOULINS, ROYER- 
COLL ARD,CAMILLE JORDAN. 
Meilleurs discours. c 

XIX e SIÈCLE 

Vol. 78. PAUL-LOUIS COURIER : 

Lettres et Pamphlets. 

Vol. 79. JOSEPH de MAISTRE : 

Extraits des Soirées de Saint- 
Pétersbourg et du Traité sur 
les Sacrifices. 

Vol. 80. X. de MAISTRE : Œuvres. 
Vol. 81. Mme de STAËL : Dix 

Années d'Exil. 

Vol. 82 à 84. CHATEAUBRIAND : 
Les Martyrs, Atala, René et cha¬ 
pitres importants des Mémoires 
d'Outre-Tombe. 

Vol. 85 à 88. H. de BALZAC : Les 
Paysans, le Curé de Tours, le 
Père Goi'iot, le Colonel Chabert, 
Eugénie Grandet et Contes. 

Vol. 89. BENJAMIN CONSTANT : 

Adolphe et choix de discours. 
Vol. 90. GERARD de NERVAL : 

Œuvres choisies. H 

Vol. 01. STENDHAL : De l'Amour. 
Vol. 92 à 08. ALFRED de MUS- 

clt • n^iivro^ 

Vol. 99. LAMENNAIS : Paroles 
d'un Croyant et choix de prédi¬ 
cations. ' . ir ?3 

Vol. 100. Les meilleures Chansons 
françaises, du XV«au XX* siècle. 


Une notice biographique et critique accompagne-les ouvrages de chaque 
auteur. Par contre, les textes ne comportent que les notes et les commen¬ 
taires strictement nécessaires à leur compréhension. Dans les textes en vieux 
français, l’explication des mots tic sens difficile est donnée entre crochets, 
à côté des mots eux-mêmes, ce qui évite le glossaire d'un usage toujours 

fastidieux. 

Edition spéciale ï 


POUR LA VENTE A 
fr. 25 LE VOL. 


Alfred de Musset 


Balzac 


Stendhal JH 

Benjamin Corstant 
Lamennais. . . . 
Chateaubriand. . 

• • 

Gérard de Nerval 
Al®* de Staël 
Joseph de Maistre 
Xavier de Maistre 
Paul-Louis Courier 
Le Sage . 


ÉDITÉS EN 1909 

Premières Poésies. " 

Poésies nouvelles. 

Contes 
Nouvelles. 

La Confession d’un Enfant du Siècle. / 
Comédies et Proverbes (Tomes 1 , II et III). 
Les Paysans. - ‘ 

Le Père Goriot. 

Eugénie Grandet. 

Le Colonel Chabcrt. Le Curé de Tours. 

De l’Amour. - v 

Adolphe et Choix de Discours. 

Paroles d'un Croyant. 

Les Martyrs (Tomes I et II). 

Atala. René. Extraits des Mémoires. 
Œuvres choisies. 

Dix Années d'Exil. 

Soirées de Saint-Pétersbourg. Les Sacrifices. 
Œuvres complètes. 

Pamphlets politiques et Lettres d'Italie. 


Le Diable boiteux. 

Les meilleures Chansons françaises, du XV® au XX® siècle. 

Exceptionnellement : 2 Francs. 


Janvier 

Février 

Mars . 

Avril . 
Mai. . 
Juin. . 

Juillet. 

Août . 

Septemb 

Octobre 

Novemb 

Décent b . 


EDITES EN 1910 

l.a Chanson de Roland , traduction nouvelle (XI® s.). 

Les petits Poètes du XVIIP siècle (morceaux choisis). 
Anthoine de la Sale. Jehan de Saintré (XV® siècle). 

. Fontenelle et Vauvenargues. Extraits (XVI 1 P siècle). 

. Le Roman de Renart ; le Roman de la Rose (XI 11 ® s.). 
Villehardouin, Froissard, Joinville. Extraits (XIV® s.). 
Thomas .... Le Roman de Tristan (XII® siècle). 
Recueil de Fabliaux (XIII® siècle), 
et io. Montesquieu. Œuvres (T. I et II) (XVIII® siècle). 
Voltaire .... Poésies (XVIII® siècle). 

— .... Théâtre (XVIII® siècle). 

Fr. Villon, Ch. d’Orléans, h. Baude. Poésies (XV® s.). 
Voltaire . . . Romans (XVIII* siècle*. 

Rabelais .... Œuvres (T. I) (XVI® siècle). 

Voltaire .... Philosophie (XVIII® siècle). 

Rabelais .... Œuvres (T. II) (XVI® siècle). 

Voltaire .... Histoire (XVllIe siècle). 

Rabelais .... Œuvres (T. III) (XVI® siècle). 
Marivaux . Théâtre (XVIII® siècle). 

Clément Murot. Œuvres (XVI® siècle). 

Diderot.Chefs-d’œuvre (T. I) (XVIII® siècle). 

Ronsard .... Meilleurs Poèmes (aVI® siècle). 
Diderot. .... Chefs-d’œuvre (T. II) (XVIII® siècle). 































Publications de “ La Renaissance du Livre ” 

Jean GILLEQUIN et Cie, Éditeurs 
7S, Boulevard Saint-Michel, PARIS 


COLLECTION 


“IN 


EXTENSO 


Le Roman de 3 fr. 



POUR 


45 


CENTIMES 


c 


HAQUE mois itl extenso, un grand Roman, 
toujours signé de l’un des meilleurs écrivains modernes. 
Malgré ce prix invraisemblable de bon marché, les 
volumes vendus chez tous les libraires sont, à tous points 
de vue (choix des ouvrages, papier et impression), dignes 
de “La Renaissance du Livre \ 


Volumes parus ou 


paraître de : 


ABEL HERMANT, ÉDOUARD ROD, J.-H. ROSNY 
LÉON HENNIQUE, PAUL ADAM, MATILDE SE R AO 
JEAN RICHEPIN, BJORNSTJERNE BJORNSON 
LUCIEN DESCAVES, GUSTAVE GEFFROY 
G. RODENBACH, CH. LE GOFFIC, E. DAUDET, etc., etc. 

Demandez la liste des romans publiés à cotre libraire ou à 

" LA RENAISSANCE VU LIVRÉ f ' 


Le Volume : 0 fr. 45 

Pour l'envoi franco, ajouter ofr.ao pour la France, o fr. 35 pour l’Ètranger. 

L’Abonnement annuel (douze romans ). 7 fr. 50 pour la France, 

10 francs pour l’Etranger. 




















Publications de la “ Renaissance du Livre ” 


Jean GILLEQUIN et Cie, Éditeurs 
78, Boulevard Saint-Michel, PARIS 


LES 


MILLE 


NOUVELLES 

NOUVELLES 

| jERIODIQUE mensuel dont le programme, absolument nouveau, constitue 
le plus attrayant, le plus vaste et le plus complet ensemble sur la littérature 
moderne. Chaque numéro contient, en effet, dix oeuvres complètes, 
de dix auteurs différents, chaque fois nouveaux dans le recueil. C’est dire 
que tous les Auteurs célèbres contemporains, de tous 
les pays du monde, y publient chacun, successivement, 
un conte ou nouvelle. Chaque numéro est du format des volumes de la 
Collection “ Tous les Chefs-d’CEuvre de la Littérature Française ", imprimé, en 
caractères plus gros, avec le même soin, sur le même papier (d'où toute pâte de 
bois est exclue). , 

Splendides Gravures 

sur Cuivre 

SONT REMISES, SOUS TUBE, EN PRIMES GRATUITES 
:: AUX ACHETEURS ET ABONNÉS DES :: :: :: 

Mille Nouvelles Nouvelles 

Voyez ces Volumes chez Votre libraire 

ou demandez, à titre de spécimen, à “ La Renaissance 
du Livre ”, l’envoi franco, mais sans prime, contre I franc, 

du premier volume. 


Le Volume : 1 fr. 25 

Ajouter pour l'envoi franco o fr. 20 pour la France, o fr. 35 pour V Etranger. 

L’Abonnemenl annuel : 15 francs pour la France, 

1T 18 francs pour l’Étranger. 

Publications 

Jean 


(( 


Renaissance 


Livre 


GILLEÇ UIN et Cie, Éditeurs 
78 , Boulevard Saint-Michel, PARIS 


Œuvres Complètes 


Alfred 


En huit volumes de luxe dans un 
:: . ;; cartonnage élégant :: :: 


Pour 


Francs 


Pour l'envoi franco, ajouter o fr. p5 
pour la France, 1 fr. 6 o pour l'Étranger 


Musset 

En un fort volume in-8 grand jésus 
de 600 pages, avec sculptogravurc. 

Pour 3 Fr. 50 

Pour l’envoi franco, ajouter o fr. 7 5 
pour la France, 1 fr. 25pour l'Étranger 


LA 


Chanson 


aise 


du XV 


XX' Siècle 


Édition de grand luxe sur papier de Hollande 

PLUS DE DEUX CENTS'CHANSONS DANS LE RECUEIL 

COMPLÉTÉ PAR UN APPENDICE MUSICAL 


En vente chez tous les 


Francs 


Pour 7 l%tT><&(ÉSinco, ajouter 0 fr. 3 o pour la France 

et o fr. 45 pour l'Étranger 


ioim. ~ CORBBIL. Imprimerie CRÊTÉ. 

0 & 

